
CUVÂNT ÎNAINTE 


Matricea acestei cărți este cursul pe care îl predau, începând 
din 1992, la Facultatea de Comunicare şi Relaţii Publice din cadrul 
Şcolii Naţionale de Studii Politice şi Administrative - SNSPA. Până 
în 1998, el s-a numit chiar așa: Bazele epistemice ale comunicării. 
De-a lungul celor două decenii care au trecut de atunci, cursul a 
cunoscut mai multe îmbunătăţiri de ordin didactic, dar şi o serie 
de augumentări ale conţinutului, inclusiv adăugarea unor capitole. 

Aşa s-a întâmplat, de pildă, în 1998, când am descoperit la Bi- 
blioteca Metropolitană din New York studiul lui Fred Casmir şi al 
Noblezei Asuncion Lande, “Intercultural Communication Revisi- 
ted”; atunci am introdus capitolul despre condiţiile de posibilita- 
te ale comunicării interculturale. Teoria lui Casmir despre “a treia 
cultură” îmi oferea un nesperat argument în favoarea optimismului 
comunicaţional; până atunci trăisem sub povara ideii că viziunea 
mea despre comunicarea interculturală era pesimistă şi nu eram 
sigur că merită să fie transmisă unor oameni care se pregătesc să 
devină specialişti în... comunicarea socială. Aceşti oameni trebu- 
ie să conștientizeze, fără îndoială, obstacolele în calea comunicării 
eficace, dar nu-i putem lăsa să iasă din facultate fără nici o idee cu 
privire la surmontarea lor. Când semnalăm existența unor proble- 
me, suntem datori să propunem sau, cel puţin, să sugerăm şi soluții. 


Ori, până la întâlnirea cu Casmir, nu vedeam nicio soluţie. 


Tot în 1998 a luat ființă forma de învățământ universitar, cur- 
suri de zi cu durata de 4 ani (până atunci existaseră doar cursurile 
postuniversitae de doi ani, formă în care s-a născut facultatea, de- 
numită iniţial Facultatea de Ştiinţe ale Comunicării). În toamna lui 
1998 am introdus capitolul referitor la abordarea semiotică a co- 
municării, ceea ce a impus re-denumirea cursului: Semiotică. Teorii 
ale limbajului. Am considerat că acest capitol este absolut necesar 
pentru absolvenţii de liceu care nu au absolvit o altă facultate. Deşi 
le lipsesc multe cunoştinţe despre istoria ştiinţei, absolvenţii de li- 
ceu posedă, totuşi, suficiente cunoştinţe ştiinţifice pentru a înţelege 
teze și teorii epistemologice. În schimb, cunoștințele de ordin se- 
miotic lipsesc din orizontul lor cultural; ele lipseseau cu desăvârși- 
re din programele din învăţământul liceal. Ori, în absenţa acestor 
cunoştinţe de bază, este aproape imposibil să înţelegi de unde pro- 
vine drama comunicării interculturale. Şi cred că se poate spune: 
din zece situaţii de comunicare, în şase este vorba de comunicare 
interculturală! 

De asemenea, am recurs de mai multe ori la re-formularea unor 
idei sau a unor pasaje întregi; ele au fost rezultatul relaţiei directe 
cu studenţii, la orele de curs şi seminar. Unii dintre ei s-au dovedit 
parteneri ideali în procesul de “cunoaștere-comunicare”, care cred 
că reprezintă adevăratul conţinut al actului didactic în învățămân- 
tul superior (despre acest proces vorbesc în finalul primului capi- 
tol). 

Forma cea mai recentă a cursului se poate găsi în varianta pu- 
blicată anul trecut de Editura Comunicare.ro, cu titlul Semiotică. 
Teorii ale limbajului. În marea lor majoritate, cititorii lui sunt stu- 
denţi, masteranzi şi doctoranzi. E vorba nu numai la studenţii bu- 
cureşteni de la alte facultăți, care au un acces mai facil la oferta 
de publicaţii didactice, ci şi studenţii şi masteranzii facultăților de 


profil din provincie, din universităţi de stat sau private, despre care 


ştiu că au mari probleme cu accesul la literatura de specialitate. În 
prezent, sute de tineri din întreaga țară urmează forma de Învăţă- 
mânt cu Frecvenţă Redusă (IFR) organizată facultăţile şi secţiile de 
Comunicare. Ei au acces direct la materialele didactice editate de 
facultăţile respective (inclusiv prin Internet), precum şi la o comu- 
nicare on line cu cadrele didactice de la toate disciplinele (prin in- 
termediul poştei electronice). Dar presupun că alte sute de studenți 
din facultăţile de Comunicare existente în țară duc lipsă de cursuri 
tipărite. Acest lucru m-a determinat să transform cursul într-o car- 
te, a cărei difuzare să depăşească zidurile facultăţii în care lucrez. 
În plus, îmi place să cred că alte sute de tineri îşi doresc să devină 
studenți ai acestor facultăţi. Această carte se adresează şi lor. Ea le 
oferă ocazia de a percepe mai din timp frumuseţile şi dificultățile 
acestui fascinant domeniu al vieţii sociale care este comunicarea. 


AUTORUL 


Decembrie 2013 


INTRODUCERE 


În Omul recent, H.-R. Patapievici afirmă că postmodernismul 
se bazează pe două postulate: unul care afirmă că modernitatea s-a 
epuizat şi al doilea, care susține că totul este simulacru din punct de 
vedere ontologic și că totul este relativ din punct de vedere epistemo- 
logic. În paragraful [34] al acestei cărți (1), intitulat "Genealogia 
postmodernismului”, autorul combate primul postulat, demon- 
strând că (A) Postmodernismul nu este decât o formă exacerbată 
de modernitate (1, pp. 117-119) şi (B) Postmodernismul este un 
fenomen post-traumatic (ibidem, pp.119-121). 

În viziunea lui H.-R. Patapievici, postmodernismul preia de la 
modernitate şi continuă în mod direct (nedisimulat) două idei: (1) 
Gott ist tot şi (2) Orice cunoaștere este ceva construit (altfel spus, 
inventat), dar el preia şi indirect, inversându-le, alte două idei mo- 
derne: 

(3) orice știință veritabilă trebuie să fie de ordin matematic - idee 
care devine toate științele sunt de tip istoric (inclusiv ştiinţele natu- 
rii); 

(4) doar persoanele dotate cu interese și responsabilităţi au drep- 
turi juridice, care devine obiectele naturale au drepturi juridice (ceea 
ce ar exprima, în viziunea autorului, tendința postmodernilor de 
a reînsufleți natura, dar în absenţa lui Dumnezeu). În concluzie, 


"Orice discuţie referitoare la postmodernism trebuie să plece de la 

constatarea că acesta este un efect post-traumatic al modernității, 
bazat pe inversiunea câtorva din premisele ei epistemologice fun- 
damentale şi pe conservarea principiului ei ontologic fondator - ni- 
hilismul” (idem, pp. 121-122). 

În ceea ce mă priveşte, cred că perceperea raportul dintre con- 
tinuitate şi discontinuitate în relaţia modern-postmodern ţine mai 
mult de contextul analizei decât de argumente irevocabile şi defi- 
nitive. De pildă, s-ar putea ca atunci când comparăm această rela- 
ţie cu relația premodern-modern să constatăm că există mai multă 
continuitate în trecerea de la premodernitate la modernitate decât 
în trecerea de la modernitate la postmodernitate. În acest context 
comparativ, relaţia modern-postmodern apare mai mult disconti- 
nuă decât continuă, ieşind în prim plan mai mult rupturile decât 
preluările. Să mă explic. 

Modernitatea poate fi abordată din două perspective diferite, 
din care poate primi două definiții opuse dar complementare, după 
cum demonstrează Alain Tourain (2). Pe de o parte, se poate spune, 
aşa cum o face Tourain, că “modernitatea se defineşte prin ruptura 
unui cosmos care avea o finalitate, era creat de un Dumnezeu sau 
de principii supra-omeneşti, fiind organizat conform unor legi pe 
care rațiunea le poate descoperi şi care a fost înlocuit, pe de o parte, 
de un “mediu tehnic creat, conform tezei clasice, de rațiunea ştiin- 
țifică şi, pe de altă parte, de conştiinţa unei interiorități a omului. 
Lumea premodernă era în acelaşi timp intenţia lui Dumnezeu şi o 
ordine eternă; în lumea modernă subiectivitatea se separă de obiec- 
tivitate, iar legile morale nu mai sunt legi naturale” (ibidem, p. 3). 

Pe de altă parte, imaginea dominantă a modernităţii este cea a 
“unei lumi care se unifică şi în care valorile universaliste, cele ale 
ştiinţei, precum şi cele ale dreptului, se răspândesc alungând tene- 
brele ignoranței, ale superstiţiei şi ale arbitrariului” (idem). Altfel 
spus, în această a doua paradigmă nu se poate gândi o societate 

modernă care să nu fie “luminată, care să nu creadă în universa- 
litatea valorilor ei. Aşadar, două abordări şi două imagini complet 
diferite asupra modernităţii: una care scoate în evidență tendința de 
localizare şi de subiectivizare, de de-construcţie a subiecţilor în for- 
mat mare; alta care evidențiază tendința de universalizare a istoriei 
şi de unificare a genului uman sub auspiciile raţiunii şi ale gândirii 
ştiinţifice. 

În viziunea mea, ambele tendinţe — contradictorii, dar comple- 
mentare - au caracterizat modernitatea, însă în măsuri diferite şi 
în diferite segmente istorice ale acesteia. După opinia mea, prima 
tendință evocată mai sus a ieşit triumfătoare abia la sfârşitul seco- 
lului XX, când a devenit empiric-observabilă; manifestările ei sunt 
considerate semne ale post-modernităţii. În schimb, cea de-a doua 
tendință a marcat în mod esenţial primele secole ale modernită- 
ţii, care nu au făcut decât să re-definească miturile pre-moderne în 
termeni aici. 

Modernitatea s-a născut o dată cu marile ideologii laice, per- 
cepute de obicei ca alternative la creştinism. Dar creştinismului, 
ca religie universalistă, nu i se putea contrapune decât tot o viziu- 
ne universalistă şi exhaustivă. Într-adevăr, ideologiile laice ofereau 
o altă imagine asupra lumii şi a locului omului în ea, dar aveau 
aceeași pretenţie de universalitate; tabloul propus de ele era la fel 
de exhaustiv şi totalizator: el explica originile lumii şi ale omului, 
descria evoluţia acestora şi prescria reguli de comportament pentru 
armonizarea omului cu lumea. În opinia mea, chiar şi pozitivis- 
mul a funcționat ca o ideologie laică, în calitatea lui de concepție 
despre lume care a fetişizat ştiinţa modernă. În ultimă instanţă, el 
nu a făcut altceva decât să-l înlocuiască pe Dumnezeu cu Realita- 
tea obiectivă şi să înlocuiască Adevărul relevat cu Adevărul obiectiv. 
Cred că pozitivismul a fost o religie cu semnul schimbat. Sunt nu- 
meroşi autorii care au identificat în opera ştiinţifică a unor repre- 

zentanţi de vază ai pozitivismului "rămăşiţele" paradigmei creşti- 
ne!. De exemplu, Vasile Macoviciuc, referindu-se la teza filosofului 
american Carls S. Peirce, conform căreia “cuvintele unei limbi sunt 
simboluri”, scrie: “Se poate bănui în opţiunea lui Peirce un ideal 


religios dislocat şi resemnificat în cadre scientiste” (3, p. 68). 


Aşadar, marile ideologii ale modernităţii au fost tot nişte es- 
chatologii — de această dată, laice (Patapievici le numeşte "teologii 
laice”) -, fiind obligate să postuleze un sens al istoriei fără de care nu 
puteau oferi un sens al vieții. Totodată, ele s-au vrut “realizate, iar 
pentru trecerea lor în realitate au apelat la “subiecţi în format mare”, 
adevăraţi eroi ai istoriei universale. De aceea, Lyotard le numeşte 
“mari poveşti” (4, pp. 59-68). Toate aceste “povestiri de legitima- 
re” conţin o ontologie, o gnoseologie şi o etică; majoritatea conţin 
o “sociologie” şi o “politologie, iar unele propun şi o “pedagogie”. 
Acest caracter exhaustiv le-a făcut să participe la procesul legitimă- 
rii în aceeași manieră în care o făcuse creștinismul și cum o face tra- 
diţia, în “societăţile închise” (Popper). Această manieră este numită 
de Lyotard “legitimare narativă”. Așa cum înainte participarea la o 
tradiţie era suficientă pentru a asigura recunoaşterea socială, con- 
cretizată în sentimentul moral al “respectabilităţii”, marile ideologii 
au permis continuarea legitimării de-sus-în-jos; dacă înainte legiti- 
marea presupunea apelul la “cerul tradiţiei” (Habermas), acum se 
recurge la valorile de finalitate propuse de marile ideologii. Funcţia 
fundamentală a “marilor poveşti” este armonizarea dintre tabloul 
lumii şi viața omului, oferind un sens atât lumii şi istoriei, cât şi 
vieţii umane. Prin acesta, ele satisfac câteva trebuinţe fundamenta- 
le: de tablou unitar al lumii, de securitate emoțională, de devoțiune 
şi de sens al vieții. Referindu-se la “toate sistemele elaborate”, Erich 
Fromm scria: “Oricare ar fi conţinutul lor, toate răspund la dubla 
nevoie a omului de a avea un sistem pe care să-și sprijine gândirea 

şi un obiect de devoțiune care să-l asigure cu privire la semnificaţia 
existenţei sale şi la situaţia sa în lume” (ibidem, p. 93). 

Se poate spune că marile ideologii au funcționat, până de cu- 
rând, ca bolte simbolice pentru comunitățile umane, pentru socie- 
tăţi întregi. Ele au preluat, astfel, ștafeta de la tradiţie şi de la creg- 
tinism, fiind principalele surse de recunoaștere şi respectabilitate 
(inclusiv auto-recunoaştere şi auto-respectabilitate). 


Dar bolta simbolică are o funcție bivalentă: a) pe de o parte, ea 
oferă unei comunităţi repere identitare şi asigură coerenţa conduite- 
lor sociale; b) pe de altă parte, ea creează un “efect de seră” care întâr- 
zie adaptarea comunităţii la modificările intervenite în mediu. Dacă 
e să ne folosim de modelul analitic propus de Karl Popper (6), prin 
care explică apariţia, evoluţia şi dispariţia formațiunilor ideologice 
(numite generic “teorii”), funcţia critică şi argumentatvă a limbajului 
este principalul instrument al oamenilor cu ajutorul căruia ei selec- 
tează “teoriile” utile pentru adaptarea lor la mediul fizic şi social, într- 
o manieră aproape darwiniană: “fără îndoială, există o bază genetică 
pentru folosirea argumentativă şi critică a limbajului uman, ale cărei 
avantaje biologice sunt clare: această folosire ne permite să lăsăm 
teoriile să moară în locul nostru” (ibidem, p. 117). Aşadar, putem 
spune că oamenii renunţă la o boltă simbolică atunci când devine 
evident că ea nu le mai asigură adaptarea şi, implicit, evoluţia, când 
simt că “se sufocă” (vezi, de pildă, cazul prăbuşirii ideologiei comu- 
niste în fostele țări socialiste din Europa de Est). Uneori, tensiunea 
dintre comandamentele obiective ale dezvoltării şi bolta simbolică 
în vigoare devine evidentă mai târziu; ea este prelucrată ideologic 
şi pusă pe seama altor fenomene decât cele reale. În astfel de cazuri 
se nasc conflicte devastatoare, iar bolta simbolică se prăbușește în 
zgomotul asurzitor al războiului - vezi cazul Japoniei după “martiriul 
de la Hiroshima” (vezi 7, pp. 214-217) sau al Iugoslaviei în anii '90. 

Sfârşitul “marilor poveşti de legitimare” se datorează, în ultimă 
instanță, unor evoluţii prodogioase ale societăţilor capitaliste avan- 
sate. Societatea post-industrială, sau “neo-capitalismul”, a abando- 
nat modul de gestiune ierarhică, transformându-se într-o reţea de 
rețele, într-un “anti-sistem fondat pe autonomia agenţilor, pe mun- 
că în echipă, pe flexibilitate şi comunicare” (8). Această nouă formă 
de societate este descrisă de Pascal Michon astfel: “Micro-fizicile 
puterii şi operaţiile de de constituire a subiecţilor prin ei înşişi, ar- 
ticularea dintre discursuri şi practicile de sine şi de alţii (...). În mod 
paralel, dezvoltarea tehnologiei de telecomunicaţie, a rețelelor de 
informare în timp real, interconexiunea planetei la scară globală, 
dar şi la scară intemediară, dezvoltarea democraţiei reprezentată în 
mai multe țări ca înainte şi, în fine, la scară locală, dezvoltarea ges- 
tiunii întreprinderilor prin şedinţe, a circulaţiei informaţiei — toate 
aceste transformări au schimbat modurile de semnificare şi felul în 
care societăţile îşi produc propriul lor sens” (8, p. 15). 

Noul mod de producere a sensului este uşor de descris cu ajuto- 
rul termenului de “mică poveste”. Oamenii au, în continuare, nevoie 
de poveste, iar în absenţa “marilor poveşti” apelează la substituenți 
ai marilor ideologii, adică la înlocuirea teoriei cu genuri precum 
etnografia, relatarea jurnalistului, cartea umoristică de benzi de- 
senate, filmul documentar şi, mai ales, romanul. Un adevărat pre- 
ot al “culturii postmetafizice” pe care o consideră “nu mai puţin 
posibilă decât una postreligioasă și la fel de dezirabilă”, Richard 
Rorty (9) teoretizează “cotitura istoricistă” a cărei esenţă ar sta în 
înlocuirea Adevărulului cu Libertatea. Adevărul devine o valoare 
privată, precum Credinţa la începutul secularizării societăţilor mo- 
derne, iar căutarea Adevărului - o problemă strict personală, pre- 
cum căutarea lui Dumnezeu, adică o problemă de “autocreaţie” şi 
de “perfecţiune privată”. În spaţiul public nu ne mai putem legitima 
prin recurs la Adevăr, căci astăzi a devenit evident că autocreaţia 

şi dreptatea, perfecțiunea privată şi solidaritatea umană nu pot fi 
reunite într-o singură viziune: "În nici un caz autocreaţia nu poate 
fi reunită cu dreptatea, la nivelul teoriei. Vocabularul autocreaţiei 
este în mod necesar unul privat, neîmpărtășit, nepotrivit pentru ar- 
gumentare. Vocabularul dreptății este în mod necesar unul public 
şi împărtăşit, un mediu pentru schimbul argumentativ” (9, p. 27). 

M-am oprit asupra acestui punct de vedere nu atât pentru sem- 
nificaţia lui filosofică, cât pentru relevanța lui socială; faptul că 
Rorty a devenit peste noapte cel mai popular filosof american și 
unul dintre starurile talk-show-rilor de televiziune se explică prin 
coincidenţa dintre ideile sale şi obsesia societăţii nord-america- 
ne pentru Consens. Orientarea societăţii “neo-capitaliste” dinspre 
Adevăr spre Consens este interpretată de Rorty ca o cotitură ge- 
nerală “îndreptată împotriva teoriei şi spre narațiune”. De aceea, 
“romanul, filmul şi programul TV au înlocuit treptat dar ferm, pre- 
dica şi tratatul ca principale vehicule ale schimbării morale și ale 
progresului” (ibidem, p. 30). 

H.-R. Patapievici descrie această realitate ca pe o "realitate a vie- 
ţii strict orizontale” și o explică prin dispariţia dimensiunii "verti- 
cale" (i.e., transcendente), ca urmare a alungării lui Dumnezeu, în 
calitatea sa de "ființă primă”, din tabloul explicativ al lumii: "Dacă 
valorile sunt puse în lume de om, înseamnă că unicul lor criteriu 
de recunoaştere este schimbul inter-subiectiv, adică socializarea 
lor. Or, principiul socializării nu este altul decât echivalarea prin 
numitor comun: orice valoare schimbată este una deja echivalată. 
Echivalat înseamnă: evaluat, încadrat, egalizat, măsurat. Nu mai 
există 'propriu' şi nici 'unic', orice valoare este radical echivalată cu 
toate celelalte și, ca atare, relativismul tuturor valorilor nu mai poat 
fi în nici un fel evitat. Într-o lume perfect orizontală, singura trans- 
cendenţă a valorilor echivalente este reclama, singurul argument 


este retorica, iar singura logică - persuasiunea. Dacă cineva ar mai 

recurge, în această lume a valorilor doar inter-subiective şi infinit 
interschimbabile, la Dumnezeu, acela nu o mai poate face nici efi- 
cace şi nici serios: Dumnezeu nu va mai putea fi decât o valoare 
de schimb între altele (pluralismul valorilor religioase) şi, potrivit 
vorbei aurorale a lui Laplace, o ipoteză de prisos" (1, pp. 82-83). 


Ca şi Rorty, dar dincoace de Ocean, Gilles Lipovetsky (10) sesi- 
zează aceeaşi îndepărtare a societății contemporane de adevăr şi de 
explicaţia teoretică, în favoarea consensului și a imaginii intuitive. 
În cartea intitulată profetic Amurgul datoriei, Lipovetsky vorbeş- 
te de o etică post-kantiană, specifică unei societăţi postmoraliste: 
"Cultura postmoralistă a lărgit gama opţiunilor şi modurilor de 
viață posibile, a constrâns conformismul să dea înapoi în fața in- 
venţiei individualiste a propriei persoane: nu mai credem în visul 
de “a schimba viaţa, nu mai există decât individul suveran preocu- 
pat de gestiunea calităţii vieții sale. (...) Faza hiperliberală se apro- 
pie de sfârșit, ultrarigorismul nu mai are legitimitate; aceasta este 
noua configuraţie culturală a timpului nostru, care îmbină exigența 
autonomiei private cu cea a unui spaţiu public curat. Epoca post- 
moralistă nu mai este nici transgresivă, nici puritană, ea este corec- 
tă” (10, pp. 86-89). 

În acest nou context socio-cultural, strategiile de legitimare în 
spaţiul public se modifică radical. Nu ne mai putem legitima reven- 
dicându-ne de la o mare ideologie, şi nici măcar de la anumite prin- 
cipii morale. În schimb, dacă valorile morale încetează să fie valori 
de finalitate, ele devin valori de randament. Lipovestsky vorbeşte de 
“operaţionalizarea utilitaristă a moralei”, care este ilustrată cel mai 
bine de noile strategii de comunicare ale întreprinderilor. Iată cum 
descrie el această mare schimbare a mecanismelor de legitimare: 
“Deşi libera întreprindere devine orizontul de nedepășit al econo- 
miei, este constrânsă să-şi definească, să-și creeze ea însăși criteriile 

de legitimitate; a trecut epoca în care marea întreprindere se putea 
considera ca un agent economic pur; ea nu se mai limitează la a-şi 
vinde produsele, ci trebuie să-şi gestioneze relaţiile cu publicul, să 
cucerească şi să promoveze propria legitimitate instituţională. Cu- 
rentul etic merge mână-n mână cu ascensiunea întreprinderii care 
comunică, instituție “totală de-acum înainte, interesată strategic 
de a demonstra că are simţul responsabilităților sociale şi morale. 
Sistemul clasic bazat pe dreptul natural la proprietate şi pe ‘mâna 
invizibilă a pieţii a fost înlocuit cu un sistem de legitimare deschis 
şi produs, problematic şi comunicaţional. În prezent, legitimitatea 
întreprinderii nu mai e dată şi nici contestată, ea se construiește şi 
se vinde, trăim în epoca marketingului valorilor şi a legitimităţilor 
promoţionale, stadiu ultim al secularizării postmoraliste” (ibidem, 
pp. 291-292). 

Mai puţin optimist decât Lipovestsky, chiar pesimist, Patapie- 
vici consideră că dispariţia datoriei creştine a lăsat, totuşi, în urma 
sa un "instinct al datoriei”, care asigură structura de rezistență a 
moralității laice (după câte îmi dau seama, el se gândeşte la un fel 
de “ateism de origine creştină"). Dar tocmai persistența acestui "in- 
stinct" în absenţa lui Dumnezeu îi face pe oameni nefericiți. Filo- 
soful român descrie postmodernitatea ca pe un iad terestru: "Ideea 
de datorie creştină a murit. Instinctul că trebuie să-ţi faci datoria 
creştină încă mai supravieţuieşte. Dar cum? Nu vizibil, nu acceptat, 
ci ascuns, acționând fără ca lumina conştiinţei să îl identifice ca 
atare. Pe vremuri, omul știa ce are de făcut și multumirea sa venea 
din sentimentul că şi-a făcut datoria. Astăzi, el nu mai îndeplineşte 
deloc vechea datorie. (...) la nivelul subconştienţei (instinctele), are 
sentimentul că nu-și face datoria, ceea ce îi dă o profundă nemul- 
țumire latentă, fără obiect şi difuză; în mod global, omul modern 
are entuziasme şi exaltări, articulate pe un fond mocnit de nemul- 
țumire. El nu îşi face datoria față de instinctele sale încă creştine 

- aceasta este problema sa, iar modul în care încearcă să o rezolve 
nu face decât să o accentueze: cu cât mai mare este eliberarea sa de 
creştinism, cu atât îşi devalorizează mai mult datoria. Ceea ce ne 
lipseşte este sentimentul împlinirii personale, iar acesta nu se poate 
obține decât făcându-ţi datoria. Or, datoria nu poate fi cu adevă- 
rat îndeplinită decât într-o societate ierarhică. Ceea ce ne lipseşte, 
politic vorbind, este o autoritate legitimă, adică una care să nu fie 
strict umană. Aici e de găsit neputința cea mai radicală a democra- 
tiei. (...) democraţia face cu neputinţă nașterea, în cadrul ei, a unei 
autorităţi legitime. Căci numai ceea ce este legitim e acceptat de noi 
aşa cum ne acceptăm ființa: împreună cu defectele, reușitele şi scă- 
derile ei. Restul, tot restul, e acceptat de noi ca o convenție. Faptul că 
azi totul pare a nu fi decât 'construit' doar 'imaginat (...), se explică 
prin absurda lipsă de legitimitate la care ne-a condus eliminarea lui 
Dumnezeu din orice referință rezonabilă a vieţii pe care o împărtă- 
şim cu semenii noştri” (10, p. 91). 


De fapt, în societăţile contemporane, secularizate şi “dezvrăjite, 
asistăm la finalizarea tendinței sesizate de Jurgen Habermas (11) 
în legătură cu trecerea de la societatea tradițională la cea modernă: 
“Capitalismul (...) oferă o legitimare a dominaţiei care nu mai co- 
boară din cerul tradiţiei culturale, ci poate fi stabilită pe baza mun- 
cii sociale. Instituţia pieței (...) corespunde justiţiei echivalenţei 
relaţiilor de schimb. Cu această categorie a reciprocităţii, ideologia 
burgheză face ea însăşi, dintr-un raport propriu acţiunii comunica- 
tive, baza legitimităţii. Dar aici principiul reciprocităţii este însuşi 
principiul de organizare a proceselor sociale de producţie şi repro- 
ducţie. De aceea, dominaţia politică poate fi acum legitimată ‘de 
jos, şi nu de sus’ (prin apel la tradiţia culturală)” (11, pp. 159-160). 

Altfel spus, legitimarea nu mai are loc prin intermediul unor 
valori teleonomice sau, cum le numește Jean Piaget (12, p. 44 şi 

urm) “valori de finalitate” inoculate în corpul social prin interme- 
diul marilor ideologii, ci prin valori de randament, care sunt pre- 
zentate şi receptate ca valori de finalitate. Astfel, Propaganda este 
înlocuită cu Publicitatea. Nu se mai pune problema de a propaga un 
set de valori de finalitate, ci de a transfigura valorile de randament 
în valori de finalitate. 

Teza mea este că asistăm la triumful primeia dintre cele două 
tendințe evocate la începutul "Introducerii”, ambele tendinţe fiind 
conţinute încă de la început în procesul de modernizare a societă- 
ților europene. Astăzi, înlocuirea legitimării “de sus în jos” cu legi- 
timarea “de jos în sus” s-a generalizat, depășind limitele sistemului 
politic şi debordând în planul relaţiilor internaţionale. Persoane, 
organizaţii şi state se legitimează prin intermediul gestionării pro- 
priei imagini (expresie eufemistică, prin care se escamotează ade- 
văratul conţinut al acestei activităţi: gestionarea reprezentărilor 
sociale). Pentru a servi acestei sarcini, s-a născut un întreg sistem 
de inginerie socială, cu toată tehnologia aferentă. Acest sistem de 
inginerie socială, care funcționează de peste un secol în Statele 
Unite ale Americii și de peste cinci decenii în Europa Occidentală, 
se numește Public Relations (Relaţii Publice). 


În viziunea lui H.-R. Patapievici, tocmai această nouă realitate 
socială ilustrează ceea ce el numeşte "al doilea postulat al post- 
modernităţii”, şi anume teza conform căreia "totul e simulacru din 
punct de vedere ontologic (i.e., nu există o realitate esențială) şi 
că totul e relativ din punct de vedere epistemologic (i.e., nu există 
nici un criteriu obiectiv de a stabili dacă cineva are dreptate ori se 
înşală)" (1, p. 117). Iată cum descrie Patapievici această realitate 
socială: "Totul este inventat, orice realitate este rezultatul unei con- 
strucții umane, nu există nimic obiectiv, nu există un adevăr care să 
fie independent de cadrul fixat în prealabil de om (societate), prin 

construcția fictivă a acelui tip de 'realitate' în care 'adevărul' respec- 
tiv să fie posibil, orice ştiinţă poate fi redusă la sociologie, totul e joc 
de putere, nu există decât falsificare şi minciună (...)" (idem). 

Autorul consideră această stare drept rezultatul unui proces de 
involuţie, care şi-ar afla rădăcinile chiar în modernitatea "clasică", 
fiind anunţat în Leviatanul lui Hobbes: "Valoarea sau REPUTAŢIA 
unui om este, între toate, Preţul său; adică atâta cât se dă pentru 
folosirea Puterii sale: ea nu e aşadar absolută, ci un lucru care atâr- 
nă de nevoia și judecarea celuilalt” (apud, 1, p. 107). Încercând 
să marcheze involuţia condiţiei umane de-a lungul istoriei, de la 
antichitatea păgână la modernitatea "desvrăjită”, Patapievici scrie: 
"Pentru Aristotel, scopul guvernării era formarea oamenilor buni, 
capabili de fapte bune. Pentru modernii clasici, era garantarea li- 
bertăţii politice a individului lipsit de putere. Pentru modernii re- 
cenți, scopul guvernării constă în asigurarea dreptului fiecăruia de 
a fi dotat cu bunuri de prosperitate. Mersul este: de la 'a fi, prin 'a 
putea”, la 'a avea'. Ceea ce promit recenţii, utopia lor, este că vom 
câştiga paradisul sub forma unei mereu îmbunătăţite alocaţii de la 
stat. Rawls, un recent nu doar în modernitate (...), reduce stima de 
sine a omului la opinia despre el a celorlalți. (...) Omul lui Rawls 
este în toate sensurile dependent, «orientat către celălalt». Hobbes 
determina valoarea unui om pe baza stimei celorlalți; în cuvintele 
sale, directe şi viguroase, reputația unui om e prețul său. Rawls se 
deosebeşte de acesta prin faptul că se angajează să fixeze prețul" 
(ibidem, p. 108). 


Am trecut în revistă două tipuri de analiză; am încercat să țin, 
cât am putut, dreapta cumpănă, pentru a marca paralelismul din- 
tre ele: pe de o parte, analiza celor care văd în postmodernism o 


BAZELE EPISTEMICE ALE COMUNICĂRII | 23 


evoluţie substanţială și ireversibilă a societății umane; pe de altă 
parte, analiza unuia dintre cei mai importanţi gânditori români 
care pledează pentru întoarcerea la metanarațiunea premodernă 
şi la valorile premodernităţii. De fapt, H.-R. Patapievici protestea- 
ză, dacă am înţeles bine, atât împotriva postmodernităţii (a "mo- 
dernităţii recente”), cât şi împotriva modernităţii propriu-zise (a 
"modernităţii clasice”), pe care o consideră adevăratul incubator al 
"omului recent”. În faţa mizeriei relativismului, a scepticismului şi 
a conformismului gregar, soluția propusă de el este re-descoperirea 
lui Dumnezeu. 

Reacţiile de acest tip față de prăbușirea marilor poveşti de le- 
gitimare mi se par legitime (ceea ce nu înseamnă că împărtăşesc 
soluția propusă de H.-R. Patapievici în Omul recent). După cum 
am arătat mai sus, cred că modernitatea a înlocuit o metanarațiune 
dominantă (creştinismul) cu alte metanarațiuni (renascentismul, 
iluminismul, liberalismul, naționalismul, pozitivismul sau comu- 
nismul). Abia postmodernitatea aduce cu sine prăbuşirea totală a 
tuturor metanaraţiunilor. Dar spre deosebire de zorii modernită- 
ţii, când criza era percepută ca moment "progresist" (ceea ce s-a 
reflctat, ulterior, în ideologia progresului), criza lumii de azi este 
percepută aproape peste tot ca un moment de "descompunere". În 
opinia mea, criza ce caracterizează trecerea de la modernitate la 
postmodernitate este mai profundă şi mai periculoasă pentru con- 
diția umană decât cea care a caracterizat nașterea modernităţii. Lu- 
crarea de faţă este rezultatul unui efort de identificara a unei căi de 


ieşire din această criză. 


În primul rând, trebuie spus că ea nu se manifestă doar malefic, 
ci şi constructiv, aducând în multe părți ale lumii și în multe do- 
menii ale culturii spirituale un aer proaspăt, un "vânt de libertate”. 
Iată cum cred că se caracterizează actualul moment al evoluţiei cul- 

turale: "Demolarea ideologiei pozitiviste a dus la o redistribuire a 
importanţei diferitelor tipuri şi forme de cunoaştere, la reevaluarea 
rolului lor în viaţa oamenilor; tipuri şi forme de cunoaștere margi- 
nalizate de pozitivism (cunoașterea comună, cunoaşterea artistică, 
cea religioasă sau cea mistică) sunt reconsiderate în planul reflecției 
asupra condiţiei umane. Unul dintre efectele cele mai importan- 
te ale acestei evoluţii a fost de-legitimarea eurocentrismului - mai 
corect, a occidentalocentrismului -, în sensul că a devenit caducă 
şi contraproductivă credinţa în superioritatea de plano a culturii şi 
civilizaţiei europene - respectiv, a culturii occidentale. Nici un om 
cât de cât instruit nu mai evaluează astăzi culturile non-europene 
prin prisma apropierii/depărtării lor de cultura europeană (în spe- 
tă, occidentală). După cum se ştie, eurocentrismul a stat la baza 
politicilor de tip imperialist, iar în numele lor au fost decimate po- 
pulaţii întregi, au fost mutilate identități culturale - atât înainte de 
Marile Descoperiri Geografice, cât şi după acestea (mai ales după). 
Toate aceste politici barbare erau prezentate drept “misiuni civi- 
lizatorii”, şi chiar așa erau resimţite de promotorii lor" (13, p. 66). 
Dar detronarea pozitivismului şi ascensiunea multiculturalis- 
mului (varianta “politic-corectă” a relativismului cultural) au adus 
după ele o nesiguranță vecină cu scepticismul, care însoţeşte ori- 
ce formă de relativism: "Abordarea 'postmodernistă' a cunoaşterii 
şi limbajului a avut darul de a induce în lumea specialiștilor un 
defetism fără ieşire cu privire la comunicarea interculturală şi un 
scepticism argumentat cu privire la posibilitatea comunicării, în 
general. Dacă gândirea umană nu este universală în formele ei de 
manifestare, aşa cum credea Descartes şi cum postulează toți re- 
prezentanţii raționalimului clasic, cum pot găsi un limbaj comun 
posesorii diferitelor organizări mentale, purtătorii diferitelor para- 
digme culturale şi locuitorii diferitelor referenţiale? Dacă un limbaj 
neutru nu există, așa cum credeau membrii Cercului de la Viena şi 

cum au susținut toți pozitiviştii, cum pot fi traduse limbajele diferi- 
telor paradigme?" (ibidem, p. 101). 


Una dintre direcțiile din care au fost lansate atacuri împotriva 
relativismului epistemic este sociologia cunoaşterii. Un reprezen- 
tant important al acestei discipline, poate cel mai important dintre 
cei în viață, este Raymond Boudon (14). El critică poziţia “an- 
tropologilor ştiinţei”, care ajung la concluzia că noţiunea conform 
căreia ar exista o realitate out there (în afară) este o simplă iluzie 
şi că faptele sunt ceea ce savanții consideră drept fapte. În final, 
Boudon îi vede pe Kuhn şi Feyerabend, precum şi pe “antropologii 
ştiinţei” în aceeaşi găleată, adică prizonierii aceleiași “iluzii me- 
todologice”: “prezenţa unui a priori deopotrivă implicit, putând 
fi considerat de la sine înțeles, şi totuşi încărcat de sens: singura 
realitate este aceea a momomentului” (14, p. 593). Raymond Bou- 
don încadrează această iluzie în eroarea epistemologică pe care o 
numeşte misplaced concreteness (concreteţe inoportună) şi care ar 
consta în faptul că “o certitudine hiperempiristă faţă de real pro- 
duce o viziune deformată a realului” (idem). După cum arăt în altă 
parte, "Faptul că astfel de erori epistemologice se produc adesea 
este indiscutabil. Dar este discutabilă încadrarea lui Kuhn, Feye- 
rabend şi a 'discipolilor lor' la capitolul 'concreteţe inoportună. 
Această încadrare contrazice flagrant constructivismul din opera 
celor doi autori" (13, p. 102). Dar critica lui Boudon are și limi- 
te mult mai evidente, de care nu putem face abstracție, oricât de 
mult am detesta relativismul: "Boudon nu aduce nici un argument 
consistent în favoarea tezei sale conform căreia, å la long (de-a 
lungul istoriei ştiinţei sau în procesul istoric al cunoaşterii), s-ar 
impune existența adevărului sau a unei realități out there, că s-ar 
manifesta convingător un progres în obiectivitate. Cu formulări de 
genul: 'Pare sigur că asemenea cazuri pot avea loc. Dar este absurd 

să pretindem că ele reprezintă regula', Boudon nu ne poate asigura 
împotriva relativismului şi scepticismului. Îl putem bănui şi noi, 
la fel de îndreptăţit, pe Boudon că introduce pe uşa din spate 'un 
a priori deopotrivă implicit şi inocent. Din punct de vedere psi- 
hologic, ar fi mai confortabil să credem că incomensurabilitatea, 
intraductibilitatea şi incomunicabilitatea dintre paradigme 'nu re- 
prezintă regulă'. Dar atunci când renunțăm la confortul psihic şi 
vrem să cunoaştem, avem pretenţia să înțelegem de ce: de ce „este 
absurd să pretindem că ele reprezintă regula”? 

În concluzie, critica relativismului din direcția sociologiei cu- 
noaşterii s-a soldat, deocamdată, cu un eşec. Episodul Boudon 
este instructiv din punct de vedere epistemologic. El ne dove- 
deşte că respingerea critică a relativismului 'noii epistemologii' 
(post-structuraliste şi, mai de plano, post-pozitiviste) nu se poate 
realiza la nivelul sociologiei cunoașterii. Kuhn ne-a atras atenţia 
că o paradigmă este irefutabilă la nivelul cunoaşterii ştiinţifice; 
Boudon ne dovedeşte că pluralismul paradigmatic nu poate fi în- 
tors în direcția “unităţii” nici măcar din perspectiva sociologiei 


cunoașterii”. 


S-au înregistrat multe alte reacţii împotriva relativismului, une- 
le mai puţin exemplare, dar la fel de virulente. În acest sens este 
utilă consultarea lucrării lui Thomas Naegel, Ultimul cuvânt (15); 
dintre autorii români, argumentele cele mai interesante le-au adus 
Andrei Marga (16) şi Andrei Cornea (17). Ceea ce mi se pare de 
neacceptat în poziţiile autorilor menţionaţi mai sus este faptul că 
aceştia critică relativismul cultural de pe poziţiile pozitivismului, 
chiar dacă nu întotdeauna în mod explicit. Aș spune că este vor- 
ba de un „pozitivism light”. De regulă, strategia acestor autori este 
următoarea: mai întâi critică pozitivismul, dovedind că înțeleg ra- 
ţiunile reacției constructiviste şi că îşi explică falimentul teoriilor 

adevărului manifest, apoi critică relativismul rezultat din această 
reacţie şi din acest faliment, dar tot cu armele pozitivismului, chiar 
dacă disimulate. 

Nu avem altă soluție decât să ne punem speranţa într-o nouă 
unitate a genului uman, dar nu în de pe aliniamentele unui pozi- 
tivism remaniat. În această carte propun valorificarea concluziilor 
filosofice ale evoluţiei ştiinţelor naturii în a doua jumătate a seco- 
lului XX, cum ar fi: 

a. descoperirea, pe filiera paradoxului Finstein-Podolsky-Ro- 
sen, a inseparabilității fizice, respectiv a fundamentalităţii 
ireductibile a sistemelor anorganice elementare; 

b. recunoașterea dimensiunii cibernetic-informaționale ca un 
complement necesar al dimensiunii tradiționale (acționa- 
liste) a cunoașterii, ceea ce a evidenţiat şi a impus cerința 
unui nou tip de cunoaştere — cunoașterea-comunicare, ca un 
complement al cunoașterii-acţiune; 

c. impunerea progresivă - mai ales în câmpul cunoașterii ex- 
perimentale - a unor noi organizări cognitive, de tipul om- 
ordinator, deosebit de performante; 

d. descoperirea unei noi “sintaxe” chimice la nivelul microsco- 
pic, implicând 2, 3, 4... molecule, ceea ce a permis trecerea 
la o nouă modalitate de modificare a însușirilor moleculare 
prin controlul microambianței, precum şi aşezarea la baza 
procesului de dezvoltare a chimiei (dar nu numai) a princi- 
piului generalizării, care presupune parcurgerea succesivă a 
unor orizonturi conceptual-metodologice de cuprindere şi 
complexitate crescândă, centrate pe categoriile de compozi- 
ție, structură şi organiza. 

În concepţia mea, principala caracteristică a ştiinţelor fizico- 

chimice din a doua jumătate a secolului trecut este raționalitatea 
neliniară, care se caracterizează, la rândul ei, prin următoarele: 

1. Recuperarea dimensiunii holonomice, cu restabilirea sensu- 
rilor si semnificaţiilor organizaționale originare între sub- 
sistemele întregilor fizico-chimici, între om si natură, între 
natura organică şi cea anorganică, între subsistemele socie- 
tăţii umane; 

2. Accesul la istoricitatea autentică, ceea ce înseamnă: a) acce- 
sul la temporalitatea autentică, la temporalitatea “în durată” 
sau “întru ființă” (C. Noica), incluzând şi momentul genezei 
(care este principial-incompatibil cu raționalitatea liniară); 
b) accesul la devenirea autentică, pentru care componenta 
ireversibilă a mișcării este constitutivă şi universală; 

3. Considerarea mediului ambiant ca o entitate constitutivă in- 
dividualizată, în sens organizaţional (prin stările potențial- 
posibile) şi, totodată, activă (acesta fiind plasat, prin defini- 
ție, în categoria stărilor-departe-de-echilibru). 

4. Aducerea în prim-plan a unei noi forme de cunoaştere ştiinți- 
fică: “cunoaşterea-comunicare”. Complementară cu ceea ce 
se poate numi “cunoaşterea-acţiune”, cunoașterea-comuni- 
care este nediscursivă şi nu provine nemijlocit din acţiune, 
ci din complementul acesteia: influenţele materiale neergo- 
nice (interacțiuni fără tranfer de energie), ceea ce implică 
atât coerență, cât şi sincronizare. 

Iată cum descrie savantul român Florin Felecan (chimist şi fi- 
losof al ştiinţei), procesul de cunoaștere-comunicare: “Cunoaşte- 
rea-comunicare nu presupune reducția complexităţii obiectului 
cercetat (prin situarea lui în spaţii metricergonice, abstracte, ne- 
funcţionale), ea nu urmărește esența conceptuală, teoretică (pe 
care o consideră drept o “sinteză-artefact”), ci esenţa vie sau SI- 
NEA noiciană, accesibilă cunoașterii printr-o comunicare între 
întregii “vii, indivizibili. În acest context, obiecția lui G. Prestipino 
privind “noumenicitatea' fenomenelor naturale cade, întrucât s-a 


BAZELE EPISTEMICE ALE COMUNICĂRII | 29 


descoperit că prin comunicare se poate pătrunde în natură fără a o 
perturba în mod semnificativ, iar, la limită, fără a o perturba deloc. 
Mai mult, întrucât nu este intermediată nici de momente analitice, 
nici de traseele discursiv-conceptuale sine-qua-non, cunoașterea- 
comunicare, prin mecanismele ei specifice (implicând coerenţa, 
sincronizarea şi rezonanța) poate fi extinsă, în mod legitim, asupra 
tuturor tipurilor de sisteme: organic-anorganic, organic-uman etc. 
Un exemplu de acum bine cunoscut de comunicare organic-an- 
organic (care i-a surprins în gradul cel mai înalt pe savanții înşişi) 
este cel bazat pe unde de difuzie, exercitat între moleculele activate 
ale structurilor (sistemelor) chimice disipative” (idem). 

Așadar, autorii evocaţi mai sus se află în căutarea unității, a sen- 
sului şi a unei direcții-reper pentru omenire (şi, probabil, pentru 
ei înşişi). Proiectelor acestora îl adaug pe al meu, care, în pofida 
defectelor şi slăbiciunilor sale, are cel puţin trei merite: 1) nu pro- 
pune întoarcerea la premodernitate, 2) nu propune întoarcerea la o 
modernitate confiscată de pozitivism şi 3) nu mizează pe un proces 
care se află încă abia la început, cu şanse incerte de a avea un im- 
pact major în spaţiul public. 

NOTE 


1. Însuși Patapievici, care insistă mai mult pe ruptura dintre premo- 
dernitate şi modernitate, identifică o rădăcină creştină a pozitivismului. 
Referindu-se la doi dintre primii filosofi ai ştiinţei moderne, Francis 
Bacon şi René Descartes, el sesizează că metodele propuse de aceştia 
nu difereau, formal, de metoda creştinismului primitiv a golirii inimii 
de patimile şi reprezentările înșelătoare: "Bacon şi Descartes nu au făcut 
decât să aplice metoda mistică de curăţire a inimii unui domeniu în care, 


până atunci, nimănui nu îi dăduse prin cap să o folosească" (1, p. 66). 

1. NOUA EPISTEMOLOGIE — 
PIONIERUL UNEI NOI PARADIGME 


1. ŞTIINŢĂ ŞI EPISTEMOLOGIE; TENDINȚE ACTUALE ÎN EPISTEMOLOGIE 


1.1. Ştiinţă şi epistemologie 

Ca fenomen socio-uman, ştiinţa a fost definită din mai multe 
perspective: totalitatea cunoştinţelor umane despre lume (“ştiinţa 
oamenilor”); bază a concepţiilor despre lume (de unde şi idealul 
unei “concepții ştiinţifice”); formă a cunoașterii (“cunoaşterea şti- 
inţifică”); formă a conştiinţei sociale (“conștiința științifică”); ele- 
ment constitutiv al producţiei umane (“baza tehnico-ştiințifică”), 
caz în care este văzută ca unul dintre numeroasele produse ale ac- 
tivității omenești. 

În toate aspectele de mai sus, ştiinţa este obiectul global al re- 
flecției epistemologice. Analiza ştiinţei diferă de analiza ştiințifi- 
că a obiectului ştiinţei pe care o întreprinde ştiinţa însăși. Analiza 
ştiinţei generează teorii diferite de teoriile ştiinţifice asupra cărora 
se aplică — un fel de “teorii de gradul a doilea, denumite generic 
metaștiinţă. 

Analiza meta-ştiințifică se poate face în modalități şi planuri 
diferite: 

1. se poate cerceta activitatea ştiinţifică aşa cum s-a desfășurat 
de-a lungul timpului - caz în care avem istoria ştiinţei (in- 
dispensabilă pentru discuţia în jurul “progresului în ştiinţă” 
sau pentru decelarea tendințelor de evoluţie a ştiinţei); 

2. ştiinţa poate fi investigată prin prisma muncii al cărei re- 
zultat este practica ştiinţifică - caz în care avem psihologia 
cercetării ştiinţifice (foarte utilă în formarea şi cultivarea ap- 
titudinilor pentru cercetarea ştiinţifică); 

3. se pot cerceta metodele specifice ştiinţei (uneori, foarte di- 
ferite de metodele din alte domenii ale cunoaşterii sau de 
cele ale acțiunii umane) - caz în care avem metodologia 
ştiinţei, disciplină ce interferează cu psihologia cercetării 
ştiinţifice; 

4. se poate studia, de asemenea, legătura dintre structurile so- 
ciale şi structura ştiinţei într-un anumit spaţiu/timp istoric 
- caz în care avem sociologia ştiinţei; 

5. se poate analiza modalitatea de comunicare a rezultatelor 
ştiinţei, de aplicare a acestora într-un grup disciplinar (într- 
o comunitate ştiinţifică) sau într-un domeniu al acţiunii 
practice - caz în care avem scientologia; 

6. se mai pot face analize ale rezultatelor cunoașterii ştiinţifice 
(în speţă, ale teoriilor ştiinţifice) considerate în sine, adică în 
mod abstract — caz în care avem logica ştiinţei; 

7. în sfârşit, ştiinţa poate fi abordată din perspectivă filosofi- 
că, adică din perspectiva consecinţelor teoretice ale naturii, 
evoluţiei şi rezultatelor sale asupra teoriei cunoașterii (im- 
plicaţiile gnoseologice), asupra teoriei existenţei în general 
(implicaţiile ontologice) sau asupra condiţiei umane (im- 
plicaţiile antropologice) — caz în care avem filosofia ştiinţei, 
una dintre cele mai formative discipline care pot fi predate 
în învățământul superior. 

Pentru mulţi autori, “filosofia ştiinţei” este sinonimă cu “epis- 
temologia” - caz în care epistemologia este gândită ca disciplină 
filosofică; pentru alți autori, epistemologia este “teoria cunoașterii 
în general” — caz în care ea devine sinonimă cu gnoseologia, iar dis- 
tincţia dintre cunoașterea ştiinţifică şi alte forme de cunoaştere (co- 
mună, artistică, mistică etc.) devine mai puţin relevantă. Alții rezer- 
vă termenul pentru a desemna doar “teoria cunoaşterii ştiinţifice”. 


Aşadar, ce este epistemologia? 


Termenul de epistemologie vine din greaca veche, unde episte- 
me însemna “ştiinţă”, iar logos - “teorie”, “studiu critic”. În diferite 
culturi (inclusiv culturi filosofice) şi în diferite limbaje (de la limbi 
naturale la limbaje filosofice), termenul are sensuri diferite şi în zi- 
lele noastre. 

Astfel, în limbile engleză şi italiană el înseamnă “gnoseologie” 
şi “metodologie”. Limba germană opune termenii de “teoria cu- 
noaşterii” şi “filosofia ştiinţei”, care nu se reduc nici unul la “epis- 
temologie”. Pentru francezi, “epistemologia” este “filosofia ştiinţei” 
- mai puţin metodologia propriu-zisă, care aparține logicii ştiinţei 
(Andre Laron); epistemologia ar fi, aşadar, studiul critic al princi- 
piilor, ipotezelor şi rezultatelor diverselor ştiinţe, destinat să deter- 
mine originea lor logică (nepsihologică), precum şi valoarea lor de 
obiectivitate. 

În filosofia românească, acest punct de vedere a fost susţinut de 
P. P. Negulescu, care se declara împotriva confuziei dintre episte- 
mologie şi teoria cunoașterii. EI lua termenul de “teorie a cunoaş- 
terii” în sensul atribuit de Wundth, afirmând că nu trebuie eludată 
diferenţa dintre cunoaşterea comună şi cunoaşterea ştiinţifică; prin 
această poziţie, P. P. Negulescu se apropia de cea a lui Gaston Ba- 
chelard, pentru care cunoașterea comună este o piedică în calea 
cunoașterii ştiinţifice, fiind o sursă de “obstacole epistemologice'. 

În filosofia europeană contemporană, noţiunea de epistemolo- 
gie desemnează teoria ştiinţifică a cunoaşterii ştiinţifice şi a rezul- 
tatelor acesteia. Epistemologia este considerată un fel de “ştiinţă la 
cel mai înalt nivel” (în sensul pe care îl invoca, pentru prima dată, 
Spinoza). În efortul ei de a depăşi maniera filosofică speculativă, 
epistemologia contemporană se caracterizează prin tentativa de a 
capta fenomenul ştiinţific în semnificaţia lui cea mai completă. 


Astfel, în actualul “spaţiu epistemologic” s-au constituit două 

orizonturi: 

-  epistemologiile generale, animate de intenţia de a explica 
posibilitatea cunoașterii ştiinţifice şi de a generaliza sem- 
nificația epistemologică a acesteia într-o teorie generală a 
cunoașterii; 

-  epistemologiile interne (după expresia propusă de Jean Pi- 
aget), care au rezultat în urma reflecției specializate asupra 
fundamentelor diferitelor ştiinţe (matematică, psihologie, 
fizică, chimie, biologie etc.). 


În lucrarea de față, termenul “epistemologie” este folosit în sen- 
sul cel mai general: cel de “gnoseologie”, adică de teorie generală 
a cunoașterii. În viziunea noastră, epistemologia este chemată să 
stabilească gradul de certitudine/incertitudine pe care îl compor- 
tă facultăţile cognitive ale fiinţei umane. Una dintre principalele 
sale sarcini este să stabilească valoarea cunoaşterii obținute, găsind, 
totodată, modalităţile de sporire a certitudinii şi de diminuare a 
incertitudinii. 

În acest sens, epistemologia rămâne totuși o disciplină filosofi- 
că, fiind, totodată, o metodă de cunoaştere a lumii. Din această ten- 

siune internă (reflecţie-cunoaștere, filosofic-ştiinţific) s-au născut 
marile orientări ale epistemologiei contemporane. 


1.2. Tendinţe actuale în epistemologie 


1.2.1. Orientări metodologice în filosofia ştiinţei 

Epistemologia contemporană îşi abordează obiectul de studiu 
dintr-o mare diversitate de perspective metodologice. 

Pentru a înţelege “atitudinile metodologice” proprii metodolo- 
giei actuale este necesar să vedem care sunt condiţiile pe care trebu- 
ie să le îndeplinească orice analiză veritabilă a cunoaşterii, cărora 
trebuie să le răspundă fiecare dintre aceste orientări metodologice. 

a. Pentru a se formula o afirmaţie valabilă asupra naturii con- 
ceptelor, metodelor sau principiilor unei teorii, este absolut 
obligatoriu să se cunoască efectiv rolul lor în cadrul situaţiei 
de cunoaştere respective. Această exigență, de a cobori pe 
terenul concret al ştiinţei, este exprimată metodologic de 
metoda analizei directe. 

b. Orice problemă asupra realității formale, a structurilor logi- 
co-matematice, asupra raționamentului etc. trebuie dublată 
(ajustată, îndrumată, corectată) de o tehnică a analizei logi- 
ce construită special în acest scop. Acestei exigenţe îi cores- 
punde analiza formalizantă a cunoaşterii. 

c. Ipotezele epistemologice nu pot fi generalizate decât dacă îşi 
asimilează direct perpectiva istorică, exigență exprimată de 
analiza istorico-critică. 

d. Pentru întemeierea și testarea ipotezelor, se impune recursul 
la metoda experimentală. 

Corespunzător noilor exigențe metodologice ale dinamismului 
epistemologic, în epistemologia contemporană s-au conturat actu- 
alele orientări metodologice pe care Ilie Pârvu (1, pp. 135-136) le 
sistematizează după cum urmează: 

l. 


Analiza directă, care încearcă să deducă condiţiile cunoaş- 
terii ştiinţifice, să formuleze ipoteze şi principii, să elaboreze 
concepte epistemologice referitoare la un anumit moment 
al cunoaşterii ştiinţifice prin studiul direct al acestuia. De 
regulă, această analiză este folosită de oamenii de știință 
care gândesc asupra fundamentelor teoriilor lor (Poincaré, 
Einstein, Bohr, Gödel, Heisenberg, Prigogine etc.) de filosofi 
cu o solidă informaţie ştiinţifică (Cassirer, Meyerson ş.a.), 
de personalităţi complexe, oameni de ştiinţă şi filosofi în 
acelaşi timp (Carnap, Bachelard, Piaget, Gonseth). 

Caracteristica analizei directe este lectura efectivă a teorii- 
lor ştiinţifice ca atare, în realitatea şi dinamica lor complexă. 
Ea nu se aplică doar modelelor suprasimplificate ale ştiinţei 
sau doar stărilor ei trecute, ci se aplică direct asupra ştiin- 
tei reale, asupra ştiinţei “care-se-face”. Prin aceasta, ea are 
avantajul că se poate sustrage unor prejudecăţi încorporate 


în cunoaşterea deja sistematizată epistemologic. 


Analiza formalizantă a procesului cunoașterii ştiinţifice 
adaugă analizei directe examinarea condiţiilor formalizării 
acestuia şi a coordonării acestei formalizări cu experiența. 
Iniţial, acest grup de metode a fost dezvoltat de reprezen- 
tanţii pozitivismului logic, dar ulterior ele s-au desprins de 
această dependenţă filosofică, devenind metode “neutrale”. 
Analiza formalizantă conferă ipotezelor epistemologice ga- 
ranţii sporite de precizie, control şi obiectivitate. Ea a înno- 
it multe probleme epistemologice tradiționale, propunând 
soluţii noi. De asemenea, formalizarea a determinat un 
progres sensibil în înţelegerea conceptelor şi a teoriilor de 
importanță fundamentală în multe domenii ale ştiinţei (în 
teoria fundamentelor matematicii, de plidă). 

3. Analiza istorico-critică nu înseamnă o simplă istorie a ştiin- 

telor, ci o analiză critică având ca scop să descopere geneza 
istorică reală a principiilor generale ale cunoaşterii, a cadru- 
lui conceptual propriu ştiinţei într-o anumită epocă istorică. 
Analiza istorico-critică nu se mai interesează de condiţiile 
de validitate formală a structurilor teoretice (ca analiza for- 
malizantă), ci de reconstituirea genezei acestor structuri. 
Cele mai importante contribuţii au fost aduse de epistemo- 
logi ce aparţin tuturor orientărilor teoretice din epistemolo- 
gia contemporană (P. Duhem, L. Brunschwicg, E. Meyerson, 
L. Blaga, J. Cavailles, G. de Santanilla). În ultimele decenii, o 
mare influenţă o au lucrările lui Alexandre Koyre şi Thomas 
Kuhn, care au contribuit enorm la impunerea acestei meto- 
de în prim-planul epistemologiei contemporane. 
Metoda analizei istorico-critice oferă epistemologiei posibi- 
litatea explicării constituirii valorilor de obiectivitate, coe- 
renţă şi validitate ale ştiinţei, în decursul integrărilor succe- 
sive ale structurilor cognitive. Un rol important al analizei 
istorico-critice este acela de a stabili ipotezele generice ale 
teoriilor ştiinţifice, cadrul conceptual subiacent acestora, 
precum şi de a evidenția structurile comune mai multor te- 
orii (de exemplu, conceptul de “paradigmă disciplinară” al 
lui Th. Kuhn). În aceste demersuri, metoda istorico-critică 
se corelează direct şi profitabil cu analiza formalizantă. 


4. Metoda experimentală este o manieră modernă de înte- 
meiere şi judecare a ipotezelor epistemologice. Cele mai 
cunoscute modalități de exprimare ale “epistemologiei ex- 
perimentale” sunt epistemologia genetică (întemeiată de 
Jean Piaget) şi modelările cibernetice al comportamentului 
subiectului epistemic. 

Spre deosebire de logica ştiinţei, care se interesează doar de 
validitatea formală, epistemologia experimentală a abordat şi pro- 
blemele de facto ce ţin de structurile subiectului şi ale experienței, 
de “activităţile de cunoaștere” ale subiectului (Jean Piaget). Posi- 
bilitatea experimentării în epistemologie, dovedită pentru prima 
dată de Piaget şi şcoala lui, a servit tendinţa epistemologiei de a 
părăsi caracterul speculativ şi a se integra fenomenului ştiinţific, 
de a deveni științifică. Ceea ce reflectă această tendinţă este tocmai 
performanţa de a formula ipotezele epistemologice în aşa fel încât 
acestea să fie permisive la controlul obiectiv experimental. 

Această performanță presupune, însă, formalizarea şi mate- 
matizarea ipotezelor (a se vedea experimentele lui Piaget, ale lui P. 
Suppes şi S. Papert). Tot aşa, analiza istorică se împletește profitabil 
cu analiza genetică (după cum au sesizat insistent F. Enriques şi F 
Gonseth). Cele patru metode trebuie coroborate; la urma urmei, 
ele sunt complementare. 

În principiu, toate cele patru metode sunt necesare într-un de- 
mers epistemologic complet. În analiza bazelor epistemologice ale 
comunicării nu am exclus ab initio nici una dintre abordările de 
mai sus. Totuşi, de la o etapă la alta se va putea constata proeminen- 
ţa uneia sau alteia. De pildă, în prezentul capitol vor fi prezentate 
rezultatele analizei directe, întreprinse de “oameni de ştiinţă care 


gândesc asupra fundamentelor teoriilor lor” (Ilie Pârvu). 


1.2.2. Ştiinţă şi filosofie în epistemologia post-pozitivistă 

Una dintre cele mai importante lucrări de filosofie scrise în ul- 
timul timp la noi, Arhitectura existenţei (2), abordează un aspect 
deosebit de instructiv, dar şi ilustrativ pentru tematizarea noastră: 
în dialogul contemporan dintre ştiinţă şi filosofie, ştiinţa nu mai 
este reprezentată de una dintre teoriile, disciplinele sau ramurile ei, 


purtătoare ale progresului cunoașterii, ci de “teoriile de tip structu- 

ral” (2, p. 18), care oferă matrici pentru teoretizare sau teorii-cadru 
reprezentând “paradigmele ştiinţificității”, modelele raționalității 
şi progresului cunoașterii. Astăzi, acest nivel intermediar mediază 
raportul dintre informaţia “primară” a teoriilor ştiinţifice şi gene- 
ralizarea filosofică a ştiinţei, ceea ce face ca această generalizare să 
nu mai fie obținută prin selecţie analitică şi prelungire inductivă. 

Specific epistemologiei clasice, încă pozitivistă, este modul în 
care teoriile clasice participă la “întemeierea” ştiinţifică a viziunii 
filosofice (f la Engels), adică pe linia continuității directe a ipoteti- 
zării realului în teoriile deterministe, prin rețeaua propozițională, 
prin totalitatea aserțiunilor despre realitate şi experienţă pe care 
aceste teorii le conţineau (idem, p. 25). Este vorba despre o ge- 
neralizare a reprezentărilor, modelelor şi explicaţiilor care condu- 
ce — pe linia unei abstracții extensive - la fundarea unor “sisteme 
ale lumii” (Weltbilder), a unor imagini generale asupra existenţei. 
Construcţia acestor imagini generale este mediată de extinderea 
fără soluţie de continuitate a reprezentărilor ipotetice cuprinse în 
teorii; datorită continuității de natură, a caracterului “coplanar” 
(ibidem) al teoretizării ipotetico-deductive şi imaginii asupra lu- 
mii, ontologiile moderne nu au putut depăşi stadiul de ontologii 
naturaliste. 

Dacă “întemeierea științifică” are loc în maniera clasică descri- 
să de Ilie Pârvu, ea nu elimină riscul unei treceri speculative de 
la teoriile locale la o viziune integrală - altfel spus, nu ne asigură 
împotriva unei filosofii sociale speculative. Pentru a diminua acest 
risc, am apelat la ideea de “raționalitate neliniară” şi la conceptul de 
“referenţial”; am încercat, astfel, ca, în periculosul salt de la filosofia 
naturii la filosofia socială, să ne ajutăm în primul rând nu de repre- 
zentările generale, ipotetice, ale ştiinţei, ci de “informaţia secundă” 
a acesteia, pentru a defrişa calea spre principiile minime ce definesc 
“unitatea ce se diversifică”. După cum scrie Ilie Pârvu, parafrazân- 

du-l pe Wittgenstein, “nu propoziţiile teoriilor, ci gramatica lor ne 
indică azi structura logică a lumii” (2, p. 25). Parafrazându-l, la 
rândul nostru, afirmăm că “nu propoziţiile cunoaşterii ştiinţifice, 
ci gramatica acesteia ne indică azi structura logică a construcţiilor 
teoretice (inclusiv a ideologiilor)”. 

Este motivul pentru care noul nivel teoretic, cel al “teoriilor de 
tip structural” (I. Pârvu) ne interesează în cel mai înalt grad. Pen- 
tru că, în determinarea “structurii logice a lumii” (S. Weinberg), 
ştiinţa contemporană participă, în primul rând, prin acest nivel, 
considerat “cel mai înalt nivel al său de abstracție sau elaborare te- 
oretică” (ibidem), nivel ce reprezintă nu performanţa ipotetică, ci 
componenta teoretică a sistemelor ştiinţifice; în teoriile abstracte 
de natură structurală “se cristalizează noul mod de gândire, struc- 
tural-generativ, pe care se bazează extinderea constructivă a ştiinţei 
la nivel ontologic” (idem, p. 26). 

Această extindere se înfăptuieşte, însă, într-o manieră diferită 
faţă de cea pe care o puteau oferi teoriile clasice (deterministe). 
Nu se mai operează o simplă prelungire a generalităţii ipotezelor 
ştiinţelor naturii sau o extindere inductivă a domeniului lor de 
referinţă, ci are loc o regândire “în infinitezimal” a semnificației 
marilor corelaţii categoriale, o regândire şi o redefinire a schemei 
categoriale, plecându-se de la “experienţele locale” ale teoretizării 
structurale, de la modul în care se precizează şi se rezolvă în acest 
context “aporiile fundamentale” (R. Thom) ale concepţiei noastre 
despre lume (cf. 2, pp. 26-27). 

În concluzie, “Generalizarea filosofică a ştiinţei se obţine acum 
nu printr-o selecție analitică şi prelungire inductivă, ci prin trece- 
rea experienței ştiinţifice printr-un filtru transcedental': generalul 
“separat” astfell nu va mai fi unul de serie fenomenologică, nici 
chiar unul ce ar reprezenta extensiunea unei legi deterministe, ci 
unul care ține de înseși condiţiile posibilității” (ontice şi noetice), 

un general determinativ, veritabil universal structural, regulă a ge- 
neralităţii şi ordinii implicite” (idem, p. 30). 

Inventariind teoriile structurale, a caror existenta “este un fapt 
aproape general în cunoasterea actuala”, Ilie Pârvu le localizeaza în 
teoria informatiei, în teoria sistemelor (“stiintele structurale” - C. 
F. von Weizsacker), în stiintele formale, în principalele ramuri ale 
stiintelor teoretice ale naturii2, precum si în stiintele socio-umane 
ale culturii (2, p. 64). 

În ultima categorie dintre cele enumerate mai sus se înscrie de- 
mersul cercetătorului american de origine română Ioan Petru Cu- 
lianu, în studiul “Sistem şi istorie” (3). Deplângând faptul că “meto- 
dologiile istorice integrează şi asimilează cu mare greutate noțiuni 
care au devenit curente în celelalte domenii ale cunoașterii, cum ar 
fi informaţie, sistem sau complexitate”, Culianu respinge explicaţia 
teoretică de tip cauzal - folosită încă de istoricii tributari mecanicii 
newtoniene —, căutând un “principiu generativ” (Pârvu) pentru în- 
țelegerea ideologiilor şi a culturilor. 

Parafrazându-l pe Gregory Bateson, care afirmase că “princi- 
piile explicative sunt denumite astfel deoarece nu explică nimic”, 
Culianu consideră că aceste principii “funcționează ca o etichetă 
ce marchează limitele cunoaşterii”. Toate teoriile care explică sis- 
temele de idei ca produs secundar al unor sisteme de altă natură 
(economic, ecologic sau biologic) conduc la argumente circulare, 
de genul: “economia determină societatea, dar pentru a exista, ea 
trebuie să fie creată de societate”. 

După Einstein, care a revoluţionat viziunea asupra universului, 
“pentru istoricul ideilor şi culturilor este evident că fenomenele ce 
apar într-o secvență temporală întâmplătoare aparțin unei realități 
de tip diferit (...); în propria sa dimensiune, această realitate for- 
mează un întreg (...), iar scopul istoricului este să o perceapă ca pe 
un tot. Cu alte cuvinte, istoricul ideilor va percepe legătura dintre 

idei ca fiind sincronică - de pildă, ca rezultat al apartenenţei lor 
la acelaşi sistem ce poate fi prezentat în funcție de anumite reguli 
(binare, de exemplu). Claude Lévi-Strauss ar fi anticipat această vi- 
ziune în analogia pe care a făcut-o între transformarea mitului şi o 
partitură muzicală. Culianu înţelege prin sistem “rezultatul generat 
de un set simplu de reguli, care funcționează ca niște premise; într- 
un anume fel, sistemul este condus’ în timp, dar timpul său nu este 
timpul secvențial al istoriei noastre”. 

Împărtăşind punctul de vedere al “multor istorici şi sociologi” 
conform căruia “tot ce se întâmplă în istoria omenirii apare mai în- 
tâi în mintea omului’, autorul expediază problema caracterului na- 
tural (“impregnate genetic în specia umană”) sau nenatural (“create 
de mintea omului”) al modelelor mentale, pe motiv că cele două 


ipoteze concurente sunt, în egală măsură, netestabile. 


Deşi este o problemă a cărei soluţie pozitivă (nespeculativă) se 
amână sine die, ea este interesantă, pentru că un răspuns pozitiv 


CCA 


ar fi util pentru o modelare a evoluţiei ideilor: “încă nu este clar 
dacă modelele mentale (...) sunt create de minte, caz în care ar 
putea fi uşor înlocuite cu altele, sau dacă sunt genetice” (3). Este o 
problemă care ne interesează şi pe noi, din perspectiva comunicării 
interculturale şi interideologice. Interesul nostru este pur metodo- 
logic: dacă paradigma culturală, de pildă, s-ar datora unor “modele 
mentale genetice”, atunci “a treia cultură” (pe care o tematizăm în 
Cap. VII, 42) ar rămâne un simplu deziderat și, implicit, o serie de 
proiecte proprii “epocii globalizării”, cum ar fi, de pildă, unificarea 
culturală a Europei, care nu ar avea niciodată mai multe şanse de 
realizare decât au avut până în prezent. În acest caz, raționalita- 
tea neliniară (prin excelenţă o creaţie a unor oameni specializați în 
a crea “contra naturii”) nu va deveni niciodată familiară simțului 


[273 


comun şi nu va putea întemeia niciodată o ideologie a “întregilor 

autentici”. Acest lucru ar însemna că mecanismele de până acum 
ale socializării omenirii, solidare cu raționalitatea liniară, nu-şi vor 
modifica niciodată cursul în direcţia unificării neconflictuale a ge- 
nului uman, iar urmaşii noştri vor constata, probabil, că apogeul 
universalizării istoriei s-a consumat undeva, la granița dintre mile- 
niile II şi III după Hristos... 


Rezultatul proceselor mentale sunt procesele gândirii, sisteme 
care derivă din aceleaşi premise şi care există în propria lor dimen- 
siune (logică), dimensiune ce nu se identifică cu istoria umanității. 
Ele interacționează cu istoria în fiecare clipă, iar secvența cronolo- 
gică pe care o formează este un fel de puzzle secvențial. 

Ceea ce trebuie să-şi propună istoricul ideilor este studierea 
sistemelor de gândire în propria lor dimensiune, iar un sistem de 
gândire trebuie recunoscut ca atare: “un obiect venind din afară, 
care traversează spaţiul nostru într-un mod aparent discontinuu, 
în care există o logică ascunsă și pe care nu o putem descoperi de- 
cât dacă reuşim să ieşim din spaţiul nostru. Cu alte cuvinte, istoria 
este rezultatul secvențial, incredibil de complex, al interacțiunii pe 
scară largă a unor sisteme de gândire ne-secvenţiale”. 

Sistemele cele mai accesibile actualelor “tehnologii” de cerce- 
tare ar fi, după Culianu, sistemele religioase, ele având trei avanta- 
je majore: îndeplinesc deseori condiţia de “simplitate complexă”; 
conţin o mare cantitate de informaţie; sunt un exemplu perfect de 
activitate a minţii omenești (din acest punct de vedere nedeosebin- 
du-se de sistemele filosofice sau ştiinţifice). 

Dimensiunea structural-generativă a concepției lui Culianu se 
evidenţiază în ideea că un sistem de gândire se poate transmite de 
la o minte la alta nu în integralitatea lui (după cum vântul - am 
spune noi - nu poartă flori, ci spori), “comunicarea unei simple 
premise poate genera un sistem care va continua într-un fel sau 

chiar va semăna îndeaproape cu altul [cel originar - n. ns., D.B.], 
fără a descinde din el”. Autogeneza unui sistem de idei este atât de 
predictibilă pentru analist, încât cel care studiază un sistem (cristo- 
logia, de pildă) va constata că acesta produce sistematic soluţii pre- 
vizibile: “teoretic, se pot genera simultan toate soluţiile cristologice 
posibile, o dată pentru totdeauna” (3). 


În această viziune, sistemul de idei seamănă cu o “boală” care stă 
la pândă, deoarece este suficient ca o comunitate umană să recepţi- 
oneze un “virus” (una dintre premisele sistemului) pentru ca “epi- 
demia” să se declanșeze (ideologia să “cuprindă masele”, cum s-ar 
exprima Karl Marx). Sigur că recepţionarea “virusului” depinde de 
multe condiţii — în principal, de structura internă a comunităţii şi 
de relaţiile sale cu mediul (în sens organizaţional). Am văzut că 
dincolo de punctul de instabilitate (“pragul Prigogine”), subsiste- 
mele devin active şi hipersensibile la fluctuațiile interne şi externe. 
În sistem se instaurează un nou regim de corelare a corelaţiilor ele- 
mentare (o “supradeterminare', cum ar spune Althusser), caracte- 
rizat prin interferența stărilor actualizate cu cele potenţial-posibile. 
Dar posibilitatea “îmbolnăvirii” desfide orice etapizare istorică: ea 
există permanent (fiind mai concretă sau mai abstractă, în funcţie 
de “fluctuațiile interne şi externe”); altfel spus, această posibilitate 
este atemporală în raport cu timpul istoric. Ea este transistorică. 
Din această perspectivă teoretică am abordat, cu alte ocazii, posi- 
bilitatea revenirii istorice a ideologiei fasciste sau a celei staliniste 
(4). În acelaşi sens, a se vedea Ilie Bădescu , care își intitulează un 


o 


paragraf al cărții Timp și cultură chiar aşa: “Cazanul microbian' al 


colonialismului” (5, p. 233). 


Elev reprezentativ şi discipol al lui Mircea Eliade, I. P. Culianu 
împărtăşeşte paradigma structural-generativă în analiza unui anu- 

mit sistem de gândire şi, totodată, paradigma organizațională în 
explicarea faptului că un sistem a ales o anumită posibilitate într- 
un anumit moment (s-a dezvoltat într-o anumită secvenţă istori- 
că): “Pentru a oferi o asemenea explicaţie, ar trebui să se înceapă 
exploatarea unor vaste şiruri de interacțiuni între sisteme şi, poa- 
te, într-o zi vom stăpâni tehnologiile care ne vor permite să facem 
acest lucru” (ibidem). 

Studiul “Sistem şi istorie” ne-a servit pentru a ilustra modul în 
care poate funcţiona paradigma structural-generativă în analiza 
sistemelor de idei (ideologiilor). Ne rămâne să identificăm în vii- 
tor teorii de acelaşi rang (structuralism de gradul II), cu referire la 
același domeniu de semnificație. Probabil că istoria religiilor a lui 


Mircea Eliade este unul dintre cele mai bune exemple. 


2. RAŢIONALITATEA NELINIARĂ — O NOUĂ PARADIGMĂ A COMUNICĂRII 


2.1. Dialectică şi raționalitate în ştiinţele naturii 


Începând cu anii "60 ai secolului trecut, în cunoaşterea ştiinţifică 
s-au impus ca obiecte de referință complexităţile organizaționale, 
ale căror caracteristici structurale și funcţionale au scos în evidență 
insuficiența elaborărilor teoretico-metodologice tradiţionale, lega- 
te de două modele dialectice: 1. Dialectica mecanistă (adică teoria 
simplicităţii organizate), ceea ce Engels denumea prin termenul de 
“metafizică”; 2. Dialectica liniară (nemecanică sau supramecanică), 
adică teoria complexităților neorganizate. 

Noile obiecte ale cunoasterii3 au contribuit, de asemenea, la 
configurarea unei noi perspective metodologice: rationalitatea or- 
ganizationala4, care angajeaza pentru prima data în mod sistematic 
starile-departe-de-echilibru si situatia 3 neliniara. Noua perspecti- 
va s-a dovedit incompatibila cu idealul de inteligibilitate al stiintei 


traditionale, conform caruia devenirea era considerata factor per- 


48 | DUMITRU BORŢUN 


turbator (toate principiile logicii clasice cooperau în vederea de- 
plasarii catre irational a contradictiei si a schimbarii din lucruri si 
concepte). Dupa opinia unui autor contemporan, “ultimele decenii 
au atestat, fara putinta de tagada, faptul ca aceasta rationalitate car- 
tesian-analitica axata pe stabilitate si echilibru si-a epuizat în esenta 
resursele cognitive, dovedindu-se principial-limitata” (8, p. 73). 

În viziunea altui autor, “organizarea” este o categorie ştiinţifică 
de cuprindere universală, care poate reprezenta un nou principiu 
al unităţii teoriei ştiinţifice, un determinant fundamental al unui 
nou tip de teoretizare în cunoașterea ştiinţifică, oferind o schemă 
conceptuală unitară teoriilor din fizica particulelor elementare, 
biologie etc. (6, p. 247). După același autor, exemplele cele mai 
reprezentative ar fi “termodinamica generalizată” (I. Prigogine, P. 
Glansdorf) şi teoria structurilor disipative în biologie (M. Eigen, 
1971). 

Pentru epistemologia contemporană constituie o adevărată re- 
velaţie faptul că unele categorii clasice, cum ar fi “realitatea obiecti- 
vă” şi “reflectarea univocă” (9), intuiţiile liniar-statice (conform că- 
rora stabilitatea a fost concepută ca întrerupere a mişcării, iar nu ca 
o conservare a stării de mişcare) sau “certitudinile” simțului comun 
funcţionează numai în cazuri uzuale, curente. Pentru cercetătorii 
prea atașați de tradiţie este surprinzătoare însăşi ideea că nu numai 
obiectul cunoaşterii se dezvoltă, ci și cunoașterea obiectului — re- 
spectiv, dialectica. Aceasta este unitară, dar nu este unică: în istoria 
dialecticii pot interveni imprevizibile momente de discontinuitate 
datorate unor modificări radicale ale însuşi conţinutului ei. 

Se poate constata că un astfel de moment parcurgem astăzi, 
când trecerea cunoașterii ştiinţifice de la stadiul liniar la cel neliniar 
(organizaţional) se desfășoară sub semnul unei schimbări de direc- 
ţie atât de surprinzătoare în raport cu schemele mentale ale cer- 
cetării tradiționale, încât serendipitatea acesteia face ca noua idee 

să fie percepută de către mulți cercetători drept o “idee nebună” 
(Niels Bohr). Cu toate acestea, în ultimele două decenii au devenit 
tot mai frecvente încercările de depăşire a reprezentărilor clasice 
despre atomism şi elementaritate (10, 11), spaţiu şi timp, realitate 
şi reflectare (9). În literatura filosofică românească, problematizării 
raționalităţii i-au fost consacrate numeroase studii (12, 13, 14, 15), 
unele fiind reunite în volume (2, 16, 17). Autorii lor recunosc, în 
ultimă instanţă, caracterul limitat, de primă aproximaţie a raționa- 
lităţii liniar-analitice, precum şi necesitatea edificării unui nou tip 
de raționalitate, bazat nu pe raporturi de opoziţie, ci pe raporturi 
de complementaritate față de poziţia tradiţională. 

Fie că invocă logici non-aristotelice, de tip Vasiliev sau de tip 
“hermesian” (cf. 18), fie că vizează actualizarea intuiţiilor lui Lucian 
Blaga cu privire la complementaritate (19, 20, 21, 22, 23), cercetăto- 
rii contemporani urmăresc în mod explicit recuperarea legăturilor 
cu întregul, continuând acest demers prin contribuţii la elaborarea 
unor categorii și principii înglobalizatoare, la apariţia unui nou tip 
de sinteză (“sinteza complementară” sau “sinteza cu armonizator”), 
care generalizează sinteza polară de tip hegelian - sinteză ce con- 
duce la întregi abstracți, neautentici5. 

Urmărind această linie de gândire, în capitolul de față ne-am 
propus să explorăm modul în care “momentul organizațional” in- 
tervenit în istoria cunoașterii legitimează extinderea spiritului viu 
al dialecticii asupra naturii anorganice (direcţie în care Engels a 
mers mai mult programatic decât efectiv), ceea ce ar face posibilă, 
în sfârşit, globalizarea efectivă a dialecticii la nivelul celor trei ori- 
zonturi existenţiale: anorganic, organic şi social — orizonturi dis- 
tincte, dar inseparabile. În al doilea rând, vom încerca să arătăm 
că, în acest nou context, concepțiile filosofice, respectiv sintezele 
care nu depăşesc orizontul de cunoaştere al primelor două revo- 
luţii ştiinţifice ale secolului XX (cuantică și relativistă), deci care 

nu depășesc forma de mișcare propriu-zisă, se dovedesc tributare 
metafizicii, chiar şi atunci când se doresc dialectice; acest lucru de- 
vine evident din perspectiva concepţiei (modelelor) care integrează 
înnoirile aduse de toate cele trei revoluţii ştiinţifice ale secolului XX 


(inclusiv de revoluţia cibernetic-organizațională). 


2.1.1. Două raționalități dialectice 

După cum arată Florin Felecan în câteva lucrări (7, 8, 11), eta- 
pizarea dezvoltării cunoaşterii presupune parcurgerea obligatorie a 
următoarelor stadii/substadii6: 

I. Stadiul liniar-mecanic, în care cunoaşterea este centrată pe 
articularea de tip sumativ a unor sisteme — de altfel, stabile 
în stare necuplată şi susceptibile de interacțiuni de tip coli- 
zional; 

II. Stadiul liniar-nemecanic (electromagnetic), în cadrul căru- 
ia schimbarea este regizată de principiul superpoziţiei (care 
generalizează tipul sumativ de articulare), prin considerarea 
oricăror combinaţii liniare posibile; 

III. Stadiul neliniar de tip distinct-inseparabil, reprezentativ 
pentru cunoaşterea contemporană; 

IV. Stadiul neliniar de tip indistinct-inseparabil, unde este vizat 
maximul de integralitate (ca în cazul modelului “spumă de 
săpun’, reclamat de fizica energiilor înalte). 

Pentru stadiile III şi IV (neliniare) este esențial principiul in- 
terferenţei, care depăşeşte şi generalizează principiul superpoziţiei, 
despre care se ştie că este incompatibil cu realitatea fundamentală 
şi cu devenirea autentică (vezi 9). Datorită importanţei excepţio- 
nale a principiului interferenţei (ca principiu metodologic de mare 
generalitate) în “normalizarea” raporturilor dintre inteligibilitate şi 
devenire, credem că este oportună o primă formulare a lui: 

Dacă un sistem A este definit, în condiţii neliniare, prin setul 
de de stări potenţial-posibile Ap, atunci orice stare actualizată a sa 
este rezultatul întrepătrunderii efective și concomitente a tuturor 
stărilor Ap (8). 


De ce considerăm că parcurgerea acestor stadii de către cu- 
noașterea ştiinţifică este obligatorie? Ce argumente avem pentru 
a fi siguri că nu supralicităm? Cum ne putem asigura împotriva 
unor tentaţii perene, cum ar fi cea a modelelor speculative sau cea 
a schemelor simplificatoare? 

În una dintre cele mai cunoscute lucrări ale lor (27), Ilya Prigo- 
gine şi Isabelle Stengers sesizează că procesul de constituire a fizicii 
a fost prezidat de două contingenţe ireductibile: 

I. Contingenţa ontologică7, în conformitate cu care crearea 
marilor scheme teoretice se datorează nu numai unor par- 
ticularităţi intrinseci (analitice) ale inteligenței umane (a se 
vedea “contingenţa istorică”), ci mai ales faptului că în lumea 
noastră materială complexă, unele obiecte se decupează în 
mod natural ca părţi distincte (ca sisteme necuplate sau 
slab-cuplate); acest fapt a impus subiectului epistemic țeluri, 
modele şi limbaje care fac inteligibilă regularitatea lor axată 
pe reversibilitatea traiectoriilor şi staționaritatea proceselor. 
Într-un astfel de context fizic nu se poate produce decât o 
“schimbare fără schimbare” (Al. Koyr6), săgeata timpului nu 
se poate manifesta, iar sensul istoric nu se poate constitui. 

II. Contingenţa istorică, ce are în vedere chiar transpunerea 
acestei premise naturale în planul (istoriei) fizicii, ştiinţă 
care a debutat sub semnul unei idealizări radicale, concreti- 
zate în concepte sau modele respectabile din punct de vede- 
re teoretic şi eficace din punct de vedere practic (“traiectorie 


Y» D 


dinamică’, “staționaritate”, “predictibilitate” etc.), dar care 

în ultimele decenii și-au dovedit caracterul nefundamental, 
adică statutul de prime aproximaţii în raport cu situaţiile 
reale. 


În acest caz, reductibilitatea complexității mișcării planetelor 
la mișcarea “epurată” a sistemelor formate numai din două cor- 
puri (de pildă, Pământ-Soare, unde se face abstracţie de atracţia 
Pământ-Lună și nu numai) a permis nu doar matematizarea efi- 
cientă (conform standardelor epocii), ci şi constituirea unei fizici 
(implicit, a unei raționalități ştiinţifice) care exclude din universul 
mişcării schimbarea calitativă şi care nu permite timpului (redus 
la învelișul său parametric) să acceadă la durată, la istoricitatea au- 
tentică. După cum spun I. Prigogine și I. Stengers, dacă am fi trăit, 
precum delfinii, într-un mediu mai dens, toată ştiinţa mișcării ar 
fi luat altă turnură. Considerente similare pot fi avute în vedere şi 
în ceea ce priveşte tabloul nemecanic, electromagnetic al lumii, în 
cadrul căruia valoarea redusă a constantei de cuplaj (1/37), precum 
şi masa nulă (sau quasinulă) a fotonului sunt răspunzătoare de ca- 
racteristica liniară quasigeneralizată a fizicii, în general, a ştiinţei pe 


parcursul unei întregi epoci (1890-1960). 


Pe lângă aceste două “contingenţe” depistate de autorii lurării 
Temps et Éternité, F. Felecan (8) aduce în discuţie o a treia: 
III. Contingența metodologică: nu doar obiectele (sistemele) 
pot fi considerate ca distincte şi separabile, ci şi unele stări 
ale acestora (în particular, starea fundamentală). A fost o 
adevărată şansă - apreciază filosoful român - ca fizicienii 
să dispună de o stare bine definită şi stabilă care le-a oferit o 
configuraţie de referință în care perturbările de mică ampli- 
tudine se pot produce fără modificări structurale, calitative; 
eventualele efecte non-armonice proveneau din neliniarități 

de diverse tipuri, putând fi tratate cu paleativul cunoscut 
sub numele de “teoria perturbaţiilor”. 

După alți autori (vezi 28) însă, în ciuda numeroaselor succe- 
se obținute pe baza acestui program analitic, în pofida sofisticării 
crescânde a “modelelor perturbaţionale”, s-au acumulat treptat nu- 
meroase probleme fizice care nu mai puteau fi eludate. În aborda- 
rea lor, separabilitatea asumată între starea fundamentală și stările 
perturbate devine principal inadecvată. 

Iată, deci, câteva argumente suficient de tari în favoarea ideii că 
resursele cognitive ale metodologiei liniare sunt principial-limitate, 
că este necesară o schimbare de orizont, o deschidere hotărâtă către 
situaţia neliniară (“holosituaţie”). Care este sensul acestei schim- 
bări? 


Dezvoltarea celor mai multe capitole ale fizicii a început cu stu- 
dierea “sistemelor liniare”, adică a acelor sisteme în care mişcarea se 
supune principiului superpoziţiei, fiind descriptibilă prin interme- 
diul ecuaţiilor liniare, iar componentele sistemului sunt necuplate 
sau slab cuplate. 

Supoziţia metodologică fundamentală a raționalităţii liniare se 
traduce prin preeminenţa entităților distincte în raport cu comple- 
xitatea. Fie de ordin sumativ-compoziţional, fie de ordin structural, 
complexitatea apare ca derivată (elementele preced şi generează - 
prin interacțiuni — structura)8. 

Aducând în prim-plan discretul (mai ales discretul corpuscular, 
aflat în stare de echilibru sau în stări-aproape-de-echilibru), raţio- 
nalitatea liniară implică: 

1. Determinismul cauzal univoc, ceea ce exclude alegerea (se- 

lecţia naturală) anorganică, precum şi finalitatea anorgani- 


ca; 

2. Ignorarea mediului în condiționarea însuşirilor sistemelor; 
aceste însuşiri sunt intrinsec-atributive. Chiar atunci când 
sunt invocate, mediile uzuale sunt lipsite de “personalitate 


Y» 


sistemică” (omogene şi izotrope)9. 

3. Obiectele reprezentative sunt distincte şi separabile (de pil- 
dă, existența actualizată este reflectată univoc de categoria 
clasică a “realităţii obiective”; în particular, posibilitatea este 
concepută ca non-existenţă, fiind proiectată în viitor şi fiind 
golită de orice conţinut fizic); 

4. Accentuarea separabilităţii şi analizei, ceea ce deplasează 
sinteza pe plan secund; întregii rezultați în urma aplicării 
tehnicilor post-analitice își pierd în mare măsură caracte- 
rul nativ-funcţional. La limită, ei devin ceea ce Marx numea 
“abstracții mute”, adică inoperante - “cărămizile” oricărei 
construcții speculative; 

5. Tipul de cunoaștere adecvat este cunoaşterea-acțiune, care 
presupune o perturbare inevitabilă exercitată din afara sis- 
temului. În acest sens, vectorul cognitiv este nemijlocit de- 
pendent (potențat, dar şi limitat) de amploarea acestei per- 
turbări. 


2.1.3. Particularităţi ale raționalităţii neliniare 

“Sistemele neliniare” sunt sisteme oscilatorii, ale căror însușiri 
depind de procesele ce se desfăşoară în ele, oscilaţiile diferiților pa- 
rametri sistemici fiind descrise cu ajutorul ecuaţiilor neliniare. 

Supoziţia metodologică fundamentală a raționalităţii neliniare 
afirmă preeminența totalității dinamice asupra entităţilor distincte, 
generate concomitent cu interacțiunile lor, într-un context organi- 
zaţional caracterizat prin deschidere, stări-departe-de-echilibru şi 
situaţie neliniară (8). Noul tip de raționalitate aduce în prim-plan 


valorile continuului, recunoscând drept centrale şi constitutive 

tocmai acele aspecte esenţiale cărora metodologia liniară le acordă 
- exclusiv sau în primul rând - conotaţii negative: cinetica, contra- 


dicția şi instabilitatea, haosul şi ireversibilitatea etc. 


Raportul discret-continuu constituie, după mulți autori, prin- 
cipalul ax dialectic al efortului de reconstrucție a ştiinţei specific 
sfârşitului de secol XX. Rezultatele epocale ale celor trei revoluții 
ştiinţifice (cuantică, relativistă şi cibernetic-organizațională) se cer 
armonizate sub forma unei sinteze conceptuale şi metodologice al 
cărei pivot tinde să devină continuul integral-cinetic, în raport cu 
care discretul devine relativ şi subordonat, ponderea lui depinzând 
nemijlocit de ambianțele concrete care modulează local mișcarea 
câmpului material universal. În această tentativă de unificare epis- 
temologică, primele două revoluţii ştiinţifice pot oferi, în cel mai 
bun caz, accesul la o sinteză dialectică între discret şi continuu, care 
nu poate depăşi, însă, nivelul mișcării fizice. Dar este, oare, posibil 
un “dincolo” (eventual un “deasupra”)? 

Continuitatea promovată de revoluţia cibernetic-organizațio- 
nală răspunde afirmativ: orizontul fizic propriu-zis este grevat de 
o incompletitudine principială. Acest nou orizont este superior, 
deoarece el unifică mișcarea cu organizarea - respectiv, energia cu 
informaţia. Abia la acest nivel pot fi formulate în termeni adecvaţi 
(concreţi) şi rezolvate eficient (convingător) problemele genezei 
şi dezvoltării sistemelor. Principala pârghie care a făcut posibile 
aceste performanţe a fost conceptul de cuplaj organizațional, apt să 
articuleze organic categorii polare care păreau până nu demult in- 
compatibile logic: material și informaţional, intern şi extern, struc- 
tural şi procesual, stabil şi nestabil etc., determinând în filosofie o 
ireversibilă înălțare în grad a unor concepte (organizare, structură, 
informaţie etc.), iar în teoria determinismului o complementariza- 
re esenţială, definitorie, între cauzal şi final (29, p. 1275). În viziu- 

nea lui Florin Felecan, “însemnătatea de excepţie a cuplajului or- 
ganizaţional nu a devenit evidentă pentru toată lumea: prea adesea 
semnificaţia integrativă a particulei “şi este redusă la sensul banal, 
cantitativ-aditivist — de simplă adăugire —, deşi aproape întotdeau- 
na ea reprezintă corespondentul în plan lingvistic al unei interac- 
țiuni fizice ireductibile, care - chiar când sunt considerate ‘simple 
agregate - modifică sensibil însuşirile structurale şi funcționale ale 
părţilor conectate, contând totodată ca principală premisă a consti- 
tuirii unei noi calităţi” (30, p. 127). Acest moment de manifestare 
a dis-continuității în continuitate a fost reliefat de biochimistul A. 


Szent-Gyorgy (31, p. 60). 


Alte aspecte definitorii ale raţionalității neliniare, foarte suges- 
tive pentru o teorie unificată a comunicării, sunt derivate sau logic- 
complementare în raport cu cele de mai sus: 

1. Recuperarea dimensiunii holonomice, cu restabilirea sen- 
surilor si semnificatiilor organizationale originare10 între 
subsistemele întregilor fizico-chimici, între om si natura, 
între natura organica si cea anorganica, între subsistemele 
societatii umane. 

2. Accesul la istoricitatea autenticăl 1, ceea ce înseamnă: 


CA 


- accesul la temporalitatea autentică, la temporalitatea “în 
durată” sau “întru ființă” (C. Noica), incluzând şi mo- 
mentul genezei (care este principial-incompatibil cu ra- 
ționalitatea liniară); 

- accesul la devenirea autentică, pentru care componenta 
ireversibilă a mișcării este constitutivă şi universală 12 

3. Considerarea mediului ambiant ca o entitate constitutivă 
individualizatăl3, în sens organizaţional (prin stările po- 
tenţial-posibile) şi, totodată, activă (acesta fiind plasat, prin 
definiţie, în categoria stărilor-departe-de-echilibru). 

4. Aducerea în prim-plan a unei noi forme de cunoaștere ști- 
ințifică: “cunoaşterea-comunicare”. Complementară cu ceea 
ce se poate numi “cunoaşterea-acţiune” (ibidem), cunoaş- 
terea-comunicare este nediscursivă și nu provine nemij- 
locit din acţiune, ci din complementul acesteia: influenţele 
materiale neergonice14, ceea ce implică atât coerență, cât şi 


sincronizare. 


Redăm aici caracterizarea pe care autorul acestei distincții (30) 
o face cunoaşterii-comunicare: “Cunoaşterea-comunicare nu pre- 
supune reducția complexităţii obiectului cercetat (prin situarea lui 
în spaţii metricergonice, abstracte, nefuncționale), ea nu urmăreşte 
esența conceptuală, teoretică (pe care o consideră drept o “sinteză- 
artefact”), ci esenţa vie sau SINEA noiciană, accesibilă cunoaşterii 
printr-o comunicare între întregii “vii, indivizibili. În acest context, 
obiecția lui G. Prestipino privind “noumenicitatea' fenomenelor 
naturale cade, întrucât s-a descoperit că prin comunicare se poate 
pătrunde în natură fără a o perturba în mod semnificativ, iar, la 
limită, fără a o perturba deloc. Mai mult, întrucât nu este interme- 
diată nici de momente analitice, nici de traseele discursiv-concep- 
tuale sine-qua-non, cunoașterea-comunicare, prin mecanismele 
ei specifice (implicând coerenţa, sincronizarea şi rezonanţa) poa- 
te fi extinsă, în mod legitim, asupra tuturor tipurilor de sisteme: 
organic-anorganic, organic-uman etc. Un exemplu de acum bine 
cunoscut de comunicare organic-anorganic (care i-a surprins în 
gradul cel mai înalt pe savanții înşişi) este cel bazat pe unde de difu- 
zie, exercitat între moleculele activate ale structurilor (sistemelor) 
chimice disipative'. 

Dacă termenul de cunoaștere-comunicare, deocamdată de- 
finibil doar în epistemologia ştiinţelor fizico-chimice, ar putea fi 
transferat în epistemologia socială, atunci el ar fi deosebit de util 

pentru o teorie unificată a comunicării; el ar contribui, probabil, la 
elaborarea unei noi teorii a comunicării interculturale şi a unei noi 
teorii a cunoaşterii sociale, adaptată mai bine specificului ireducti- 
bil al obiectului acestei cunoașteri. 


2.2. Dialectica naturii între liniar şi neliniar 


2.2.1. Dualismul dialecticii la Engels 

În varianta ei engelsiană, dialectica naturii a reflectat gradul de 
dezvoltare a cunoașterii ştiinţifice din deceniile 8 şi 9 ale secolului 
XIX. Dacă dialectica naturii a rămas în stadiul de “proiect”, aceasta 
se explică în primul rând prin acţiunea constrângătoare a unor fac- 
tori obiectivi, care, probabil, nu ar fi permis nimănui să meargă mai 
departe decât a făcut-o Engels. 

Porunca vremii, căreia Engels a încercat să-i facă faţă (deşi era 
conștient de insuficiența cunoștințelor sale în domeniul fizicii și 
chimiei - vezi 37), era negarea concepției mecaniciste, concepţie 
ce corespundea substadiului liniar-mecanic (momentul compozi- 
tional în chimie) şi elaborarea pe noi temeiuri (structurale) a unei 
dialectici liniare axate pe conexiuni nemecanice (fizice şi chimice), 
care să înglobeze ca pe un caz particular dialectica liniară meca- 
nicistă (după cum principiul superpoziţiei înglobează principiul 
simplei însumări). 

În epocă, problema esenţială consta în aceea că dialectica linia- 
ră a naturii nu putea fi construită decât ca un complement necesar 
al dialecticii neliniare, înglobalizatoare. Aceasta, deoarece numai 
într-o perspectivă neliniară devin sesizabile idealizările inerente 
liniarităţii şi, totodată, poate fi explicat succesul local al teoriilor 
clasice, al raţionalităţii dialectice tradiționale. Intuind probabil exi- 
genţele unui astfel de imperativ metodologic, Engels a încercat să 
devanseze istoria cunoaşterii ştiinţifice, prelungind un traseu isto- 
rico-natural (cel al generalizării unor rezultate ale ştiinţei fizico- 

chimice a epocii) printr-un traseu logic (care presupune continua- 
rea construcţiei dialecticii “de sus în jos”, sau “împotriva naturii”). 
Astfel, Engels a încercat să transfere elemente neliniare (insepara- 
bilitatea şi totalizarea, deschiderea şi procesualitatea) din dialectica 
vieții organice şi, mai ales, din dialectica vieții sociale, care fusese 
adusă de Karl Marx la un grad de elaborare conceptuală pe care I. 
Pârvu (6, 38) îl caracterizează ca “structural-organizaţional”. 

Așa se face că unii cercetători, ca G. Lukács (39) şi A. Schmidt 
(40), au decelat o anumită ruptură metodologică - de fapt, un hi- 
atus - în articularea a ceea ce astăzi numim “raționalitate liniară” 
şi “raționalitate neliniară”. Acest hiatus ar fi putut fi micşorat dacă 
Engels nu ar fi ezitat în fața momentului structural, a cărui semni- 
ficaţie majoră nu a sesizat-o până la capăt15. 

Dupa opinia noastra, neasimilarea momentului structural re- 
prezinta principalul factor care i-a interzis lui Engels accesul la ra- 
tionalitatea neliniara pe traseul istorico-natural; totodata, ratarea 
acestui moment l-a împiedicat sa evite redutabila eroare hegeliana 
a “procesualizarii pripite”16. 

Încercând să parcurgă un traseu “contra naturii” (logic, iar nu 
istoric), Engels a ajuns la un dualism, dar acest rezultat era inevita- 
bil, căci nu ne putem închipui că altcineva ar fi putut, în contextul 
ştiinţei fizico-chimice a timpului, să ajungă la o dialectică neliniară. 
Dualismul liniar-neliniar exprimă, în fond, atât limitele ştiinţei din 
epoca lui Engels, cât şi intuiţia excepţională a acestui autodidact 
genial. 

Pentru a ilustra dualismul dialecticii engelsiene a naturii, vom 
folosi comentariul lui F. Felecan (8), oprindu-ne doar asupra unor 
decupaje referitoare la însuşi modul de concepere a naturii (şi, într- 
un plan mai general, a lumii). 

1. Conceptul liniar de “natură, compatibil cu caracterul cor- 

poral-substanţialist al categoriei de “materie”, care în epocă 

funcționa ca referenţial pentru întreaga gândire ştiinţifică, 
precum şi pentru filosofia materialistă, cum rezultă de la 
Engels: “Întreaga natură accesibilă nouă formează un sis- 
tem, un ansamblu coerent de corpuri, înțelegând aici prin 
corpuri toate existențele materiale de la astru şi până la 
atom... (36,p.191). 

2. Conceptul neliniar de “natură”: “Astăzi, întreaga natură ni 
se prezintă ca un sistem de conexiuni şi procese” (idem, p. 
176); “Natura nu este, ci devine..”; sau: “lumea nu trebuie 
înţeleasă ca un complex de lucruri definitive, ci ca un com- 
plex de procese în care lucrurile în aparenţă stabile, ca şi 
reflectarea lor mintală (...), noţiunile, se află în neîntreruptă 
transformare, născându-se şi pierind” (ibidem). 

Dualismul engelsian aruncase un otgon în secolul XX. Dar ceea 
ce Engels numea, cu referire la lucruri, atunci când scria “în apa- 
renţă stabile”, pentru ştiinţa secolului XIX şi a primelor decenii ale 
secolului XX a reprezentat însăşi “esenţa lucrurilor”. Această ştiinţă 
a avut ca principală preocupare teoria stabilităţii, iar nu elaborarea 
unei teorii a schimbării. 

Daca notiunea de “structura” (introdusa de A. M. Butlerov 
abia în 1861) si teoria structurii chimice ar fi putut fi valorifica- 
te de Engels în elaborarile sale dialectice, probabil ca altfel ar fi 
aratat situatia altor concepte, teorii si principii, a caror cunoas- 
tere si recunoastere conditioneaza nemijlocit accesul la nivelul 
superior al dialectizarii naturii anorganice: “inseparabilitatea” si 
“totalitatea fizica”, conotatiile pozitiv-constructive ale notiunilot 
de “entropie”, “ireversibilitate” si “haos” etc. De pilda, Engels nu 
a putut corela entropia decât cu alteritatea sistemelor (activitate 
de tip constructiv, ireversibila, orientata exclusiv catre atingerea 
obiectivului). Prima bresa în aceasta viziune “unilateral-negati- 
vista” (conf. 8) a fost formulata abia în 1945, prin descoperirea 

specificului activitatii sistemelor în starile stationare (în situatia 
de a se opune alteritatii)17. De asemenea, cele dintâi date semnifi- 
cative privind inseparabilitatea fizica au fost consemnate de istoria 
fizicii la multe decenii dupa moartea lui Engels18. În aceste con- 
ditii, devine limpede ca sarcina asumata de Engels depasea, prin 
anvergura implicatiilor, nu numai resursele sale individuale, ci si 
pe cele ale momentului istoric, moment deasupra caruia Engels a 
reusit, totusi, sa se ridice facând uz de dialectica însasi, în calitatea 
ei de instrument euristic. Intuitiile sale în directia neliniaritatii au 
fost nu numai rodul geniului sau originar, ci si al unui îndelungat 
exercitiu de dialecticizare a vietii (teoriei) sociale, exercitiu efectu- 
at împreuna cu Marx. 

Deşi nu a reuşit să construiască o “dialectică organizațională” 
(8) a naturii anorganice, se poate admite că Engels a făcut pași 
semnificativi dincolo de bornele hegeliene, în direcţia instituirii 
unei raționalităţi noi: celebrul său adagio “ori-ori devine tot mai 
insuficient” a vizat aspectele profunde, situate dincolo de poziția 
metafizicienilor, el focalizând atenţia asupra manierei hegeliene de 
rezolvare a contradicţiilor prin eliminarea unuia dintre contrarii 
- manieră schematică, risipitoare de resurse istorice, necesitând ul- 
terioare reveniri, retușări, restructurăril9. 

Insatisfacţia lui Engels față de caracterul îngust, de primă apro- 
ximaţie istorică, al unităţii (inseparabilităţii) dialectice hegeliene, 
înțeleasă ca opoziţie, precum şi orientarea lui spre soluţiile de tip 
complementar sunt evidenţiate, de pildă, în următorul pasaj din 
Dialectica naturii: “Cu cât cunoaşterea va progresa (...), cu atât va 
deveni mai imposibilă ideea absurdă şi nefirească a unei opoziții 
între spirit şi materie, între om şi natură, între suflet şi trup” (36, 
p. 158). 

2.2.2. Perspectivele unei dialectici neliniare a naturii 

Una dintre concluziile ce se impun este ca, datorita celor mai 
recente dezvoltari din cunoasterea stiintifica, în prezent, con- 
struirea unei dialectici neliniare a naturii a devenit o posibilitate 
concreta20. O atesta, printre altele, si înalta frecventa cu care apar 
lucrari de metodologie integrativa (îndeosebi fizica-filosofie) da- 
torate unor prestigiosi autori de formatie interdisciplinara2 1. S-ar 
putea afirma ca, în acest caz, interdisciplinaritatea reprezinta pen- 
tru prima data mai mult decât o “aspiratie progresista” a savanti- 
lor; ea devine un veritabil filon unificator între stiinta si metastiin- 
ta. Dupa cum scrie Ilie Pârvu, un fin analist al revolutiei stiintifice 
contemporane, “trecerea la teoriile structural-organizationale, re- 
prezentând o tendinta dominanta a dezvoltarii stiintei actuale, im- 
pune edificarea unei epistemologii pe baze interdisciplinare (prin 
convergenta directiilor tematice si a orientarilor metodologice în 
studiul stiintei ca fenomen de cunoastere), cu rol sporit în con- 
structia stiintei si cu o relevanta empirica superioara momentelor 
ei anterioare” (2, p. 261). Pe scurt, interdisciplinaritatea a devenit 
o conditie sine-qua-non a deblocarii cercetarii si interpretarii re- 
zultatelor ei. 

Se întâmplă ca şi cum ştiinţa, metaştiinţa şi filosofia naturii ar 
fi descoperit, toate în acelaşi timp, că obiectul cunoaşterii este altul 
decât cel pe care îl vizau până acum şi că acest nou obiect al cu- 
noașterii le priveşte pe toate în aceeaşi măsură şi în același timp; 
edificiile lor tradiționale scârțâie din încheieturi, punându-se cu 
acuitate problema unei re-construcţii de mari dimensiuni. 


Insistăm asupra acestui aspect nu pentru a salva ideea de “con- 
tinuitate” şi, prin aceasta, pe cea de “progres în obiectivitate”, În 
calitatea ei de credinţă filosofică personală, ea poate deriva dintr- 
un ideal de ştiinţificitate care, la urma urmei, poate fi arbitrar. Tot- 

odată, nu este vorba aici de o rămăşiţă a “ideologiei progresului”, 
ci de concluziile cele mai pertinente reieşite din marile dezbateri 
epistemologice contemporane (de pildă, disputa Kuhn-Popper, că- 
reia Ilie Pârvu îi găseşte o originală “dezlegare” prin introducerea 
ideii de “linie de univers” - vezi 2, p. 259). În finalul capitolului de- 
dicat tipurilor de teorie ştiinţifică, Ilie Pârvu conchide: “Abordarea 
tipologică formulată aici (...) nu presupune (...) o ruptură între 
diferitele “paternuri de ştiinţă, ci (...) ea evidenţiază şi o continu- 
itate, un “principiu metateoretic de corespondenţă; ea presupune 
păstrarea - de la un tip de ştiinţă la altul - a unor criterii de exigen- 
tă ale vechiului tip (drept cazuri-limită ale celui nou), într-o formă 
şi cu o funcţionalitate corespunzător restructurate” (idem, p. 261). 
Aceeaşi concluzie se poate formula și cu privire la trecerea de la 
raționalitatea liniară la cea neliniară: avem de-a face cu un proces 


de maturizare epistemologică deci cu o mișcare progresivă. 


O primă fază - extensivă - a acestei re-construcții a fost deja 
parcursă, urmând ca în viitorul previzibil aliniamentele să fie esen- 
ţializate convergent (atât ca ideaţie, cât şi ca limbaj), în sensul for- 
mulării principiilor şi legităţilor, al (re)definirii categoriilor. 

În Temps et Éternité (27), Ilya Prigogine şi Isabelle Stengers 
propun o periodizare aproximativă a travaliului de statuare a “noii 
convergenţe”: 

I. Descoperirea şi perfecționarea marilor scheme teoretice de 

la începutul secolului XX: teoria relativităţii şi teoria cuan- 
tică (1900-1960); 

II. Evidenţierea progresivă a autenticei dimensiuni istorice a 
naturii anorganice, a formelor de activitate constructiv-or- 
ganizațională a sistemelor fizico-chimice (1960-1980): 

- descoperirea instabilității şi complexităţii structural- 
funcţionale a particulelor elementare; 

- stabilirea istoricităţii Universului, inclusiv pe baze expe- 
rimentale (măsurarea radiaţiilor reziduale de corp negru 
ş.a.); 

- descoperirea şi teoretizarea (încă neîncheiată) a structu- 


rilor disipative. 


III. Sintetizarea sub semnul holonomiei a tuturor acestor noi 


idei şi fapte de cunoaştere, având ca obiectiv elaborarea unui 
nou tip de raționalitate, în care omul şi natura să reprezinte 
entități cu adevărat complementare (după 1980). 


Periodizarea de mai sus este tributară abordării prigogineie- 


ne, centrată pe dualitatea dinamic-termodinamic; dintr-o altă 


perspectivă, de pildă cea axată pe dualitatea structură-organizare 


(Felecan, 1978), cercul de reuşite ştiinţifice semnificative apare mai 


mare, ceea ce-l îndreptățește pe autorul menționat (8) să propună 


noi momente relevante, subsumabile stadiului al doilea din perio- 


dizarea prigogineiană: 


descoperirea, pe filiera paradoxului Finstein-Podolsky-Ro- 
sen, a inseparabilităţii fizice, respectiv a fundamentalității 
ireductibile a sistemelor anorganice elementare; 
recunoaşterea dimensiunii cibernetic-informaţionale ca un 
complement necesar al dimensiunii tradiționale (acționa- 
liste) a cunoașterii, ceea ce a evidenţiat şi a impus cerința 
unui nou tip de cunoaştere - cunoașterea-comunicare, ca 
un complement al cunoașterii-acțiune; 

impunerea progresivă - mai ales în câmpul cunoaşterii ex- 
perimentale - a unor noi organizări cognitive, de tipul om- 
ordinator, deosebit de performante; 

descoperirea unei noi “sintaxe” chimice la nivelul microsco- 
pic, implicând 2, 3, 4... molecule, ceea ce a permis trecerea 
la o nouă modalitate de modificare a însuşirilor moleculare 

prin controlul microambianţei, precum și aşezarea la baza 
procesului de dezvoltare a chimiei (dar nu numai) a princi- 
piului generalizării, care presupune parcurgerea succesivă a 
unor orizonturi conceptual-metodologice de cuprindere şi 
complexitate crescândă, centrate pe categoriile de compozi- 
ție, structură și organizare (34, p. 264). 

Principalele implicaţii ale reconstrucției dialecticii naturii din 
perspectiva raționalităţii neliniare sunt următoarele două: înteme- 
ierea ştiinţifică a unei autentice istoricități a naturii şi istoricizarea 
legilor devenirii (apud F. Felecan - 8, pp. 81-84). 


2.2.2.1. Istoricitatea autentică a naturii 

Istoricitatea poate fi autentică (intrinsecă) sau neautentică (ex- 
trinsecă, manipulată). Pentru a fi autentică, ea trebuie să îndepli- 
nească anumite condiţii minimale; după cum vom vedea, acestea 
nu pot fi îndeplinite decât într-un context organizațional (stări-de- 
parte-de-echilibru şi neliniaritate). 

A. NEUNIVOCITATEA COMPORTAMENTULUI. În viziunea 
hegelian-sartreiană, istoricitatea naturii a fost una neautenti- 
că, deoarece sistemele anorganice (în situaţia echilibral-linia- 
ră) nu pot alege (10g2 1=0), lanţul dezvoltării apropiindu-se 
de lanţul Markov de ordinul I. În situaţia liniară, însă, părţile 
componente ale sistemelor liniare devin subsisteme cu con- 
duită neunivocă. Ori, autentica istoricitate este aceea care 
implică alegerea efectivă între mai multe variante comporta- 
mentale - altfel spus, între mai multe istorii posibile, istorii 
construite alternativ pe baza principiului interferenţei. 

B. IREVERSIBILITATEA. Miscarea sistemelor finite prezinta 
trasaturile unei organizari complex-concrete, în care proce- 
sele reversibile se înrepatrund cu cele ireversibile, acestea 


din urma constituind, de fapt, suportul material nemijlocit 

al “sagetii timpului”. Aportul ireversibilitatii la configurarea 
istoricitatii autentice poate fi caracterizat cu ajutorul mari- 
mii “entropie libera” (Sf). În starile de echilibru, istoricitatea 
autentica si, respectiv, sageata timpului sunt nu inexisten- 
te22, ci doar latente. Corelativ, în starile-de-echilibru, entro- 
pia libera este nula (dar numai ca valoare medie). 

C. TEMPORALITATEA CONCRETA. Spre deosebire de tim- 
pul traditional, extrinsec (parametric sau spatializat), masu- 
rabil cu dispozitive speciale (ceasuri parametrice23), exista 
un timp autentic, solidar cu miscarea concret-complexa. Uni- 
tatea de baza a acestui “timp al fiintei” (Felecan, 8) este durata 
elementara (evenimentul), iar nu secunda, minutul etc. 

Principalul moment al istoricităţii autentice, moment ce coin- 
cide cu originea temporalității concrete, îl constituie geneza, care 
angajează nu doar actualizarea propriu-zisă, ci şi traseul potenţi- 
al-posibil — orice geneză autentică fiind prefațată de un eveniment 
topologic, care marchează trecerea de la istoricitatea manipulată 
(fără “rădăcini” tipologice) la istoricitatea autentică. 

D. COMPLEXITATEA ACTIVITĂŢII ANORGANICE. Con- 
siderate atât în contexte clasice, cât şi în contexte neclasice, 
sistemele anorganice manifestă activitate complexă, ceea ce 
poziţia clasică, unilateral-destructivă, eludează - deoarece, 
pentru ea, ireversibilitatea se epurează în planul alterităţii: 
- activitatea de tip destructiv (alteritate) constituie prin- 

cipala forma de negare în istoricitatea autentica. Traseul 
alteritatii leaga geneza sistemului de starea-de-echilibru 
- caracterizata prin valoarea maxima a entropiei totale a 
sistemului (S). Întrucât la echilibru entropia libera (Sf) 
se anuleaza în medie, entropia totala devine egala cu en- 
tropia legata (Sb)24, iar subsistemele redevin parti com- 
ponente relativ independente, corelatiile dintre ele (de 

fapt, interactiuni de schimb elementare) ramânând în 
stare atomizata; corelarea corelatiilor fiind practic nula, 
sageata timpului nu se poate manifesta. 

- activitatea staţionară poate fi caracterizată sintetic prin 
Sf = const., < 0. Ea reprezintă forma minimă de activitate 
organizaţională, având ca rezulat neatingerea stării-de- 
echilibru. Deşi este încă situat dincoace de punctul de 
instabilitate, acest regim de activitate nu mai e reducti- 
bil la alteritate: odată cu formularea teoremei producţiei 
minime de entropie în stările staţionare (1945) a devenit 
evidentă orientarea unilaterală a raționalităţii dialecticii 
clasice, aceasta atribuind conotaţii exclusiv negative ca- 
tegoriilor de “entropie, “haos”, “ireversibilitate” etc. 

- activitatea constructiv-organizationala reprezinta princi- 
pala forma de afirmare a istoricitatii autentice (ea ramâ- 
nând, însa, complementara cu alteritatea). Capatul su- 
perior al activitatii organizationale îl constituie geneza. 
Dincolo de punctul de instabilitate25, subsistemele devin 
active si, totodata, sensibile la fluctuatii interne si exter- 
ne (vezi figura din Anexa 1). În sistem se instaureaza un 
nou regim de corelare a corelatiilor elementare (ceea ce 
unii autori numesc “comunicare” — cf. Felecan, 8), a carui 
principala caracteristica functionala consta în articularea 
efectiva (interferenta) între starile actualizate si cele po- 
tential-posibile. Sistemul îsi dinamizeaza entropia totala 
(S) pe seama unui continuu “transfer de reversibilitate” 
catre ambianta si a cresterii ponderii activitatii construc- 
tive. În aceste conditii, ireversibilitatea se impune, iar sa- 
geata timpului se face simtita la scara macroscopica. 

E. DIMENSIUNEA HOLONOMICA. În urma articulatiilor 
descrise mai sus (punctul D. iii.), în sistem se produce o re- 

stabilire a legaturilor cu întregul, situatie în care subsisteme- 
le capata un sens istoric autentic prin care sunt armonizate 
atât resursele interne (starile potential-posibile ale lui A, cât 
si tendintele complementare ale lui non-A26. Inseparabi- 
litatea anorganica (totalitatea) astfel constituita presupune 
întrepatrunderea aspectelor neergonice si ergonice, pe pri- 
mul plan trecând comunicarea, spre deosebire de situatia 
liniara, când, datorita sensibilitatii scazute a componentelor 
sistemelor, contributia factorilor ergonici este predominan- 
ta, iar în prim-plan se afla actiunea. 


2.2.2.2. Istoricizarea legilor devenirii 

Noua raționalitate dialectică promovează pe primul plan valori- 
le continuului (inseparabilitate, procesualitate etc.), resimţind astfel 
necesitatea unor categorii şi principii înglobalizatoare, a unor noi 
forme ale unităţii dialectice. Datorită faptului că dezvoltarea cunoaş- 
terii este orientată către situaţia neliniară (către stadiul “distinct-inse- 
parabil” şi apoi către “indistinct-inseparabil”), principalele tendințe 
care se pot manifesta în “devenirea legilor devenirii” (Felecan) sunt: 

a. apropierea progresivă a substanţei acestor legi până la iden- 
tificare - de pildă, clasicele legi ale “unităţii luptei contra- 
riilor” şi “negării negaţiei” tind să fuzioneze într-o legitate 
comună, care poate fi desemnată prin sintagma “legea sinte- 
zelor alternativ-rectificate”; 

b. considerarea unor momente de discontinuitate interveni- 
te în conţinutul acestor legi, ca urmare a înglobării acestor 
contexte în perspectiva neliniară; 

c. descoperirea unor legi noi, centrate pe dimensiunile necla- 
sice ale cunoaşterii contemporane (comunicare, comporta- 
ment neunivoc, finalitate anorganică ş.a.). 

NOTE 


i; 


În cadrul rațiunii structurale funcționează cu succes un nou 


y» Y» 


tip de abstracție (“structurală” sau “axiomatică”), fundamental 
diferit de abstracția analitică (“aristotelică”), ale cărei virtuți 
metafizice s-au epuizat, în opinia noastră, odată cu sistemul lui 
Hegel şi care conducea la “abstracții mute” (Marx). 

După opinia lui R. Thom (apud 2), teoriile structurale pot fi 
întâlnite și în “faza structurală” a teoriilor “clasice”. 

Acestea sunt sistemele complexe care presupun în același timp 
elemente statistice şi nestatistice, structurale şi funcționale, in- 
formaţionale etc., ele fiind deschise simultan spre mediu, gene- 
ză şi evoluţie (6, pp. 246-247). 

Denumirea provine de la noţiunea de “organizare” (Akciurin, 
1975), care poate fi definită ca un “suprasistem integral-cinetic, 
format dintr-un sistem de referință A, un context realizant Bn 
şi un mediu ambiant concret individualizant C” (7). 

De altfel, trei filosofi români de primă importanţă (Lucian Bla- 
ga, Constantin Noica şi Ştefan Lupaşcu) au sesizat minusurile 
sintezei hegeliene, reuşind să elaboreze metodologii alternati- 
ve, deschise la întregi autentici, apte să influenţeze benefic vii- 
torul curs al cunoașterii ştiinţifice, precum şi al dialecticii (vezi 
20, 24, 25). 

Din altă perspectivă, cea a modelelor fundamentale ale teori- 
ei ştiinţifice, Ilie Pârvu vede o succesiune a tipurilor de teorie 
care ar culmina, astăzi, cu teoriile “organizaționale” (2, pp. 224- 
281). Între ele ar exista o continuitate, un “principiu metateo- 
retic de corespondență” (idem, p. 253). 

Care poate fi desemnată ca “existența a două naturi distincte, 
dar inseparabile - o natură liniară şi o natură neliniară” (8). 

În terminologia lui Prigogine, Being (existenţa actualizată) 
precede şi determină Becoming (devenirea). 

În această particularitate a raţionalității liniare, despre care 
vom vedea că nu a rămas fără corespondent în simțul comun, 
putem vedea una dintre cauzele atitudinii antiecologice față de 

TI; 


12. 

natură, a conduitei de manipulare a mediului natural. Ea carac- 
terizează şi multe dintre ideologiile care au avut și au implicaţii 
practice antiumaniste (ethos-ul birocratic şi viziunea tehnocra- 
tică). În filosofia limbajului, “abordările riguroase” sunt tribu- 
tare raţionalităţii liniare, iar în teoria comunicării, toate mode- 
lele teoretice clasate de Fiske în “şcoala proces” sunt expresii ale 
acestui tip de raționalitate. 

Acestea fusesera eliminate (sau doar marginalizate) de stiinta 
Renasterii pe considerente de eficienta a procesului de mate- 
matizare, dar si din alte considerente, care tineau de presupozi- 
tiile tacite, de ordin filosofic, ale acestei stiinte (vezi Al. Koyre, 
35). 

Când vorbim de “istoricitate autentică” ne delimităm de “is- 
toricitatea postulată”, presupusă din perspectivă filosofică, dar 
care pentru cunoașterea ştiinţifică era introdusă pe ușa secretă, 
figurând printre condiţiile iniţiale. Altfel spus, poziţia noastră 
diferă atât de cea a dialecticienilor care afirmă istoricitatea na- 
turii fără a-şi baza afirmaţia pe datele cunoaşterii științifice, cât 
şi de cea a dialecticienilor care contestă existenţa unei istorici- 
tăți universale (7). 

În viziunea profesorului Felecan (8), constituirea istoricității 
autentice se întemeiază pe “magistrala organizării”, care poate 
fi schematizată după cum urmează: 

(Echilibru) _ (Nonechilibru) _ (Neliniaritate) _ (Instabilitate) _ 
(Ireversibilitate) _ (Istoricitate). 

Concepută în cadrul neclasic al existenţei-devenire, geneza nu 
se mai reduce la simpla actualizare, ci implică în mod necesar 
şi un traseu potențiabposibil, având la origine un eveniment 
topologic. 

După cum aflăm din literatura noastră de specialitate (8, 32, 
33), experimentele iniţiate de S. J. Freedman și J. F. Clauster 
în 1972 au infirmat “teoriile realiste locale ale naturii” (B. 
d'Espagnat), a căror bază este formată din principiul realismu- 
lui, postulatul inducției și principiul separabilităţii. Un cercetă- 
tor care vrea să salveze “principiul realismului” (iar printre fizi- 

cieni vom găsi cu greu pe cineva care ar dori să renunţe la el), 
va fi obligat să renunţe, în schimb, la “principiul separabilității”, 
acceptându-l volens-nolens pe cel al inseparabilității. Potrivit 
acestui principiu, “două sisteme fizice care sunt îndepărtate în 
spaţiu în momentul t2, sisteme care au interacționat într-un 
moment anterior tl când erau foarte apropiate, vor continua să 
interacționeze oricât de mare ar fi distanța relativă dintre ele. 
Altfel spus, sistemele fizice, oricât de depărtate în spațiu unele 
de celelalte în prezent, nu sunt de fapt separate dacă au fost în 
interacţiune în trecut” (32, p. 298). Aceste relaţii de influență 
instantanee, pe care Einstein le-ar fi numit, cu ironie, “acţiuni 
fantomatice la distanță” (idem, p. 299), sunt considerate de F. 
Felecan influenţe “neergonice”, în sensul că ele nu mai presu- 
pun transfer de energie, din moment ce violează “principiul de 
localitate”, adică principiul acţiunii din aproape în aproape. 

Principiul de localitate (sau de separabilitate) este principiul 
conform căruia “toate acţiunile fizice se propagă cu viteze fi- 
nite, astfel încât două evenimente fizice distanțate în spaţiu pot 
fi considerate separate” (idem, p. 296). El este o reprezentare 
familiară asupra naturii, adânc înrădăcinată în gândirea eu- 
ropeană - atât în gândirea curentă, cât și în gândirea fizicie- 
nilor. Aceasta din urmă s-a dezvoltat de-a lungul secolelor în 
cadrul unei concepţii despre natură pe care fizicianul francez 
d'Espagnat o numeşte multidinism (apud 32, p. 297). Conform 
acestei concepţii, universul natural este constituit dintr-un nu- 
măr uriaş de elemente cu proprietăți simple, care aparțin unui 
număr mic de specii sau genuri distincte de entități fizice; fie- 
care dintre aceste elemente ocupă o mică regiune a spaţiului 
şi exercită o influență limitată asupra comportării elementelor 
distanţate; interacțiunea elementelor, considerată local şi cau- 
zal, dă naştere unor combinaţii care explică marea complexita- 
te de fenomene și efecte observabile (ibidem). Ea a fost ilustrată 
de atomismul filosofic, de atomismul științific al secolului XIX, 
precum şi de teoriile clasice şi relativiste ale câmpului. Recu- 
noscând plauzibilitatea intuitivă a acestei reprezentări asupra 

universului natural, d'Espagnat apreciază, însă, că ea se do- 
vedeşte incompatibilă cu noile date experimentale. “Multidi- 
nismul” rămâne un element al ontologiei tradiționale, care s-a 
dovedit justificat în domenii limitate ale experienței şi pentru 
scopuri specifice, dar care nu poate pretinde valoarea universa- 
lă şi semnificaţia teoretică ce i s-au atribuit. 

În concluzie: “Aceste evoluţii sugerează o concepție nouă asu- 
pra unității naturii, bazată pe principiul nonseparabilității” 
(idem, p. 298). 

În sensul de interacțiune realizată fără transfer de energie (vezi 
8). 

Deşi a fost receptiv la propedeutica structurală reprezentată 
de fenomenele de izomerie-izomerizare, Engels a preferat să 
rămână pe poziţii metodologice cantitativ-compoziţionale, po- 
ziţii pe care ştiinţa se instalase cu fermitate încă de pe vremea 
lui Hegel. În Dialectica naturii el scrie: “Toate deosebirile din 
natură se bazează pe o compoziție chimică diferită, fie pe can- 
tităţi sau forme diferite ale mişcării (energiei), fie... şi pe una 
şi pe cealaltă” (36, p. 49). Tot el scrie, peste două pagini: “Chi- 
mia poate fi numită știința schimbărilor calitative ale corpuri- 
lor care au loc ca urmare a modificării compoziţiei cantitative. 
Aceasta o ştia şi Hegel” (idem, p. 51). 

Se ştie că Hegel ceruse chimiștilor să-şi înceapă cercetarea nu 
analizând corpurile, adică “ce” se mișcă, ci procesele însele, 
adică mișcarea chimică propriu-zisă (vezi 8, p. 78). 

În particular, prin formularea de către Ilya Prigogine a teore- 
mei despre producția minimă de entropie. 

Este vorba de paradoxul Einstein-Podolsky-Rosen (1935), te- 
orema lui Bell (1964), experimentele corelaţionale (anii '70); 
pentru consideraţii dezvoltate, se pot consulta studiile lui Flo- 
rin Felecan şi Mircea Flonta dedicate acestor episoade din isto- 
ria cunoaşterii științifice (8, 33). 

În acest sens, este elocvent următorul pasaj din Dialectica na- 
turii: “Dialectica, care nu cunoaşte hard and fast lines și nici un 
ori-ori” absolut şi universal valabil, care face să treacă una în 


20. 


21. 


22. 


23. 


24. 
25. 


26. 

alta diferențele metafizice fixe şi, la locul potrivit, admite ală- 
turi de ‘ori-or? şi pe “atât una cât şi cealaltă şi mediază opuşii, 
este singura metodă de gândire adecvată, în ultimă instanţă, 
actualului stadiu de dezvoltare a ştiinţei naturii” (36, p. 190). 
Reiterăm: aceasta nu înseamnă aruncarea peste bord a dialecti- 
cii liniare, ci doar transformarea ei într-un caz particular al di- 
alecticii neliniare, altfel spus re-așezarea sa la locul ce-i revine 
cu adevărat: sau, cum se exprimă unii autori, re-evaluarea ei ca 
“dialectică înglobată” (8). 

A se vedea Ilya Prigogine (premiul Nobel pentru chimie - 
1977) şi Isabelle Stengers (27), Fritjor Capra (41), Mihai Dră- 
gănescu (42) sau Paul Constantinescu (43, 44), Edgar Morin 
(vezi 45), iar mai de curând - valoroasa sinteză panoramică a 
Angelei Botez (17). 

Tradiţia liniar-echilibrală le consideră pur şi simpu inexistente, 
fiindcă, pentru ea, potenţializarea semnifică trecerea în non- 
existenţă. 

Acestea au menirea da a măsura cu maximă rigoare nu auten- 
ticitatea temporalității organizărilor concrete, ci repetitivitatea 
din mișcarea acestora. 

Dacă S = Sb - Sf şi Sf = 0, atunci S = Sb. 

Punctului de instabilitate îi corespunde o valoare critică a ra- 
portului dintre entropia liberă și entropia legată. El este desem- 
nat ca “prag Prigogine”: PK = (Sf / Sb) K. 

Se cere subliniat că, prin comunicarea subsistemelor între ele, 
precum şi a acestora cu întregul, proximităţile spaţiale şi tem- 
porale sunt deplasate în subsidiar; ele nu mai reprezintă o con- 
diţie sine-qua-non pentru realizarea cooperativităţii. Exemple: 
comunicarea prin intermediul undelor de activitate chimică 
sau al undelor de difuzie. 

II. ABORDAREA SEMIOTICĂ A COMUNICĂRII 


În societatea contemporană, puţine domenii de studiu sunt atât 
de stimulatoare şi promițătoare ca domeniul comunicării. Cele mai 
diverse discipline concură la studierea transmiterii informaţiilor, a 
matricelor de procesare a informaţiei, a propagării, distorsionării şi 
amplificării acesteia. Comunicarea a ajuns să fie considerată “miezul 
culturii, cunoașterii şi comportamentului social”. Unul dintre cei mai 
autorizaţi teoreticieni americani ai comunicării, John Fiske, scria în 
celebrul său studiu din 1982, Introduction to Communication Stu- 
dies: “Comunicarea este o dimensiune centrală a vieții noastre cul- 
turale; fără ea, orice tip de cultură moare. În consecință, studiul co- 
municării presupune studiul culturii în care este integrată” (1, p. 2). 

Când vorbim despre comunicare este important de notat că nu 
avem de-a face cu un obiect de studiu, ci cu o arie de studiu multi- 
disciplinară. Acest mod de a privi obiectul de studiu (ca arie mul- 
ti-disclipinară) sugerează că dificultatea vine (în parte) din faptul 
că ceea ce spun psihologii şi sociologii despre comunicarea umană 
şi despre comportamentul uman are prea puţin de-a face cu ceea 
ce spun specialiştii din alte domenii — spre exemplu, din critica li- 
terară. Pentru a clarifica această confuzie, vom pleca de la câteva 
presupuneri pe care le inventariază John Fiske: 

1. domeniul comunicării poate fi abordat și înțeles, dar este 


necesară o abordare dinspre mai multe discipline; 

2. orice comunicare include şi implică semne şi coduri. Sem- 
nele sunt acte sau fapte (de artă) ce se referă la altceva decât 
ele însele (construcţii ce semnifică). Codurile sunt sisteme 
în care semnele sunt organizate şi care determină modul în 
care pot fi legate între ele semnele; 

3. aceste semne și coduri sunt făcute să fie la îndemâna celor- 
lalţi. Transmiterea sau receptarea de semne sau coduri, co- 
municarea, este practica relaţiilor sociale. 


O definiție generală a comunicării are meritul de a surprinde 
toate aceste presupuneri: Comunicarea este interacțiune umană 
prin mesaje (1, p. 34). Dar, după cum vom vedea pe parcursul capi- 
tolelor următoare, această definiție este mult prea generală şi, tot- 
odată, insuficientă. 


Semnele sunt acte sau fapte de artă care se referă la altceva de- 
cât ele însele; prin aceasta, ele sunt structuri care semnifică (adică 
transmit informaţii despre o realitate). Sistemele în care sunt orga- 
nizate aceste semne, precum și modalităţile de corelare dintre sem- 


ne în cadrul sistemelor sunt codurile (1, pp. 64-84). 


Comunicarea poate fi considerată ca “transmitere de mesaje, 
dar şi ca transmitere şi schimb de sensuri, precum și ca activitate de 
decupare, distorsionare şi creare de sensuri (înţelesuri). 

Ca transmitere de mesaje, comunicarea dintre oameni poate 
fi studiată ca proces, interesându-ne modul în care emițătorul 
(receptorul) codifică (decodifică) mesajul, modul în care emi- 
tenţii folosesc mijloacele şi canalele de comunicare, precum şi 
eficiența mesajului transmis (evaluată prin intermediul feed- 
back-ului). Dar această abordare a comunicării nu este singura 
posibilă. 

După John Fiske (1, pp. 1-4), în studiul comunicării există două 
şcoli: şcoala “proces” şi şcoala semiotică. 


1. Şcoala “proces” consideră mesajul drept ceea ce se trans- 

mite prin procesul de comunicare. Mesajul este ceea ce s-a 
transmis de la A la B, ambalat corespunzător şi pregătit pen- 
tru a afecta starea sau/şi modul de gândire al receptorului. 
Această orientare consideră comunicarea drept transmisie 
de mesaje. Este preocupată de modul în care emițătorul şi 
receptorul codifică şi decodifică, de felul în care transmi- 
țătorii folosesc canalele şi media. Se interesează de aspecte 
cum ar fi eficiența şi acurateţea. Consideră comunicarea ca 
pe un proces ce afectează comportamentul sau modul de 
gândire (starea intelectuală) a altcuiva. Când efectul altul 
decât cel urmărit sau este mai mic decât cel scontat, această 
şcoală vorbeşte despre eşec în comunicare; ea urmăreşte să 
stabilească etapele procesului pentru a depista unde a apă- 
rut eşecul. 
Cei mai importanţi reprezentanţi ai acestei orientări vin din 
Statele Unite; ei propun modele de analiză a comunicării 
care sunt instructive din perspectiva conștientizării treptate, 
în teoria comunicării, a încărcăturii culturale (Cultural Loa- 
ding) a oricărui act comunicaţional: Lasswell (1948), Shan- 
non şi Weaver (1949), Newcomb (1953), Gerbner (1956), 
Westley şi MacLean (1957), Jakobson (1960) - a se vedea 
1, pp. 6-38. 


2. Şcoala semiotică abordează comunicarea ca producere şi 
schimb de înţelesuri (semnificaţii). Ea este preocupată de 
modul în care mesajele (sau textul) interacționează cu oa- 
menii pentru a produce înţelesuri (semnificaţii), ceea ce 

înseamnă că este preocupată de rolul textului în cultura 
noastră. Folosește termeni cum este cel de semnificaţie și 
nu consideră neapărat neînţelegerea ca semn evident al eşe- 
cului în comunicare; această neînțelegere poate să apară ca 
rezultat al diferenţelor culturale dintre emițător şi receptor. 
Pentru această şcoală, studiul comunicării este studiul tex- 
tului şi al culturii. Principala abordare este cea semiotică. 
Contribuțiile cele mai importante la apariţia şi dezvoltarea şco- 
lii semiotice au fost semnate de Charles S. Peircel şi, desigur, Fer- 
dinand de Saussure2, al cărui Curs de lingvistică generală a fost pu- 
blicat postum, în 1916. Fiecare dintre cei doi întemeietori de şcoală 
a avut urmaşi importanţi: C. S. Peirce a fost continuat de Odgon şi 
Richards (1923), iar Saussure de danezul L. Hjelmslev, precum şi 
de Roland Barthes (1968 şi 1973) şi Pierre Gouriaud (1975) - a se 
vedea 1, pp. 39-60; 2, pp. 29-41. 


Până la Charles Peirce (1839-1914), semiotica s-a confundat 
cu filosofia limbajului. Pentru Peirce, semiotica reprezintă cadrul 
de referință care înglobează orice alt studiu, aceasta explicând şi 
marea varietate a domeniilor de care s-a ocupat. Tzvetan Todorov 
aprecia, de altfel, că Peirce “nu are o operă coerentă. Doctrina sa se 
schimba de la un an la altul” (2, p. 113). 

Principala contribuţie a lui Peirce la dezvoltarea semioticii ca 
ştiinţă autonomă este considerată a fi definiţia dată semnului: “un 
Semn sau un Reprezentant este ceva Prim care, în legătură cu un 
altceva secund, numit Obiectul său, intră într-o asemenea relaţie 
triadică încât este capabil să determine un al Treilea, numit Inter- 
pretantul său, să îşi asume aceeași relaţie triadică faţă de Obiect, 
asemănătoare aceleia dintre Semn şi Obiect” (2, p. 41). La rândul 
lui, semnul este o relaţie de trei termeni (semn, obiect şi interpre- 
tant): ceva care provoacă procesul de înlănțuire, obiectul existent 

în realitate şi efectul pe care semnul îl produce asupra interpretan- 
tului. Interpretantul este şi el un semn pentru alt Interpretant - şi 
aşa mai departe, până la Semnele perfecte (de pildă, relaţiile dintre 
cuvânt şi termenii care îl definesc în dicționar: sinonimia sau para- 
frazarea). O altă realizare remarcabilă a lui Peirce este clasificarea 
semnelor (a distins 66 de varietăţi). Cea mai cunoscută (dar și cea 
mai prost interpretată) este distincţia Icon-Indice-Simbol, care co- 
respunde, la Peirce, celor trei niveluri ale experienţei umane: calită- 
tile simţite (ale obiectelor), experienţa efortului şi semnele. 

Pentru filosoful american, “cuvintele unei limbi sunt simboluri”, 
ceea ce îl plasează pe Peirce în categoria concepţiei instrumenta- 
liste (varianta cuvântului-simbol). Din acest punct de vedere ni 
se pare incitantă aprecierea pe care o găsim la Vasile Macoviciuc, 
după care “Se poate bănui în opţiunea lui Peirce un ideal religios 
dislocat şi resemnificat în cadre scientiste” (3, p. 68). 

La Saussure găsim ideea că studiul gramaticii contemporane 
permite identificarea elementelor gramaticale vechi cu elemente 
apărute ulterior, chiar dacă structurile lor sunt aparent diferite. Re- 
zultă că limbajul este o structură a gândirii care ar exista indepen- 
dent de formele lingvistice, căci există o diferență de natură între 
limbă (la langue) şi vorbire (la parole) (2, p. 44). În viziunea lui 
Oswald Ducrot, “din teza saussuriană rezultă că există un arbitrariu 
lingvistic fundamental distinct de arbitrariul fiecărui semn izolat. 
Gândirea există înaintea limbajului [subl. ns., D.B. ], ca o masă 
amorfă, ca o nebuloasă, fără structuri privilegiate” (2, p. 30). 

Sublinierea noastră în textul lui Ducrot vrea să indice una din- 
tre rațiunile pentru care îl considerăm pe Saussure unul dintre te- 
oreticienii limbajului care pun gândirea înaintea limbajului (sensul 
înaintea semnului, semantica înaintea semioticii). După cum vom 
vedea în captolul următor, el este unul dintre adepţii abordării “ri- 
guroase” a limbajului, subordonată idealului hilbertian de inteligi- 

bilitate. De altfel, o spune el însuşi, cât se poate de explicit: “Trebuie 
să recunoaştem că forma teoretică și ideală a unei ştiinţe nu este 
întotdeauna aceea pe care i-o impun exigenţele practicii. În lingvis- 
tică, aceste exigenţe sunt mai imperioase decât oriunde; ele scuză, 
într-o oarecare măsură, confuzia ce domneşte în prezent în aceste 
cercetări. (...) Idealul ar fi ca fiecare savant să se consacre uneia 
sau alteia dintre aceste cercetări şi să cuprindă, în această ordine, 
cât mai multe fapte posibile; dar e foarte greu să posezi, ştiinţific, 
limbi atât de diferite” (2, pp. 112-113). Este foarte greu, dar pentru 
Saussure ar fi de dorit; şi, oricum, el nu spune că n-ar fi posibil... 


După cum se poate vedea, “şcoala proces” defineşte comuni- 
carea mai aproape de accepțiunea comună a termenului: procesul 
prin care o persoană intră în legătură cu altele şi le afectează - fie în 
plan intelectual, fie în plan emoţional, fie în plan comportamental, 
fiind afectată la rândul ei de persoanele contactate. Școala semio- 
tică defineşte comunicarea într-un sens mai larg; este o accepțiune 
mai complexă şi mai îndepărtată de accepțiunea simțului comun. 

Şcoala procesului de comunicare tinde să ţintească spre ştiin- 
tele sociale, în special psihologia și sociologia, şi să se concentreze 
asupra actelor de comunicare. Școala semiotică se conturează în 
jurul lingvisticii şi al subiectelor de artă şi se concentrează asupra 
ansamblului a tot ceea ce are legătură cu această comunicare. Fieca- 
re şcoală interpretează, în felul său, definiția comunicării ca inter- 
acțiune socială prin mesaje. Prima defineşte interacțiunea socială 
drept procesul prin care o persoană e în legătură cu altele, afectân- 
du-le comportamentul, starea intelectuală sau răspunsul emoţio- 
nal. Această definiţie este mai apropiată de înţelegerea obişnuită a 
comunicării, de folosirea zilnică a cuvântului. Semiotica, însă, de- 
fineşte interacţiune socială ca tot ceea ce face individul ca membru 


al unei culturi sau societăți2. 

În lucrarea de față vom aborda comunicarea din ambele per- 
spective, căci preferința exclusivistă pentru una dintre ele ne apare 
păguboasă pentru scopul nostru. Desigur, atunci când analizăm le- 
gătura dintre natura limbajului şi natura comunicării, accepțiunea 
la care ne vom referi va fi aceea dată de “şcoala proces”; când ne 
vom ocupa, însă, de determinismul cultural al comunicării, folo- 
sindu-ne de conceptele lui Khun şi Gonseth (paradigmă şi, respec- 
tiv, referenţial), vom gândi în termenii şcolii semiotice, care scoate 
în evidenţă interacțiuni constante, biunivoce, între “producătorul” 
de mesaj şi sistemul de referinţă, între acesta şi “cititor”. 

Ambivalenţa demersului nostru se justifică atât prin bivalența 
comunicării în general, cât şi prin bivalența proprie comunicării 
interculturale; aceasta întruneşte ambele aspecte: atât afectarea 
modului de gândire al interlocutorului, cât şi producerea şi schim- 
bul de înţelesuri (determinate întotdeauna cultural). Abordarea 
ambelor aspecte ni se pare de maximă importanță pentru teoria 
comunicării interculturale şi, cu atât mai mult, pentru administra- 


rea şi ameliorarea comunicării dintre diferite ideologii. 


1. ŞCOALA PROCES 


Adepții acestei şcoli consideră mesajul drept ceea ce se trans- 
mite prin procesul de comunicare. Ei cred că intenţia este un factor 
decisiv în ceea ce constituie mesajul. Ceea ce ne loveşte timpanul 
va fi un mesaj doar dacă este ceva preconștient ca semnal pentru 
un ascultător. Intenţia emițătorului poate fi specificată sau nespeci- 
ficată (anunţată sau nu), conştientă sau nu, dar e identificabilă prin 
analiza mesajului. Mesajul este ceea ce emițătorul pune înăuntrul 
său, prin indiferent care mijloace. 

Prezentăm în continuare câteva dintre modelele de analiză în 


care comunicarea este abordată ca proces. Ele au meritul de a ilus- 

tra, totodată, natura şi scopul modelării în cunoașterea ştiinţifică. 
Un model este un fel de “hartă”, care ne reprezintă caracteristici 
selecționate ale “teritoriului”, fără să fie atotcuprinzătoare. Valoarea 
unui model este dată de următoarele: a) luminează, clarifică, siste- 
matizează unele caracteristici ale domeniului studiat; b) evidenția- 
ză unele conexiuni între caracteristici; c) precizează criteriile după 
care s-a făcut selecţia acestora; d) delimitează domeniul modelat. 
Din cele spuse mai sus rezultă cât de importantă este modelarea în 
cercetare şi în activitatea didactică. 


1.1. C. Shannon şi W. Weaver au publicat, în 1949, cartea Teoria 
matematică a comunicării, considerată una dintre “semințele” cele 
mai importante din care s-au dezvoltat studiile comunicării. 


Shannon și Weaver au studiat în timpul războiului, la Bell Te- 
lephone Laboratories, în SUA; preocuparea lor era aceea de a stabili 
o modalitate prin care canalele de comunicare să fie folosite mai 
eficient. Pentru ei, canale de comunicare erau cablurile telefonice şi 
undele radio. Teoria pe care au elaborat-o le-a permis să abordeze 
problema transmiterii unei cantități maxime de informaţii printr- 
un canal dat și să afle cum se măsoară capacitatea unui canal oare- 
care. Modul în care au abordat problemele este de înţeles, având în 
vedere formaţia lor de ingineri şi matematicieni. 


Shannon şi Weaver identifică în studiul comunicării trei nive- 
luri semnificative: 
A. problemele tehnice (cu câtă acuratețe pot fi transmise sim- 
bolurile?); 
B. problemele semantice (cât de exact acoperă simbolurile în- 
ţelesurile care s-au vrut transmise?); 
C. problemele de eficiență (în ce măsură afectează înțelesurile 
recepționate orientarea acestora în direcția dorită de emi- 

ţător?). 
Modelul creat de cei doi este unul linear. În opinia lui John 
Fiske, simplitatea modelului a atras multe propuneri de îmbunătă- 
tire, iar linearitatea - o sumedenie de critici. 


Iată reprezentarea grafică a acestuia: 


A | | | | 
Sursă de | me [semnal sermal | | mă Te 
Mfoniarä Ca liatia | >} Receptor | prm Destinaţie 
| 4 L L 
| 
Du | 7 E 
Sursă de | 
zgomot 


Modelul Shannon-Weawer 


a. Sursa este locul luării deciziei, ea decide ce mesaj să fie tri- 
mis sau, mai degrabă, selectează unul dintre mesajele posi- 
bile. Mesajul selectat este transformat apoi de transmițător 


în semnal trimis prin canal la receptor. 


b. Zgomotul reprezintă orice adăugire la semnal între trans- 
mitere şi recepție, care nu a fost intenționată de sursă. Dis- 
tincţia dintre zgomot semantic şi zgomot tehnic sugerează 
că ar trebui, poate, inserată o căsuță pentru recepționare 
“semantică” între cea a recepționării tehnice şi destinatar. 
Zgomotul, oriunde ar apărea (în transmitere, canal, audi- 
toriu sau chiar în mesaj), face întotdeauna confuză intenţia 
emițătorului şi limitează cantitatea de informaţie ce poate fi 
transmisă într-o situație dată și la un moment dat. Depăşi- 
rea problemelor cauzate de zgomot i-a condus pe Shannon 
şi Weaver la alte concepte fundamentale, cum ar fi informa- 
ţia, redundanța şi entropia. 


c. Informaţia. Shannon și Weaver utilizează termenul de “in- 
formaţie” într-un mod specific, tehnic. Pentru a-l înţelege 

trebuie să uităm de înţelesul zilnic al termenului. Informaţia 
trebuie înţeleasă ca o măsură a predictibilităţii semnalului3. 
Cu cât predictibilitatea este mai mare, cu atât este mai mică 
informaţia (şi invers). 

Pentru a ilustra acest raport de invers-proporționalitate, să 
luăm exemplul dat de Fiske. Putem avea un cod care constă din 
două semnale: flash-ul 1 şi flash-ul 2. Informaţia conținută de fie- 
care semnal este identică, deci previzibilă într-o proporţie de 50%. 
Un flash poate însemna “Da, iar celălalt - “Nu”; sau un flash poa- 
te însemna “Vechiul Testament”, iar celălalt - “Noul Testament”. 
Într-un astfel de caz, “Da” conţine aceeaşi cantitate de informaţie 
ca “Vechiul Testament”. Pe de altă parte, informaţia conținută în 
enunţul “litera e urmează după litera d” este nulă pentru un cunos- 
cător al alfabetului latin, fiindcă pentru el, conţinutul acestui enunţ 
este total previzibil. 


d. Redundanţă şi entropie. Redundanţa este ceea ce este pre- 
vizibil sau convențional într-un mesaj; fenomenul opus este 
entropia. Redundanţa este rezultatul unei predictibilităţi 
înalte, iar entropia al uneia scăzute. În consecință, un me- 
saj cu înaltă predictibilitate este redundant şi dispune de un 
grad informativ redus. Dacă întâlnesc un prieten pe stradă, 
îi spun “Salut”; fiind ceva foarte probabil, mesajul este re- 
dundant. În limba naturală, redundanța este omniprezentă 
şi nu e deloc greu de observat că un nivel mai ridicat al ei 
se asociază cu o posibilitate sporită de detectare şi înlătura- 
re a erorilor. Limba română prezintă un larg repertoriu de 
mărci4 ale pluralului substantivelor, caracterizate prin gra- 
de de redundanţă diferite. Redundanţa vine în întâmpinarea 
rezolvării problemelor practice de comunicare, probleme ce 
pot fi asociate cu acurateţea sau cu depistarea de erori. 

Entropia poate fi cel mai bine înţeleasă ca maximum de im- 
predictibilitate, ce atrage după sine un înalt grad informativ; este 
o măsură a numărului de alegeri de semnal care pot fi făcute şi a 
faptului că aceste alegeri pot fi destul de aleatorii5. În mass-media, 
consideră John Fiske, “redundanța apare, în general, ca o forță care 
acționează pentru status-quo şi împotriva schimbării. Entropia este 
mai incomodă, mai stimulantă, mai şocantă poate, mai greu de co- 


municat eficient” (1, p. 41). 


e. Canal, cod, medium. Alte două importante concepte sunt 
canalul şi codul. Acestea pot fi mai bine definite în corelaţie 
cu un al treilea, medium-ul. Canalul este mijlocul fizic prin 
care este transmis semnalul. Codul este un sistem de înțele- 
suri comun membrilor unei culturi sau subculturi. Constă 
deopotrivă din semne şi din reguli care determină cum şi în 
ce context pot fi folosite aceste semne6. 

Medium (media) reprezintă mijlocul (mijloacele) tehnic (teh- 
nice) de convertire a mesajului în semnal, care să poată fi transmis 
prin canal. Astfel, putem clasifica media în trei categorii: 

- i- media de prezentare: vocea, fața, trupul. Acestea folo- 
sesc limbaje “naturale” (cuvinte rostite, expresii, gesturi); 

- ii- media de reprezentare: cărți, picturi, fotografii. Pot fi 
o înregistrare a produselor din prima categorie, care să 
existe independent de cel care comunică. Produc lucrări, 
adică obiecte comunicaţoinale, prin care se comunictă 
fapte, sentimente, idei sau viziuni; 

- iii - media mecanice: telefonul, radioul, televiziunuea. 

Principala deosebire dintre categoriile (ii) şi (iii) este aceea că, 
în cazul al treilea, media folosesc canale ce sunt supuse unor re- 
stricţii tehnologice mai mari și sunt mult mai afectate de un zgo- 
mot de tip tehnic. 

1.2. H. Lasswell a elaborat unul dintre primele modele ale 
comunicării, citat frecvent până în zilele noastre. De fapt, celebrul 
său studiu, “Structura şi funcția comunicării în societate” (4), a 
apărut în 1948, cu un an înainte ca Shannon şi Weaver să publice 
cartea lor, Teoria matematică a comunicării. 


Lasswell susţine că pentru a înțelege procesele comunicării în 
masă este necesar să înțelegem fiecare dintre etapele acesteia, care 


devin principalele elemente ale modelului său: 


Cine / Who 

Spune ce / Says what 

Prin ce canal / In which channel 
Cui / To Whom 

Cu ce efect? / With what effect? 


Modelul Lasswell 


Fiske spune că, de fapt, aceasta este o versiune verbală a mode- 
lului Shannon- Weaver, apreciind că Lasswell a propus tot un mo- 
del liniar. El consideră comunicarea doar ca transmitere de mesaje, 
ridicând mai ales problema efectului decât pe cea a semnificației 

După Lasswell, “efectul” reprezintă o modificare observabilă şi 
măsurabilă în ceea ce-l priveşte pe receptor, modificare determi- 
nată de anumite elemente identificabile în procesul comunicării. 
Dacă unul dintre aceste elemente este schimbat, atunci se schimbă 
şi efectul: putem schimba codificatorul, mesajul sau canalul; fie- 
care modificare poate fi suficientă pentru a determina schimbarea 
efectului. 

Majoritatea cercetătorilor care au abordat comunicarea în masă 
au urmat, mai mult sau mai puţin programatic, acest model. De al- 


tfel, el este foarte potrivit cu behaviorismul, curent care a dominat 

psihologia americană în prima jumătate a secolului XX. Studiile cu 
privire la instituţii şi la comunicarea din/dintre ele, la producătorii 
de mesaje, la audienţă şi la factorii ce afectează audiența au fost 
marcate, decenii la rând, de acest model liniar, pe care John Fiske îl 


localizează în paradigma “comunicării-proces”. 


1.3. George Gerbner a încercat să elaboreze un alt model general de 
comunicare (5). Acest model este mai avansat prin două aspecte. 
În primul rând, el relaționează mesajul cu “realitatea” despre care 
relatează, ceea ce facilitează discutarea problemelor de percepție şi 
de înțeles; în la doilea rând, concepe comunicarea ca pe un proces 
care constă în două dimensiuni ce alternează: cea perceptivă (sau 
de recepție) şi cea de comunicare (dimensiunea modalității de 
transmitere şi control). 


Selecție 
Disponibilitate de context < 
z 
= S 
Z 33 
DIMENSIUNEA PERCEPTIVĂ Dg 
(de percepţie) = -2 
og 
< 5 
i > 
2 3 
= => 
M, A 
Z 
= 
Z 
Selecţie S E A 


Disponibilitate de context 


formă conținut 


Modelul Gerbner 


Dimensiunea orizontală: evenimentul (E), ceva din realitate, 


este perceput de receptor (R) - receptor uman sau tehnic. Percepe- 

rea de către M a evenimentului (E) are ca rezultat E1. Relaţia dintre 
E şi El implică selecția dintre elementele percepute de M şi com- 
plexitatea evenimentului. Dacă M este mașină, selecţia este deter- 
minată de parametrii săi tehnici, de capacităţile sale fizice. Dacă M 
este uman, procesul de selecție este mai complex. Percepția uma- 
nă este un proces de interacţiune sau negociere. Este un proces de 
adaptare a unor stimuli la matricea internă de gândire sau la con- 
cepte deja asimilate. Când această “potrivire” are loc, înseamnă că 


am perceput ceva, pentru că i-am conferit înţeles. Astfel, “înțelesul” 
derivă de la potrivirea unor stimuli externi la concepte interne”. 


Dimensiunea verticală este cel de-al doilea stagiu. Are loc când 
percepţia despre eveniment, E1, este convertită în semnal despre 
E, SE. Acesta e ceea ce numim de obicei mesaj, adică semnal sau 
afirmaţie despre eveniment. Cercul care reprezintă acest mesaj este 
divizat în două; partea în care s-a notat S este cea care se referă la 
mesaj ca semnal în forma pe care o ia, iar cea notată cu E se referă 
la conținut. Este clar că atunci când avem un conţinut dat (un E 
dat), acesta poate fi comunicat în moduri diferite - avem un anu- 
mit număr de S-uri dintre care putem să alegem. A găsi cel mai bun 
S pentru un E dat este una dintre preocupările principale ale celui 
care comunică. 


Importanţa lui SE constă în aceea că alegerea lui S (adică a for- 
mei) va afecta evident prezentarea lui E - relaţia dintre formă şi 
conţinut este dinamică și interactivă. 


Conţinutul nu este simplă transferare a ceva sub o anume for- 
mă sau datorită unei anume forme, ca în ceea ce I. A. Richards 
numeşte cu aversiune “teoria comunicării ca vulgară împachetare”. 
Richards foloseşte această sintagmă plină de culoare pentru a-şi 

vărsa disprețul asupra unor abordări din teoria comunicării, de ge- 
nul modelului Shannon-Weave, care consideră că ar exista un miez 
al mesajului, anterior şi independent în raport cu forma. Acesta 
este apoi codificat, adică este împachetat într-un limbaj ca un colet 
care trebuie trimis. Receptorul nu trebuie decât să decodifice, adică 
să despacheteze “coletul”. 

În viziunea lui Richards, mesajul nu există înainte de a fi codi- 
ficat (exprimat în limbaj articulat), iar codificarea mesajului este 
un proces creativ. În timpul şi cu prilejul exprimării mesajului, 
subiectul creează sensuri noi sau modifică sensuri vechi: mesajul 
se autogenerează în însuși procesul comunicării. Tocmai de aceea 
selecţia este la fel de importantă în ambele dimensiuni ale mode- 
lului Gerbner - “verticală” şi “orizontală”. Mai întâi există o selecție 
a mijloacelor (canalul şi medium-ul), apoi există o selecţie în ceea 
ce priveşte perceperea evenimentului, din care rezultă E1. Aşa cum 
E1 nu este niciodată o replică pe deplin inteligibilă şi completă a lui 
E, tot așa un semnal despre E1 nu atinge niciodată completitudi- 
nea şi inteligibilitatea deplină. Dacă selecţia este o fatalitate, atunci 
distorsiunea mesajului iniţial este şi ea inevitabilă. În comunicare, 


“obiectivitatea informaţiei” este o iluzie! 


Această dimensiune mai conţine conceptul de acces la media şi 
la canalele de comunicare. De obicei, accesul este permis subiecte- 
lor de primă importanţă pentru societate, însă selecţia efectivă o va 
face un medium de comunicare și cel care îl controlează8. 

Pentru cel de-al treilea stagiu al procesului, ne întoarcem la di- 
mensiunea orizontală. Aici, ceea ce este perceput de receptorul M2 
nu este evenimentul E, ci un semnal sau o afirmaţie despre eveni- 
ment, SE. M2 întâmpină SE cu un set de necesități şi concepte care 
derivă din modelul său cultural. Înţelesul potenţial al mesajului nu 
este niciodată complet realizat, iar forma pe care o ia nu este deter- 

minată până nu are loc negocierea dintre M2 şi SE: ca să rezulte un 
înţeles pentru SEI. Un ultim concept prezent în modelul lui Gerb- 
ner este disponibilitatea. Ca şi selectivitatea, aceasta “hotărăşte” 
ceea ce este, de fapt, perceput/transmis. În acest caz, selecţia nu este 
făcută de cel care percepe, ci de cel care comunică9; transmițătorul 


alege cum şi către cine trebuie făcut mesajul disponibil. 


1.4. T. Newcomb introduce, prin modelul său (vezi 6, pp. 393-400), 
o formă total diferită de cea a proceselor prezentate mai sus: una 
triunghiulară. Importanţa sa majoră constă în faptul că introduce 
studiul comunicării în context societal sau, altfel spus, într-o relație 
socială10. 


< 


Ilustrarea schematică a unui sistem minimal ABX, conform teoriei lui T. Newcomb 


A şi B sunt cel ce comunică și, respectiv, receptorul; ei pot fi 
doi indivizi, administrația şi sindicatul, guvernul şi poporul. X este 
parte a mediului lor social. AXB este un sistem, ceea ce înseamnă 
că relaţiile sale interne sunt interdependente; dacă A se schimbă, 
B şi X se vor modifica; sau dacă A își schimbă relația cu X, B va fi 
determinat să-şi schimbe relaţia fie cu A, fie cu X. 

Dacă A şi B au atitudini similare față de X, atunci sistemul va fi 
în echilibru. Dacă A va avea o opinie mai bună despre X decât B, 


atunci cei doi, A şi B, se vor găsi sub presiunea de a comunica până 

când vor ajunge la atitudini asemănătoare faţă de X (şi sistemul va 
ajunge la echilibru). Cu cât X are un rol mai important în mediul 
lor social, cu atât mai urgentă va fi resimţită nevoia de echilibru. 


A poate fi guvernul, B - un sindicat, iar X - politica de salari- 
zare. În acest caz, un guvern socialist şi un sindicat - care teoretic 
conlucrează (sunt “prieteni”) — se vor găsi forțați să ţină mai multe 
întruniri pentru a cădea de acord asupra politicii de salarizare (X). 
Dar dacă A este un guvern de dreapta (“neprieten” cu sindicatele), 
A şi B nu vor mai fi presaţi să a fi de acord asupra lui X. Dacă relația 
A-B nu este una de “simpatie, ei pot avea opinii diferite despre X şi 
sistemul să fie totuși în echilibru. 


Acest model de comunicare reprezintă atât un component de 
drept al “şcolii proces”, cât şi o formă de trecere de la “şcoala pro- 
ces” la școala semiotică (care va fi studiată în continuare). 


1.5. Modelul lui Jakobson seamănă şi cu cel liniar, şi cu cel 
triunghiular. Ca lingvist, Roman Jakobson a fost interesat de 
structura internă a mesajului, dar şi de semnificaţia acestuia, 
ajungând să construiacă o punte între cele două şcoli — “şcoala 
proces” şi şcoala semiotică. 


Jakobson pleacă de la modelarea factorilor constitutivi ai ac- 
tului de comnicare, fără de care acesta nu poate fi conceput. Apoi 
modelează funcţiile pe care actul de comunicare le realizează prin 
intermediul fiecărui factor constitutiv. El porneşte de la obişnui- 
ta bază liniară: un expeditor trimite un mesaj către un adresant. 
Adresantul recunoaște că mesajul se poate referi și la altceva decât 
la el însuşi, şi anume la un context - al treilea element, care închide 
triunghiul (7, 213-214). Dar Jakobson mai adaugă doi factori: unul 
este contactul (canalul fizic şi conexiunile psihologice dintre expe- 

ditor şi adreasant), iar celălalt este codul (un sistem de semnificaţii 
împărtășite prin intermediul căruia a fost structurat mesajul). 


Jakobson şi-a reprezentat modelul astfel: 


context 

Expeditor ————————> mesaj ———————————» Destinatar 
contact 
cod 


Factorii constitutivi ai comunicării, după Jakobson 


Fiecare factor determină altă funcție a limbajului; în orice act 
de comunicare vom găsi toate aceste funcții, dar de fiecare dată pu- 
tem avea o altă ierarhie a acestora. Rezultă un model similar celui 
precedent, unde fiecare funcție ocupă o poziţie similară cu cea a 
factorului la care se referă: 


referențială 

emoțională ——> poetică 0O——> persuasivă 
empatică 
de metalimbaj 


Funcţiile limbajului în actul de comunicare, după Jakobson 
Să le explicăm pe rând: 


1. Funcţia emoţională exprimă relaţia dintre mesaj şi expe- 
ditor (mulţi autori o mai numesc și “funcţie expresivă”). 
Conform acestei funcţii, mesajul transmite emoțiile, atitu- 
dinile, statusul profesional, clasa socială etc. ale expedito- 
rului (toate acele aspecte care personalizează orice mesaj, 
făcându-l unic). Această funcţie variază între un minim 
(de pildă, într-o ştire de presă) şi un maxim (în poezia de 
dragoste). 

2. Funcţia persuasivă descrie efectul mesajului asupra destina- 
tarului. Şi ea variază între un minim (să spunem, gluma gra- 
tuită sau jocul de cuvinte) şi un maxim (de pildă, comanda 
militară). 


3. Funcţia referențială descrie orientarea reală a mesajului, 
ceea ce este primordial în comunicarea de tip obiectiv, fac- 
tuală, preocupată de “adevăr” şi “acuratețe”. 

Aceste trei funcții sunt atât de evidente, încât le putem con- 
sidera de bun-simţ; ele corespund, de fapt, elementelor A, B 
şi X din modelul lui Newcomb. Următoarele trei funcții par 
mai puţin familiare, deşi - după cum vom vedea - cea em- 
patică a mai apărut în scenă, formultaă însă în alți termeni. 


4. Funcţia empatică menţine relaţia dintre expeditor şi adresant, 
păstrând canalele deschise; ea asigură posibilitatea realizării 
actului de comunicare. Altfel spus, această funcţie realizează 
ceea ce s-a numit elementul redundant al mesajelor". 


5. Funcţia de metalimbaj constă în identificarea codului uti- 
lizat în comunicare. Când am scris cuvântul redundant în 
rândurile de mai sus, am folosit codul teoriei comunică- 
rii (în speţă, al celei elaborate de Shannon şi Weaver), iar 
nu codul limbajului curent, unde cuvântul are înţelesul de 
“abundență inutilă de expresii verbale sau de imagini”. 


Orice mesaj inteligibil are şi o funcţie de metalimbaj - uneori 
implicită, alteori explicită. La nevoie, explicitarea se poate face prin 
folosirea unor enunţuri meta-comunicaţionale, cum ar fi enunțu- 
rile: “Să ne precizăm termenii!” “Era o glumă!” sau “Tocmai încer- 
cam să-ți spun că te iubesc”. Atunci când situaţia de comunicare nu 

ne permite să folosim enunţuri meta-comunicaționale (de pildă, 
în publicitate sau în discursul electoral), se pot folosi propoziţii 
incidente, comparații, sinonimii sau analogii. O incidentă de felul 
“Ne aflăm, cum ar spune Karl Popper, în faţa unei atitudini critice” 
are darul de a atrage atenţia destinatarului că nu folosim termenul 
“critic” în sensul cu care este utilizat în vorbirea cotidiană (“a scoa- 
te în evidență doar părţile negative”, “a înfiera”). Enunţurile meta- 
comunicaţionale sunt foarte bine venite în comunicarea ştiinţifică 
sau în cea didactică, unde există convenţii explicite cu privire la 
un scop de asemenea explicit: cunoașterea adevărului - respectiv, 
sporirea gradului de inteligibilitate. Dar ele nu sunt de recoman- 
dat în comunicarea socială, unde scopul principal este realizarea 
consensului. În general, ele trebuie evitate de fiecare dată când nu 
dorim să punem pe cineva “cu spatele la zid”. Cum se poate identi- 
fica codul folosit în comunicarea nonverbală? Fiske dă următorul 
exemplu: un pachet de ţigări gol aruncat pe o bucată de ziar vechi 
înseamnă dezordine; dar dacă pachetul este lipit de ziar şi ambele 
sunt înrămate, ele formează un obiect artistic. Aici, rama îndepli- 
neşte funcția de metalimbaj. 


Vameşii americani care, în 1926, i-au confiscat lui Constantin 
Brâncuşi opera “Pasăre în zbor ” (variantă în bronz a “Pasărei de 
aur”) nu ar mai fi crezut că au în fața ochilor “o piesă industrială” 
dacă ar fi văzut-o pe un piedestal într-un muzeu - de pildă, la Mu- 
zeul de Artă Modernă din New York, unde se și află în prezent”. 

În acelaşi muzeu poate fi văzut un superb “monopost” Ferrari, 
de un roşu strălucitor (vezi Anexa 2, foto a), care pe un traseu de 
Forumla 1 ar fi perceput, pur şi simplu, ca “o piesă industrială”; 
în muzeu, el este perceput ca obiect de artă (ceea ce au şi urmărit 
custozii aşezământului). În acest caz, funcția de metalimbaj este în- 


deplinită chiar de muzeu. 

Dar pentru a reveni în domeniul artei pop, evocat de exemplul 
lui Jakobson, credem că aici se atinge o limită de nedepășit în ceea 
ce priveşte funcția de metalimbaj în artele plastice. Un artist ca 
Andy Warhol reproduce clişee fotografice pe care le des-compu- 
ne cromatic şi le re-compune topologic pentru a sugera o anumită 
idee (de pildă, în lucrarea sa din 1967, Marilyn, el sugerează prin 
această tehnică dezumanizarea portretului actriței Marilyn Mon- 
roe, datorită difuzării lui excesive prin mass media). Alții pictează 
în ulei obiecte banale, care sunt re-semnificate în codul artistic prin 
însuşi faptul că au fost pictate, cum vedem în celebrul tablou al lui 


Oldenburg, Uriaşii pantaloni albaștri (vezi Anexa 2, foto b). 


6. Funcţia poetică exprimă relația mesajului cu el însuși (de 
fapt, relaţiile dintre elementele sale). Ea este cel mai mult 
evidentă în comunicarea artistică, unde are şi rolul central. 
În exemplul invocat de Fiske, această funcție este îndepli- 
nită de relaţia estetică dintre pachetul de ţigări şi ziar, care 
naște metafora “societăţii-care-aruncă-lucruri” şi în care 
oamenii au devenit “producători-de-resturi” (imagini dragi 


artei pop). 


Jakobson arată că funcția poetică operează şi în conversaţia 
obişnuită: el crede că vorbitorii de engleză spun “martor pasiv” 
(innocent bystander) şi nu “martor ocular” (uninvolved onlooker) 
pentru că structura ritmică a primei expresii este mai plăcută, mai 
estetică. În limba română, funcţia poetică se manifestă deosebit de 
frecvent — de la vorbirea cotidiană, până la titlurile de presă şi dis- 
cursurile oficiale. Orăşenii spun “Poftă bună!” şi nu “Poftă mare, 
deşi a doua expresie este mai logică (pofta nu poate fi bună sau rea, 
dar poate fi mare sau mică). Dar dacă “Poftă bună!” trimite gândul 


Y» 


la o “mâncare bună, “Poftă mare!” îl duce la idei ignobile, de genul 

» ce 


c > > » P . v . 
gură mare, “burtă mare” etc. Pentru un politician care vrea să-şi 
convingă auditorii, a spune că România este o ţară “frumosă” sau 
e cC Y . v») . . A v 
numai “bogată şi frumoasă” pare insuficient; el este în stare să se 
abată de la realitate şi să afirme “România este o ţară mare, bogată 
şi frumoasă” nu din raţiuni de obiectivitate (care sunt exprimate 
de funcţia referenţială), ci din raţiuni estetice: melodicitatea lim- 


ve 


bii române, o anumită “tonalitate” a acesteia parcă cer trei atribute 
(altfel, fraza pare neterminată). Nu mai dăm exemple de titluri din 
ziare; ele se găsesc pe toate drumurile (mulți ziarişti români sunt în 
stare ca de dragul unui efect estetic să denatureze nu numai realita- 
tea, ci şi conţinutul articolului la care se referă titlul). 

Jakobson ilustrează funcţia poetică cu sloganul electoral “Îl sus- 
ţin pe Ike” (I like Ike), lansat în campania electorală a preşedintelui 
Eisenhower. În engleză, sloganul este format din trei monosilabe, 
fiecare conţinând acelaşi diftong; în plus, două dintre ele rimează. 
Dacă adăugăm faptul că nu există decât două consoane, ne dăm 
seama că totul conduce spre un slogan “poetic”: plăcut, memorabil. 

Dacă se va considera acest slogan o in- 
signă, ceea ce a şi fost în campanie (a se ve- 


I i a i 
LIKE dea imaginea alăturată), analiza ar poate fi 
IKE continuată în planul imaginii vizuale, în care 


numele “Ike”, diminutivul de alint al genera- 
lului Eisenhower, apare lizibil şi pe verticală. 
Este clar că ne aflăm în fața unei mostre de comunicare vizuală 


exemplară. 

2. ŞCOALA SEMIOTICĂ 


Pentru şcoala semiotică, mesajul este o construcţie de semne 
care, prin interacțiune cu receptorul, produce înţelesul. Accentul 
nu se pune atât pe comunicarea ca proces, cât pe comunicarea ca 
generator de semnificaţii. Emiţătorul (transmițător de mesaj) scade 
în importanță. Atenţia se îndreaptă asupra “textului” şi a modului 
în care este “citit” acesta. “Lectura” este procesul de descoperire de 
sens ce apare atunci când “cititorul” interacționează sau negocia- 
ză cu “textul”. Negocierea are loc când “cititorul” filtrează mesajul, 
prin sita modelului cultural, în ceea ce priveşte semnele şi codurile 


care compun mesajul. 


Nu avem decât să vedem cât de diferit redau ziarele același eveni- 
ment, pentru a realiza ce importantă este înțelegerea - această privire 
asupra lumii — pe care fiecare ziar o împărtăşeşte cu cititorii săi13. 
De asemenea, cititorii cu experienţe sociale diferite pot găsi înțele- 
suri diferite în acelaşi text; ceea ce nu este neapărat o dovadă de eşec 
comunicațional (a gândi astfel este o dovadă a asimilării punctului 


de vedere semiotic, chiar esenţa abordării semiotice a comunicării). 


Cu cât împărtăşim aceleași coduri şi același sistem de semne, cu 
atât mai apropiate vor fi cele două semnificaţii atribuite mesajului (1, 
p. 61). Aşadar, mesajul nu este ceva trimis de la A spre B, ci element 
într-o relaţie structurată ce include printre alte elemente și realitatea 
externă, şi producătorul/cititorul. Producerea şi lectura textului sunt 
privite ca paralele (dacă nu chiar identice); în cadrul acestor procese, 
relaţia este structurată astfel încât ele ocupă același loc. 

Studiind comunicarea din această perspectivă, a semnificației, 
va trebui să ne obișnuim cu un nou set de termeni, cum ar fi: se- 


miotică, semn, semnificaţie, icon, index - toţi referindu-se la căi 

diferite de creare de înţeles. Astfel, modelele de comunicare vor di- 
feri de cele deja amintite prin aceea că nu sunt lineare şi nu conţin 
săgeți care să indice fluxul mesajului. Ele sunt modele structurale, 
şi orice săgeți, atunci când apar, indică relaţii între elemente în cur- 
sul creării de semnificații. 

a. Semiotica". În centrul preocupărilor sale se află semnul. 
Studiul semnelor şi al modului în care acestea funcţionează 
este denumit semiotică sau “semiologie'. Semiotica are trei 
arii majore de studiu: 

- i. semnul însuși; 

- ii. codurile sau sistemele în care sunt organizate semnele; 

- iii. cultura în care operează aceste semne şi coduri. 

Semiotica își concentrează atenţia asupra “textului” şi acordă 

receptorului sau “lectorului” un rol mult mai activ decât în majo- 
ritatea modelelor comunicării proces (modelul lui Gerbner fiind o 
excepție)”. Pentru semiotică, mesajul transmis este o construcţie 
de semne care, în urma interacțiunii cu receptorul, produce înţele- 
sul. Acesta se naște sau este “descoperit” în procesul “lecturii”, care 
este un proces de negociere între “lector” şi “text” Primul constri- 
buie cu experienţa sa culturală referitoare la semnele şi codurile 
celui de-al doilea. 

b. Semn și semnificaţie. Toate modelele ce urmăresc semnifi- 
caţia au cam aceeași formă. Fiecare dintre acestea urmăreşte 
trei elemente, care sunt implicate în orice studiu al semni- 
ficaţiei. Acestea sunt: semnul, la ce se referă semnul şi cei 
care îl utilizează (consumatorii de semn). Un semn este ceva 
fizic, perceptibil pentru simţurile noastre, care se referă la 
altceva decât el însuşi şi care depinde (pentru a fi un semn) 
de recunoaşterea lui de către consumatorii săi!$. 

Charles Sanders Peirce şi Ferdinand de Saussure sunt cercetă- 

torii ce au pus bazele semioticii. Primul vede semnul, semnificatul 

şi consumatorii săi ca vârfuri ale unui triunghi. Fiecare element 
este în strânsă legătură cu celelalte două şi poate fi înțeles numai 
prin celelalte două elemente. Odată cu Saussure, ştiinţele limbaju- 
lui renunță la ideea că semnele lingvistice s-ar referi la “obiecte” din 
realitate, depăşind astfel “eroarea refernţialităţii”, cum o numește 
Umberto Eco în Tratatul de semiotică generală. Deşi nu părăseş- 
te presupoziţia existenţei unei realități obiective (proprie tuturor 
filosofilor realiste), Saussure introduce o idee revoluţionară, care 
va marca destinul ştiinţelor limbajului şi comunicării: semnele se 
referă la concepte, nu la lucruri. 

Peirce adoptă însă o linie uşor diferită. Susţine că semnul constă 
în forma sa fizică asociată unui concept mental şi că acest concept 
mental, la rândul său, este un mod de a înțelege realitatea externă. 
Semnul este legat de realitate numai prin conceptele pe care le au 


cei ce-l folosesc. 


2.1. Charles S. Peirce (15) a identificat o relaţie de tip triunghiular 
între semn, utilizator şi realitatea externă. El consideră că semnul 
se adresează cuiva, creând în mintea acelei persoane un semn 
echivalent. Acesta este numit interpretantul primului semn. Primul 
semn există pentru obiect. 


semn 


interpretant | < > 


Elementele semiozei la Ch. S. Peirce - apud Fiske (1, p. 64) 

Săgeţile duble arată că fiecare termen poate fi înţeles numai în 
relație cu ceilalți doi. Un semn se referă la altceva decât el însuși — 
obiectul, care este înțeles de către altcineva; adică are un efect în 
mintea celui care îl foloseşte - interpretantul. Acesta nu este con- 
sumatorul, utilizatorul semnului, ci ceea ce Peirce denumește “ade- 
văratul efect semnificant” - un concept mental produs deopotrivă 
de către semn și de experienţa utilizatorului în legătură cu obiectul. 


Aici se vede foarte clar încă o diferenţă între modelele liniare 
şi cele semiotice. Acestea din urmă nu fac o distincție principială 
între “codificator” şi “decodificator”. La Peirce, interpretantul este 
un concept mental al celui ce utilizează semnul, el aparține utiliza- 
torului, care poate fi şi vorbitor şi ascultător, şi scriitor şi cititor, şi 
pictor şi privitor etc. Decodificarea este la fel de activă şi creativă 
ca și codificarea. 

Exemplu. Interpretantul cuvântului şcoală într-un context oa- 
recare va fi rezultanta întâlnirii dintre cuvântul respectiv cu expe- 
rienţa utilizatorului în legătură cu acest cuvânt (el îl va folosi, de 
pildă, cu privire la o şcoală de şoferi amatori, la experiența de viață 
- “şcoala vieţii” - sau la o clădire în fața căreia obişnuieşte să-şi 
parcheze automobilul), precum şi cu experienţa lui în legătură cu 
obiectul referit (elevul mic are o experienţă legată de învățător şi 
colegi, elevul mare - o experienţă legată de valorile și regulile pro- 
prii instituţiei numite “şcoală”, pentru cadrul didactic este vorba de 
o profesiune de credință sau numai de locul său de muncă, iar pen- 
tru un funcţionar din Ministerul Educaţiei cuvântul va desemna cu 
prioritate învățământul în general — “şcoala românească”). Sensul şi 
semnificaţia cuvântului nu sunt doar cele definite în dicționare; ele 
pot varia, între anumite limite, în funcţie de experienţa utilizatoru- 
lui. Limitele sunt date prin convenţii sociale (în acest caz este vorba 
de convențiile privind limba folosită într-o societate, într-o cultură 

sau sub-cultură). Aceste variaţii corespund şi unor convenţii psiho- 
logice, existente între utilizatori (cel mai adesea, ele sunt implicite, 
dar pot fi stabilite şi explicit, prin intermediul aşa-numitelor “enun- 
turi meta-comunicaționale”). 

Pentru o mai bună înţelegere a teoriei lui Peirce, a se vedea an- 
tologia românească Semnificație şi acțiune (17) dedicată filosofului 
american, de unde putem afla viziunea despre lume a acestuia — 
implicit, filosofia care a stat la baza semioticii sale. 

Peirce a identificat o relaţie de tip triunghiular de semne: icon, 
index şi simbol. Iconul se aseamănă cu obiectul: o fotografie a mâi- 
nii este un icon, o hartă este un icon. Dar pot fi şi iconi verbali: in- 
terjecţiile sunt o tentativă de icon de limbaj. Indexul este un semn a 
cărei existență este în directă conexiune cu obiectul în cauză. Fumul 
este index pentru foc, strănutul pentru răceală. Simbolul este un 
semn a cărui conexiune cu obiectul este o problemă de convenţie, 
înțelegere mutuală sau regulă. El comunică numai ceea ce oame- 
nii au stabilit că reprezintă. Crucea roşie este un simbol, numerele 
sunt simboluri. Iată cum şi-a explicitat modelul însuşi Peirce (apud 
16): “Un semn este ceva ce stă, pentru cineva, drept alt-ceva, într-o 
anumită privință sau într-o anumită măsură. Semnul se adresează 
cuiva şi creează în mintea acestei persoane un semn echivalent sau, 
poate, mai dezvoltat. Semnul pe care îl creează îl numesc interpre- 


tantul primului semn. Semnul stă drept alt-ceva, care este obiectul”. 


Continuatorii lui Peirce, Ogden şi Richards, vor propune tot un 
model triunghiular al semnificației: referentul, referinţa şi simbo- 
lul. Referentul corespunde “obiectului” de la Peirce, referința cores- 
punde “interpretantului”, iar simbolul - “semnului”. Referentul şi 
referința sunt legate direct, ca şi referința cu simbolul; numai legă- 
tura dintre simbol şi referent este indirectă (sau “atribuită”). Vom 
vedea, în continuare, că acestă inovaţie apropie modelul Ogden- 


104 | DUMITRU BORȚUN 


Richards de modelul lui Saussure. Ca și acesta din urmă, cei doi 
autori britanici plasează simbolul într-o poziție-cheie: simbolurile 
noastre ne direcționează şi ne organizează gândurile şi referenția- 
lele, iar referenţialele noastre ne organizează percepţia realității 17. 

Simbolul şi referenţialul de la Odgen şi Richards sunt simila- 
re cu “semnificantul” şi, respectiv, “semnificatul” din modelul lui 
Saussure (cum vom vedea în paragraful imediat următor). Modelul 
Ogden-Richards poate fi ilustrat - schematic, desigur - ca în figura 


de mai jos: 


referent 


se referă la 
(= alte relaţii cauzale) 


înlocuiește 

(= o relație atribuită) 
care simbolizează 
relație cauzală 


referință 


(gând) simbolul 


Elementele semiozei la Ogden şi Richards - apud Fiske (1, p. 66) 


2.2. Ferdinand de Saussure (18), ca lingvist, a fost interesat în 
primul rând de limbaj. Spre deosebire de Peirce, pe el l-a preocupat 
mai mult modul în care semnele (sau, în cazul său, cuvintele) se 
corelează cu alte semne, decât de modul în care se corelează cu 
“obiectul” peirceean. El îşi concentrează atenția mult mai direct 
asupra semnului însuşi. Pentru Saussure, semnul este un obiect 
fizic cu semnificaţie sau “un semn constând din semnificant şi 
semnificat”. Semnificantul este imaginea semnului aşa cum îl 
percepem — urma pe hârtie sau sunetele în aer; semnificatul este 
conceptul mental la care se referă. Acest concept mental este cam 
acelaşi la toți membrii aceleiaşi culturi, care vorbesc aceeaşi limbă. 

EI este interesat în primul rând de relația semnificantului cu 
semnificatul, precum şi, cum am amintit mai sus, de relaţia unui 
semn anume cu celelalte. Termenul lui Saussure de “semnificat” are 
similarități cu cel de “interpretant” folosit de Peirce, dar Saussu- 
re nu folosește niciodată termenul de “efect” (urmare, consecință) 
pentru a relaţiona semnificantul și semnificatul: el nu manifestă 
interes pentru domeniul utilizatorului de semn. Analiza semnu- 
lui în maniera lui Saussure trimite într-un plan secund problema 
semnificației, a relaţiei dintre semnificat şi realitate (sau a celei din- 
tre “semnul” considerat de Peirce şi “obiect”). Lingvistul elveţian a 
fost mai puţin preocupat de relația cu “obiectul” sau cu “realitatea 
externă”. După cum remarcă Fiske, atunci când ajunge la această 


relaţie, Saussure o numeşte “semnificare” şi o expediază: 


semnul 


pp Sa scoti cata 


semnificant yi semmificat realitatea externă 
(existența fizicã (concept mental) sau înțelesul 
a semnului) 


Elementele semiozei la Ferdinand de Saussure - apud Fiske (1, p. 67) 


Cum funcționează, totuși, semioza, adică relația de semnifica- 
re? Pentru a o ilustra, Fiske optează pentru semnele “OX”. Puse pe 
hârtie, cele două semne pot să însemne primele două mutări la un 
joc de “x şi zero”, caz în care rămân doar semne pe hârtie. Dar decă 
le citim ca pe un cuvânt, obținem cuvântul ox (în engleză, “bou”). 
În acest caz, avem un semn compus din semnificant (cele două li- 
tere) şi un semnificat, adică un concept mental pe care îl avem des- 
pre această categorie de animale. Relaţia dintre concept şi realitatea 
fizică (exterioară) este o semnificare, este modalitatea noastră ca 
fiinţe umane de a da semnificaţie lumii, adică de a o înţelege. Este 


important să înțelegem că nu numai semnificantul este produsul 

unei anumite culturi (în cazul de față, alăturarea literelor o şi x fiind 
produsul culturii engleze), ci şi semnificatul (conceptul mental). 
Acesta va diferi de la o cultură la alta, chiar atunci când ele folosesc 
același cuvânt: un concept mental va avea fermierul din Texas şi 
alt concept mental vor avea un copil londonez, un aborigen din 
Australia sau un pescar din Noua Zeelandă'5. Semiotica evaluează 
comunicarea ca generare de semnificație prin mesaje - generare re- 
alizată fie de cel ce codifică, fie de cel ce decodifică mesajul. Semni- 
ficaţia nu este un concept static, absolut, clar delimitat în mesaj. Ea 
este un proces activ; pentru a caracteriza acest proces, semioticienii 
folosesc verbe ca a crea, a genera sau a negocia. Negocierea este 
poate cel mai util dintre ele, pentru că implică un “mai-las-eu - 


DA 


mai-laşi-tu” între persoană și mesaj. 

Nu putem încheia acest capitol fără să sesizăm caracterul abs- 
tract al subiectului în cele două abordări descrise de Fiske. Roman 
Jakobson introduce o dimensiune mai umană în ideea de comu- 
nicare, căci la el apare noţiunea de context, precum şi elementul 
psihologic, care lipsesc cu desăvârşire la Shanon; totuși, abordarea 
subiectului comunicator rămâne foarte superficială. “Într-un anu- 
mit fel, Saussure şi Chomsky pe de-o parte, Jakobson pe de altă par- 
te, ocolesc subiectul, primii studiind ceea ce se petrece în amontele 
luării de cuvânt, celălalt studiind ceea ce se petrece în aval” (19, 
p. 54). Saussure şi Chomsky descriu un sistem formal interiorizat 
de om, care-i permite să dialogheze cu semenii săi, sistem pe care 
Auguste Comte îl numea “tezaur universal”. Pierre Bourdieu leagă 
această noțiune de teoria saussuriană: “Saussure dizolvă problema 
condiţiilor economice şi sociale în procesul de însușire a limbii, fără 
a avea niciodată nevoie s-o pună, recurgând, ca şi Auguste Comte, 
la metafora tezaurului, pe care o aplică indiferent de comunitate 
sau de individ: el vorbeşte despre "tezaur interior, de "tezaur depus 
prin practica vorbirii în subiecţi aparținând aceleiași comunităţi, 

de 'suma tezaurelor limbii individuale sau de suma amprentelor 
depuse pe fiecare creier?” (20, p. 24). 
Iată ce reprezentare a relației subiect-limbă propune Claire Bo- 


urguignon: 


Saussure / Chomsky 
Limba = “tezami universal" 


Jakobson 
Limba = “cod” pentru 
utilizare cõmumicativå 


Relația subiect-limbă la Saussure, Chomsky şi Jakobson (18, p. 57) 


Săgeata verticală pleacă de la “limbă - tezaur universal” şi mer- 
ge spre subiect, făcând din acesta depozitarul unui sistem formal 
universal, pe care Saussure şi Chomsky l-au înţeles fiecare în felul 
său. Săgeata orizontală pleacă de la subiect şi merge spre exterior, 
ca transmițătorul unui “cod”, conform teoriei lui Jakobson. Prin 
această schemă, cercetătoarea franceză vrea să arate că subiectul 
este fie “receptacul”, fie “destinatar”, dar în nici un caz un subiect ca 
existenţă de sine stătătoare. 

Astfel, la Jakobson subiectul nu apare în dimensiunea sa subiec- 
tivă, fiind redus la rolul de “destinatar”, comunicarea devenind pur 
şi simplu informativă, limbajul neavând alt statut decât acela de 
“cod”. Avem aici o înţelegere a comunicării care dăinuie în imagi- 
narul multor contemporani de-ai noștri. Faptul că unii manageri 
şi oameni politici reduc campaniile de comunicare la campanii de 
informare sau faptul că alții confundă Relaţiile Publice cu publici- 
tatea se explică prin această viziune asupra limbajului, adânc înră- 


dăcinată”. 

O sistematizare foarte utilă a modelelor triadice ale semnului 
a propus Umberto Eco (apud 3, p.101). Ea este utilă pentru că ne 
ajută să vedem relativa echivalență între clasificările propuse de 
diferiţi autori, precum şi diferențele dintre ele. Vasile Macoviciuc 
sesizează, pe bună dreptate, că aceste diferenţe “sunt uneori pur 
terminologice, însă, de cele mai multe ori, ascund divergențe inter- 
pretative” (idem, p.102). 

Pentru o viziune cât mai amplă asupra abordărilor, teoriilor şi 
metodelor care populează întinsul domeniu pe care-l numim ge- 
neric “ştiinţele comunicării”, este de recomandat consultarea cărții 
profesorului Ioan Drăgan, Paradigmele comunicării de masă (21). 


În încheiere, trebuie precizat că cele două moduri de a înţe- 
lege comunicarea nu sunt neapărat contradictorii; ele sunt două 
abordări din unghiuri diferite, dar complementare. Deşi cele două 
abordări sunt cantonate sub paradigme diferite20, ele nu se exclud 
din punct de vedere practic. Vom vedea că în practica profesională, 
comunicrea socială poate fi abordată şi ca proces, şi ca generare de 
semnificaţii. De pildă, în cadrul unei simple campanii de informa- 
re, modelele “şcolii proces” ne vor fi deosebit de utile; în schimb, 
atunci când urmărim schimbul de valori, transformarea unor re- 
prezentări şi atitudini, abordarea semiotică devine o condiţie obli- 
gatorie a succesului. Acest lucru se întâmplă în toate campaniile de 
comunicare, cea mai complexă dintre ele fiind campania electorală. 

NOTE 


Il. 


Pentru Saussure, de exemplu, limba - în calitatea ei de “sistem 
de semne” — este comparabilă cu scriitura, cu formulele de poli- 
teţe, cu însemnele militare sau cu alfabetul muţilor. El credea că 
este nevoie de o știință a semnelor (“semiologia”) care să studie- 
ze semnele în viața socială. “Saussure avea nevoie de semiologie 
pentru a integra în ea lingvistica. El o vedea ca pe o ramură a 
psihologiei sociale” (2, p. 116). Ajunsese să viseze la o semiotică 
generalizată și dintr-un “elan hilbertian”, dar şi ca lingvist, din 
cerinţe interne, proprii concepţiei sale despre limbă. 

Un occidental ştie că este membru al unei societăţi vestice, fi- 
indcă - pentru a da doar una dintre multiplele posibilități de 
interpretare — răspunde la “societatea de consum” sau la “eco- 
nomia de piață” aproape în acelaşi fel ca şi ceilalți membri ai 
acestei culturi. Dar devine conştient de diferențele culturale 
dacă, spre exemplu, vizitând România, aude un discurs tributar 
“societăţii de subzistență” sau “economiei centralizate”. 

Punem unitatea numită bit ca măsură a informaţiei. Bit în- 
seamnă, în practică, alegerea dintre Da şi Nu (0/1). Aceste 
alegeri binare, opoziții binare sunt baza limbajului compute- 
relor şi — ar pretinde un psiholog - a felului în care operează 
creierele noastre. De exemplu, sperăm să stabilim vârsta cui- 
va printr-o serie de alegeri binare: bătrân/tânăr; dacă e tânăr, 
atunci e adult sau pre-adult; dacă e pre-adult, e adolescent sau 
pre-adolescent; dacă e pre-adolescent, e de vârstă școlară sau 
preşcolară; dacă e preşcolar, e copil sau bebeluş. Răspunsul este 
bebeluş şi a fost obţinut în urma a cinci selecţii; deci am utilizat 
cinci biţi de informaţie. 

Pluralul rațe nu poate fi considerat redundant, deoarece se ser- 
veşte doar de o modificare fonetică (a lui ă în e) pentru a ne 
avertiza că termenul se referă la mai multe obiecte de tipul de- 
semnat prin cuvântul rață. 

Dacă se doreşte a se comunica identitatea cărților dintr-un pa- 
chet de cărți de joc, în mod vizual, arătându-se fiecare dintre 

10. 


acestea, fiecare semnal va avea un maximum de entropie dacă 

pachetul de joc este amestecat complet. Dacă va fi aşezat în 

ordine, fiecare semnal va avea un maximum de redundanţă, 
deoarece receptorul poate identifica modelul de aranjare a pa- 
chetului de cărți. 

Pentru a ilustra importanța regulilor de folosire a semnelor, 

Fiske dă ca exemplu scrierile secrete, pe care le consideră o 

formă avansată a codurilor. Acestea pot fi grupate în trei mari 

categorii: 

- i) Scrieri invizibile; trebuie considerate astfel toate scrie- 
rile care nu-şi dezvăluie calitatea de scrieri decât după o 
anumită prelucrare fizico-chimică a suportului. 

- ii) Scrieri disimulate; acestea presupun înlocuirea con- 
venţională a unor nume, cuvinte sau expresii cu altele, 
menite să inducă în eroare pe indiscreți. 

— iii) Scrieri cifrate; fiecare literă va fi înlocuită de o cifră, 
după un model prestabilit. Astfel, textul va arăta ca o în- 
şiruire de numere. 

Această “potrivire” este controlată de modelul cultural al fiecă- 
ruia. Aşadar, oameni din culturi diferite vor percepe realitatea 
diferit; iar percepţia nu este doar un proces psihologic care se 
desfăşoară înăuntrul individului, ci şi o problemă de cultură. 
Accesul la media este o cale de exercitare a puterii şi controlu- 
lui social. Aceasta este o credinţă larg răspândită despre media; 
pentru a găsi ilustrări nu avem decât să privim relația dintre 
guvernele autoritare și media lor sau să constatăm că printre 
primele ţinte ale unei forțe care urmăreşte să răstoarne Puterea 
se numără posturile naţionale de radio şi de televiziune. 

Politica unor companii de televiziune de a fixa programe ce 

conţin sex sau violență după ora 9 seara este o modalitate de 

limitare a disponibilității. 

Pentru Newcomb, rolul comunicării este simplu: menținerea 

echilibrului în sistemul social. Dar ideea lui este extrem de im- 

portantă, mai ales pentru “democraţiile în formare”, cum este și 


1i; 


12. 

societatea românească de astăzi. În perioada de după cel de-al 
doilea război mondial, democrațiile occidentale au experimen- 
tat cu succes funcția de echilibrare a comunicării: înființarea 
consiliilor economico-sociale, care au facilitat comunicarea 
dintre principalii actori sociali (sindicate, patronate și guvern), 
instrumentalizarea conceptului de democrație conasociațio- 
nistă (mai ales în țări în care societatea era brăzdată de tranşee 
foarte adânci), dezvoltarea profesională a negocierii, medierii 
conflictelor sau gestionării crizelor, folosirea Relaţiilor Publice 
în direcția unor politici consensualiste. Prosperitatea econo- 
mică a acestor democraţii în ultimele 5-6 decenii nu poate fi 
înțeleasă fără luarea în considerare a păcii sociale, iar aceasta 
nu poate fi explicată fără a se ţine cont de efortul politic de a in- 
strumentaliza comunicarea, de a face din comunicarea socială 
o comunicare eficientă 

După Shannon şi Weaver, cea de-a doua funcţie a redundanţei 
este empatică: a spune “Bună!” pe stradă înseamnă a transmite 
un mesaj înalt redundant, dar care are rolul de a menţine des- 
chise canalele de comunicare, de a le păstra în stare de funcţi- 
onare. 

Pentru a nu fi bănuiţi de “naivitate intelectualistă”, vom scrie 
o notă la notă, pentru a preciza că “scandalul Brâncuși”, care a 
degenerat într-un proces intentat de sculptorul român Vamei 
S.U.A., întins pe durata a doi ani (1926-1928), a avut dedesub- 
turi mai complexe, analizate de unul dintre cei mai fideli biografi 
ai artistului, Geist (Brancusi by S. Geist - New York, 1928), de 
sculptorul american Iacob Epstein (An autobiography - Londra, 
1956) sau de V.G. Paleolog în studiul “Procesul lui Brâncuși cu 
Vama Americană” (Omagiu lui Brâncuși, volum editat de revista 
“Tribuna” în 1976, cu ocazia Centenarului Brâncuşi). Nu putem 
face abstracţie de faptul că “scandalul Brâncuși” a fost produ- 
sul “unei josnice uneltiri puse la cale de profesioniștii titrați și 
academiști, cuibăriţi în oficialitatea protectoare”, care se simțeau 
“ameninţaţi de valul artei moderne şi de prestigiul dobândit în 
arta sculpturii de C. Brăncuşi”, cum afirmă V.G. Paleolog (lucr. 

cit., p.222). Dar nu putem să nu afirmăm, totodată, că această 
“josnică uneltire” a fost posibilă tocmai fiindcă funcția de meta- 
limbaj invocată de Jakobson nu a funcționat în cazul sculpturii 
“Pasăre în zbor”. Şi aici nu este vorba de banala ignoranță a unor 
funcționari, ci de o reacție tipică pentru situațiile în care se naş- 
te o nouă paradigmă culturală (aspect ce va fi dezvoltat în capi- 
tolul V). Revenind la funcția de metalimbaj, aceasta a lipsit nu 
pentru că n-ar fi existat elementul care să atragă atenția asupra 
codului în care trebuia semnificat obiectul din bronz, ci fiindcă 
o parte a artiştilor americani şi o mare parte a publicului nu 
recunoșteau însuși codul - mai precis, legitimitatea noului cod 
artistic propus în sculptură de Constantin Brâncuși. (Legenda 
spune că unul dintre judecători l-ar fi întrebat pe Brâncuși dacă, 
întâlnind într-o pădure o astfel de pasăre, ar trage cu pușca în 
ea). Citându-l pe Thomas Munro, care scria că “în acest proces 
s-au înfruntat concepții diferite despre natura artelor” (Artele și 
relaţiile lor naturale - 1954), V.G. Paleolog compară procesul lui 
Brâncuşi cu “cele istorice suferite de eroii minţii cum au fost cele 
ale lui Socrate, Giordano Bruno ori Galileo Galilei” - desigur, 
“sentinţele şi consecinţele fiind altele decât cu prilejul Brâncuși 
din 1926” (ibidem). Dacă sentinţele şi consecinţele asupra înpri- 
cinaţilor au fost diferite, toate aceste procese au în comun ceva 
important: ele exprimau lupta ideală dintre două paradigme 
concurente şi lupta reală dintre reprezentanții paradigmei do- 
minante și cei ai noii paradigme. Dar această luptă este o poves- 
te fără sfârşit... 

Să luăm, ca ilustrare, un exemplu recent din presa cea mai 
apropiată de cititorii acestei cărți - presa românească. Eveni- 
mentul discutat este un articol apărut în ediția din 21 ianu- 
arie 2002 a cotidianului german Berliner Zeitung, referitor la 
țările ce vor fi invitate să se alăture Alianţei Nord-Atlantice cu 
prilejul summitului din luna noiembrie de la Praga. În arti- 
col este reprodusă afirmaţia unui diplomat din cadrul NATO, 
comform căruia “La Washington, discuţia nu se poartă decât în 
jurul unui singur subiect: vor adera cinci sau şapte țări?”. După 


14. 

cum se ştie, cele două ţări aflate sub semnul întrebării erau Ro- 
mânia şi Bulgaria. Dar să vedem cum s-a reflectat această idee 
în cotidianele noastre centrale de a doua zi (22 ianuarie). 
Adevărul: [supratitlu:] “Citând surse NATO de la Bruxelles, 
cotidianul Berliner Zeitung anunţă: [titlu:] Varianta extinde- 
rii Alianţei cu şapte țări capătă un contur tot mai puternic; 
[subtitlu:] România şi Bulgaria au mari şanse de a fi admise în 
NATO”; 

Jurnalul Naţional: [supratitlu:] “Presa din Italia şi Germania 
discută şansele noastre de integrare; [titlu:] România ar putea 
rămâne în afara NATO”; 

AZI: |titlu:] “NATO va invita şapte țări la aderare la summitul 
de la Praga”. 

Așadar, redactorii de la Adevărul erau optimişti, cei de la Jur- 
nalul Naţional erau pesimişti, iar cei de la AZI nu se încurcau 
în prognoze, ei ştiau: “NATO va invita şapte ţări... Fiind atât de 
siguri, ei își “informav” cititorii încă din titlu! 

Aici nu ne propunem să dezvoltăm definiţia semioticii şi nici să 
insistăm pe probleme legate de obiectul de studiu și metodele 
folosite de această ştiinţă. De altfel, acest capitol nu este unul de 
Semiotică, el tratează abordarea semiotică a comunicării; altfel 
spus, principalul nostru obiect de referință rămâne comunica- 
rea. Pentru cei interesaţi în mod special de acest domeniu, re- 
comandăm lucrările unor autori români şi străini, unele fiind 
editate mai demult, altele — mai de curând (a se vedea titlurile 
8,9, 10, 11, 12, 13, 14). 

Semiotica preferă termenului de receptor pe cel de “lector” 
- chiar şi când este vorba despre o fotografie sau o pictură -, 
pentru că el implică un rol activ şi pentru că lectura este ceva 
ce am învăţat să facem; ea este, deci, o activitate determinată 
de experienţa culturală a lectorului. Acesta ia parte la crearea 
semnificației textului: contribuie cu experiența, cu emoțiile şi 
cu atitudinile sale. 

Un bun exemplu de semn este următorul: dacă un client dintr- 
un bar ridică o mână pentru a-l chema pe chelner, acesta din 

urmă, dacă va observa, va veni să vadă de ce a fost chemat. În 
acest caz, semnul este o chemare și este recunoscut deopotrivă 
de către cei doi; semnificaţia este transmisă, deci comunicarea 
are loc. 

Rolul referenţialelor perceptive în “lecturarea” lumii va fi ana- 
lizat în capitolul VI, paragraful 2. Deocamdată, să reținem 
ideea rolului esenţial al simbolurilor în formarea imaginilor 
despre lume. Vom înțelege mai bine şi, poate, mai din timp de 
ce cursurile de Filosofia culturii, de Simbolică politică şi de An- 
tropologie politică sunt indispensabile pentru o pregătire supe- 
rioară în domeniul comunicării sociale. 

În vederea familiarizării cu abordările culturologice ale sim- 
bolicii sociale (inclusiv ale simbolicii politice), se pot consul- 
ta lucrări accesibile, cum ar fi Pierre Francastel - Realitatea 
figurativă, în special capitolul “Semnificație şi figurare” (22, 
pp. 135-177); Gustav René Hocke - Lumea ca labirint (23, pp. 
26-44); Gillo Dorfles — Estetica mitului (24); C.I. Gulian - Lu- 
mea culturii primitive, partea I “Structuri, funcții şi valori” (25, 
pp. 22-86); Jaques Le Goff - Imaginarul medieval, în special 
studiul “Pentru un lung ev mediu” și ultima parte, “În vederea 
unei antropologii politice” (26, pp. 34-43, 437-459); Samuel 
P. Huntigton, Viaţa politică americană, cu predilecție capitolul 
2, “Crezul american şi identitatea naţională” (27, pp. 26-49); 
Pascal Bruckner - Melancolia democraţiei. Cum să trăieşti fără 
duşmani? (28); Pierre Clastres - Societatea contra statului (29); 
Carmen Diaconescu - “Mitul și mitul politic în interpretarea 
lui Ernst Cassirer” (30, pp. 157-189); Georges Balandier - An- 
tropologie politică (31); loan Drăgan și colab. - Construcţia 
simbolică a câmpului electoral (32); Daniela Rovenţa Frumu- 
şani - Semiotică, societate, cultură (10, pp. 206-220); Vasile 
Sebastian Dâncu, Comunicarea simbolică. Arhitectura discur- 
sului publicitar, în special primul capitol, “Societate şi simbol. 
Perspectiva sociologiei imaginale” (33, pp. 7-28); Monique Se- 
gre - Mituri, rituri, simboluri în societatea contemporană (34); 
Lucien Sfez - Simbolistica politică (35). Mai puţin accesibile 

dar foarte utile pentru viitorul specialist în comunicare soci- 
ală sunt lucrăririle lui Erving Goffman, Façon de parler, mai 
ales primul capitol, “Repliques et réponses” (36, pp. 11-84) şi 
Martin Segalen, Rites et rituels contemporains (37). Sunt, de 
asemenea, recomandabile studiile despre Şcoala de la Palo Alto 
şi Şcoala de la Chicago semnate de Luminiţa Mihaela Iacob și, 
respectiv, Paul Dobrescu, în primul număr al “Revistei Româ- 
ne de Comunicare şi Relaţii Publice” (38, pp. 12-31 şi 32-47), 
precum și studiile reunite sub genericul “Comunicare. Artă. 
Societate” din următorul număr al acestei publicaţii (39, pp. 
181-210). Ca ghid pentru relația dintre mitologie și simbolisti- 
că în istoria universală este util de consultat grandioasa lucrare 
elaborată sub conducerea lui Roy Willis, Mythologies du mon- 
de entier (40). 

Faptul că de la o limbă la alta cuvintele diferă este un fapt banal, 
acceptat de toată lumea; în schimb, mulți oameni își închipuie 
că semnificatele sunt universale, că traducerea cuvintelor din- 
tr-o limbă în alta s-ar reduce la substituirea unor semnificante 
(de pildă, a cuvântului englezesc “ox” cu cel românesc “bou”). 
În realitate, conceptul mental despre bovine este foarte diferit 
la un țăran român cu mica lui gospodărie și la un mare fermier 
american. 

De asemenea, credem că acest reducționism (reducerea limba- 
jului la “cod”, cu prețul simplificării drastice a ideii de subiect) 
este una dintre cauzele prin care se explică numirea în posturi 
de specialiști în comunicare a unor jurnaliști care nu au făcut 
niciodată studii de comunicare (“Sunt buni, fiindcă au condei!” 
îşi spune managerul sau omul politic). Foarte răspândit în Ro- 
mânia, acest fenomen are multe alte cauze, dintre care unele nu 
au nici o legătură cu concepțiile despre limbaj, cu teoria comu- 
nicării sau cu teoria, în general... 

Noţiunea de paradigmă va fi folosită pe larg în capitolele ce 
urmează, dar în alt context teoretic (este vorba de alt concept). 
Totuşi, vom spune că acest termen a fost folosit şi de Saussure, 
în încercarea lui de a găsi un model teoretic de organizare a 

semnelor. El definește paradigma astfel: un set de elemente în 
cadrul căruia se va opera o alegere şi doar un element din acel 
set va fi ales. Un exemplu simplu îl constituie literele alfabe- 
tului. Paradigma limbajului scris ilustrează două caracteristici 
de bază ale unei paradigme: i) toate elementele trebuie să aibă 
ceva în comun, să împărtășească acele caracteristici care le fac 
să fie membri ai aceleași paradigme; ii) fiecare element trebuie 
să fie distinct de oricare dintre celelalte elemente ale paradig- 
mei. 

Cuvintele sunt categorii ale paradigmei gramaticale, în calitate 
de verbe sau substantive, sau ale altor paradigme utilitare: lim- 
bajul legislativ, limbajul îndrăgostiților, înjurăturile bărbaţilor 
etc. Deci, pentru a comunica, selectăm elemente dintr-o multi- 
tudine de paradigme. 

III. COMUNICARE ŞI LIMBAJ 


La nivelul simțului comun, marea majoritate a oamenilor nu 
dau atenţie decât la ceea ce spun (sau aud) şi neglijează aproape 
total modul în care spun (sau înţeleg). 

Această eludare a modalităţii este bizară dacă ne gândim că, 
în ordinea faptelor (a acţiunii), modalitatea, procedura, metoda, 
calea sunt considerate foarte importante (rețeta medicală sau cea 
culinară, cura de slăbire, stratagemele de educare a copiilor, strate- 
giile de promovare socială sau tehnicile de cucerire a unei persoa- 
ne interesante sunt lucruri demne de atenţia oamenilor, care sunt 
investite cu valoare practic-utilitară echivalentă cu aceea atribuită 
bunurilor). De unde, atunci, această indiferență față de modalita- 
tea de comunicare, de unde neglijarea instrumentului principal al 
acesteia — limbajul? 

Absența obişnuinţei de a medita, a deprinderilor reflexive este 
un fenomen răspândit, de mult analizat și bine cunoscut. Dar lipsa 
deprinderii de a medita asupra instrumentului folosit în comunica- 
re — una dintre cele mai importante activități umane - se manifestă 
nu numai la nivelul “omului simplu”, ci şi la nivelul omului instruit, 
obișnuit în genere să reflecteze la o sumedenie de lucruri, de su- 
biecte, teme și tematici. 

Iată cum ar arăta două fraze (construite de noi, în scopuri pur 


didactice) care cumulează 12 dintre cele mai frecvente erori grama- 

ticale, semantice şi stilistice1 făcute de redactorii de radio și televi- 


ziune din România anilor “90: 


“Imaginile care le-aţi urmărit sunt preluate din mass-media in- 
ternațională, care şi-a adus un aport consistent la dezmembrarea 
fortuită a acestui stat european. În rândul oamenilor de la toate 
nivelele se ştie că vor trebui să lupte, căci singura soluţie a acestui 
brav popor este ridicarea embargoului, altă alternativă nu există; 
după douăzeci şi unu de luni de izolare, țara este sleită şi orice po- 
por dârz, ca cel sârb, ştie că trebuie să lupte tot la fel, pentru ca așa 


ceva să nu se mai repete”. 


Să ţinem cont de faptul că oamenii care ne vorbesc zilnic într-un 
asemenea limbaj îşi câştigă existenţa, își făuresc cariere şi promo- 
vează în ierarhia de prestigiu a societății muncind într-un domeniu 
al acțiunii comunicative (Habermas), adică al “interacțiunilor me- 
diate simbolic”, unde “sensul normelor se obiectivează în comuni- 
care prin limbaj comun” (1, pp. 154-155). Dacă în aceste domenii 
întâlnim un nivel atât de scăzut al competenţei lingvistice (şi este 
vorba nu numai de mass media, ci şi de învățământ, de instituţiile 
statului, de viaţa politică), suntem îndreptăţiți să ne întrebăm câtă 
grijă se acordă limbajului în alte domenii, cum ar fi sfera producţiei 
materiale (non-simbolice), activităţile economico-financiare sau 
administrația publică, adică în în domeniile acţiunii instrumentale 
(Habermas), acţiune care “se conduce după reguli tehnice” şi se de- 


CA 


fineşte “în limbaj liber de context” (ibidem). 

1. ATITUDINI FAȚĂ DE LIMBAJ; 
CONCEPȚII DESPRE NATURA LIMBAJULUI 


1.1. Atitudini față de limbaj 
După unii autori, neglijenţa şi chiar indiferența oamenilor față 
de limbajul pe care-l folosesc vine din credința ancestrală că a vorbi 
este altceva decât a făptui. Mai mult sau mai puţin conşientizată (de 
cele mai multe ori neconștientizată), această credință reprezintă 
axioma tacită a unui referenţial cultural — cf. 2, pp. 119-137) în care 
vorba este percepută în trei ipostaze: 
- ca urmare (consecinţă) a faptei (“O făcurăm și pasta! sau 
“Voi ştiţi cine-am fost eu?); 
- ca pregătire (anticipare) a faptei (“Vreau să mă însor” sau 
“De luni mă apuc de treabă!”); 
- ca mijloc de eschivare de la faptă (“Ne mai vedem!” sau 


“Cum o da Dumnezeu!”). 


Expresia lingvistică a acestei atitudini față de vorbă (şi, implicit, 
față de “vorbăreţi”) este: “Să terminăm cu vorbele și să trecem la 
fapte!”. În acest caz nu ne interesează cât de eficientă este formu- 
larea unui astfel de imperativ (de multe ori, el rămâne o simplă... 
“vorbă”), ci faptul că ea exprimă convingerea că “vorba e una, iar 
fapta e alta”, că vorba este un alt-ceva. 

În societățile tradiţionale - în terminologia lui Karl Popper, “so- 
cietăţi închise” (3, pp. 194-227) —, aşa cum au fost până de curând şi 
societăţile țărănești din Europa de Sud-Est, oroarea față de abstrac- 


cu 


ţie a condus în mod sistematic la un cult al Concretului (“să trecem 


y», «c 


teoria ca teoria, dar practica ne omoară”; “a vorbit 


pp. « 
3 


la concret 
bine, dar prea la general”); orice tentativă de a utiliza abstracția este 
etichetată drept “teorie”, termenul fiind folosit într-un sens impro- 


priu, care, în acest context semantic, are o valoare peiorativă. 

În societăţile premoderne sau în cele care nu și-au finalizat în- 
cercările de modernizare, cultul concretului se împletește cu tra- 
diționala neîncredere în vorbăreţi, în cei ce se folosesc cu ușurință 
de cuvinte (“vorba lungă, sărăcia omului”). În 1991, mulți dintre 
subiecţii unui sondaj de opinie realizat pe străzile Moscovei de 
postul francez de televiziune Antenne-2 afirmau că nu avuseseră 
niciodată încredere în Gorbaciov, deoarece... vorbea prea mult. În 
mod similar, Ceauşescu se temea ca partidul să nu devină un “club 
de discuţii”, eludând întrutotul natura limbajului politic şi, implicit, 
impactul psiho-social al discursului oficial. 


Conceptia rudimentară a dictatorului român despre natura lim- 
bajului a ieşit la iveală atunci când a iniţiat şi a promulgat Legea nr. 
29/1977, prin care se anatemiza folosirea cuvintelor de “domn” şi 
“doamnă, recomandându-se folosirea celor de “tovarăş”/"tovarăşă” 
(în treacăt fie spus, legea nu prevedea nici o sancțiune pentru ne- 
respectarea ei!). Dincolo de orice altă interpretare, ne aflăm în fața 
unei mostre de concepție instrumentală despre natura limbajului 
(în varianta cuvântului simbol), dacă nu cumva chiar în faţa unui 
eşantion de concepție demiurgică (în varianta ei mitică). Oricum, 
este evident că pentru ceauşişti, limbajul era o “oglindă” a realităţii; 


Yv e 


ei puneau faptul că limbajul încă nu reflectă “noua realitate soci- 
alistă” pe seama “rămânerii în urmă a conştiinţei sociale față de 
transformările existenţei sociale” - una dintre tezele preferate ale 
regimului. Nu este exclus ca unii dintre ei să-şi fi închipuit că s-ar 
putea determina generalizarea referenţialului ideologic al regimu- 


lui prin impunererea unor cuvinte “creatoare de realitate”. 


Dar concepția existentă la nivelul simțului comun nu este sin- 
gura care eludează rolul limbajului în comunicare. Raportarea prio- 
ritară la limbaj nu este universal împărtăşită nici la nivelul reflecţiei 

teoretice cu privire la comunicare. Există poziţii teoretico-filosofice 
care fie că retrag “comunicarea autentică” dincoace de limbaj, su- 
pralicitând importanța “comunicării intuitive” (ca expresie a carac- 
terului ireductibil şi inefabil al subiectivităţii individuale), fie că o 
împing dincolo de limbaj, atribuind-o “structurilor” şi “sistemelor” 
sau unor “forțe misterioase” (subiectul fiind un simplu “instrument 
vorbitor” al acestora). 

Vom vedea că determinarea socio-culturală a limbajului induce 
o determinare similară a comunicării, înțeleasă ca fenomen specific 
uman. Din această istoricizare a comunicării decurg atât obstacole- 
le oricărei comunicări interumane, precum şi caracterul ei progre- 
siv, posibilitatea depăşirii treptate a acestor obstacole. 

Prezentăm, în continuare, cadrul teoretic în care preocuparea 
pentru limbaj a devenit o prioritate a culturii contemporane - ceea 
ce justifică, o dată în plus, efortul nostru de elucidare. 


1.2. Concepții despre natura limbajului 


În urma dezvoltării unor ştiinţe mai vechi (psihologia, sociologia, 
antropologia) şi a apariţiei unor noi științe (pragmatica lingvistică şi 
semiotica), de câteva decenii bune se știe că semnele nu sunt doar 
mijloace de comunicare, că ele participă nemijlocit la constituirea 
semnificației. Altfel spus, semnificaţia pe care oamenii o comunică 
între ei nu este anterioară comunicării; ea se naște în (şi prin) actul 
comunicării. Această descoperire a deschis calea unor noi teorii cu 
privire la raportul dintre semn și semnificație, având tendinţa de a 
conferi mai multă importanță semnului decât semnificației. 


Concepţia despre discurs ca “vorbire-în-act” [“parole en acte”] 
şi-a găsit o aplicaţie spectaculoasă la M.-C. dUnrug (Analyse de 
contenu et act de parole, 1974), care a produs o tehnică de analiză a 
discursului denumită în literatură “analiza enunţărilor” (vezi 4, pp. 

223-242). Analiza de conţinut clasică trata materialul de studiat ca 
pe un lucru dat, format din enunţuri imobile, manipulabile, seg- 
mentabile. Analiza enunţărilor tratează discursul ca pe un proces, 
în cadrul căruia se produc cuvinte, se elaborează sensuri, se ope- 
rează transformări. Din această perspectivă, discursul nu mai apare 
ca o transpunere transparentă a opiniilor, atitudinilor şi reprezen- 
tărilor proprii subiectului, care ar exista într-o formă definitivă îna- 
inte de a fi puse în forma limbajului: “Discursul nu este un produs 
finit, ci un moment dintr-un proces de elaborare, cu tot ce presupu- 
ne acesta: contradicții, incoerenţe, nefinalizări. Şi aceste aspecte se 
manifestă mai ales în convorbiri, unde producţia [de discurs] este 
mai spontană şi mai condiționată de situaţii” (idem, p. 224). 

Concepţia despre discurs ca “act-de-vorbire” depăşeşte paradig- 
ma în care sensul (sau intensiunea) precede semnul (sau extensiu- 
nea). Ea vede în discurs un proces de elaborare în care se confruntă 
nu numai constrângerile impuse de codul limbajului şi de condiţi- 
ile socio-culturale ale producţiei de sens, ci şi motivațiile, cerințele 
sau investiţiile afective ale vorbitorului. Subiectul este introdus în 
“ecuaţia semantică” a lumii! Din acest punct de vedere, teoria “ac- 
tului-de-vorbire” se înrudeşte cu teoria “reprezentațională” a lui C. 
E. Osgood (5, pp. 208-209), pentru care limbajul nu este o “oglindă” 
a realităţii, ci a vorbitorului: el reprezintă, în mod nemijlocit, pe cel 
care îl utilizează. Tehnicile de analiză bazate pe această concepţie 
vor urmări să deducă din indicatorii expliciţi (conţinuţi manifest 
în mesaj) concluzii despre sursa mesajului (despre vorbitor) - de 
pildă, despre orientările sale axiologice. Din perspectiva raportului 
limbaj-realitate, teoria lui Osgood a reprezentat, la timpul ei, o ade- 
vărată “revoluţie copernicană”. 


Pentru a se înțelege cât mai bine mutaţiile petrecute în concep- 
tiile despre natura limbajului trebuie să prezentăm, oricât de suc- 

cint, principalele elemente componente ale oricărui limbaj, adică să 
schițăm “anatomia limbajului”. Vom începe cu relaţia dintre semn, 
semnal și simbol, apoi vom trece în revistă asemănările şi deose- 
birile dintre ele, aşa cum o face - simplu, clar şi expresiv - Henri 
Wald (6,7). 

Definiţiile semnului nu sunt unanim împărtășite. Există şi teore- 
ticieni care se declară total nemulţimiţi de definițiile de până acum, 
considerându-le fie ambigui, fie insuficiente. În articolul “Semnul” 
din celebrul Dicţionar enciclopedic al ştiinţelor limbajului (8, pp. 
131-138), Tzvetan Todorv consideră că “definițiile clasice” ori sunt 
clare dar tautologice (nu aduc nici un spor în cunoaştere), ori sunt 
needificatoare pentru specificitatea semnului (idem, p. 131). De 
obicei, spune el, semnul este definit ca o relaţie între două entităţi; 
dar identificând semnificaţia cu relaţia, identificăm nepermis două 
planuri care nu sunt identice. De pildă, cuvântul “mamă” este le- 
gat şi de cuvântul “copil”, dar şi de semnificatul său, mama. Se mai 
spune adesea: “semnul este ceva care se substituie unui alt lucru”; 
dar, observă Todorov, “nici sensul, nici referentul nu ar putea lua 
locul cuvântului într-o frază. Iată la ce ambiguităţi conduce confu- 
zia de planuri! În tentativa sa de a depăşi această confuzie, Tzvetan 
Todorov propune propria lui definiţie (idem, p.132): semnul este o 
entitate care (1) poate deveni sensibilă şi care (2) pentru un grup 
determinat de utilizatori marchează o absenţă (absenţa obiectului). 
Este evident că (1) poate fi numit, după Saussure, semnificant, că 
(2) poate fi numit semnificat şi că relaţia dintre (1) şi (2) poate fi 
numită semnificare. În viziunea lui Todorov, semnul nu are în mod 
obligatoriu o existență perceptibilă (el este “o entitate care poate 
deveni sensibilă”); multe semne pot exista fără a fi percepute. O 
altă concluzie ce decurge din definiţia propusă de el este că semnul 
este “instituțional”: el nu există decât pentru un număr limitat de 


utilizatori (pentru cei care împărtăşesc anumite stipulaţii logico- 

semantice sau anumite convenţii socio-culturale); așadar, în afara 
societăţii nu există semne. 

O insatisfacție similară faţă de “definițiile clasice” reclamă şi 
cercetătorul polonez Andrzej Bogusławski (9): de regulă, denumi- 
rea de “semn” este atribuită unei entități în virtutea faptului că se 
află într-o anumită relaţie cu altceva. Altfel spus, există un X numit 
“semn” care se află într-o anumită relaţie cu Y, iar X ? Y. Dar, obser- 
vă Bogusławski, majoritatea relaţiilor ce se pot crea au ca termeni 
un X şi un Y, X fiind diferit de Y. Așadar, unde este specificitatea 
semnului? Logicianul polonez conchide: “formula, deseori repeta- 
tă, conform căreia “un semn nu poate fi semn pentru sine însuşi” 
este mult prea superficială şi needificatoare. Chiar şi noţiunea de 
“semn autoreflexiv” creează impresia unei expresii ai cărei termeni 
se contrazic” (idem, p. 21). 

Chestionând poziția semioticii în abordarea noțiunii de “semn”, 
Bogusławski ajunge la concluzia că semioticienii “se mulțumesc să 
asocieze orice expresii referitoare la (a) lucruri a căror asociere nu 
este pur accidentală sau (b) lucruri dintre care unul este, într-un 
anumit sens, “mai puțin empiric” sau la care accesul cognitiv este 
mediat” (idem, p. 23). În viziunea lui, o astfel de formulare nu poate 
constitui baza unei discipline cu adevărat unitare şi clare din punct 
de vedere metodologic - deşi, remarcă același autor, “ea îndreptă- 
ţeşte o mare parte din lucrările curente de semiotică” (ibidem). 

Discuţiile în jurul noţiunii de simbol sunt încă şi mai aprin- 
se, având repercursiuni în multe alte domenii de cercetare. Pentru 
Tzvetan Todorov, simbolul se delimitează drastic de semn. După el, 
funcţia de simbolizare constă din două sub-funcți: denotarea şi re- 
prezentarea. Astfel, “simbolizarea este o asociere între două entități 
de același nivel - doi semnificanţi şi doi semnificaţi” (8, p. 134). În 
semn, elementele care intră în relaţie sunt de natură diferită, dar în 
simbol, spune Todorov, ele sunt omogene. Din această diferență s-a 

născut, crede el, şi problema arbritariului semnului, pusă pentru 
prima dată de Saussure. Relaţia semn-obiect este în mod necesar 
nemotivată, dar în același timp ea este necesară, în sensul că sem- 
nificatul nu poate exista fără semnificant, şi invers. În cazul simbo- 
lului, relaţia dintre simbolizant şi simbolizat nu este necesară; cele 
două entităţi pot exista independent una de alta (de pildă, cele care 
formează analogia simbolică “dragoste” - “flacără”). Relaţia trebuie 
motivată de cel care o stabileşte. Todorov clasifică motivările rela- 
tiei simbolice în două categorii: (1) motivarea pe bază de asemă- 
nare, când avem un simbol de tip Icon, şi (2) motivarea pe bază 
de contiguitate, când avem un simbol de tip Index. El consideră că 
în comunicarea verbală, simbolurile sunt folosite la fel de mult ca 
semnele, dacă nu chiar mai mult. 

În altă ordine de idei, Tzvetan Todorov critică tendința unor 
lingvişti americani de a reduce o serie de semne la semnal. I se 
pare discutabilă distincţia pe care o face școala lui Bloomfield între 
semn şi simptom (un fel de “semn natural”). El consideră că astfel 
de “semne naturale”, care sunt o parte a referntului, sunt foarte 
puţine (de pildă, fumul pentru foc); de cele mai multe ori, semnul 
este convențional (idem, pp. 135-136). Împărtăşim şi noi rezerva 
lui Todorov, ba chiar mai mult: ne îndoim că ar exista “semne na- 
turale”. Pentru a lua exemplul de mai sus, convingerea oamenilor 
că “nu iese fum fără foc” este, totuşi, rezultatul unei experienţe 
culturale. Iluzia că ne aflăm în fața unei relații simbolice “natu- 
rale” (fumul aparține focului din punct de vedere fizico-chimic) 
se datorează universalităţii de care se bucură experienţa istorică 
a utilizării focului. Într-adevăr, este imposibil să ne imaginăm o 
comunitate umană care să nu aibă o astfel de experienţă şi, în con- 
secinţă, ne este greu să ne imaginăm ființe umane care să nu vadă 
în fum un semn pentru foc; dar “universal” nu înseamnă întot- 
deauna “natural”. 


128 | DUMITRU BORȚUN 


Un estetician notoriu şi cu mare autoritate în domeniu - l-am 
numit pe Gillo Dorfles, autorul eseului “Mit şi metaforă la Vico şi 
în estetica contemporană” (10, pp. 16-36) — insistă pe ideea că sim- 
bolul a avut iniţial o funcție cognitivă, abia târziu în istoria omenirii 
el fiind perceput ca având în principal o funcţie estetică. Ideea vine 
de la Giambattista Vico (Știința nouă - 1725), este redescoperită de 
romantici (Schelling), este preluată de Nietzsche și ajunge până la 
esteticienii anglo-americani, cum ar fi I. A. Richards (Ştiinţă şi Poe- 
zie — 1935) sau Susanne Langer (Filosofia într-o nouă cheie - 1942). 
Aceasta din urmă clasifică simbolurile în simboluri reprezentative 
(representational symbol) şi simboluri prezentative (presentational 
symbol). Primele funcționează în regim conceptual, funcționarea lor 
fiind pre-condiționată de organizarea mentală şi de presupoziţiile 
tacite pe care stă o anumită cultură. Cele din a doua categorie ne 
permit să concepem ideea pe care ele o prezintă independent de ori- 
ce semnificaţie conceptualizată, de orice “adevăr” discursiv. Dorfles 
consideră că atunci când cercetătoarea americană se referă la “simbo- 
luri ale sentimentului nostru”, ea vorbeşte de simboluri “care se apro- 
pie de cele ale mitului, ale ritului, şi prin urmare tocmai de gândirea 
imagistică spre care se îndrepta cercetarea lui Vico” (idem, p.19). 

Analiza lui Dorfles curge spre concluzia că Vico avea drepta- 
te când credea că prima limbă vorbită a fost cea metaforică şi că 
“primele popoare ale păgânităţii au fost popoare-poeţi”. Dorfles: 
“Spunând că primele popoare au fost popoare-poeţi, Vico nu face 
altceva decât să întărească convingerea potrivit căreia gândirea 
omenească, în primul ei stadiu de dezvoltare, - adică în stadiul pe 
care astăzi l-am putea numi “precategorial' — nu a fost încă de tip 
raţional, ci cu precădere imagistic. Ceea ce echivalează cu a admite 
existența, în perioada primitivă a omenirii, a acelui visual thinking, 
a gândirii prin imagini, pe care doar de curând... cercetătorii au 
identificat-o şi reevaluat-o” (idem, pp. 27-28). 

Cât de actuală este această reevaluare a “gândirii prin imagini” 
astăzi, în epoca televiziunii şi a Internetului, este mai simplu de 
înţeles cu ajutorul conceptului de retorică estetică, pe care cercetă- 
torul român Constantin Sălăvăstru îl opune celui de retorică cogni- 
tivă (a se vedea 11, pp. 13-16 şi 258-279). 


Aşa cum am promis, în continuare vom trece în revistă asemă- 
nările şi deosebirile dintre semn, semnal şi simbol, pe care Henri 
Wald (6, 7) le interpretează din punct de vedere filosofic, adică din 
perspectiva semnificației lor pentru condiţia umană, pentru locul 
omului în univers. 

Fiind un mijloc de elaborare şi transmitere a informaţiei, sem- 
nul unește materia şi ideea (materia semnificantă și ideea semnifi- 
cată). Semnul este important nu prin ceea ce prezintă, ci prin ceea 
ce reprezintă. Distanţa dintre semnificația ideală şi semnificantul 
material creşte pe parcursul istoriei, ajungându-se la elaborarea 
unor idei tot mai generale şi mai abstracte. În viziunea lui Wald, 
istoria culturii este istoria stilizării semnificantului şi a abstracti- 
zării semnificatului. Cel mai “stilizat” mod de ființare a semnelor 
este simbolul. 

Spre deosebire de semn, în structura semnalului semnificantul 
şi semnificatul se disting foarte greu; adesea, ele coincid (orice lu- 
cru se reprezintă pe sine). Dacă semnul aparţine culturii, semnalul 
aparţine naturii. [Vom vedea la timpul potrivit că această condiţie 
ontologică a semnalului nu exclude ideea că oamenii prelucrează 
cultural semnalele, datorită faptului că înseși nevoile acestora sunt 
definite cultural, iar reacția lor la semnale nu poate fi aculturală.] 

După cum observă Henri Wald, saltul de la semnal la semn 
echivalează cu saltul de la animalitate la umanitate: prin interme- 
diul semnalelor, animalul se adaptează la mediu; prin intermediul 
semnelor, omul adaptează mediul la nevoile şi scopurile sale, îl 

transformă şi-i dă, astfel, sensuri omeneşti (îl umanizează). Așadar, 
în natură nu există semne; ele sunt create de om. Totodată, omul 
este singura ființă creatoare de semne. 

Saltul ontologic se datorează faptului că, spre deosebire de sem- 
nale, care îl cantonează pe receptor (animal, antropoid sau om) 
într-un hic et nunc atemporal şi aspaţial (într-un “prezent conti- 
nuu” și într-un “loc fără locaţie”), semnele unesc trecutul cu viito- 
rul, prezenţa cu absenţa, realul cu posibilul. Un lucru devine semn 
în momentul în care materialitatea lui sensibilă întruchipează o 
idee inteligibilă. 

În concluzie, diferența dintre semnal şi semn, aşa cum o vede 
Henri Wald, poate fi rezumată după cum urmează: 

- semnalul este legat nemijlocit de o situaţie prezentă, este in- 

variabil şi nearticulat; 

- semnul este mijlocit, variabil şi articulat (i.e. format din mo- 

neme, foneme etc.). 

Cel mai important mod de ființare a semnelor este cuvântul, 
deoarece el întruneşte toate virtuțile semnelor, ridicându-le la cel 
mai înalt nivel de performanță. Dacă luăm în considerare faptul 
că aproape orice cuvânt este atașat unei noțiuni, constatăm că prin 
intermediul cuvintelor (al limbajului articulat), ființa umană rea- 
lizează ceea ce am numit “salt ontologic”, adică face trecerea de la 
aparenţă la esenţă, de la fen?men la lege, de la trecut la viitor, de la 
actual la posibil; în sfârşit, ea devine capabilă de activitate lingvis- 
tică, ajungând să fie singura ființă din care ies mai multe informaţii 
decât au intrat (datorită proceselor mentale de abstractizare şi ge- 
neralizare). 


O astfel de viziune asupra semnelor, a rolului lor în institui- 
rea ontologică pe care o numim cultură, stă la baza abordărilor 
semiotice ale culturii. După unii culturologi americani, de pildă, 

cultura nu este altceva decât o reţea de semne prin care oamenii își 
organizează raporturile dintre ei, precum şi raporturile lor cu na- 
tura. Într-o asemenea viziune, semnificaţia se reduce la un raport 
imediat între două semne. Orice semnificaţie care s-ar afla dincolo 
de un anumit sistem de semne (deci într-o lume transcendentă) 
sau dincoace de el (într-o lume transcendentală) nu poate fi decât 
o iluzie. Această viziune ne invită într-o nouă lume, fără “Dumne- 
zeu” şi fără “Eu”. Vechile semnificaţii teologice sau egologice dispar, 
oamenii revenind printre celelalte “lucruri” ale acestei lumi; o lume 
desacralizată şi depersonalizată. 


Unii autori au numit această viziune “pansemiotism” şi au cri- 
ticat-o cu argumente pe care nu le putem respinge prea ușor. Ast- 
fel, Tadeusz Pawlowski (12) o consideră extremistă, pentru că - 
spune el - nu este folosită niciodată în mod consecvent, şi îi opune 
o atitudine mai moderată, care nu vede semne în toate fenomenele 
culturale, limitând funcționarea acestora la anumite sfere ale com- 
portamentului uman. Lui Pawlowski nu i se pare legitim să con- 
siderăm semne o varietate atât de mare de obiecte sau fenomene, 
cum ar fi: expresiile de limbaj (pe care, bineînţeles, le consideră 
semne), pictura figurativă, muzica programatică, semnalele ruti- 
ere şi feroviare, relaţiile de rudenie dintr-un grup social, genele, 
un chip bronzat întâlnit iarna, preparatele culinare şi modul lor 
de pregătire, hainele, automobilele, apartamentele şi mobilarea lor. 
Ce stă la baza acestei extrapolări nepermise a noțiunii de semn 
la toate entităţile care indică ceva? După Pawlowski, ar fi vorba 
de confuzia dintre semne şi indicatorii culturali. Prin indicator 
cultural, el înţelege “o relaţie specifică de indicator ce se stabileşte 
între două obiecte A şi B atunci când, datorită unor convenţii şi 
obiceiuri acceptate, putem deduce prezenţa lui B din prezenţa lui 
A” (idem, p. 159). Este evident că nu toate exemplele de mai sus 

ilustrează această categorie: nici genele, nici chipurile bronzate nu 
sunt indicatori culturali ; dar o uniformă militară sau masa din 
ajunul Crăciunului sunt indicatori culturali (datorită unor obice- 
iuri şi convenţii, putem deduce din existența lor profesiunea sau 
religia persoanelor implicate). 

În ce condiţii un obiect A poate fi considerat semn al altui obiect 
B? “Un obiect A este semnul unui obiect B numai atunci când exis- 
tă o convenţie culturală C, care îl face pe A adecvat pentru a expri- 
ma o gândire asupra lui B (ibidem). Aceasta, spune Pawlowski, este 
doar o condiţie necesară, nu şi suficientă, pentru ca o entitate să fie 
semn: relaţia de semn dintre A și B nu se realizează niciodată nu- 
mai datorită convenției C; ea depinde şi de existența unei legături 
naturale sau culturale care-l transformă pe A în indicator al lui B. 
Legătura naturală poate fi una de cauzalitate (caz în care, de pildă, 
fumul este semn pentru foc) sau una de similitudine (caz în care A 
este semn iconic pentru B). Dar ce sunt “legăturile culturale”? Ele 
se bazează pe tradiţii şi fac posibilă transformarea unor indicatori 
culturali în semne: “Ele pot prelua funcţia de semne numai atunci 
când obiceiurile devenite tradiţii le conferă funcţia de a exprima 
anumite gânduri despre alte obiecte” (ibidem). 

“Pansemiotismul” criticat de Pawlowski a cunoscut o varietate 
impresionantă de variante (a se vedea, în acest sens, capitolul VIII, 
în special paragraful 2, “Abordarea semiotică a culturii, din cur- 
sul de Filosofia culturii al lui Grigore Georgiu - 13, pp. 163-167). 
Dar abordarea semiotică este doar una dintre numeroasele viziuni 
asupra culturii (vezi şi capitolul I, paragraful 2, “Abordări consa- 
crate şi contemporane, 13, pp. 20-25). De-a lungul timpului au fost 
propuse zeci de definiţii ale conceptului de cultură. În jurul anului 
1950, Linton inventaria, deja, 147 de definiţii (cf. 14), iar Kreober 
şi Kluchohn clasificau, în 1952, 160 de definiţii (cf. 15, p. 18). Pro- 


fităm de această notă explicativă pentru a preciza sensul (sensurile) 

termenului de cultură cu care operăm în prezenta lucrare; este un 
bun prilej pentru această lămurire, pentru care nu vrem să mai per- 
turbăm desfășurarea “textului major”. 

În studiul introductiv la volumul Images de la culture (a că- 
rui primă ediţie a apărut în 1966), intitulat “Systemes de valeurs 
et aspirations culturelles”, Paul-Henry Chombart de Lauwe clasifi- 
ca abordările culturii astfel: 1) cultura ca dezvoltare a persoanei în 
societate, 2) culturile proprii unor societăți sau unor medii sociale 
particulare şi 3) problema dezvoltării unei culturi universale (15, 
pp. 14-21). Este evident că dintre cele trei abordări, singura care nu 
presupune o evaluare prealabilă și care nu conduce în mod necesar 
la ierarhizarea culturilor (societăţilor, grupurilor sau indivizilor) 
este cea de-a doua. Ea va fi şi referențialul privilegiat al întregii lu- 
crări de față, căci corespunde cel mai bine obiectivelor acesteia. În 
cadrul abordării (2) se înscriu, cu predilecție, culturologii anglo-sa- 
xoni (când spunem “culturologi” nu avem în vedere opoziţia clasică 
din antropologia culturală americană dintre culturologi şi psiho- 
logi, ci folosim, pur şi simplu, o abreviere pentru expresia “antro- 
pologi culturali”, care sună mult prea forțat în româneşte). Astfel, 
E.B.Tylor înţelegea prin cultură “întregul complex care înglobează 
cunoaşterea, credinţa, arta, morala, dreptul, obiceiurile şi toate ce- 
lelalte posibilități şi practici dobândite de un om ca membru al unei 
societăţi” (idem, p. 17). Un alt antropolog celebru, întemeietor de 
şcoală, F. Boas, îl completează: “produsele activității comunităţilor 
umane determinate de practicile lor” (ibidem). 

Accepţiunea cea mai largă (şi cea mai adecvată scopului nostru) 
este dată de T. Parsons, pentru care cultura este “o organizare [un 
reglaj] de sentimente, de credințe”, reprezentând “valorile comune 
care sunt esenţiale unui sistem de acțiune proprii unei societăţi” 
(idem, p. 18). Parsons nu face decât să operaţionalizeze, în para- 
digma acționalismului, ceea ce spusese Max Weber: “Conceptul 

de cultură este un concept de valoare” (16), în sensul unei legături 
strânse a valorilor şi simbolurilor cu transformările materiale pe 
care le provoacă sau ale căror consecințe sunt. În lucrarea de faţă, 
noi încercăm continuarea acestei operaționalizări prin introduce- 
rea conceptelor orizont de viaţă și orizont cultural. Însistând pe 
rolul de infrastructură generatoare a aspirațiilor şi a sistemelor de 
valori, Chombart de Lauwe consideră că “o cultură este marcată de 
o serie de modele, de imagini-ghid, de reprezentări la care se rapor- 
tează membrii unei societăți în comportamentele lor, în munca lor, 
în rolurile lor şi în relaţiile lor sociale” (15, p. 19). El atrage atenţia 
asupra importanței la fel de mari pe care o au tehnicile, organizarea 
spațiului, producţia şi munca sau consumul. 

Pentru noi, accepțiunea de mai sus este cea mai convenabilă, 
pentru că ne va permite abordarea ideologiilor (vezi capitolul VI) 
ca forme ale unor culturi, ceea ce ne facilitează, în plan metodo- 
logic, dezideologizarea analizei ideologiilor. A analiza sau a inter- 
preta o ideologie doar ca ideologie ne condamnă la folosirea unor 
instrumente, de asemenea, ideologice. Orice abordare ne-cultu- 
rologică a unei ideologii este, fatalmente, paradigmatică, adică tot 
ideologică. Abordarea în acelaşi plan (ideologic) devine circulară; 
ea nu ar netezi calea spre comunicare, ci ar oferi ideologilor dog- 
matici noi “argumente” şi noi ocazii pentru confruntare. Abordarea 
culturologică favorizează o decentrare benefică a viziunii, făcând 
posibil un limbaj neutru în raport cu limbajele ideologiilor concu- 
rente de azi. 


DA 


Într-o astfel de lume, fără “Dumnezeu” şi fără “Eu”, în care sta- 
tutul ontologic al ființei umane se “democratizează, pierzându- 
şi atât semnificaţiile teologice cât şi pe cele egologice, s-a născut 
semiotica - ştiinţa semnelor. În esenţă, ea studiază modul în care 


unităţi nesemnificative compun unități semnificative. 

După cum se ştie, termenul de semiotică a fost folosit pentru 
prima dată de Locke; până la Peirce, ea a fost o disciplină filosofică. 
Dacă unii autori o consideră o ştiinţă autonomă şi matură, alții se 
îndoiesc de caracterul ei ştiinţific (paradigmatic). În articolul dedi- 
cat semioticii din Dicţionarul enciclopedic al ştiinţelor limbajului, 
Tzvetan Todorov manifestă un scepticism deconcertant: “După opt 
secole de preistorie şi un secol de istorie, semiotica este mai degrabă 
un proiect decât o ştiinţă constituită” (8, p. 120), şi aceasta datori- 
tă persistenţei unei anumite incertitudini cu privire la principiile şi 
conceptele fundamentale (de pildă, distincţia dintre semn lingvistic 
şi semn nonlingvistic). Todorov îi reproşează semioticii că s-a lăsat 
subjugată de lingvistică: fie că se pleacă şi de la semne nonlingvis- 
tice, dar numai pentru a găsi locul limbii în ansamblul comunicării 
(ca la Peirce), fie că se pleacă de la limbă spre celelalte sisteme de 
semne (ca la Saussure), dar cu riscul “lingvisticizării” celorlalte lim- 
baje. S-ar putea ca “imperialismul lingvistic” sesizat de Todorov să 
se datoreze “principiului de non-redundanţă între sistemele semio- 
tice” formulat de Benveniste: nici o semiologie a sunetului, culorii, 
imaginii, nu se va formula în sunet, în culoare sau în imagine; orice 
semiologie a unui sistem nelingvistic trebuie să împrumute semio- 
logia limbii. După cum observa Cassirer, în Filosofia formelor sim- 
bolice (1923-1929), limbajul verbal este singurul limbaj care posedă 
secundaritate: este singurul cu ajutorul căruia putem vorbi despre 
alte limbaje, precum şi despre el însuşi. Dacă lucrurile stau aşa, tre- 
buie să acceptăm că este imposibilă o ştiinţă generală a semnelor, 
cum a fost gândită semiotica (şi cum este gândită şi astăzi de către 
mulți semioticieni). Căci dacă nu putem vorbi despre sisteme semi- 
otice nelingvistice decât în termeni lingvistici, trebuie să acceptăm 
că aceşti termeni nu pot cuprinde sensul elementelor nelingvistice. 

Este evident că destinul semioticii ca ştiinţă a semnelor, în ge- 
neral, predicțiile pe care le putem face se află în strânsă legătură cu 

natura limbajului, cu soluţiile pe care le putem găsi (le vom găsi) 
la problemele ridicate de comunicare - inclusiv de comunicarea 
în masă şi mai ales de comunicarea audio-vizuală, specifică epocii 
televiziunii. Nu este exclus ca noile experienţe legate de explozia 
televiziunii şi a Internetului să ducă la re-evaluarea comunicării 
verbale, a locului său printre alte forme de comunicare. Dar pentru 
aceasta va fi nevoie, probabil, de o nouă antropologie filosofică — 
ceea ce a încercat să inițieze, de fapt, Marshall McLuhan (amploa- 
rea proiectului său este mai evidentă ca oriunde în altă parte în 
volumul postum, Mass media sau mediul invizibil - 17). 


Pentru a explica impactul semioticii asupra culturii contempo- 
rane şi a înţelege locul pe care îl are în cadrul acesteia, este utilă tre- 
cerea în revistă a principalelor concepţii despre limbaj. Ne vom fo- 
losi de sistematizarea propusă de profesorul Petru Gorcea (vezi 18). 


1.2.1.Concepţia instrumentalistă 
Această concepţie se manifestă într-un câmp opțional cuprins 
între următorii poli: i) înţelegerea cuvântului ca semnal și ii) înțele- 


gerea cuvântului ca simbol. 


1. “Cuvântul-semnal” implică o reacție dinamică din partea 
receptorului. Cuvântul este inserat nemijlocit în realitate, 
dovedindu-și caracterul instrumental în mod direct, căci 
el provoacă fapte ce aduc schimbări neîntârziate la nivelul 
realității. 

Fără îndoială, există și cuvinte care au doar funcția de semnal, 
mai ales în domenii ale activității umane în care este prețuit răs- 
punsul prompt. Semnalul este preţios în măsura în care îndepli- 
neşte două funcții vitale: indică o realitate şi impune o reacție de 


răspuns. 

Dar limbajul nu poate fi redus la un sistem de semnale pasive; 
în acest caz, dialogul ar fi imposibil, căci răspunsul nu este la nive- 
lul limbajului, ci al faptelor. 

Concepţia “cuvântului-semnal” exprimă o idee joasă, trivială, 
despre condiția umană; ea propune un sistem de dresaj pentru niş- 
te fiinţe subumane. De altfel, așa cum sesiza Petru Gorcea, “folosi- 
rea generalizată a cuvântului ca semnal imperativ este caracteristi- 
că epocilor de declin cultural” (18). 


2. “Cuvântul-simbol” își pierde caracterul imperativ, impac- 
tul lui asupra realității manifestându-se mai subtil: mediat 
şi tendenţial. Orice simbol este un înlocuitor al obiectului 
simbolizat, acest obiect fiind conceput ca “real”, adică inde- 
pendent de simbol și anterior acestuia. 

Potrivit concepției cuvântului-simbol, orice entitate care pri- 
meşte un nume se reifică prin însăşi acțiunea de denominare, 
transformându-se în “obiect-de-sine-stătător”; acesta nu poate fi 
înregistrat la nivelul subiectului decât prin intermediul “cuvântului 
simbol”, dar el “există” în sine. 

Înțelegerea cuvântului doar ca simbol a provocat o ruptură între 
planul obiectual al realităţii şi cel subiectual al discursului, ceea ce 
a dus la celebra problemă a primordialităţii unuia dintre cele două 
planuri. Disputa dintre materialism şi idealism din filosofia mo- 
dernă a reiterat, de fapt, marea dispută medievală dintre “realism” 
şi “nominalism”, orientări spirituale care au traversat cultura euro- 
peană din ultimele 4-5 secole2. 


Codificată ca paradigmă culturală, concepţia “cuvântului-sim- 
bol” poate fi sintetizată astfel: 
1. “Realul” este prim şi independent; discursul este secund şi 
dependent; 

2. Discursul reflectă “lumea-în-sine”, care poate exista şi în 
tăcere, fără ajutorul limbajului; în plan ontologic, prezența 
discursului este aleatoare; 

3. “Cuvântul-simbol” este principalul instrument al cunoaște- 
rii realităţii; 

4. Cunoaşterea obţinută prin intermediul limbajului poate as- 
pira la obiectivitatea deplină (singura problemă de rezolvat 
este fidelitatea oglindirii); 

5. Obiectivitatea devine criteriul adevărului; rolul subiectului 
este exterior în demersul de obţinere a adevărului, reducân- 
du-se la cel de “agent”, de colportor al acestuia; 

6. Gradul de adevăr (= de obiectivitate) este direct proporțio- 
nal cu măsura în care făuritorul şi manipulatorul “oglinzii” 
reuşeşte să se ascundă cât mai bine în spatele ei; într-o cu- 
noştinţă există atâta obiectivitate, câtă dezantropomorfizare; 

7. Odată obținută cunoașterea adevărată, trecerea la fapte ră- 
mâne aleatoare pentru subiect (îi scapă de sub control); din 
punctul de vedere al limbajului, ea nici nu este obligatorie, 
căci faptele nu afectează sensul cuvântului-simbol (la limită, 
atunci când faptele contrazic ideile se poate spune: “Cu atât 
mai rău pentru fapte!, cum obișnuia să spună Talleyrand). 


Devenind paradigmă culturală, afectând civilizația europeană 
din ultimele secole, concepţia “cuvântului-simbol” îşi relevă limite- 
le la nivel empiric. Care ar fi acestea? 

a. în primul rând, detașarea de realitate (spre deosebire de 
“cuvântul-semnal”) determină “cuvântul-simbol” să se mul- 
țumească cu construirea discursului-oglindă; acesta este 
considerat cu atât mai reuşit cu cât elimină mai mult subiec- 
tul cunoscător; dar acesta este, în acelaşi timp, şi subiectul 
acțiunii; 

b. permite, legitimează şi reproduce iluzia posibilității unei 
obiectivități depline (care a fost instrumentalizată la maxim 
de pozitivism); 

c. principala garanţie a adevărului este considerată obiectivi- 
tatea discursului, pentru care încă nu au fost găsite criterii 
sigure de decidabilitate; 

d. adevărul este conceput ca o corespondenţă între o realitate 
(primă) şi un discurs (întotdeauna, secund); 

e. permite autonomizarea discursului, acesta devenind o lume 
suficientă sieşi, paralelă cu lumea reală (“matematicile pure”, 
estetismul şi ermetismul în artă etc.); 

f. legitimează transformarea limbajului în generator de uni- 
versuri paralele — fie în plan conceptual, fie în cel imaginar. 


În concluzie, împărtăşim credința conform căreia concepția 
“limbajului-oglindă” (sau a “cuvântului-simbol”) stă la baza unei 
schizofrenii generalizate, care dă seama de actuala criză a civiliza- 
tiei de tip european. Pe scurt, ea se poate caracteriza ca o neputinţă 
congenitală a discursului modern de a stăpâni, prin Logos, realita- 
tea pe care pretinde că o reflectă. 

Unul dintre primii gânditori europeni care au înţeles acest lucru 
a fost Karl Marx. Cel care credea că “Filosofii nu au făcut decât să 
interpreteze lumea în diferite moduri; important este însă de a o 
schimba (“Teze despre Feuerbach” - 20, p. 375) s-a simțit dator să 
schiţeze o epistemologie a “adevărului concret”, care să fie şi apli- 
cabil, transformator. Referitor la categoriile morale, contempora- 
nul său, Nietzsche, echivala morala creştină cu “neputința pusă în 
acțiune” tocmai pentru că era, după opinia lui, o morală abstractă 
(de tip “decalog”). La ambii gânditori, reunificarea subiectului cu- 

noscător cu subiectul acțiunii a fost una dintre problemele centrale 
ale programului filosofic. 

Credem că aşa-numitul eşec istoric al “marilor naraţiuni”, adică 
devierile antiumaniste ale unor ideologii umaniste (prin proiectul 
lor iniţial) - creştinismul, marxismul etc. -, trebuie pus în legătură 
cu hiatusul dintre discurs și conduită, pe care cultura modernă l-a 
moştenit de la teologia medievală (ultima încercare de unificare a 
cunoaşterii şi acţiunii a aparținut gnosticilor); acest hiatus se tra- 
duce prin incapacitatea discursului unui subiect de a norma şi de a 
modela conduita aceluiași subiect. În epoca modernă, cele mai bune 
produse ale discursului au fost ... alte discursuri, iar nu “oameni 
adevăraţi”, cum îşi dorea Feuerbach. Pentru perioada actuală, putem 
medita la ravagiile pe care le fac “misiunile de pace” ale ONU în 
diferite părți ale lumii sau la “episodul Gorbaciov” - o operaţie în 
urma căruia a murit nu numai pacientul, ci şi medicul (Mihail Gor- 
baciov este singurul şef de stat din istoria modernă care a „reușit 
desființarea statului condus de el; una dintre primele consecinţe ale 
dispariţiei Uniunii Sovietice a fost răsturnarea sa de la putere). 

Un alt aspect grav al hiatusului dintre subiectul cunoașterii şi 
subiectul acţiunii este incapacitatea societăţilor moderne de a stă- 
pâni discursul ştiinţific şi de a-l direcţiona spre ameliorarea condi- 
tiei umane. Lucrurile s-au petrecut de parcă cineva ar fi urmărit să 
confirme, pas cu pas, celebrul avertisment al lui Pascal: ştiinţă fără 
conțtiință = ruina sufletului. Atât ştiinţa, cât şi progenitura ei, teh- 
nologia au devenit surse prodigioase de alienare umană?. 


1.2.2. Concepția demiurgică 
Şi aceasta cunoaşte două variante: i) concepţia magică şi ii) con- 
cepţia mitică. 
- i) Concepţia magică se înrudeşte cu prima variantă a 


concepției instrumentaliste (concepţia “cuvântului-sem- 

nal”), în sensul că-și are obârşia tot în necesităţi presante 
ale ființei umane. Deosebirea constă în faptul că aici cu- 
vântul nu se mai adresează altui om, ci unor forțe supra- 
individuale (fie naturale, fie supra-naturale). 

Emiţând cuvântul magic, omul se simte stăpân pe aceste forțe 
(reale sau considerate “reale”), iar prin aceasta se simte stăpân şi 
peste semeni. “Primii împărați ai lumii erau considerați (și se con- 
siderau) stăpâni pe forţele naturale şi supranaturale; abia atunci — şi 
de aceea - li se încredințau țări şi armate” (18). 

- ii) Concepţia mitică va considera cuvântul drept crea- 
tor de realitate, nu doar un instrument de înstăpânire a 
acesteia. 

Esenţa miturilor stă în instituirea unui timp al originilor, calita- 
tiv superior timpului profan, datorită investirii sale cu sacralitate4.. 
Orice mit conține o poveste despre nașterea lumii (sau a unei părți 
a acesteia), în urma unui gest fondator. 

În Aspecte ale mitului, Mircea Eliade scria: “.. mitul istoriseşte 
cum, graţie isprăvilor Fiinţelor Supranaturale, o realitate a căpătat 
existenţă, fie ea realitatea totală, cosmosul, sau numai un fragment: 
o insulă, o specie vegetală, o comportare umană, o instituţie. Ele 
este deci întotdeauna povestea unei creațiuni” (apud Vera Călin, 
“Cuvânt înainte” la Estetica mitului — 10, p.7). 

Încă din 1943, în Comentarii la legenda Meşterului Manole, 
Mircea Eliade afirma că toată creaţia repetă actul cosmogonic prin 
excelenţă: Creaţia Lumii. În Mitul eternei reîntoarceri (23), Eliade 
caracterizează ontologia “primitivă” a culturilor arhaice prin două 
idei fundamentale: 1) omul culturilor tradiţionale nu se recunoaşte 
ca fiind real decât în măsura în care încetează de a exista el însuşi 
(pentru un observator modern) şi se mulţumeşte să imite şi să re- 
pete gesturile altuia (zeu, strămoş sau erou); 2) în măsura în care 
actul (sau obiectul) obţine o realitate precisă prin repetiţia gesturi- 

lor paradigmatice şi numai prin ea, este abolit implicit timpul pro- 
fan, durata, “istoria”, şi cel ce reproduce gestul exemplar se află ast- 
fel transportat în epoca mitică în care a avut loc revelarea gestului 
exemplar (idem, pp. 48-50). După Eliade, “Toate actele religioase 
sunt presupuse ca fiind fondate de zei, eroi civilizatori sau strămoşi 
mitici. Actele umane au realitate şi eficacitate numai în măsura în 
care ele repetă exact o acțiune săvârşită la începutul timpului de 
un zeu, un erou sau un strămoş” (idem, p. 35). Pentru el, Sabatul 
iudeo-creştin este o astfel de imitatio dei; mesajul Mântuitorului 
este în primul rând exemplu ce se cere imitat; riturile matrimoniale 
reproduc ierogamia (în special, unirea Cerului şi Pământului); în 
genere, mitul cosmogonic oferă un model exemplar tuturor cere- 
moniilor care urmăresc restaurarea plenitudinii totale: vindecarea, 
fecunditatea, procreaţia, lucrările agricole etc. (cf. idem, pp. 35-38). 
“Astfel - comentează Eliade -, se poate spune că toate activitățile 
responsabile şi care urmăresc un ţel bine definit sunt, pentru lumea 
arhaică, ritualuri. Dar cea mai mare parte a acestor activități au 
suferit un lung proces de desacralizare şi au devenit, în societăţile 


>» 


moderne, activităţi “profane ” (idem, p. 41). El ilustrează această ul- 
timă idee cu numeroase exemple din societăţile “istorice”: dansul, 
luptele, conflictele, războaiele, încoronările regilor, justiţia (idem, 
pp. 42-45). 

Dacă punctul de vedere al lui Mircea Eliade s-ar opri aici, adi- 
că dacă ar rămâne unul “pur constatativ', poate că nu am fi nici 
noi obligaţi să încărcăm valoric “concepția mitică” despre natura 
limbajului. Am avea, poate, o ezitare: de ce să considerăm ca “uma- 
nistă” concepţia “sincretică” şi să nu o considerăm pe cea “mitică”? 
Dar, după cum se ştie, Mircea Eliade ridică problema “rezistenţei” 
culturilor arhaice în fața istoricităţii, ca argument capital împotri- 
va istorismului (îndeosebi a ideii de “istorie ireversibilă”). În Mitul 


eternei reîntoarceri, el scrie: “Dar interesul pentru ireversibilitatea 

şi înnoirea! istoriei este o descoperiere recentă în viața umanității. 
Din contră, umanitatea arhaică se apără cum poate împotriva a ceea 
ce istoria propune ca nou și ireversibil” (idem, p. 64). În “Prefaţa” 
la Cosmologie şi alchimie babiloniană, Eliade se arată dezamăgit 
de modul în care au fost întâmpinate prima fasciculă din Alchimia 
Asiatică (Bucureşti, 1935) şi, mai ales, cartea sa Yoga. Essai sur les 
origines de la mystique indienne (Paris-Bucureşti, 1936). El se miră 
că intelectualii pentru care problema destinului culturii româneşti 
este o “nobilă pasiune” nu au înţeles importanța acestor lucrări 
pentru “problematica actuală a culturii româneşti”. Care este aceas- 
tă problematică? Eliade crede că este “autohtonia, adică rezistența 
elementelor etnice împotriva formelor de cultură străină” (24, p. 
6). Considerându-i ca premergători pe Haşdeu şi Pârvan, iar dintre 
contemporanii săi citându-l pe Blaga (“revolta fondului autohton”), 
Mircea Eliade conchide: “Ori, unul din rezultatele precise la care 
ajungem în Yoga este tocmai această rezistență a fondului autoh- 
ton, pre-arian, şi suprimarea lentă a formelor spirituale impuse de 
către năvălătorii indo-europeni” (ibidem). 

Eliade nu se rezumă la “problematica actuală a culturii româ- 
neşti”, ci integrează concluziile sale într-o paradigmă disciplinară 
mai largă - cel puţin de anvergură europeană: “Astăzi, când isto- 
rismul este depăşit, şi în cultura europeană încep să-şi recapete 
prestigiul formele de sensibilitate pre-alfabetică, şi să se înțeleagă 
aşa cum trebuie gândirea simbolică - cultura românească poate să- 
şi valorifice zone rămase până acum inerte şi obscure” (idem, pp. 
7-8). Dar acest ideal metodologic este nu numai specific european, 
el este îmbrățișat “pretutindeni”; nu este vorba doar de un ideal 
metodologic, ci şi de unul practic, aproape politic, care în alte părţi 
este deja “promovat”: “Astăzi, ştiinţa românească întâlneşte prilejul 
unic de a valorifica spiritualitatea şi istoria secretă a neamului nos- 
tru. Pentru că, după cum spuneam, istorismul a apus pretutrindeni. 

Se pune preț pe preistorie şi extra-istorie; sunt cercetate şi promo- 
vate formele colective ale vieţii, simbolurile, tradiţiile orale etc. Ori, 
în acest domeniu, poporul nostru este bogat” (idem, p. 8). 

Credem că s-a înţeles de ce nu putem considera “concepţia mi- 
tică” o concepţie umanistă. Una dintre implicaţiile sale ideologice 
este autohtonismul, care la noi s-a concretizat fie în plan politic 
(Mişcarea Legionară), fie în plan cultural (protocronismul din ul- 
timul deceniu al regimului ceaușist). Dacă în anii '30 -'40 autohto- 
nismul a eşuat ca soluţie alternativă la modernizarea de tip occi- 
dental, în anii 2000 nu mai putem spera ca el să reprezinte o soluţie 
alternativă la mondializare. Obstinaţia de a-l impune ca ideologie 
dominantă nu poate duce decât la o nouă catastrofă socio-econo- 
mică şi, foarte probabil, politico-militară (a se nota episodul Koso- 
vo - 1999, precum şi lanţul de evenimente care au debutat pe 11 
septembrie 2001). 

[În paranteză fie spus, nici Mişcarea Legionară, adversară de- 
clarată a “raționalismului dogmatic” de sorginte occidentală, nu a 
reuşit să re-unifice subiectul discursului cu subiectul acțiunii: ea a 
parcurs întregul drum de la cele mai nobile intenţii la crima poli- 


tică organizată.] 


Mitul creaţiei prin Logos, prin cuvântul-gând divin este un 
mit al miturilor, exprimând însuşi modul mitic de a concepe rolul 
creator al cuvântului. Legat de “mitul miturilor” este mitul Limbii 
Originare. Într-un discurs ţinut în octombrie 1992 la College de 
France, “Pe urmele limbii perfecte în cultura europeană”, tradus 
şi în româneşe (25) , Umberto Eco îl prezintă în cele mai diver- 
se variante (Limba Perfectă, Limba Mamă, Limba Edenică, Limba 
Magică sau Limba Secretă). Eco vede legătura dintre cele două mi- 
turi - al Genezei şi al Limbii Originare - în prima carte a Vechiului 
Testament, unde se spune că Dumnezeu l-a condus pe Adam în 

faţa animalelor, iar acesta le-a dat nume (Facerea, 2.19). La începu- 
tul secolului XIV, Dante avea să se întrebe: “În ce limbă o fi vorbit 
Adam cu Dumnezeu în Paradisul terestru?”. Visul unei limbi per- 
fecte şi universale apare însă mai târziu, naşterea lui fiind legată 
de mitul Turnului Babel, despre care Cartea Sfântă pomeneşte abia 
în secolul V sau VI (Biblia Cotton): în timpul construirii turnului 
din Babel, Dumnezeu amestecă limbile (Facerea, 11). Umberto Eco 
pune apariţia acestui mit în legătură cu alterarea limbii latine şi de- 
căderea ei ca limbă universală, moment ce a coincis cu afirmarea 
noilor limbi europene: “Tocmai când încep să se înțeleagă aceste 
noi limbi, apar şi primele imagini ale Turnului Babel” (idem, p. 13). 

Varianta cea mai interesantă a mitului Limbii Originare este 
formulată de Dante, în De Vulgari Eloquentia: Dumnezeu nu i-ar 
fi dat lui Adam o limbă gata făcută, ci doar un dar al limbii, ceva 
mai abstract şi mai primitiv decât o limbă, adică o forma locuti- 
onis (în termenii de astăzi, o matrice lingvistică sau o gramatică 
universală). “Se poate recunoaşte aici, spune Eco, un discurs care 
de la Modişti trece pe la Port-Royal, Du Marsais şi pe la alți autori 
ai Enciclopediei, până la Chomsky. Este adevărat: în acest text dan- 
tesc apare pentru prima oară problema unei competenţe generative 
universale ce ar preceda, filogenetic şi ontogenetic, învăţarea unei 
limbi naturale” (idem, p. 14). 

Am insistat asupra analizei lui Umberto Eco pentru a sugera 
cititorului cam în ce zonă a teoriilor despre limbaj poate fi întâl- 
nită concepţia demiurgică despre natura limbajului, în varianta ei 
mitică. Pentru cei interesaţi de dezvoltările în această direcţie reco- 
mandăm şi studiul lui Gillo Dorfles, “Homoglosie, heteroglosie şi 
mitul Turnului Babel » (10, pp. 68-79). O altă rațiune pentru care 
am adus în faţă analiza de mai sus a fost dorința de a semnala cât 
de înrădăcinată este concepția demiurgică în tradiţia culturală eu- 
ropeană, implicit în imaginarul colectiv al popoarelor europene. 

De aceea nu trebuie să ne surprindă că, în pofida ofensivei con- 
cepţiei instrumentaliste care s-a petrecut de-a lungul modernităţii, 
concepţia demiurgică rămâne un refernțial foarte puternic pentru 
simțul comun şi pentru o zonă importantă a culturii elaborate (li- 
teratura, de pildă). 

La nivelul psihologiei populare, concepția demiurgică se mani- 
festă şi astăzi — fie încadrată în formaţiuni ideologice premoderne 
(de obicei folclorice), fie parazitând formaţiuni ideologice de tip 
modern. Astfel, teama de a nu “cobi”, teama de blestem sau teama 
de a vorbi despre proiecte şi speranţe pentru a nu le zădărnici, poa- 
te fi întâlnită şi la “practicieni” ai culturii urbane’. 


1.2.3. Concepția sincretică 
Cunoscută în literatură şi sub denumirea de “concepție umanis- 


Y» 


ta 


Y Y» 


(18), ea poate fi denumită “sincretică” deoarece presupune sin- 
cretismul (concordanța) limbajului, realităţii şi fiinţei umane, sub 
auspiciile unei geneze continue şi fără sfârşit. În cadrul acestei con- 
cepții, nici unul dintre cele trei elemente nu este dat de la început, 
ca premisă pentru apariţia celorlalte două. Odată cu omul se naşte 
şi limbajul, care este al său, şi realitatea, care este a sa, omul fiind, în 
egală măsură, al lor. Între Om, Limbaj şi Realitate există nu numai 
un raport de concomitenţă, ci şi unul de co-participare la Fiinţă. 
Vom prezenta dezvoltarea contemporană a acestei concepții în 
capitolul următor (paragraful 2), când vom trata rezultatele “abor- 
dărilor neriguroase” din filosofia contemporană a limbajului. De- 
ocamdată vom spune că această concepţie pare cea mai rezonabilă 
(pentru că este testabilă); totodată, ea este şi singura consecvent 
umanistă, în sensul că nu mai reprezintă o sursă de alienare (de 
înstrăinare a omului în raport cu esența sa umană). 
Dacă prima concepție despre limbaj (instrumentalistă) atribuie 


acestuia un rol infra-uman, iar concepția a doua (demiurgică) îi 

atribuie unul supra-uman, concepția sincretică îi conferă limbaju- 
lui o măsură umană. Marele ei adevăr, ce se testează inter-teore- 
tic, coroborându-se cu numeroase rezultate din alte domenii ale 
cunoaşterii, este interdependenţa genetică şi structurală dintre 
limbaj şi esenţa umană. El se naşte odată cu aceasta şi - mai mult — 


evoluează istoriceşte odată cu ea. 


2. COTITURA LINGVISTICĂ 


În secolul nostru, întregul univers cultural începe să graviteze 
în jurul Discursului. Se poate vorbi de o reducere generalizată la 
discurs: ştiinţa a devenit un discurs riguros şi sistematic; arta - un 
discurs figurat şi patetic; filosofia — o analiză a discursului (nu nu- 
mai filosofia analitică, ci şi structuralismul, hermeneutica, psiha- 
naliza, existenţialismul). Iată cum descrie acest peisaj teoretic, in- 
telectual şi - într-un plan mai larg - cultural, un distins cercetător 
român, unul dintre puţinii specialiști ai noştri în retorică: “Neîndo- 
ielnic, secolul nostru (secolul al XX-lea - n.ns., D.B.) este dominat 
de această 'tiranie' a logosului, de puterea imensă a discursivității, 
putere în care regăsim, deopotrivă, şi marile virtuţi ale limbajului, 
dar şi marile vicii ale lui. Este acesta motivul pentru care inves- 
tigația asupra limbajului este una dintre cele mai acaparatoare în 
cultura contemporană” (11, p. 7). 

De aceea, dacă vrem să înţelegem “spiritul epocii” noastre este 
obligatoriu să ne explicăm interesul pentru limbaj al culturii con- 
temporane. Nu putem să nu sesizăm şi să nu conceptualizăm, să 
nu înţelegem și să nu explicăm faptul că în secolul pe care l-am 
încheiat de curând s-a petrecut o mare schimbare de paradigmă 
culturală. Dacă odată cu Renaşterea și Iluminismul a avut loc re- 
descoperirea Cunoaşterii, în secolul XX a avut loc descoperirea 
Limbajului. Dar aşa cum ştim de la Hegel, chintesența spirituală 

a unei epoci este filosofia; dacă odată cu începuturile gândirii mo- 
derne (Locke, Descartes, Kant) filosofia a devenit o filosofie a Cu- 
noaşterii, astăzi principalele curente filosofice indică reorientarea 
culturii contemporane către semiotic. De aici şi marea importanță 
pe care a dobândit-o abordarea limbajului. Acest fenomen cultural 
a fost numit cotitură lingvistică. 

Din capul locului trebuie să ne întrebăm dacă așa-numita “co- 
titură lingvistică” reprezintă un simplu fenomen de modă inte- 
lectuală sau este un fenomen esenţial, definitoriu pentru cultura 
contemporană. Din afirmaţiile cuprinse în alineatele precedente se 
poate deduce cu ușurină care este răspunsul nostru: cotitura ling- 
vistică este şi o modă intelectuală, cu toate excesele şi manifestările 
inautentice pe care le presupune orice modă, dar ea este mai mult 
decât atât. Aşa cum vom vedea în continuare, cotitura lingvistică 
reprezintă un “final previzibil”: ea finalizează o tendință majoră a 
culturii moderne. Această tendinţă a fost anticipată de Nietzsche, 
care îşi anunța contemporanii că “Dumnezeu a murit” (Gott ist 
tot), şi de Kierkegaard, care credea că “întreaga viață poate fi privi- 
tă ca un amplu discurs”; ea a fost consfințită de Heidegger, pentru 
care “numai acolo unde este limbaj este o lume” sau de Sartre, cel 
din Les motes (Cuvintele). Pentru a-l parafraza pe Gabriel Garcia 
Márquez, putem spune că istoria intelectuală a modernităţii poate 
fi citită ca o “cronică a unei morţi anunțate”. Este vorba de “moar- 
tea” transcendentului în cunoașterea de tip ştiinţific. 

După cum observa Adrian-Paul Iliescu, istoria gândirii moder- 
ne ar putea fi scrisă ca “istorie a eliminării treptate dar sistematice 
a transcendentului din univers” (26, p. 25), mai precis — din tabloul 
explicativ al universului. 

Renaşterea a produs o inversare definitivă a ierarhiei dintre re- 
alitatea transcendentă şi realitatea accesibilă, în favoarea celei de-a 
doua. Fizica galileo-newtoniană a echivalat cu eliminarea explicită 

a transcendentului din sfera preocupărilor ştiinţifice. Mişcarea nu 
mai era un simplu efect exterior (secund) al unor “forțe” misteri- 
oase (primordiale); căderea corpurilor nu mai însemna “trecerea” 
acestora către o poziţie ideală (“locul natural”). Deplasarea spaţio- 
temporală vizibilă (deci, pământească) devine Realitatea în cel mai 
deplin sens al cuvântului. Fosta “filosofie naturală” devine Fizică. 
Scopul cunoaşterii nu mai este identificarea unor misterioase “cau- 
ze ascunse”, ci descrierea matematizată a evenimentelor vizibile (de 
pildă, mișcarea). 


În legătură cu trecerea de la “cauzele ascunse” ale mișcării la de- 
scrierea matematică a acesteia, Alexandre Koyre este tentat să vadă 
în ea o victorie a platonismului împotriva aristotelismului: “con- 
temporanilor şi elevilor lui Galilei, ca şi lui Galilei însuşi, ştiinţa 
galileană, filosofia galileană a naturii, le apăreau ca o reîntoarcere 
la Platon, ca o victorie a lui Platon asupra lui Aristotel. Trebuie să 
mărturisesc că o asemenea interpretare pare perfect rezonabilă” 
(27, p. 13). 

În ceea ce priveşte forțele misterioase, transcendente în raport 
cu cunoaşterea (nematematizată!), Koyre dezvoltă în nota (f) a stu- 
diului citat teoria dinamică a impetus-ului, elaborată de Jean Buri- 
dan, care urmărea să explice, în tradiţie aristotelică, cauza mișcării 
(idem, p. 15). În esenţă, această teorie (cea mai influentă teorie fi- 
zică în secolul al XIV-lea) încerca să explice continuarea mișcării 
unui proiectil, după ce acesta este aruncat (una dintre problemele 
cele mai prost soluționate de teoria aristotelică). După Buridan, 
continuarea mişcării se datorează nu unui motor extern, ci unei 
dizpoziţii motrice (puissance), imprimată corpului (impetus), care 
e o calitate permanentă a corpurilor (ibidem). Când Galilei a re- 
nunțat la teoria impetus-ului şi, în general, la postularea unor cauze 
şi forţe exterioare care ar ajuta mişcarea să persiste, el a optat, în 

opinia lui Koyré, între gândire şi percepţie, alegănd gândirea pură 
în detrimentul experienţei: “Căci tocmai gândirea pură şi fără nici 
un amestec, şi nu experienţa și percepția simțurilor stă la baza “noii 
ştiinţe a lui Galileo Galilei” (idem, p. 11). Dar revoluţia epistemo- 
logică înfăptuită de Galilei poate fi interpretată şi ca o opţiune între 
a gândi şi a imagina - i.e. între teoria ştiinţifică (în sens modern) şi 
simțul comun. Koyre însuşi o spune: “de fapt, noi nu putem gândi 
mişcarea în sensul efortului și impetus-ului; noi putem doar s-o 
imaginăm astfel. Trebuie deci să alegem între a gândi şi a imagina. 
A gândi alături de Galilei sau a imagina odată cu simţul comun” 
(ibidem). 

Iată de ce credem că “momentul Galilei” poate fi considerat un 
“punct de inflexiune” în cultura europeană, a cărui semnificație de- 
păşeşte eliminarea transcedentului din tabloul explicativ al lumii. 
În epocă, Galilei se confrunta cu trei adversari: autoritatea, tradiția 
şi — cel mai redutabil - simțul comun. Din Dialog asupra celor două 
mari sisteme ale lumii rezultă că el era pe deplin conștient de tăria 
acestor adversari, mai ales a celui de-al treilea. Pentru simţul co- 
mun al epocii, structurat “aristotelician', era de-a dreptul paradoxal 
să gândeşti mişcarea ca pe ceva care persistă in se şi per se, fără in- 
tervenţia unei cauze sau forțe exterioare. Declarând război simțului 
comun, Galilei va inaugura în cultura europeană o epistemologie 
în care necesse îl determină pe esse, iar lumea abstractă şi incoloră 
a lui Arhimede este mai “reală” decât lumea calitativă a percepției 
senzoriale şi a experienţei cotidiene. Pe baza noii epistemologii se 
vor naşte şi se vor dezvolta ştiinţele moderne ale naturii; în ceea 
ce priveşte impactul ei asupra culturii occidentale în ansamblu, 
vom vedea în continuare cum idealul de cunoaştere impus de noua 
epistemologie va afecta toate celelalte idealuri — sociale, morale şi 
politice. 

În două secole, noul tip de explicaţie devine ideal de raționa- 
litate cognitivă. Absența transcendentului nu mai este considera- 
tă o deficiență sau semn de degradare spirituală, ci un merit. Mai 
târziu, când Napoleon Bonaparte îl va întreba pe Laplace de ce în 
Mecanica cerească nu există nici o referire la Dumnezeu, acesta îi 
va răspunde: “Sire, je navais pas besoin de cette hypothese!” (Sire, 
n-am avut nevoie de această ipoteză !). Cuvintele lui Laplace sunt 
expresia lingvistică a noii paradigme, care va deveni, în curând, pa- 
radigma dominantă în cunoașterea naturii6. 

Cât despre cunoașterea societăţii, ea s-a instalat mai greu, abia 
odată cu pozitivismul lui Auguste Comte și cu realismul istoric al 
lui Karl Marx. Istoria nu mai este considerată o manifestare a Ideii 
(ca la Hegel), ci, dimpotrivă, ideile sunt considerate manifestări is- 
torice, devenind ele însele obiect de cunoaştere. Spiritul nu mai este 
o realitate transcendentă a vieţii sociale, ci un parametru al aceste- 
ia: conştiinţă a existenţei (Marx). Engels avea să spună că odată cu 
concepția prietenului său, filosofia a fost alungată nu numai din na- 
tură, ci şi din istorie (“filosofia” — în sensul de filosofie speculativă): 
“Pretutindeni problema nu mai constă în a născoci conexiuni, ci în 
a le descoperi în fapte” (29, p. 371). După opinia lui, acestei mișcări 
de “pozitivare” îi scăpaseră doar două domenii - logica şi dialectica, 
adică “imperiul gândului pur”, dar avertiza, pe bună dreptate: “în 
măsura în care acesta subzistă” (ibidem). 

Într-adevăr, în urma “tăieturii epistemologice” (după celebra 
expresie a lui Althusser) realizate de Marx, două importante do- 
menii ale cunoaşterii rămâneau în terenul gândirii speculative şi, 
implicit, captive viziunii transcendentiste: ontologia culturii și on- 
tologia creaţiei intelectuale. În spatele unei culturi continua să se 
afle “spiritul epocii”, iar în spatele discursului - “gândirea”; în spa- 
tele operei - “spiritul creator”, în spatele expresiei - “intuiţia, iar în 
spatele cuvintelor - “sensurile”. 

Până în secolul XX, entităţile lingvistice au rămas într-o poziţie 
secundară, fără să aibă un statut autonom: limbajul continua să fie 
un efect, iar cauza să fie “gândirea”. Depăşirea acestei viziuni, de- 
păşire pe care istoria culturală a secolului XX o va fixa sub numele 
de “cotitură lingvistică”, a început în mai multe domenii ale creaţiei 
culturale, dar probabil că ea nu ar fi avut câştig de cauză dacă nu 
s-ar fi manifestat şi la nivelul cunoaşterii ştiinţifice; datorită pre- 
stigiului fără egal pe care “ştiinţele exacte” l-au avut în epoca mo- 
dernă, aceste ştiinţe au contribuit decisiv la generalizarea cotiturii 
lingvistice, ea propagându-se în toate domeniile vieţii spirituale. 

Geometriile neeuclidiene au dovedit că matematica nu repre- 
zintă o simplă descriere a realităţii (a spaţiului fizic); teoriile fizicii 
moderne au încetat să fie simple descrieri, devenind construcții 
matematizate, iar teoriile fizicii contemporane sunt abordate ca 
ansambluri de enunţuri (deci ca entităţi pur lingvistice). În lingvis- 
tică, expresia începe să fie abordată ca entitate autonomă, iar limba- 
jul devine o structură de sine stătătoare, independentă de individul 
care vorbeşte. În artele plastice asistăm la o devalorizare accelerată 
a realismului şi naturalismului, impunându-se idealul autonomiei 
absolute — atât a operei, cât şi a limbajului. În literatură, descrierea 
universului interior este înlocuită cu experimentul verbal pur (de 
pildă la James Joyce). Filosofia încetează să mai însemne o con- 
strucţie de sisteme, dezvoltându-şi funcţia lingvistică; pentru o 
mare parte a filosofiei analitice, idealul clarității devine purificarea 
discursului de reziduurile speculative şi de falsele probleme. 

Care a fost mecanismul intim al acestei schimbări? Ce învăţă- 
minte putem trage din analiza lui? Putem învăţa să gândim feno- 
menele de comunicare socială altfel decât înaintașii noştri “mo- 
derni’, care au împărtăşit experiența a două războaie mondiale, 
a două sisteme totalitare, a unui “război rece” şi a atâtor războaie 
locale desfășurate în zeci și sute de “puncte fierbinţi” ale planetei? 


BAZELE EPISTEMICE ALE COMUNICĂRII | 153 


Oare oamenii doar au suportat această experienţă istorică sau ei au 
şi generat-o? Ce legătură ar putea exista între experienţa istorică şi 
tipurile de raționalitate dominante în diferite epoci? 

În fond, “cotitura lingvistică” a fost inseparabilă de geneza unei 
noi paradigme de cunoaştere rațională, care s-a manifestat la în- 
ceputul secolului XX atât în “ştiinţele exacte” (matematică, logică, 
fizică), precum şi în ştiinţele “umane” (lingvistică, antropologie, 
sociologie). Dar pentru a se înțelege noua paradigmă este necesară 
o analiză, oricât de sumară, a vechii paradigme, adică a tipului de 
raționalitate care s-a identificat, pentru câteva secole, cu însăşi mo- 
dernitatea. Procesul de erodare a acestui tip de raționalitate a fost 
atât de rapid, încât pentru mulți gânditori paradigma modernită- 
ţii aparține deja trecutului; un avizat analist al acestui proces, cum 


este Grigore Georgiu, o denumeşte “paradigma clasică” (vezi 30). 


După cum constată Adrian-Paul Iliescu, această paradigmă a 
gravitat în jurul unui ideal de raționalitate care poate fi rezumat în 


ecuaţia Cr = In: 
Cunoaştere rațională = Inteligibilitate necondiționată. 


Acest ideal a fost recunoscut şi de promotorii reconstrucției 
axiomatice a ştiinţei (Frege, Russell, Hilbert, Einstein), dar şi de 
promotorii structuralismului (Saussure şi urmaşii). Ecuația de mai 
sus conține ideea că un enunţ are valoare cognitivă dacă şi numai 
dacă el are un sens universal-accesibil, dacă este inteligibil într- 
un sens care permite controlul şi, implicit, dacă obţine consensul 
intersubiectiv. 

Este legitim să ne întrebăm cum s-a ajuns la aceste exigențe- 


standard: control, consens intersubicetiv şi inteligibilitate necon- 

diționată. Instituirea lor în cultura ştiinţifică occidentală se explică 
prin importantele avantaje metodologice pe care acestea le oferă 
(mai cu seamă în analiza critică a teoriilor şi în explicarea “pro- 
gresului teoretic”). Altfel spus, în spatele acestui ideal se ascunde o 
strategie a eficacității (desigur, este vorba de eficacitatea demersului 
ştiinţific, dar nu ne putem reprima gândul că opțiunea pentru efi- 
cacitate se înrădăcinează într-o paradigmă culturală mai veche, pe 
care Europa Occidentală a moştenit-o de la Imperiul Roman; există 
istorici ai religiei care consideră că această moştenire datează mult 
înainte de anul 1054, fiind cauza cea mai adâncă a rupturii ecleziale 
Apus-Răsătit). 

Dar în alte domenii ale cunoașterii (filosofie, artă, religie), efi- 
cacitatea are alt rol sau este altfel concepută; astfel, în aceste dome- 
nii exigenţele enumerate mai sus sunt mult slăbite sau au alt rang 
de importanţă: inteligibilitatea, consensul şi uniformitatea sunt 
sacrificate în favoarea altor valori. Contrastul maxim îl găsim în- 
tre matematică şi genurile culturale “neeficace” (de pildă poezia, 
unde inteligibilitatea necondiționată, consensul și uniformitatea nu 
numai că nu reprezintă cerinţe generale, dar sunt adesea evitate, 
fiind considerate indicatori ai eșecului, nu ai succesului). Așadar, 
în instituirea exigenţelor-standard s-a plecat de la un model oferit 
de matematică şi logică, iar aderenţa la numitul ideal de raționali- 
tate a dus la impunerea în cadrul culturii occidentale moderne a 
supremaţiei unor valori care erau centrale doar în “ştiinţele excate”: 
Claritatea, Precizia, Certitudinea, Univocitatea (în sensul de univo- 
citate semantică a termenilor). 

Aceleaşi valori sunt centrale şi în lingvistică, unde sunt con- 
siderate proprietăţi ideale ale unui limbaj ideal, care ar permite 
comunicarea ideală. Îmbrăţişarea de către lingviști a idealului de 
raționalitate “Cr = In” a dus la impunerea tacită a ecuaţiei: 

Cunoaștere rațională = Inteligibilitate necondiționată (i.e. 
accesibilitate universală) = Claritate + Precizie + Univocitate 


(semantică) + Sistematicitate (rigoare formală). 


La cumpăna secolelor XIX şi XX, situaţia concret-istorică în 
care se afla cunoaşterea în culturile de soriginte europeană (etapa 
sistematizării cunoştinţelor achiziționate) explică aderarea bruscă 
şi entuziastă a multor domenii ale cunoașterii la un ideal de raţio- 
nalitate care era, în fond, specific matematicii şi ştiinţelor matema- 
tizate. În acest moment istoric, nevoile temporare ale cunoașterii 
în general au coincis cu nevoile permanente ale matematicii. De 
aceea, se poate considera că această paradigmă a cunoașterii raţi- 
onale a fost un rezultat al matematizării metaştiinţei (al nivelului 


epistemologic al reflecţiei teoretice). 


O a doua întrebare la care trebuie să răspundem astăzi, în toiul 
curentelor “postmoderne”, este următoarea: Este legitimă pretenţia 
de a generaliza acest ideal de raționalitate la toate domeniile cu- 
noașterii (şi, uneori, chiar la toate domeniile vieții spirituale)? Nu 
este nici un secret că marea majoritate a celor care am trecut prin- 
tr-o şcoală (nu este vorba aici de sisteme de învățământ alternative, 
cum este Waldorf) am fost învăţaţi să ne fie ruşine dacă nu suntem 
“raţionali” şi să ne mândrim că suntem “ființe raționale”, indiferent 
de domeniul de referință (uneori, nici relaţiile sentimentale, cum ar 
fi cele dintre părinţi şi copii sau dintre bărbat şi femeie nu au scăpat 
de tentaţia raționalizării)7. În planul cunoaşterii teoretice, cercetă- 
torii din disciplinele socio-umane au început, sub presiunea modei 
structuraliste din anii '60 ai secolului trecut, să matematizeze tot 
ce se putea — de la psihologie și sociologie, până la istorie (unde se 


>» 


vorbea insistent de “clyomatematică 
y 

Îndoiala cu privire la universalitatea (implicit, unicitatea) ide- 
alului clasic de raționalitate a apărut în legătură cu cu opera unuia 
dintre cei mai tipici reprezentanți ai paradigmei clasice - şi l-am 
numit pe David Hilbert, promotorul ideii de axiomatizare a ma- 
tematicii, care visa la o axiomatizare unitară a tuturor ştiinţelor. 
După cum vom vedea imediat, această supralicitare a determinat 
un interes fără precedent pentru problemele limbajului - atât din 
partea matematicienilor şi a logicienilor, cât şi din partea fizicieni- 
lor şi biologilor (în general, a savanților din zona ştiinţelor naturii 
matematizate). 

Însuşi Hilbert a recunoscut că “Dacă raționamentul logic trebu- 
ie să fie sigur, atunci e necesar să putem vedea toate aspectele obiec- 
telor” (apud 31, p. 403). Altfel spus, toate proprietăţile, diferențele, 
succesiunile sau alăturările lor trebuie să fie date intuitiv în acelaşi 
timp cu obiectele, dar ca un ceva care nu mai poate fi redus la alt- 
ceva şi care nici nu are nevoie de o astfel de reducție. Astfel, Hilbert 
a impus ideea că poate fi recunoscută drept cunoaştere ştiinţifică 
(rațională) doar construcţia teoretică ce permite o viziune inte- 
grală asupra obiectului de cunsocut. E a ridicat această cerință la 
rangul de exigentă a oricărei atitudini raţionale: “Aceasta este atitu- 
dinea filosofică fundamentală, pe care o consider necesară pentru 
matematică, precum şi, în general, pentru orice gândire compre- 
hensivă şi orice comunicare ştiinţifică şi fără de care o manifes- 
tare spirituală nici măcar nu e posibilă” (ibidem)8. Condiţionarea 
atitudinii raționale şi a oricărei manifestări spirituale de o viziune 
integrală asupra obiectului a avut ca rezultat instituirea unei forme 
canonice de cunoaștere rațională, capabilă să ofere o imagine com- 
plet cristalizată a obiectului, cu toate componentele lui şi cu toate 
relaţiile dintre acestea. 

În cadrul acestei forme canonice, limbajul devine mijlocul obli- 


gatoriu al cunoaşterii, fiind singurul care permite realizarea cu- 

noaşterii în parametrii ideali ai formei canonice. Modelele exem- 
plare ale acestui tip de cunoaştere devin geometriile axiomatizate 
(Hilbert), axiomaticile logice (Frege, Russell), descrierile structura- 
le ale limbii naturale (Saussure). 

Instituirea formei canonice de cunoaştere a atras după sine 
instituirea unei “suprametode” (cum ar fi numit-o şi Blaga), care 
constă în construcția axiomatică şi analiza structurală. Limbajul 
devine, astfel, mijlocul ideal pentru acțiunea suprametodei şi pen- 
tru obiectivarea valorilor urmărite de aceasta. Aplicarea ei conduce 
la o sistematică reducere la semn - ceea ce s-a şi numit “reducţie 
lingvistică” (este vorba de varianta “cuvântului-simbol” a viziunii 
instrumentaliste asupra limbajului, pe care am tratat-o în paragra- 
ful 1.2.].). 

Reducţia lingvistică s-a dovedit indispensabilă pentru descri- 
erea riguroasă, formală, a relaţiilor, structurilor şi mecanismelor 
abstracte - şi aceasta, nu numai în matematică, ci şi în lingvistică şi 
fonetică. Teoriile matematice au fost reduse la seturi de propoziţii, 
iar în urma formalizării, chiar la simple şiruri de semne. Pentru 
structuraliști, obiectul cercetării se reduce la sisteme de semne, 
indiferent dacă acest obiect este o limbă, o operă artistică sau un 
fenomen social. Bertrand Russell recunoștea cu francheţe că “este 
mai uşor să te gândești la simboluri, pentru că ele sunt tangibile, 
decât la lucruri” (apud 26, pp. 41-42). 

Reducând obiectul cultural la aspectul direct-observabil, reduc- 
ţia lingvistică este pandantul metodologic al reducerii la observabil 
practicate pentru prima dată de Galilei şi Newton la nivelul teoriei. 
Tadeusz Pawlowski chestionează acest episod din istoria cunoaşte- 
rii, pe care îl numeşte “pansemiotism', pornind de la aceeaşi între- 
bare: ce i-a determinat pe cercetători să ia decizia de a transforma 
orice obiect cultural în semn? Tot el răspunde: “Care sunt motivele 
pentru această decizie? Următorul raționament, nu întotdeauna 

desfăşurat conştient, pare să stea la baza ei: e vorba de avantajele 
obținute prin aplicarea metodelor şi conceptelor lingvisticii — dis- 
ciplină cu un prestigiu bine stabilit şi cea mai avansată dintre cele 
umaniste. Cum însă obiectul de studiu al lingvisticii sunt limbile, 
respectiv sistemele de semne, conceptele şi metodele ei pot fi apli- 
cate doar semnelor. De aceea, pentru a-i aplica metodele în dome- 
niul culturii, trebuie să extindem conceptul de semn astfel încât 
să-i subsumăm toate sau aproape toate fenomenele culturale. În 
felul acesta se obţine: 1) o tratare uniformă a tuturor fenomenelor 
culturale cu ajutorul unor metode lingvistice precise; 2) o demar- 
care justificată ştiinţific între fenomenele culturale și cele naturale; 
3) o teorie ştiinţifică pentru explicarea fenomenelor culturale” (12, 
p. 160). 

Transformarea universului cultural într-un univers semiotic re- 
prezintă, de fapt, etapa finală a procesului de eliminare a transcen- 
dentului din tabloul explicativ al lumii - proces început cu câteva 
secole în urmă în legătură cu universul fizic. Dacă la originea mo- 
mentului Galilei-Newton se afla matematizarea ştiinţei (în speță, 
a fizicii), cotitura lingvistică își are originea în matematizarea me- 
taştiinţei (revoluţia axiomatico-structurală). Aceste două momente 
reprezintă două extremităţi ale unei îndelungi evoluţii intelectuale, 
dar au un numitor comun: opțiunea pentru imanent în detrimen- 


tul transcendentului. 


În lingvistică, schimbarea de paradigmă a avut loc odată cu ipo- 
teza Sapir-Whorf, conform căreia limbajul nu mai este considerat 
un simplu instrument de oglindire a unei lumi dinainte existente, 
şi nici un instrument de comunicare a unei cunoașteri deja rea- 
lizate, ci un generator de lume şi de cunoştinţa despre ea. Iată ce 
scria Edward Sapir în 1921: “<... nu poate fi mai uşor să concepem 
gândirea (...) fără vorbire decât să facem practicabil raţionamen- 

tul matematic fără sprijinul simbolismului matematic adecvat” 
(32, p.15). Benjamin Lee Whorf este şi mai explicit: “Noi disecăm 
natura urmând linii trasate de limbile noastre materne, deoarece 
“suntem părtaşi într-o înțelegere pentru a o organiza - un acord 
(tacit) valabil în întreaga noastră comunitate lingvistică şi care este 
codificat în structurile limbii” (33, p. 213). 

Celebra ipoteză Sapir-Whorf susţine, în fond, o viziune mai 
umanistă asupra limbajului, pe care am denumit-o, în paragraful 
1.2.1., “concepţia sincretică”. Această viziune este prezentă în nu- 
meroase culturi arhaice, dar cultura europeană şi cele de sorginte 
europeană au perceput-o adesea ca pe o variantă mitică a “concep- 
tiei demiurgice” despre limbaj. Iată ce ne spune antropologul ame- 
rican Carlos Castaneda despre concepţia indienilor Yaqui: “Piatra 
aceea este piatră din cauza tuturor lucrurilor pe care ştii să i le faci. 
Eu denumesc asta acţiune. (...) Lumea este lume fiindcă tu ştii “ac- 
țiunea' necesară pentru a o face aşa. Dacă nu i-ai cunoaște acțiu- 
nea, lumea ar fi diferită” (34, p. 249). Personajul central al cărților 
lui Castaneda, indianul Juan Matus, propune un fel de “reducție 
fenomenologică” (Husserl) pentru ca subiectul să se elibereze de 
convențiile lingvistice în virtutea cărora percepe lumea. El numeşte 
o astfel de punere între paranteze “non-acţiune”, iar eliberarea de 
limbaj - “oprire a lumii”: “De exemplu, un om al cunoașterii ştie 
că piatra asta este piatră datorită acțiunii, aşa că dacă el nu vrea 
ca piatra să fie piatră, tot ce are de făcut este “non-acţiunea. (...) 
Spun că tu transformi asta înt-o pietricică, deoarece cunoşti ‘acți- 
uneg necesară pentru asta. Acum, ca să opreşti lumea, trebuie să 
opreşti “acţiunea” (idem, pp. 249-250). În filosofia contemporană 
a ştiinţei, ideea apropierii treptate a cunoaşterii post-moderne de 
cunoaşterea pre-modernă (arhaică) nu mai este demult o noutate. 
Corespondenţele şi întâlnirilie dintre “ştiinţific” şi “mistic”, dintre 

raționalitatea “occidentală” şi cea “orientală”, dintre post-modern şi 

arhaic au fost tratate în capitolul I al prezentei lucrări. Vom vedea 
că aceste corespondențe și apropieri fac tot mai fragilă graniţa din- 
tre cunoaştere şi comunicare. 

În acest moment al analizei a devenit mai clar de ce limbajului 
i se oferă “locul din față”, înaintea oricărui alt obiect al cunoaşterii: 

1. în primul rând, pentru că limbajul este acel mijloc cristali- 
zant prin care cunoaşterea poate fi adusă la forma canonică; 

2. în al doilea rând, el este mijlocul de obiectivare a cunoaşterii 
în care viziunea totală este posibilă; 

3. limbajul este materia primă indispensabilă acțiunii supra- 
metodei (reducţiei lingvistice); 

4. în sfârşit, el este singura realitate direct-accesibilă (direct- 
observabilă), căpătând statutul unei “realităţi regionale” 
pentru care se poate elabora o “ontologie regională”. 

Dar pentru a sesiza amploarea reală a fenomenului pe care îl 
numim cotitură lingvistică trebuie să depăşim limitele matematicii, 
logicii şi lingvisticii (prin natura lor, centrate asupra unor sisteme 
simbolice). O vom urmări în ştiinţele naturii, pentru că aici mani- 
festarea ei este cea mai spectaculuoasă. Aceasta, fiindcă în științele 
naturii, dominate de concepția “limbajului-oglindă”, intervenţia 
limbajului a fost considerată secole la rând insignifiantă. Reme- 
morând această situaţie de cunoaştere, pe care o mai prinsese la 
începutul carierei, Werner Heisenberg scria: “Părea (...) că s-ar pu- 
tea întotdeauna vorbi uşor despre rezultate odată ce acestea au fost 
obținute, ca şi când limbajul însuşi nu ar avea nevoie de o discuţie 
specială” (35, p. 160). 

Aşadar, cotitura lingvistică nu a fost o invenţie a lingviştilor şi 
nici o metaforă provenind din vreo filosofie a culturii de tip spe- 
culativ. Ea a apărut în ştiinţele naturii, ca rezultat firesc al evoluţiei 
metodelor şi tehnicilor de cunoaștere. Mai întâi a apărut evidentă 
incompatibilitatea de limbaj dintre mecanica newtoniană şi teoria 

fenomenelor electromagnetice (Maxwell şi Lorentz). Ambiguităţi- 
le unor expresii teoretice (de pildă, “simultaneitate”) au provocat 
cercetările ce se vor finaliza cu elaborarea teoriei relativităţii. Apoi, 
mecanica cuantică s-a confruntat cu o problemă capitală: “para- 
doxul lingvistic” generat de incompatibilitatea dintre limbajul ce 
descria experimentele şi limbajul în care era elaborată explicaţia 
teoretică. 

În urma acestor aventuri interne, limbajul ştiinţific a trecut în 
prim-planul atenţiei, ca o realitate problematică, demnă de abordat 
ca realitate în sine. Savanţii şi-au dat seama că în cunoaşterea ştiin- 
ţifică, controlul limbajului este o condiţie obligatorie a succesului 
(tot aşa cum în viața de toate zilele, controlul limbajului natural 
este un mijloc de emancipare a cunoașterii comune de prejudecăți- 
le şi iluziile simțului comun, precum şi o condiţie obligatorie a suc- 
cesului în comunicare). Cum au înţeles fizicienii noua situație de 
cunoaştere ne-o spune Max Born: devenise evident că limbajul este 
un “mijloc esenţial pentru a pătrunde în realitatea ascunsă, în spa- 
tele fenomenelor” (36, p. 320). Așadar, depășirea concepţiei “lim- 
bajului-oglindă” a avut loc în momentul în care savanții au încetat 
să mai vadă în limbaj un instrument subordonat şi i-au acordat 
statutul de spaţiu de experimentare abstractă, la fel de importantă 
ca experimentarea empirică. 


Dacă această schimbare de atitudine s-ar fi petrecut undeva, 
dincolo de graniţele “imperiului cunoaşterii obiective” - aşa cum 
le-au conturat pozitiviştii -, poate că ea nu ar fi devenit un feno- 
men cultural. Dar noua abordare a apărut în “Cetatea Ştiinţei”, pe 
care pozitivismul o plasase într-un Olimp aflat deasupra oricărei 
îndoieli. Drept urmare, la trecerea din secolul XX în secolul XXI 
ne găsim încă într-un climat teoretic “panlingvistic”, care domină 
întregul câmp al ştiinţei. În acest climat s-au maturizat, însă, condi- 

tiile pentru trecerea de la paradigma culturală a modernităţii la cea 
a postmodernităţii. Iată de ce nu sunt întâmplătoare nici tribulaţiile 
filosofiei contemporane a limbajului. Mai mult decât orice curent 
filosofic contemporan, filosofia limbajului exprimă actualele mu- 
taţii din perimetrul cunoaşterii ştiinţifice, experimentând ea însăşi 
trecerea de la o paradigmă culturală la alta. 


BAZELE EPISTEMICE ALE COMUNICĂRII | 163 


NOTE 


1. Cele 12 greşeli sunt: (1) “Imaginile care le-aţi urmărit”: corect 
= “Imaginile pe care le-aţi urmărit. Prin eliminarea prepoziției 
pe, substantivul imaginile trece de la cazul acuzativ la cazul no- 
minativ, ori acțiunea aparține subiectului subînţeles (telespec- 
tatorii), nu imaginilor; (2) “mass-media internațională”: corect 
= mass-media internaţionale. Cuvântul media provine din 
latină, unde înseamnă “mijloace, și a intrat în limba română 
din engleză, unde există expresia mass media communication 
(“mijloace de comunicare în masă”), pe care limba română a 
simplificat-o (franceza a simplifcat-o şi mai mult, preluând 
doar cuvântul media); aşadar, nu se poate spune “mijloace 
mass media” sau “mijloace media”, cum auzim adesea. În plus, 
cuvântul media este la plural, motiv pentru care nu putem 
spune “mass-media românească” sau “mass-media internați- 
onală” etc. (în română, cuvântul “media” are sensul de “medie 
aritmetică”, ceea ce face şi mai hilară folosirea temenului lati- 
nesc media la feminin-singular); (3) “care şi-a adus un aport 
consistent”: corect = “care a avut un aport consistent” sau “care 

şi-a adus o contribuţie consistentă”. Cuvântul “aport” vine din 
franceză, unde înseamnă “contribuţie adusă” de ceva sau de 
cineva (apporter = a aduce), astfel că formularea de mai sus 
este un pleonasm clasic, de genul “mai spun încă o dată”, “s-a 
întors înapoi” etc.; (4) “dezmembrarea fortuită a acestui stat eu- 
ropean”: corect = dezmembrarea forțată (arbritară, artificială) 
a acestui stat european. În română, fortuit vine din latină (for- 
tuitus) şi înseamnă “neprevăzut, întâmplător”, nu “forțat, cum 
cred unii redactori de radio şi televiziune; (5) “În rândul oame- 
nilor”: corect = “În rândurile oamenilor de pe stradă”. În româ- 
neşte, cuvântul rând se folosește la singular doar în câteva con- 
texte semantice (“mi-a venit rândul”, “a intrat în rândul lumii”, 
“trebuie să staţi la rând”, “al doilea rând de pe pagină”, “banca a 
treia, rândul de la geam”); în contextul semantic evocat, cuvân- 


tul se foloseşte întotdeauna la plural, formă ce evocă alinierea 

pe mai multe rânduri a formațiunilor militare: nu se spune “în 
rândul populaţiei” (care nu stă aliniată pe un rând şi nici nu stă 
la rând la casa de bilete), ci “în rândurile populaţiei”; (6) “de 
la toate nivelele”: corect = “de la toate nivelurile”. În limba ro- 
mână, nivele reprezintă pluralul de la cuvântul nivelă - “nume 
dat mai multor unelte, instrumente, dispozitive care servesc la 
determinarea liniei (sau a poziţiei, a suprafeţelor) orizontale 
sau cu care se măsoară pe teren diferența de înălțime dintre 
două sau mai multe puncte de pe suprafaţa terestră” (cf. Dicţi- 
onarului explicativ al limbii române, ed. a II-a, Editura Univers 
Enciclopedic, Bucureşti, 1996, pp. 695-696); (7) “se ştie că vor 
trebui să lupte”: corect = “se ştie că va trebui să lupte”. Verbul a 
trebui nu se conjugă după număr şi persoană, fiind întotdeau- 
na impersonal şi defect de plural (la fel ca il faut, în franceză); 
un vorbitor abil al limbii române va evita aparentul dezacord 
de număr prin câteva stratageme simple de construcție a frazei; 
(8) “altă alternativă nu există”: corect = “altă soluţie nu există”. 
Cuvântul alternativă înseamnă în românește “Posibilitate de a 
alege între două soluţii, între două situaţii etc. care se exclud” 
(cf. Dicţionarului explicativ al limbii române, ed. cit., p. 30); 
aşadar, alternativa nu este una dintre cele două soluţii, situa- 
ţii, variante etc., ci chiar posibilitatea de a alege (expresia “nu 
există alternativă”, venită la noi pe filieră franceză, nu înseamnă 
“nu există altă soluţie”, cum cred mulţi ziarişti, ci “nu există po- 
sibilitate de a alege”, ceea ce, de cele mai multe ori, înseamnă şi 
faptul că nu există o a doua soluţie); în nici un caz nu se poate 
spune “altă alternativă”, din moment ce alternativă conţine și 
ideea de alteritate - din latinescul alter); (9) “douăzeci și unu 
de luni”: corect = “douăzeci şi una de luni”. Evident, cuvântul 
lună este un substantiv de genul feminin, care atrage după sine 
un numeral de același gen (una, două); probabil că cei mai 
mulți prezentatori de știri cunosc acest lucru, dar aproape toți 
fac dezacorduri de genul “douăzeci şi unu de persoane, “trei- 
zeci şi unu de vitime” datorită faptului că pe hârtie, numeralul 
este scris în cifre, iar ei nu au abilitatea de a fotografia cu an- 

ticipaţie substantivul care urmează și de a acorda în timp util 
numeralul cu genul acestuia (soluția cea mai comodă ar fi să-și 
scrie numeralele ce se termină cu 1 și 2 folosin litere, nu cifre); 
(10) “orice popor dârz, ca cel sârb”: corect = “orice popor dârz, 
cum este cel sârb”. Este de asemenea evident că aici avem de-a 
face cu o cacofonoie; pentru un vorbitor nativ al limbii române 
este deplorabilă absența abilității de a evita cacofoniile, ea su- 
gerând fie o slabă conștientizare a propriei practici lingvistice, 
fie absenţa unor aptitudini care să-i permită evitarea în timp 
util a unei cacofonii (gândire rapidă, imaginaţie lingvistică 
etc.); cu precizarea că termenul cacofonie vine din grecesul 
kakos / eUetiă = “urât”, atragem atenţia că orice alăturare de 
sunete care se aude urât intră sub specia cacofoniei (de pildă, 
“nu dorea însă să înveţe”); (11) “să lupte tot la fel”: corect = “să 
lupte la fel” sau “să lupte tot aşa”. Este vorba de un pleonasm 
foarte răspândit, care se bazează pe faptul că vorbitorii nu con- 
ştientizează mixul dintre două expresii sinonime - tot aşa şi 
la fel; (12) “pentru ca așa ceva să nu se mai repete” / corect 

“pentru ca aşa ceva să nu se repete” sau “pentru ca aşa ceva să 
nu se mai întâmple”. Tot o formă de pleonasm, bazat pe combi- 
naţia inconștientă dintre două expresii sinonime: să nu se mai 


întâmple şi să nu se repete; dacă în text nu se precizează că 
fenomenul s-a mai repetat (o dată sau de mai multe ori), acest 
pleonasm denaturează sensul informaţiei. 

Ne-am ocupat mai îndeaproape de aceste greşeli de exprimare 
(o mică parte din ceea ce auzim sau citim zilnic) nu neapă- 
rat fiindcă ele ar denatura mesajul în procesul comunicării (de 
cele mai multe ori, nici nu o fac). Ele transmit, însă, anumi- 
te informaţii despre vorbitorul care le comite: nivelul de in- 
strucție, tipul de cultură, statutul socio-profesional, gradul de 
auto-respect, inteligența şi/sau imaginaţia lingvistică etc. (ne 
aflăm pe terenul comunicării paralingvistice neintenționale). 
Când auzim zilnic redactori de radio și televiziune pronunţând 
«propiu» sau «propietar» ne întrebăm de ce nu se cere, la orice 
concurs organizat pentru ocuparea unor astfel de posturi, foaia 

matricolă din gimnaziu (clasele V-VIII) sau de ce instituţiile 
mass media nu organizează cursuri de re-alfabetizare pentru 
propriii angajaţi. Primii cursanţi ar trebui să fie, probabil, co- 
mentatorii sportivi de la unele televiziuni private, care în 90 
de minute ne spun de mai multe ori că «mingea a fost trimisă 
spre propia poartă» sau că ea «a fost degajată în propiul teren» 
(trecem peste faptul că mingea nu poate fi degajată, ci numai 
terenul sau o anumită parte a lui). 

Dar mai presus de toate, comiterea acestor greșeli exprimă o 
indiferenţă crasă pentru limba maternă (cea prin care, în plan 
epistemic, generăm lumea şi pe noi înşine) și, în alt plan, o indi- 
ferenţă pentru limba naţională. Ori, atunci când membrii unei 
comunităţi lingvistice nu ţin nici la limba lor, te poţi întreba 
dacă, în genere, mai ţin la ceva, dacă mai au ceva “sfânt”. După 
cum se ştie, un element identitar primordial pentru o naţiune 
este limba națională (pentru Nichita Stănescu, ea era primul și 
ultimul element definitoriu: “Patria mea e limba română”). Cu 
atât mai deplorabilă este manifestarea “indiferenței lingvistice” 
la oameni care se exprimă în spaţiul public sau la cei care au da- 
toria, prin statutul lor profesional, de a cultiva limba naţională 
sau, cel puţin, de a propaga o limbă corectă şi frumoasă. Pentru 
un specialist în comunicare socială, incompetența lingvistică 
este inadmisibilă! 

2. Când spunem că nominalismul a traversat cultura europeană 
din ultimele 4-5 secole, ne referim la nominalismul care a ieșit 
victorios în urma celei mai celebre dispute filosofice: “cearta 
universaliilor”, declanșată în 1474, care a fost doar puseul unei 
dispute continue, ce datează de la Platon şi pe care Alain de 
Liberia o găsește înrădăcinată în dialogul platonician Menon 
(cf. 19, pp. 519-521). 

Dar când folosim termenul de nominalism, îl gândim în sen- 
sul marcat de Abelard în secolul XII. Prin instaurarea opoziţiei 
dintre Nominales şi Reales, Abelard re-definește și depăşeşte 
obsedanta “problemă a lui Profir”, care era, în fond, “aceea a 
statutului ontologic al genurilor și speciilor, adică a 'substanţe- 

lor secunde din Categoriile lui Aristotel” (cf. idem, p. 510), dar, 
totodată, se desprinde de Ammonuis, care vedea în universalii 
doar “voci”. După cum susține Alain de Liberia, “Abelard a fost 
primul mare gânditor medieval care a adus filosofia în limbaj. 
(...) el se află la originea unei importante schimbări, anume 
trecerea de la interpretarea universaliilor ca “voci” (voces), pre- 
valentă după Ammonuis, la interpretarea lor ca “nume (nomi- 
na) sau cuvinte (sermones), fapt ce reprezintă o adevărată rup- 
tură epistemică între două doctrine, “vocalismul' lui Roscelin şi 
“nominalism, care nu trebuie confundate” (idem, p. 522). 
Nominalismul care a ieşit victorios din “cearta universaliilor” 
şi care a contribuit la geneza ştiinţei moderne, a întregii culturi 
moderne şi, prin aceasta, la geneza modernităţii occidentale 
este nominalismul lui Abelard, o paradigmă definită de acesta 
cu două sute de ani înainte de “cearta universaliilor”, adică în 
secolul al XII-lea. Iată de ce vom insista asupra “definiţiilor” 
sale, pe urmele unuia dintre cei mai iniţiaţi analiști ai proble- 
mei universaliilor, Alain de Liberia. 

În interviul publicat de “Poliphile”, nr 3/4, 1996 (reprodus în 
19, pp. 509-544), Alain de Liberia spunea: “Teza lui Abelard 
asupra universaliilor este revoluţionară. Ea constă în a susține 
că ceea ce se află la baza predicatelor noastre generale nu e un 
lucru (realism), dar cu toate acestea universaliile nu sunt sim- 
ple ‘sunete (vocalism). Pentru a numi baza ontică a predicate- 
lor generale, Abelard foloseşte un termen neașteptat, cuvântul 
status, pe care îl regăsim azi în ştiinţă când se vorbeşte despre 
statutul ontologic al unei entități. Acest statut este asemănător 
cu ceea ce am numi fapt sau ‘stare de lucruri” (Sachverhalt la 
Husserl)”. 

În termenii de azi ai teoriei limbajului, concepţia lui Abelard 
despre formarea sensului unui cuvânt se plasează undeva în 
zona de interferenţă a semanticii cu pragmatica. Doctrina “sta- 
tutului” (sau a “stării”) este legată de modul de folosire a cuvin- 
telor - mai precis, de modul de impunere a acestora -, precum 
şi de reflecții asupra semnificaţiilor. Din perspectiva acestei 

doctrine, “starea” de om, de pildă, nu este un lucru universal 
(“om”), ci faptul de a fi om (esse hominem), care nu este un lu- 
cru, ci “cauza comună a impunerii aceluiaşi nume ‘om tuturor 
oamenilor diferiţi ca singularități” (apud 19, p. 522). 
Respingând nominalismul radical de tip Ammonius şi Rosce- 
lin, Abelard nu numai că a opus “realismului” o replică inteli- 
gentă şi cu adevărat consistentă, dar a realizat o vastă deschide- 
re spre modernitatea europeană, care se va construi, de fapt, pe 
acest “nominalism ponderat”. El reprezintă proto-istoria con- 
cepţiei instrumentaliste asupra limbajului, în varianta ei cea 
mai elevată - “cuvântul-simbol. Cât de modern este Abelard 
(am putea spune chiar postmodern - avant la lettre, desigur) se 
poate vedea din concepţia sa asupra universalităţii cuvintelor: 
“Natura cuvântului trebuie înţeleasă plecând de la nativitas, de 
la condiţiile şi obiectivele comunicaţionale care au determinat 
nașterea cuvântului. Cuvântul nu e sunet, ci sunet impus pen- 
tru a comunica” (ibidem). În concluzie, după Abelard o teorie 
corectă a universaliilor nu se poate reduce la vocalism, căci 
“numai cuvintele sunt universale pentru că ţin de originea lor, 
de instituții umane ca predicate pentru mai multe subiecte” 
(apud 19, p. 523). Altfel spus, cuvintele sunt făcute, concepute 
şi dorite în acest scop. 

Prin aceste concluzii, Abelard realizează o deschidere spre con- 
cepţia sincretică asupra limbajului, pe care o vom discuta în 
continuare, concepție în care opoziţia dintre planul obiectual 
şi cel subiectual se dizolvă, dispărând astfel şi problema pri- 
mordialității (care devine o falsă problemă). Primul gânditor 
modern care a rezolvat tranșant această problemă a fost Karl 
Marx. Preocupat de critica filosofiei clasice germane, unde 
opoziția materialism-idealism (în termenii analizei noastre, 
opoziţia vocalism-realism) atinsese cotele cele mai înalte, el 
cataloghează problema primordialităţii la rubrica “false pro- 
bleme” (pe care preferă să le numească “probleme scolastice”). 
Marx încearcă să înțeleagă unitatea dintre obiectivitate și su- 
biectivitate, dar nu speculativ, cum o făcuse Hegel. Iată ce nota 

Marx în Teze despre Feuerbach: “Principala lipsă a oricărui 
materialism de până acum (inclusiv materialismul lui Feuer- 
bach) este că obiectul, realitatea, sensibilul este luat numai sub 
forma obiectului sau a contemplării, şi nu ca activitate ome- 
nească sensibilă, ca practică, deci nu subiectiv. Aşa se face că 
latura activă a fost dezvoltată nu de materialism, ci de idealism, 
care însă a dezvoltat-o în mod abstract, deoarece idealismul, 
fireşte, nu cunoaşte activitatea reală, sensibilă ca atare. Feuer- 
bach vede obiecte sensibile, realmente deosebite de obiectele 
gândite, dar activitatea omenească el nu o ia ca activitate obiec- 
tivă. De aceea, în “Esenţa creştinismului, el consideră ca acti- 
vitate autentic omenească numai activitatea teoretică, în timp 
ce practica este luată şi fixată numai în forma ei de manifestare 
murdară mercantilă. De aceea el nu înțelege însemnătatea acti- 
vităţii “revoluţionare, a activităţii “practic-critice” (20, p. 373). 
Este evident că în notele de mai sus Marx respinge atât “no- 
minalismul” radical, cât şi “realismul” radical, reproşându-i lui 
Feuerbach nu atât “nominalismul”, cât varianta hard a acestuia, 
care-l împiedică să înțeleagă 


CA 


însemnătatea activităţii “revoluţi- 
onare, a activității “practic-critice”. 

În legătură cu hiatusul dintre subiectul cunoaşterii şi subiectul 
acţiunii, problema implicaţiilor dezvoltării ştiinţei şi tehnicii 
asupra condiției umane ocupă un loc privilegiat în filosofia eu- 
ropeană contemporană (ea este prezentă în aproape toate cu- 
rentele importante care au tratat criza civilizației și/sau culturii 
europene). Vom înlocui o analiză a acestor tematizări, care nu- 
şi are locul aici, cu una dintre cele mai sintetice şi mai plastice 
caracterizări a stării de fapt. Ea aparţine savantului român Gri- 
gore C. Moisil (21, p. 39): 

“Vine bietul homo faber la altarul îngrijit de homo cogitans 
şi-l întreabă: cum să fac un filtru să scap de sărăcie? Oracolul 
îl învaţă să facă mașini cu abur, să meargă mai repede, ca să nu 
vadă nici la dreapta nici la stânga; cum să facă lumină electrică, 
să poată lucra şi noaptea. 

- Mi-e foame. 

- Ia-ţi televizor. 
- Mi-e sete. 

- Ia-ţi telefon. 

- Mi-e dor 

- Citeşte gazeta”. 

4. În ceea ce priveşte cultura arhaică românească, a se vedea ex- 
celenta monografie a lui Ernest Bernea, dedicată reprezentării 
timpului la țăranul român (22, pp. 129-223). Vorbind despre 
dubla funcţionalitate a calendarului în satul românesc tradiți- 
onal, acesta măsurând și timpul sacru şi timpul profan, Bernea 
scrie: “pentru mentalitatea satului tradițional, calendarul a fost 
un dat care venea de dincolo, dintr-o zonă unde e obârşia lu- 
crurilor” (idem, p. 199). 

5. Comportamentul social al monarhiștilor din România dece- 
niului trecut (sub 10% din populația adultă) evoca o concepție 
mitică - în general, o concepţie mitică despre limbaj - în parti- 
cular. În această viziune, modul de existenţă al lumii constă în 
reiterarea necesară a gesturilor arhetipale - făcute, odinioară, de 
eroii-întemeietori. Pentru monarhiști, România modernă a fost 
întemeiată de un Rege, iar gesturile acestui erou exemplar ar fi 
trebuit reiterate după 1989, ca o garanţie pentru salvarea țării 
(“Monarhia salvează România!”). Prin conduita lor politică, mo- 
narhiștii noștri developau o credinţă adâncă (nu se poate şti cât 
de conştientizată) în capacitatea cuvântului de a crea realitate. 

6. Am putea adăuga: nu numai în cunoașterea naturii şi nu numai 
în cunoaştere. Noua atitudine spirituală (pe care preferăm, din 
rațiuni evidente, s-o numim atitudine fundamentală) a provo- 
cat reorganizarea universului nu numai în ştiinţele naturii, ci şi 
în artă. Putem spune că înainte de a deveni ideal de raţionali- 
tate cognitivă, eliminarea transcendentului din “tabloul lumiii” 
a devenit ideal de artisticitate. Dacă e să ne raportăm doar la 
acest “moment revoluționar” care a fost opera lui Velasquez, 
noul trend a debutat în pictură, la începutul secolului XVII. 

În studiul său din 1943, “Introducere la Velasquez” (28), José 
Ortega y Gasset îl consideră pe pictorul spaniol un punct de 

inflexiune în evoluţia picturii: “la el, pictura suferă schimbarea 
cea mai radicală pe care a încercat-o de la începutul ei până la 
Giotto” (idem, p. 96). În ce constă această schimbare? Acest ar- 
tist, care - amănunt ce nu poate fi neglijat! - era cu numai trei 
ani mai tânăr ca Descartes, propune culturii europene o altă 
raportare la mit şi la religie - altfel spus, o altă atitudine față 
de transcendent. Dacă pentru contemporanii săi “un subiect 
mitologic era o promisiune de lucruri neverosimile, ne spune 
y Gasset, “Pentru Velasquez e un ‘motiv’ ce-i permite să gru- 
peze figuri într-o scenă inteligibilă. Nu însoţeşte însă mitul în 
fuga sa dincolo de lumea noastră [subl. ns., D.B.]. Din contră: 
în faţa unei posibile teme de acest gen, Velasquez se întreabă 
ce situaţie reală, care putea exista cu aproximaţie aici și acum, 
corespunde situaţiei ideale reprezentată de subiectul mitologic. 
Bachus este o scenă oarecare de beţie, Vulcan e o făurărie, Par- 
cele un atelier de tapiserie, Esop şi Menip, eterni zdrențăroşi 
ce, cu înfăţişare de cerșetori, trec prin fața noastră disprețuind 
bogăţiile şi vanităţile. Cu alte cuvinte, Velasquez caută rădăcina 
fiecărui mit în ceea ce am putea numi logaritmul său de realita- 
te, și asta este ceea ce pictează” (idem, pp. 71-72). 

Şi mai interesantă este soluţia aleasă de Velasquez pentru a 
eluda, în tablourile sale, transcendentul religios. Căci “dacă 
Velasquez ar fi vrut să folosească aceeaşi formulă aplicată mi- 
tologiilor pentru executarea lor, rezultatul ar fi fost scandalos” 
(ibidem). Iată-l, aşadar, pe pictorul spaniol de la începutul se- 
colului XVII aplicând o stratagemă de tipul şi-şi (şi transcen- 
dent, şi imanent), lucru ce ne apare, în lumina temei noastre, 
deosebit de instructiv. Referindu-se la o pictură de adolescen- 
tă a lui Velasquez (vezi ANEXA 3), Ortega y Gasset notează: 
“Pânza intitulată Cristos în vizită acasă la Marta şi Maria re- 
prezintă o bucătărie, unde o bătrână şi o fată se ostenesc să 
pregătescă de mâncare. În încăpere nu apare nici Cristos, nici 
Marta sau Maria, dar undeva, sus pe perete, e atârnat un ta- 
blou; în acest tablou interior [în sens de “tablou în tablow - n. 
ns., D.B.] figura lui Isus şi a celor două sfinte femei dobândesc 

o prezenţă ireală. Sub această formă, Velasquez se declară in- 
capabil să picteze ceea ce, după părerea lui, nu se poate picta” 
(idem, p. 72). Ce nu se poate picta, după părerea lui Velasquez? 
Ortega y Gasset ar spune: “neverosimilul” sau, mai desfăşurat, 
“ceea ce se află dincolo de realitatea observabilă, accesibilă ob- 
servaţional (mai riguros spus, experimental)”. Insistând asupra 
faptului că această schimbare nu este doar o problemă de “stil 
particular”, Ortega y Gasset explică; “Nu, e vorba de mult mai 
mult. De o nouă idee despre pictură, adică de funcția ce revi- 
ne picturii în sistemul preocupărilor umane. (...) Arta era vis, 
delir, fabulă, convenţie, ornament de frumuseţe formală. Ve- 
lasquez se întreabă dacă n-ar fi posibil să se facă artă cu această 
lume, cu viața aşa cum este ea: deci, o artă complet diferită de 
cea tradiţională, într-un anumit fel inversul acesteia [subl. ns., 
D.B.]. Într-o hotărâre de energic radicalism, rupe cu acea lume 
convenţională şi fantastică. Se angajează să nu iasă din sfera în 
care există el însuşi” (idem, pp. 72-73). 

Am insistat mai mult asupra “episodului Velasquez” nu doar 
de dragul de a cita din seducătorul comentariu al filosofului 
spaniol, ci din motive mai practice. Episodul este instructiv pe 
mai multe planuri ale tematizărilor noastre: 1) ne arată sincro- 
nizarea dintre schimbarea unei atitudini fundamentale într- 
un domeniu al culturii spirituale (în cazul de față, pictura) cu 
schimbarea aceleiași atitudini în alt domeniu (cunoașterea şti- 
inţifică a naturii); 2) ne dovedește, încă o dată, că artiștii sunt 
la fel de receptivi (dacă nu mai receptivi) ca oamenii de ştiinţă 
faţă de “mișcările tectonice” care anunţă trecerea de la o eră 
culturală la alta; 3) ilustrează izomorfismul dintre două feno- 
mene: schimbarea unei paradigme culturale într-un domeniu 
al culturii şi schimbarea acesteia în alt domeniu - “realitatea” 
din vechea paradigmă devine “ireală” în noua paradigmă, iar 
“quasi-non-existența” din vechea paradigmă devine, în cea 
nouă, “realitate primă şi fundamentală”; o nouă abordare adu- 
ce cu sine și noi entităţi ca obiect al abordării, precum şi noi 
relaţii între acestea - vechile “obiecte” dispar sau trec în plan 

secund; fostele “probleme importante” sau “prioritare” devin 
“secundare” sau chiar “false probleme”. Răsturnările ce însoțesc 
o schimbare de paradigmă sunt ilustrate (la propriu!) de tablo- 
ul lui Velasquez, Cristos în casa Martei (denumirea abreviată, 
cu care el a rămas în istoria picturii). Acest tablou este instruc- 
tiv şi în alt sens, mult mai pragmatic: ne arată cum un creator 
de paradigmă se poate adapta inteligent la orizontul de aştep- 
tare al contemporanilor săi care împărtăşesc vechea paradigmă 
culturală. Se pare că schimbarea de paradigmă într-un anumit 
spațiu cultural începe cu 1) re-educarea percepţiei (schimbarea 
tipului de sensibilitate), după care continuă cu 2) re-educarea 
atitudinii (schimbarea tipului de curiozitate) şi abia ulterior se 
ajunge la 3) re-educarea abordării (schimbarea tipului de ra- 
portare gnoseologică), ca principală cale de acces în noua para- 
digmă. Nu se începe cu enunţurile şi argumentele! Acest lucru 
îl ştie şi Kuhn, dar el propune ca soluţie alternativă convertirea 
- ceea ce ne spune prea puţin din punct de vedere praxiologic. 
Învăţământul românesc din timpul regimlui Ceauşescu este un 
bun exemplu de propagare paroanoidă a “raționalităţii științi- 
fice” (de altfel, acest regim se legitima printr-o viziune despre 
lume de tip pozitivist, tradusă în termenii filosofiei lui Marx şi 
agrementată de fantasemele simțului comun: concepția despre 
lume şi viață a partidului unic era ştiinţifică, doctrina politică 
se numea socialism ştiinţific, conducătorilor din diferite dome- 
nii li se predau principiile “conducerii ştiinţifice a societății”, 
iar populaţia era îndemnată să treacă la “alimentaţia științifică”, 
pentru a accepta raţionalizarea aprovizionării cu alimente pro- 
puse de conducerea statului). În fond, “programa ascunsă” (To- 
filer) a învățământului românesc era pozitivismul - şi nu este 
exclus ca şi astăzi, la mai bine de un deceniu de la răsturnarea 
vechiului regim, ea să fie aceeaşi. În deceniile 8 şi 9 ale secolului 
trecut, era suficient să consulți orarul din orice şcoală sau liceu 
pentru a vedea căror materii li se acorda mai multă importan- 
tă (desigur, “ştiinţelor exacte”, care erau programate la primele 
ore, când se considera că mintea elevilor este mai odihnită). 

Hilbert şi alţii ca el nu s-au întrebat dacă o astfel de “vedere 
totală” (atribuită, odinioară, doar ochiului divin) este posibilă 
în afara matematicii (care îşi construieşte obiectul şi de aceea 
îl poate domina integral). În interpretarea lui Adrian-Paul Ili- 
escu, această pretenţie este o iluzie ce vine dintr-o idealizare 


specifică fizicii clasice, fundată pe determinismul laplacean. 

IV. ABORDAREA FILOSOFICĂ A LIMBAJULUI 


Dacă evoluţia filosofiei contemporane a limbajului se poate 
explica prin procesul eliminării treptate a transcendentului din 
tabloul explicativ al universului cunoscut, atunci cum se explică 
dualitatea de stiluri, metodologii şi preocupări ce o caracterizează? 

Într-adevăr, filosofia limbajului ni se înfăţişează ca “un peisaj 
scindat” (1, p. 105), impunându-se două tipuri de cercetare a lim- 
bajului. Este vorba, de fapt, despre persistența - pe de o parte - a 
concepţiei instrumentaliste, iar pe de altă parte - de ofensiva con- 
cepției sincretice despre natura limbajului. În funcţie de preemi- 
nența uneia sau alteia dintre cele două concepții, în filosofia con- 
temporană a limbajului s-au conturat două tradiţii de cercetare, pe 
care filosoful român Adrian-Paul Iliescu le denumeşte “cercetarea 
riguroasă” şi, respectiv, “cercetarea neriguroasă” sau “filosofantă” 
(idem, p. 106). 


1. ABORDĂRI “RIGUROASE” ŞI ABORDĂRI “NERIGUROASE” 
ÎN FILOSOFIA LIMBAJULUI 


1.1. Abordările “riguroase” 

Această tradiţie de cercetare (Peirce, Frege, Russell, Montague, 
Carnap, Hintikka, Bunge, Chomsky, Saussure) se caracterizează 
prin ataşamentul față de paradigmele ştiinţei, fiind inspirată de sti- 


lul matematicii, logicii sau lingvisticii teoretice. 

Trăsătura definitorie a acestei abordări este, după opinia noas- 
tră, optimismul nelimitat în privința perfecţionării şi regulariză- 
rii limbajului. Adrian-Paul Iliescu identifică în acest optimism un 
anumit ideal cognitiv, pe care îl numeşte “idealul hilbertian” (1, p. 
115). Programul lui David Hilbert era un program de unificare a 
întregii matematici pe un fundament axiomatic unitar. Programul 
fizicalist al unificării ştiinţei (Cercul de la Viena şi tânărul Carnap) 
s-a hrănit cu speranţa că întreaga cunoaştere va putea fi unificată 
într-o singură Teorie Adevărată. 

Acest optimism “hilbertian” va contamina şi abordarea “rigu- 
roasă” din filosofia limbajului. Dacă Hilbert credea că “nu există 
probleme insolubile”, Wittgenstein I (cel de dinaintea convertirii) 
scria: “Tot ceea ce poate fi spus poate fi spus clar”. 

Pentru a înțelege mai bine cauzele crizei pe care o parcurge ide- 
alul hilbertian în științele actuale, precum şi criza concepţiei in- 
strumentaliste despre limbaj, este util să sistematizăm principalele 
presupoziţii ale abordărilor “riguroase, aşa cum se desprind din 


analiza lui Adrian-Paul Iliescu (conf. 1, pp. 118-148). 


1. Chosismul! (lumea este un ansamblu de lucruri care posedă 
anumite proprietăți şi suferă anumite schimbări). Corelativ, 
limbajul nu este decât o oglindă a lumii: 

- lucrurile sunt reflectate de substantive, 
- proprietățile sunt reflectate de adjective, 
- schimbările (procesele şi acțiunile) — de către verbe. 


2. Izomorfismul structural dintre limbaj şi lume (prin natura 


sa, limbajul este o “hartă” a lumii). Corelativ, se manifestă 


un optimism nelimitat în posibilitatea cartografierii nepro- 


De la chose = “lucru” (în franceză). 

blematice; erorile de reprezentare nu ţin de natura limbaju- 
lui, ci de contingenţele istorice ale aplicării sale (în ultimă 
instanță, de incompetenţa “cartografului”). Limbajul este 
scos din discuţie; cauza eșecului nu aparţine instrumentu- 


lui, ci utilizatorului. 


3. 'Traductibilitatea universală (posibilitatea traducerii este “zi- 
dită” de la început în limbaj). Aşa cum limbajul notelor mu- 
zicale poate fi tradus în limbajul plăcii de patefon, după cum 
explica Wittgenstein I (3, $ 4.01.41), toate limbile pămân- 
tului sunt intertraductibile, căci între ele există o “armonie 
prestabilită” din moment ce toate reflectă aceeaşi realitate. 
Corelativ, existența unui corespondent natural al oricărei 
expresii în orice altă limbă este garantată de la bun început; 
eventualele dificultăţi de traducere aparţin individului isto- 
ric, iar nu naturii limbajului. 


Cât de inocentă este această presupoziţie vom vedea în Anexa 
4, unde prezentăm un studiu de caz pe care l-am elaborat în 1995, 
pe vremea când se negocia Tratatul de bază dintre România şi Un- 
garia, referitor la traductibilitatea între limba română şi limba ma- 
ghiară în contextul comunicării politice (4). Un analist român citat 
în acest studiu, care a fost între timp prim-ministru al României, 
era convins că istoricul maghiar Ferenz Glatz dovedeşte “o logică 
şi o cunoaştere a realităţii istorice care poate fi, în acest caz, doar 
a unui elev de clasa a IV-a” (4, p. 39). Ferenz Glatz era în acel mo- 
ment directorul Institutului European din Budapesta... Ne aflăm în 
faţa unei situaţii tipice în care înţelegerea diferită a aceleiaşi realități 
este pusă pe seama incompetenţei Celuilalt2. Discursul acestuia nu 
“cartografiază” corect realitatea obiectivă. 

4. Esenţialismul (vorbirea raţională presupune prezența as- 
cunsă a Sensului, care este un fel de “parametru ascuns”, dar 
fundamental, esența ascunsă a manifestărilor de limbaj). 
Corelativ, utilizarea cuvântului emană din acest “substrat 


invizibil” şi se bazează pe el. 


Declaraţiile programatice nu trebuie să ne înșele. În ciuda unor 
afirmaţii anti-esenţialiste, abordările “riguroase” nu se desprind de 
gândirea esenţialistă. De pildă, în Manifestul Cercului Vienez gă- 
sim astfel de aserţiuni: “O descriere ştiinţifică poate conţine numai 
structura (...) obiectelor, nu și esenţa” lor” (5). Fapt este că abor- 
dările “riguroase” admit axioma comprehensiunii, conform căre- 
ia “entităţile care au în comun o proprietate formează o mulțime 
determinată de acea proprietate”. Acceptarea acestei axiome echi- 
valează cu acceptarea esenţialismului, căci proprietatea care deter- 
mină mulțimea dată joacă rolul de element general, comun tuturor 
indivizilor ce o compun, precum şi rolul de esență, proprietatea 
respectivă fiind definitorie pentru fiecare dintre aceşti indivizi. 

Rezultă o viziune ontologică de tip platonician. Considerând ex- 
presiile individuale drept reflectări ale claselor de obiecte, abordările 
“riguroase” ajung la cunoscuta concepție dualistă despre limbaj: 1) 
expresiile au o extensiune (o referință); 2) expresiile au o intensiune 
(un sens). Așa cum remarcă Adrian-Paul Iliescu, ideea de esenţă re- 
vine în filosofia contemporană deghizată sub numele de “intensiune”! 


5. Intelectualismul, care se manifestă în două forme (două 
sub-presupoziţii): 

- autonomia sensului (intensiunea determină extensiu- 
nea); stipulările logice (intensionale) sunt primordiale 
în raport cu aplicarea expresiilor (unor anumite exten- 
siuni) în cadrul comunicării sociale3; 

- autonomia semanticii în raport cu pragmatica (în plan 
metodologic, aceasta înseamnă marginalizarea interesu- 
lui pentru tot ceea ce ţine de utilizarea psiho-socială a 
limbajului, de “viaţa limbii”). 


Lucrurile sunt prezentate ca şi cum folosirea limbajului într- 
o comunitate umană ar fi guvernată de convenţii logice explicite, 
stabilite “teoretic” de către vorbitori înaintea oricărui (!) act de co- 
municare. Astfel, competenţa lingvistică apare - prin excelență sau 
exclusiv - ca efect al unor performanţe pur intelectuale (în princi- 
pal, al însusşirii stipulaţiilor intensionale abstracte). 


Yy» 


Această viziune, deşi “intelectualistă”, este tributară percepției 


CA 


comune a limbajului: pentru omul simplu, cuvintele sunt “încăr- 
cate” de gânduri; acestea dau viață cuvintelor. Astfel, expresiile 
lingvistice sunt văzute ca semne “dotate” cu înțeles, iar gândurile şi 
înțelesurile apar ca entităţi invizibile ce s-ar afla în spatele semnelor 
pe care le însufleţesc. La fel, pentru abordările “riguroase, sensul se 
reduce la un set de reguli abstracte care nu iau naştere în practica 
lingvistică, ci o preced. Așadar, intensiunea devine independentă 
faţă de extensiune, sensul devine autonom față de folosirea (cu 
sens) a expresiei, iar textul este independent față de utilizarea lui 


socială. Produsul este independent în raport cu procesul! 


6. Universalitatea limbajului (limbajul este supra-istoric, trans- 
localist, căci el se bazează pe Sens, iar acesta nu este contex- 
tual, nu ţine de contingenţe empirice, ci de stipulaţii logice, 
care sunt universale). De aici, speranţa multor gânditori de a 
se ajunge la un limbaj ideal: fie unul matematic (Hilbert), fie 
unui fizical (Carnap), fie unul logico-simbolic (Frege). Prelu- 
at de unii lingviști, mitul Limbajului Universal a dus la tenta- 
tiva construirii unei limbi universale artificiale (esperando). 

Mitul Limbajului Universal este unul dintre cele mai vechi mituri 
fondatoare; el revine în variate forme de-a lungul istoriei. Novalis 
vorbea despre o “Limbă originară” sau despre “Limba sfântă”, care 
ar fi “adevăratul obiect al căutării înțelepţilor”. La rândul său, Cassi- 
rer sintetizează acest simbolism, atrăgând atenţia asupra perenității 
sale: “În multe mitologii găsim analogii izbitoare cu povestea biblică 
despre Turnul Babel. Chiar în timpurile moderne, omul a păstrat o 
nostalgie profundă pentru acea Vârstă de Aur în care omenirea se 
mai afla în posesia unui limbaj uniform. El priveşte înapoi la starea 
primitivă ca la un paradis pierdut. Chiar în tărâmul filosofiei, nu a 
dispărut complet vechiul vis al unei lingua Adamica - limbajul ʻau- 
tentic' al primilor strămoşi ai omului, un limbaj care nu consta nu- 
mai în semne convenţionale, ci exprima mai curând adevărata natu- 
ră şi esenţă a lucrurilor. Problema acestei lingua Adamica a continuat 
să fie discutată în mod serios de către filosofii şi misticii din secolul 
al XVII-lea” (şi aici, Cassirer îl dă ca exemplu pe Leibniz, cu ale sale 
Nouveaux essais sur lentendement humain - cf. 7, pp. 182-183). 

În zilele noastre, după eşecul tentativei de a se constitui o limbă 
artificială şi de a o impune ca limbă universală (esperando), se vor- 
beşte tot mai mult despre o Limbă de Largă Comunicare (Language 
of Wilder Communication sau, pe scurt, LWC). Pentru referiri am- 
ple la LWC, în contextul globalizării comunicării şi a stilurilor de 
viață, a se vedea S. P. Huntigton (8, pp. 85-92). Vom remarca, totuşi, 
că Huntigton nu abuzează de argumente ce s-ar putea origina în 
presupoziţia intelectualistă; pentru el, succesul universal al limbii 
engleze este explicabil mai curând în termeni de pragmatică şi de 
sociologie lingvistică. O limbă care este “limbă străină” pentru 92% 
din populaţia lumii (idem, p. 87) nu poate fi considerată un limbaj 
universal. Totuşi, engleza este utilizată astăzi ca lingua franca, aşa 
cum au fost utilizate şi alte limbi de-a lungul istoriei: latina (în peri- 
oada clasică şi medievală a Europei Occidentale), franceza (pentru 

câteva secole în Occident), swahili (în mai multe părți ale Africii). 
O astfel de utilizare a limbii engleze reprezintă o formă de comu- 
nicare interculturală și nicidecum o depăşire a diferențelor dintre 
culturi: “O lingua franca este un mod de a reproduce diferențele 
lingvistice şi culturale, nu un mod de a le elimina” (idem, p. 88). 
Altfel spus, lingua franca nu este mult visata limbă universală. 
După opinia lingvistului Joshua Fischman (citat de Huntigton), 
este mult mai probabil ca o limbă să fie acceptată ca lingua franca 
dacă ea nu este identificată cu un grup etnic, o religie sau o ideolo- 
gie specifică (adică dacă nu este percepută ca un atentat la identita- 
te), ori, engleza a fost “dez-etnicizată” în ultimele patru secole, aşa 
cum s-a întâmplat în trecut cu akkadiana, aramica, greaca și latina 
(Spread of English as a New Perspective, apud 8, pp. 88-89). 


7. Ordinea universală (realitatea, în esenţa ei, este Ordine, 
Necesitate; dezordinea și întâmplarea sunt contingente, ne- 
esențiale)4. Dacă realitatea este ordonată, atunci “orice este 
accesibil oamenilor” (Manifestul Cercului Vienez - 5, p. 8); 
nu există probleme insolubile: “Concepţia ştiinţifică asupra 
lumii nu cunoaște nici o enigmă insolubilă” (ibidem). Co- 
relativ, limbajul este o reprezentare logică bazată pe reguli 
standardizate. Cazurile problematice ale comunicării vor fi 
marginalizate ca nesemnificative; ele nu vor intra în obiectul 
de studiu al semanticii riguroase (logice), care se va limita la 
situaţiile standard - de fapt, la cazurile ideale ale comunică- 
rii lingvistice. Astfel, eșecurile în comunicare sunt conside- 
rate doar nişte efecte minore ale unor situații minore (deci 


care nu ţin de “esenţa” existenţei umane). 


Vom vedea din nou, în Anexa 4, cât de naivă este o astfel de 


>» 


teză “riguroasă”, În cazul comunicării româno-maghiare, situaţiile 

nu sunt minore, efectele sunt majore şi pot afecta situaţii majore 
ale existenţei celor două comunități lingvistice - fie că ne referim 
la raportul majoritate-minoritate în interiorul societăţii româneşti, 
fie că ne referim la raportul dintre România şi Ungaria în contextul 
relaţiilor internaţionale. De altfel, dezbaterea în jurul expresiei “stat 
naţional” din Articolul 1 al Constituţiei României a revenit puter- 
nic la mijlocul anului 2001. 

De altfel, vom vedea că sursa diferenţelor semantice ţine de în- 
săşi “esența” existenţei celor două comunităţi lingvistice, adică de 
istoria constituirii identității lor. 


8. Posibilitatea obiectivităţii depline (dacă limbajul este un co- 
respondent structural al realităţii, atunci el poate fi pe deplin 
obiectiv). Atunci când există, elementul subiectiv nu poate 
fi obiect al cunoaşterii; el nu poate avea statutul de “realitate 
lingvistică”, căci nu intră în spaţiul “posibilului cognitiv”. În 
acest spaţiu nu există limite de ordine şi obiectivitate: “Tot 
ce poate fi gândit în genere, poate fi gândit clar” (3, $ 4.116). 
În concluzie, poate fi obţinută o imagine obiectivă completă 
asupra lumii, iar scopul ştiinţei este tocmai obținerea acestei 


imagini. 


Şi în acest caz, abordările “riguroase” comunică, la nilvelul 
“apelor freatice” ale viziunii despre cunoaștere şi limbaj, cu sim- 
tul comun. De regulă, simţul comun nu resimte îndoieli cu pri- 
vire la obiectivitatea cunoştinţelor sale (mai ales când ele sunt 
integrate într-o concepţie despre...) și nici cu privire la fidelita- 
tea reprezentărilor lingvistice ale acestora. Pentru omul obişnu- 
it, erorile cognitive sau lingvistice sunt stări de fapt, fără nici o 
semnificaţie filosofică; de regulă, ele sunt puse pe seama incom- 
petenţei (epistemice sau lingvistice) a locutorilor. Din moment 

ce “reflectă realitatea”, cunoaşterea și limbajul sunt obiective în 
mod “natural”. 

Prin intermediul empirismului logic, abordările “riguroase” 
ridică posibilitatea obiectivităţii depline la rangul de predicat al 
limbajului teoretic. Acesta poate fi oricând “readus” la obiectivitate 
prin atribuirea unor semnificaţii empirice acelor expresii abstracte 
(acelor concepte teoretice) care se pretează la operaţia respectivă şi 
prin eliminarea celor ce nu se pretează. 


Din analiza celor opt presupoziţii, se poate observa că abordări- 

lor “riguroase” ale limbajului le este prorpiu un triplu neutralism5: 

a. neutralitatea limbajului observațional în raport cu angaja- 
mentele teoretice (care sunt subiective); 

b. neutralitatea limbajului ştiinţific în raport cu orientările de 
valoare (care conduc la antropomorfizarea “realității obiec- 
tive”); 

c. neutralitatea oricărui limbaj în raport cu contextul social- 
istoric (cu “viaţa limbii”). 


1.2. Abordările “neriguroase” 


Filosofia limbajului dominată de “idealul autenticităţii” (1, p. 
132) se constituie ceva mai târziu, când apăruseră primele semne 
ale limitelor de care suferă, fatalmente, orice abordare “ştiinţifică”; 
ne referim, în primul rând, la celebra teoremă a lui Gödel, care de- 
monstrează limitele principiale ale oricărei formalizări. 

În principiu, teorema lui Gődel spune că dacă formalizăm 
complet un sistem de enunţuri, acest sistem devine auto-contra- 
dictoriu (va conţine în mod fatal un enunţ A şi un enunţ ~A, care 
îl neagă pe primul). Concluzia filosofică a acestei teoreme, denu- 
mită şi “teorema incompletitudinii”, este imposibilitatea principi- 
ală a formalizării complete, ceea ce a însemnat în epocă (1931) o 

lovitură mortală pentru programele de axiomatizare a ştiinţei, de 
genul celui hilbertian. Prezentăm pe scurt principalul rezultat al 
lui Kurt Gâdel (prezentare preluată de la Stepfan Kőrner - 17, p. 
121-122). 

Godel consideră un sistem formal coerent F, suficient de expre- 
siv pentru a permite formalizarea aritmeticii în el. Aceasta presu- 
pune condiția ca toate expresiile aritmetice să corespundă expresii- 
lor formale, astfel ca nici o teoremă formală din F să nu corespundă 
unei propoziții aritmetice false. Dacă o propoziție formală F este 
formalizarea unei propoziții aritmetice á, se mai spune că á este o 
interpretare (aritmetică) sau semnificația intuitivă a lui F 

Spunem că F formalizează complet aritmetica elementară cu 
condiția ca pentru fiecare propoziție formală f, care este formali- 
zarea unei propoziții aritmetice, fie f, fie ~f să fie teoreme formale 
în F; sau, mai pe scurt, cu condiția ca f să fie decidabilă. Hilbert 
urmărea să formalizeze complet întreaga matematică clasică. Gő- 
del a arătat că nici măcar un sistem formal care formalizează doar 
aritmetica elementară nu o formalizează complet. 


Abordările “neriguroase” (Wittgenstein II, Cassirer, Heidegger, 
Quine, Putnam, Kripke) ies din cadrele “paradigmei formaliste”; 
experiența psiho-socială a colectivităților şi lingvistica uzuală, evi- 
dența empirică nemijlocită, “viața limbii” devin principalele do- 
menii de inspirație. Cercetătorii nu mai construiesc sisteme ideale 
abstracte de tipul celor axiomatice din știință; ei urmăresc folosirea 
limbajului în cadrul diferitelor “forme de viață” (Wittgenstein), re- 
constituie istoria sensului unor cuvinte şi caută principiile filoso- 
fice relevante pentru natura fenomenului lingvistic. Deşi sunt de 
formaţie matematicieni şi logicieni, ei preferă analiza conceptuală 
şi studiul cazurilor ipotetice, care-i ajută să sugereze un nou mod 
de a vedea lucrurile. 

În ce constă acest nou mod de a vedea? În esență, raționalita- 
tea manifestărilor lingvistice nu mai este legată de universalitatea, 
obiectivitatea, intelectualitatea şi ordinea lor, ci de contextualitatea, 
parţialitatea, subiectivitatea şi istoricitatea acestora. Ele sunt explici- 
tate şi asumate, iar prin aceasta sunt eliminate din filosofia limbajului 
ultimele rămăşiţe ale paradigmei clasice (Natura umană - universală 
şi imuabilă, Rațiunea - universală şi egal distribuită, á la Descar- 
tes etc.). Dar miturile de sorginte iluministă nu sunt atacate în mod 
frontal (ca la Marx, Nietzsche şi Freud, care au neantizat conceptele 
iluministe de Om şi de demnitate umană - implicit, idealul burghez 
de respectabilitate), ci prin destructurarea presupoziţiilor abordări- 
lor “riguroase”. În ce constă acest demers de deconstrucție? 


1. Presupoziţia izomorfismului structural este lăsată de-o par- 
te. Schimbarea se produce în principal cu Wittgenstein, care 
trece de la paradigma limbajului-oglindă (din Tractatus 
Logico-Philosophicus) la paradigma limbajului-activitate 
(Philosophical Investigations). În noua paradigmă, limbajul 
este văzut fie ca joc social sau ca tehnică (Wittgenstein), fie 
ca sistem de reacţii sociale (Quine), fie ca tradiție socială 
(Kripke şi Putnam). Nu mai este important ce descrie un 
limbaj, ci interesele pe care le exprimă acesta. A înţelege un 
limbaj nu mai înseamnă a chestiona corespondenţa lui cu 
realitatea, ci a-l pune (și re-pune) în situaţiile şi contextele 
care l-au generat (care l-au făcut necesar). 

Traducerea nu mai apare ca neproblematică în principiu, de 
unde teza indeterminării traducerii: “traducerea este o ipo- 


teză mereu provizorie asupra gândului original” (Quine). 


2. Presupoziţia esenţialismului este respinsă: “În loc de a ex- 
trage ceva comun tuturor acelor fenomene pe care le numim 

limbaj, eu susţin că acele fenomene nu au nimic comun care 
să ne facă să folosim acelaşi cuvânt pentru toate, ci ele sunt 
înrudite unul cu altul în multe feluri diferite” (Wittgenstein 
- 9, § 65). Paradigma “realismului” medieval, de sorginte 
platoniciană, care afirmă existența reală a esenţelor, a gene- 
ralului din lucruri, este respinsă de Wittgenstein cu ajutorul 
unei metafore: “Tăria firului nu stă în faptul că vreo fibră 
ar merge pe întreaga sa lungime, ci în suprapunerea mul- 
tor fibre” (9, $ 68). Trecerea de la metafora “firului roşu” la 
aceea a “firului de lână” reprezintă o schimbare de paradig- 
mă majoră, echivalând cu părăsirea definitivă a “miezului 
comun, a “esenței ascunse”. Din metafora lui Wittgenstein 
putem înţelege intuitiv ce înseamnă să nu fim platonicieni: 
universul lucrurilor reale este caracterizat de un “defect on- 
tologic” sui-generis: absența unor esențe colective, a unor 
proprietăţi generale definitorii pentru clasele de obiecte6. 


3. Presupoziţiile intelectualiste sunt şi ele respinse, ca o conse- 
cință a respingerii presupoziției esenţialiste. Dacă lucrurile 
nu au o esenţă unică, nici expresiile nu pot avea un sens 
exact, definitiv şi universal (care ar surprinde acea esență): 
sensul nu este o entitate (psihologică sau logică), ci o activi- 
tate; el nu este invizibil şi nici atașat expresiei, ci un mod de 
a opera cu semnele (în acest caz, gândirea nu poate fi altceva 
decât vorbirea). Este afirmată o ambiguitate intrinsecă natu- 
rii limbajului: ambiguitatea limbajului nu exprimă limitele 
subiective ale vorbitorilor, ci “limitele” lumii reale, care este 
indeterminată şi incompletă; 


4. Presupoziţia ordinii universale este abandonată, din mo- 
ment ce ambiguitatea limbajului reflectă o lume incomplet 

determinată. Scopul cunoașterii este elaborarea unor “hărți” 
locale tot mai exacte, dar din ele nu se va degaja o ordine 


universală. 


5. Presupoziţia obiectivităţii limbajului cade odată cu afirma- 
ţia că el nu este o oglindă a unei realități complet determina- 
te (ordonate), ci expresia anumitor forme de viață (Wittgen- 
stein) şi anumitor interese (Cassirer). Subiectivitatea nu este 
subiectivism (subiectivitate reziduală, scăpată de sub con- 
trol, neepurată). Ea este un element necesar şi definitoriu 


pentru limbaj şi comunicare. 


6. Presupoziţia universalității limbajului cade şi ea, odată cu 
afirmarea determinării social-istorice a acestuia. Limbajul 
devine o realitate eminamente locală: “substanța” sa nu pro- 
vine din reguli abstracte (generale) sau din stipulaţii logice 
(universale), ci din utilizări particulare, care numai ulterior 
se generalizează. Este adevărat că în limbă există reguli, dar 
ele au la bază, de cele mai multe ori, o aplicare particulară, 


privilegiată”. 


În Anexa 4 vom vedea - numai în treacăt — că unele catego- 
rii mentale, cum ar fi noţiunea de “drepturi colective” cu care se 
operează în documentele programatice ale UDMR, sunt tributa- 
re paradigmei platoniciene sau “realiste”; în cealaltă paradigmă 
(să-i spunem “nominalistă”), aceste categorii nu pot fi gândite, iar 
noţiunile ce le corespund nu au sens. Când la masa tratativelor 
se întâlnesc cele două paradigme culturale, dialogul degenerează 
inevitabil într-un “dialog al surzilor”. Pentru mulți cititori, adepţi 
ai concepţiei “limbajului-oglindă”, poate fi şocantă afirmaţia urmă- 


toare, dar credem ca dificultăţile din negocierile pentru Tratatul 

de bază româno-ungar (semnat, totuşi, în 1996) au provenit şi din 
diferențele dintre două limbaje politice: unul solidar cu o paradig- 
mă culturală nominalistă, de sorginte aristotelică, altul - solidar cu 
“realismul” platonician, filtrat de tradiţia catolică. Sesizând proble- 
ma doar pe jumătate, ministrul de externe al Ungariei la acea dată, 
dl. Laszlo Kovacs, afirma într-o declaraţie de presă (“Nepszava”, 12 
iulie 1995) că Tratatul de bază cu România stagnează datorită unor 
“probleme de interpretare”. 

Un aspect foarte important pentru scopul demersului nostru 
este faptul că limbajul nu mai este privit ca domeniu al generalităţi- 
lor particularizate contextual, ci dimpotrivă: el este domeniul par- 
ticularităţilor exemplare generalizate. În viziunea post-pozitivistă, 
limbajul nu mai este un construct convenţional, ci în primul rând 
o tradiţie socială. După cum reiese şi din studiul nostru referitor la 
comunicarea româno-maghiară (Anexa 4), Istoria nu este exterioa- 
ră Logicii: înţelesul logic are mai întotdeauna un fundament istoric. 

Din ceea ce rezultă în urma analizei de mai sus, relevant pentru 
scopul nostru este faptul că abordările “neriguroase” deconstru- 
iesc triplul neutralism pe care abordările “riguroase” îl atribuiau 
limbajului. De altfel, acest neutralism, moştenit de la iluminism şi 
consacrat de pozitivism ca “ideologie dominantă” a comunităţilor 
ştiinţifice, a fost amendat de numeroși cercetători: 

- limbajul observaţional este “încărcat teoretic” (Thomas 

Khun - 1962 şi Gilbert Ryle - 1966 - vezi 12; 13); 

- limbajul (inclusiv cel ştiinţific) este condiționat axiologic 

(Wattanab6; teorema despre clasificări); 

- limbajul este condiţionat social-istoric, ca şi cunoaşterea 

(studiul asupra influenţei comunității la B. L. Whorf şi E. 

Sapir - vezi 15; 16). 

2. SEMNIFICAȚIA EPISTEMOLOGICĂ 
A CONFRUNTĂRII CELOR DOUĂ TIPURI DE ABORDARE 


Cele două tipuri de cercetare merită să fie analizate într-o lu- 
crare care tratează BAZELE EPISTEMICE ale comunicării pentru 
că existenţa lor ne semnalează confruntarea, şi în zilele noastre, a 
două dintre concepțiile despre limbaj evocate în paragraful II.1., 
şi anume concepţia instrumentalistă şi concepţia sincretică. Fi- 
losofia contemporană a limbajului încă nu conturează victoria de- 
finitivă a uneia dintre cele două concepții, ci dimpotrivă: ea lasă 
problema deschisă. Vom vedea în continuare că disputa dintre cele 
două tradiţii de cercetare pe care le-am numit “riguroasă” şi “ne- 
riguroasă” exprimă, la alt nivel, disputa dintre două idealuri cog- 
nitive, iar aceasta, la rândul ei, exprimă concurența dintre două 
concepţii despre natura limbajului. Ne vom baza și de această dată 
pe analiza lui Adrian-Paul Iliescu din capitolul II al lucrării citate, 
intitulat “Filosofia limbajului - un peisaj scindat”, paragraful “O 
confruntare de idealuri cognitive” (vezi 1, pp. 113-118). 

Cercetarea “riguroasă” (Frege, Montague, Carnap, Saussure 
etc.) se caracterizează, după cum s-a văzut, prin ataşamentul față 
de paradigmele ştiinţei. Cercetările asupra limbajului sunt abordări 
de tip ştiinţific, inspirate de stilul matematicii, logicii sau lingvisti- 
cii teoretice. Între matematică şi semantica logică (Carnap) există 
foarte multe puncte comune: 

a. teme şi principii; 

b. antipsihologismul; 

c. cerința de a purifica teoria de orice reflecţii “străine” (spe- 

culative); 

d. programul de unificare a ştiinţei pe o bază axiomatică uni- 

tară (în matematică - Hilbert, în ştință în general - Cercul 
de la Viena); 

criteriul operaţionalizării conceptelor"; 
programul reducerii termenilor teoretici la termeni obser- 
vaţionali; 
g. optimismul nelimitat cu privire la perfecţionarea şi regula- 
rizarea limbajului". 
Cercetarea “neriguroasă” (sau “filosofia limbajului dominată 
de idealul autenticității”, cum o numeşte Adrian-Paul Iliescu) s-a 
constituit ceva mai târziu, când apăruseră unele semne care vor- 
beau despre limitele principiale ale metodologiei “ştiinţifice” - în 
prinipal, teorema lui Gődel, dar nu numai. Momentul Godel a fost 
anticipat de un strălucit filosof al matematicii cum era Luitzen 
Egbertus Jan Brouwer, care încă din 1927 ajunsese, pe calea reflec- 
ţiei pure, la concluzia că optimismul hilbertian este nejustificat: 
“justificarea logică (inhaltliche) a matematicii formaliste, printr-o 
demonstraţie a coerenţei sale, conţine un circulus vitiosus, deoarece 
chiar această justificare presupune deja corectitudinuea logică (in- 
haltliche) a propoziției: corectitudinea unei propoziţii decurge din 
coerenţa sa, adică ea presupune corectitudinea logică (inhaltliche) 
a legii terțiului exclus” (apud 17, p.194). 


Aşa cum am văzut, abordările “neriguroase” ies din cadrele 
“paradigmei formale”; domeniile de inspiraţie devin experiența 
psiho-socială şi lingvistica uzuală, “viaţa limbii” şi evidenţa empi- 
rică nemijlocită. Wittgenstein, Heidegger, Quine, Kripke nu mai 
respectă norme ideale logistice sau formaliste şi nu mai construiesc 
sisteme ideale abstracte de tipul celor axiomatice. Ei urmăresc folo- 
sirea limbajului în cadrul diferitelor “forme de viaţă” (Wittgenste- 
in), reconstituie istoria sensului unor expresii şi caută principiile de 
folosire a acestora care sunt relevante pentru natura fenomenului 


lingvistic. 

Am sistematizat diferenţele dintre cele două tipuri de abordare 
astfel: 


ABORDĂRILE “RIGUROASE” ABORDĂRILE “NERIGUROASE” 

- construiesc limbaje ideale - înțelegerea naturii limbajelor reale 

- construiesc, regularizează, sistematizează - analizează, critică, descriu fapte relevante 
- deduc în structuri riguroase - arată (sau doar sugerează) 

- prescriu norme - descriu fapte lingvistice 

- aspiră la universalitate (imperialismul unei | - se referă doar la contexte locale (situație 
anumite paradigme) pre-paradigmaticâ). 


În esență, opoziţia dintre cele două tradiţii de cercetare constă 
în faptul că abordările “riguroase” construiesc limbaje ideale sau le 
perfecționează la nesfârşit pe cele existente, în timp ce abordările 
“neriguroase” urmăresc înţelegerea naturii limbajelor reale (a lim- 
bilor naturale). Orice încercare de a desprinde semnificaţia episte- 
mologică a acestei opoziții presupune înțelegerea dualității de mai 


sus — mai precis, a originii şi a naturii sale. 


Analiştii opoziţiei riguros-filosofant, unii dintre ei doar “obser- 
vatori’, alţii - chiar “parte în proces”, au elaborat două variante de 
explicaţie. Ele corespund binomului obiect al cunoașterii - metodă 
de cunoaştere, definitoriu pentru orice disciplină matură şi autono- 
mă. Adrian-Paul Iliescu le chestionează şi le respinge una câte una: 

- ar fi vorba de o diferență de obiect al cunoaşterii (Rudolf Car- 


y» 


nap). Dar nu se poate accepta o astfel de “probă”. Abordarea 
“riguroasă” nu a vizat întotdeauna doar limbaje ideale, ocu- 
pându-se şi de cele naturale (au făcut-o aproape toţi structu- 
raliştii, precum şi autori “riguroşi” de cea mai pură speţă ca 
Frege, Russell, Carnap, Bunge, Hintikka ş.a.). În plus, multe 
dintre principiile de analiză “riguroasă” au fost deduse din 


analiza limbajelor naturale, şi invers: unele principii au fost 

generalizate cu succes de la limbajele ideale la cele naturale 
- de pildă, Richard Montague, care a “raţionalizat” limba en- 
gleză atât de “riguros” (English as A Formal Language), încât 
analiza lui a stat la baza limbajului generat de computer, folo- 
sit astăzi pe scară industrială (de pildă, în telefonia digitală); 
el a fost urmat cu entuziasm de majoritatea lingviştilor; 

- ar fi vorba de o diferență de metodă; de asemenea, se res- 

pinge! Criticii abordării “riguroase” (Quine, Wittgenstein 
II, Putnam sau Kripke) nu atacă metodele riguroase în sine 
(ar fi şi absurd, în cazul unor logicieni de formaţie), ci apli- 
carea lor la filosofie, căci ele nu oferă o cunoaştere filosofică 
veritabilă: “O atare metodă nu face decât să lase explicaţia 
neîncepută” (Quine). 

Concluzia autorului român este că opoziția dintre cele două 
abordări nu se originează nici la nivelul obiectului de cunoaştere, 
nici la nivelul metodei, ci la un nivel mult mai adânc: ea exprimă 
o diferenţă de idealuri de cunoaştere. Ambele orientări şi-au pro- 
pus clarificarea problemei limbajului în general, dar ele decurg din 
concepții diferite cu privire la ce înseamnă a clarifica, a explica şi, 
în ultimă instanţă, a cunoaşte. 

Abordarea “riguroasă” şi-a descris explicit idealul cognitiv, în 
special prin Rudolf Carnap, pentru care a explica înseamnă a înlo- 
cui un concept preştiințific, inexact, cu unul exact, riguros. Acest 
mod de a concepe explicaţia teoretică aparține unei paradigme pe 
care Adrian-Paul Iliescu o numeşte “idealul Tarski”. Pentru Alfred 
Tarski, a elucida un concept înseamnă a regulariza semnificaţia lui 
prin raportare la un limbaj determinat. Astfel, “idealul Tarski” se 
poate formula după cum urmează: 


a cunoaşte = a regulariza + a reformula, 
în cadre riguroase, concepte deja admise. 

Acest ideal cognitiv este împărtăşit de toți autorii “riguroşi”, de 
la Frege la Montague, care au ca preocupare centrală înlocuirea 
unui concept vag cu unul riguros, bazat pe reguli explicite și sti- 
pulaţii clare. 

Dar, după cum observă Adrian-Paul Iliescu, idealul cognitiv al 
“riguroşilor” nu se reduce la această operaţie de substituire. O altă 
pesonalitate tutelată a acestora este David Hilbert, pentru care a 
cunoaşte în plan teoretic înseamnă a axiomatiza, adică a sistema- 
tiza cunoaşterea şi a-i reda structura internă într-o formă perfect 
riguroasă 12. 

Astfel, se poate vorbi şi de un ideal Hilbert, asumat de toți adep- 
ţii abordărilor “riguroase”. El se poate formula astfel: 


a cunoaşte = a reconstrui rațional, adică 
a da o hartă riguroasă a teritoriului studiat, 
a da un model teoretic exact. 


În concluzie, pentru adepţii abordărilor “riguroase”, cunoaşte- 
rea este modelare formală, o reconstrucţie ce redă idealizat, siste- 
matizat, o ordine pre-existentă. 

Pe de altă parte, adepţii abordărilor “neriguroase” recunosc 
că nu urmăresc concretizarea cunoașterii într-o teorie sistema- 
tică. După Wittgenstein II, cel din Investigations, “filosofia (...) 
nici nu explică, nici nu deduce nimic”. Pentru el, filosofia nu este 
o teorie, ci o terapie, destinată să îndepărteze neînțelegerile şi 
fascinația pe care falsele probleme o exercită asupra subiectului 
cunoscător. 

Kripke recunoaşte şi el că nu oferă o teorie, ci doar o imagine 
corectă asupra limbajului; pentru el, “orice teorie filosofică este gre- 
şită”. Aceeaşi neîncredere în teorie o găsim şi la Willard Van Orman 


Quine, care consideră că este preferabil să arăţi cum se dezvoltă, 

cum se învață sau cum se traduce un limbaj decât să construieşti 
un limbaj ideal. 

Este demnă de semnalat observaţia lui Adrian-Paul Iliescu, 
cum că nici unul dintre autorii citați mai sus nu alunecă în descrip- 
tivism; ei descriu doar cazuri paradigmatice, majoritatea fiind ca- 
zuri posibile şi nicidecum “reale” în sens trivial13. Nu contează atât 
“gradul de realitate”, cât faptul că aceste cazuri sunt semnificative 
pentru natura limbajului. În fond, acești autori caută să confrunte 
ideile lor despre limbaj cu experienţa empirică acumulată, ceea ce 
nu înseamnă o descriere în sensul banal al termenului, ci o testare a 
ideilor respective, din care pot rezulta noi propoziţii privind natura 


limbajului. 


De ce am insistat pe analiza abordărilor “riguroase” și a celor 
“neriguroase” din perspectiva idealului cognitiv propriu fiecărei 
orientări? 

În primul rând, ea este extrem de utilă pentru un tânăr abia 
intrat în procesul de instrucţie de la nivel universitar, precum şi 
pentru cei care, deşi au absolvit o facultate, au fost instruiți în para- 
digma abordărilor “riguroase”; aceştia din urmă au ieşit din facul- 
tăți fie cu un complex de superioritate (dacă au absolvit un profil 
“realist”), fie cu un complex de inferioritate (dacă au absolvit un 
profil “umanist”) - ambele, la fel de nejustificate din perspectiva 
paradigmei abordărilor “neriguroase”. 

În al doilea rând, fiindcă pentru un viitor specialist în comuni- 
care socială, mai ales dacă acesta vizează cele mai înalte niveluri ale 
performanţei profesionale, este obligatorie conştientizarea situaţiei 
de cunoaştere în care se dezvoltă astăzi ştiinţele comunicării, pre- 
cum şi trendul cultural în care se încadrează acțiunile comunica- 

tive. Un lucrător în domeniul Relaţiilor Publice (nivelul standardi- 
zat şi normat al comunicării eficiente) trebuie să ştie că pe terenul 
comunicării sociale nu poți să fii eficace dacă ai o abordare de tip 
“riguros” (de pildă, dacă într-o campanie publicitară sau electorală 
vei redacta mesaje din perspectiva semanticii logice, iar nu din per- 
spectiva pragmaticii lingvistice). Fie că definim Relaţiile Publice ca 
“instrument de mediere între diversele niveluri ale corpului social, 
unde scopul final este introducerea echilibrului între forțele socia- 
le” (Philip Lesly), fie că le definim ca “factor de echilibru şi schim- 
bare socială” (vezi 18, p. 6), trebuie să ştim că în acest domeniu, 
valoarea centrală nu este Adevărul, ci Consensul. Iar la consens nu 
se ajunge pe calea argumentelor, ci prin intermediul simbolurilor 
împărtășite - de unde şi locul central al imaginii în tehnologia co- 
municării sociale. 

În al treilea rând, pentru că orice intelectual care se vrea “con- 
temporan cu epoca sa” trebuie să fie la curent cu schimbarea de 
paradigmă culturală ce se manifestă la graniţa dintre secolele XX 
şi XXI. A cere cititorului acestei cărți să devină un reprezentant al 
noii paradigme ni se pare prea mult. Dar a-l informa cu privire la 
o mare schimbare ce se petrece în timpul vieţii lui ni se pare a fi o 
datorie, o obligaţie profesională. 

Care este esența acestei schimbări? Ea nu poate fi redusă la o 
singură direcţie (de altfel, lucrarea noastră vorbeşte, în toate capito- 
lele sale, despre esenţa shimbării de paradigmă culturală). Direcţia 
pe care o vom trata în capitolul de față este demontarea neutra- 
lismului axiologic promovat de pozitivism, pe care o considerăm 
cheia de-legitimării viziunii pozitiviste despre cunoaştere. 


Demontarea neutralismului axiologic promovat de pozitivism 
a fost o direcţie a cercetării atât de puternică în prima jumătate a 
secolului XX, încât se poate vorbi de o veritabilă tendință culturală. 

Ea s-a finalizat cu prăbuşirea mitului modern al cunoaşterii “pur 
obiective”, care în varianta neopozitivistă ar fi oferită de ştiinţele 
naturii în general, iar în particular de “ştiinţele exacte” (i.e. ştiinţele 
naturii matematizate). Ideologia neutralismului valoric (i.e. filoso- 
fic) a justificat timp de peste un secol pretenţia oamenilor de ştiinţă 
de a reprezenta elita savanților, servind, aşadar, interese practice, 
nevoi de recunoaştere şi de prestigiu social. După ce a contribuit 
la autonomizarea cunoașterii ştiinţifice, la emanciparea ştiinţei de 
sub umbrela filosofiei speculative precum şi faţă de iluziile simțului 
comun, pozitivismul a făcut şi mult rău - atât ca teorie (unde a 
viciat spiritul ştiinţific modern şi demersurile cercetării ştiinţifice), 
cât şi ca ideologie - calitate în care a malformat raporturile din- 
tre domeniile culturii spirituale și dintre cultura spirituală și cea 
materială. El a favorizat devierea unor filosofii şi degenerarea lor 
în forme monstruoase, cu implicaţii empirice antiumaniste (cazul 
filosofiei lui Marx nu este singular). 


Este foarte instructivă în acest sens analiza pe care o face Anto- 
nio Gramsci devierii filosofiei lui Marx, pe care o numeşte “filosofia 
praxisului”, deviere pe care o pune pe seama necesității ca aceasta 
să cucerească masele populare din Rusia (“Unele probleme privi- 
toare la studiul filosofiei praxisului”, 20, pp. 68-91). După ce arată 
că “filosofia praxisului a fost un moment al filosofiei moderne”, ca- 
litate în care a devenit “obiectul unei duble combinaţii filosofice” 
(idem. p. 73), Gramsci arată că ea a trebuit să se alieze cu unele ten- 
dinţe care îi erau străine pentru a combate rămăşiţele trecutului din 
cultura maselor, “a căror cultură era de tip medieval” (idem, p.76); 
astfel, “din motive “didactice, noua filosofie s-a combinat într-o for- 
mă de cultură care de-abia era superioară culturii medii populare 
(foarte scăzută), dar absolut inadecvată să combată ideologiile cla- 
selor culte” (ibidem). 

Pe de altă parte, nevoile luptei ideologice i-au determinat pe 
liderii bolşevici să încerce atragerea de partea lor a intelectualităţii. 
Cum nu se puteau adresa intelectualilor care împărtășeau alte fi- 
losofii politice (de regulă, antimarxiste), ei s-au adresat oamenilor 
de ştiinţă, a căror singură filosofie era pozitivismul; din încerca- 
rea filosofilor marxişti de a vorbi pe limba savanților naturalişti s-a 
născut combinaţia dintre marxism şi pozitivism! Iată ce spune un 
avizat comentator al fenomenului: “Principalul viciu al variantei 
pozitiviste a marxismului l-a constituit opunerea determinismului 
economic obiectiv, activității oamenilor şi, pe această bază, iden- 
tificarea activităţii legilor sociale cu a celor naturale, scontându- 
se pe impunerea automată, fatală a necesităţii obiective. După ce 
a format terenul generării reformismului Internaționalei a II-a, in- 
terpretarea pozitivistă a recidivat în cadrul nou al Internaționalei a 
III-a, provocând inerție, pasivitate şi resemnare în fața meandrelor 
confruntărilor sociale, conducând frecvent la elaborarea unor de- 
cizii politice inadecvate” (21, p. 82). 

Dar cine a fost Antonio Gramsci ? "Tot un marxist !", vor spu- 
ne unii — drept pentru care îl vor trata ca pe un câine mort. "Un 
important intelectual european şi un reprezentant de frunte al 
culturii moderne italiene", vor spune alţii - şi-l vor citi prin pris- 
ma contribuţiilor lui la filosofia culturii, istoria intelectualilor și a 
ideilor sau la teoria şi istoria literaturii. Adevărul este că Antonio 
Gramsci a fost toate acestea la un loc, dar pe noi ne interesează 
un alt aspect al gândirii gramsciene, strâns legat de "amurgul" pa- 
radigmei pozitiviste, la al cărei spectacol asistă generaţia noastră. 
Antonio Gramsci este cel mai important gânditor post-marxian 
care a sesizat filonul antipozitivist din opera lui Karl Marx. La fel 
ca Georg Lukacs, el a militat împotriva reducerii filosofiei marxis- 
te la materialism, aşa cum poate fi ea lecturată din paradigma po- 
zitivistă şi cum este percepută şi astăzi de către cei care o cunosc 


200 | DUMITRU BORŢUN 


din textele de mâna a doua sau a treia, adică din comentariile 
altora. 

În esență, pozitivismul este o viziune despre lume care a moș- 
tenit aproape toate presupoziţiile iudeo-creştinismului - mai puţin 
prioritatea ontologică a realităţii transcendente în raport cu realita- 
tea imanentă. Astfel, ideea de Dumnezeu este "laicizată” şi prezen- 
tată ca "realitate obiectivă” (proces care începe o dată cu idealismul 
obiectiv al lui Hegel, unde Ideea Absolută nu este altceva decât un 
"demiurg al realului”). Materialismul secolelor XVII-XVIII nu este 
decât expresia consecventă, avangarda filosofică a acestei schim- 
bări: aspiraţia spre transcendent rămâne, dar este codificată prin 
intermediul conceptului de materie (punctul de inflexiune al aces- 
tui proces teoretic îl găsim în Etica lui Spinoza, unde "materia" nu 
este decât un alt nume pentru Dumnezeu). 

A-l lectura pe Marx în paradigma materialismului înseamnă să 
defineşti materia în numele lui (el nu şi-a pus această problemă, 
pe care o considera, fără îndoială, o falsă problemă), adică să dai o 
definiție "marxistă" a materiei, exact ceea ce a făcut Lenin: "Materia 
este categoria filosofică care desemnează realitatea obiectivă, dată 
omului în senzațiile lui, copiată, fotografiată, oglindită de senzațiile 
noastre şi existentă independent de ele" (Materialism şi empirio- 
criticism - 1909, cap.Il, # 4). Iată o perfectă definiție pozitivistă, 
formulată în limba de lemn a empirismului clasic, în care Lenin 
spera să se facă înţeles de către empiriocriticişti. 

Spre deosebire de Lenin, Gramsci a sesizat pericolul lectură- 
rii pozitiviste ("materialiste") a filosofiei marxiene, care consta în 
pierderea antropocentrismului său fundamental - motiv pentru 
care el o denumeşte cu obstinaţie filosofie a praxisului (de altfel, 
nici Marx nu a folosit vreodată expresiile "materialism istoric" sau 
"materialism dialectic"). Ce crede Antonio Gramsci că s-ar putea 
înţelege, totuşi, prin obiectivitate ? "Obiectiv înseamnă întotdeau- 

na «obiectiv din punct de vedere uman», ceea ce corespunde exact 
cu «obiectiv din punct de vedere istoric», altfel spus «obiectiv» ar 
însemna în mod «universal subiectiv»" (20, p107). Suntem departe 
de metafizica materiei pe care o găsim în Manualul popular al lui 
Plehanov, prin care acesta oferea poporului, sub eticheta de "mate- 
rialism istoric", un "idealism pe dos" (Gramsci). 

La fel cum filosofia marxiană a fost botezată "materialism" şi 
promovată ca un idealism cu semnul schimbat, ateismul agresiv al 
partidelor comuniste care vor ajunge la putere a fost promovat ca 
o religie (uneori, mai fundamentalistă decât religia pe care o com- 
bătea); în locul lui Dumnezeu se spunea "realitate obiectivă”, dar 
presupoziţiile tacite rămâneau aceleşi. Credem că cititorul tânăr, 
care nu a putut analiza in vivo regimul comunist, a înțeles de ce 
opera lui Gramsci nu a fost asimilată oficial de nici un partid aflat 
la putere în ţările socialiste. În schimb, Ştiinţei şi Concepţiei ştiin- 
tifice despre lume li se aduceau osanale zilni. Marx originarul şi in- 
terpretul acestuia, Gramsci, ar fi turburat discursul pozitivist, care 
devenise un discurs de legitimare. 

Cum a ajuns acest discurs un instrument de legitimare? După 
cum vom vedea în continuare, uzurparea discursului antropocen- 
trist de către cel pozitivist avusese loc mai devreme, la nivelul în- 


tregii culturi europene. 


În epoca modernă a apus mitul filosofiei ca regină a ştiinţelor, 
fiind înlocuit cu mitul ştiinţei care s-a emancipat de filosofie - mit 
împărtăşit de majoritatea oamenilor de ştiinţă, dar şi de o mare 
parte a filosofilor (în special de către cei cu formaţie ştiinţifică sau 
proveniţi din rândurile oamenilor de ştiinţă). “Scientismul”14 este 
o reprezentare simplificată, liniară a relaţiei dintre ideile filosofice 
şi cele ştiinţifice, care a fost favorizată în plan istoric de procesul 


specializării tot mai înguste în știință şi de natura instrucției şti- 

inţifice de tip modern. Cu timpul, el a pătruns în straturi culturale 
foarte diverse şi subzistă până astăzi, sub forma unei mentalități 
difuze dar cu o mare varietate a formelor de expresie şi manifestare 
socială. 

Dincolo de diversitatea manifestărilor empirice, pot fi conturate 

câteva supoziţii directoare: 

1. ştiinţa înaintează conform unor scopuri şi criterii proprii, 
iar filosofia o urmează respectuos şi de la distanță; 

2. neutralitatea axiologică (filosofică) a judecății profesionale 
şi a evaluării ştiinţifice (de unde şi impresia de “obiectivi- 
tate” şi de “certitudine”, căci evaluarea ştiinţifică se ridică 
deasupra interpretărilor filosofice, care se contrazic reciproc 
şi pentru care nu există un criteriu ferm de decidabilitate. 

Într-un studiu istorico-filosofic publicat în 1985, care are sa- 

voarea unui roman poliţist dar şi a unui incitant roman de aventuri 
(19), filosoful român Mircea Flonta oferă numeroase analize de caz 
care dovedesc prezența dimensiunii filosofice în opţiunile teoretice 
ale savanților din domeniul ştiinţelor naturii (de pildă, în controver- 
sele de interpretare din fizica cuantelor). Este vorba de filosofia la- 
tentă a cercetătorilor, iar nu despre ceea ce aceștia au învățat în mod 
direct sau indirect de la filosofi, şi nici despre filosofia elaborată a 
acestora. În fond, studiul profesorului Flonta este un studiu critic al 
“infrastructurii filosofice a teoriilor ştiinţifice”, adică al presupozţii- 
lor ontologice, al afinităţilor filosofice neverbalizate şi al mobilurilor 
ascunse (de unde şi senzaţia că citim un... roman polițist). 

Conform autorului român, oamenii de ştiinţă au numeroase 

ocazii în care trebuie să evalueze şi să aleagă în chestiuni vitale din 
punct de vedere profesional, chestiuni ce nu pot fi asigurate şi con- 
trolate prin metode și procedee standard (cu caracter tehnic, neu- 
tre axiologic). În astfel de situaţii, cercetătorul trebuie să răspundă 
pe cont propriu la întrebări de genul: 

- Care sunt probelemele cele mai importante ce trebuie abor- 

date cu prioritate? 

- Care probleme sunt mai promițătoare din punct de vedere 

euristic? 

- În ce direcţii trebuie căutate soluţiile acestor probleme? 

- Ce condiţii trebuie să îndeplinească soluţiile pentru a fi sa- 

tisfăcătoare din punct de vedere ştiinţific? 

Când răspunde la aceste întrebări, cercetătorul optează în func- 
ţie de reprezentări şi criterii proprii, care nu mai ţin de metodo- 
logia acceptată de comunitatea ştiinţifică, ci de filosofia latentă a 
individului care este. 

Atitudinea şi conduita omului de ştiinţă sunt orientate de in- 
tuiții şi înclinații filosofice spontane, care acţionează ca un curent 
subteran şi care arareori își găsesc o elaborare sistematică de di- 
mensiunile unui program filosofic. Chiar și atunci când acest lucru 
se întâmplă (cazul marilor personalități ştiinţifice), reflecțiile lor 
filosofice nu oferă o explicitare şi o întemeiere satisfăcătoare a idea- 
lurilor de cunoaștere, a opțiunilor ştiinţifice fundamentale. 

În opinia lui Mircea Flonta, interpretările filosofice post festum 
ale unor descoperiri ştiinţifice nu au prea multe lucruri în comun 
cu raţiunile pentru care cercetătorul a optat pentru o idee ştiinţi- 
fică. Adevăratele raţiuni ţin de filosofia latentă, rareori conştien- 
tizată, a acestuia; ea nu este un simplu reflex filosofic al gândirii 
ştiinţifice, un “produs secundar” al acesteia. 

Filosofia latentă se împletește strâns cu gândirea științifică, cu 
elementele de ordin tehnic, dar reprezintă o dimensiune internă a 
cunoașterii în ştiinţele naturii - dimensiune care se amplifică în is- 
toria cunoaşterii, în pofida credinţei pozitiviste că lucrurile ar sta in- 
vers. Pe baza acestei împletiri dintre filosofic, ştiinţific şi tehnic, omul 
de ştiinţă optează pentru principii fundamentale ale descrierii feno- 
menelor, criterii de inteligibilitate şi criterii de relevanţă explicativă. 

Descoperirea şi recunoașterea “infrastructurii filosofice” a te- 
oriilor din ştiinţele naturii reprezintă un proces îndelungat și ane- 
voios (vezi 19, pp. 36-62). El a fost obstrucționat de o anumită 
reprezentare despre autonomia gândirii ştiinţifice: “o reprezentare 
rigidă, tradițională asupra raționalităţii ştiinţifice, bazată pe ideea 
caracterului monolitic şi imuabil al metodei cunoașterii ştiinţifice” 
(idem, p. 56). 

Încă din 1873, în Dialectica naturii, Friedrich Engels, un bun 
cunoscător al ştiinţei din epoca sa, avertiza: “Orice ar spune şi ar 
face ei, cercetătorii naturii sunt dominați de filosofie. Se pune nu- 
mai întrebarea dacă vor să fie dominați de vreo filosofie de proas- 
tă calitate, la modă, sau de o formă a gândirii teoretice bazată pe 
cunoașterea istoriei gândirii și a cuceririlor ei” (apud 19, p. 8). În 
1942, savantul român Grigore C. Moisil scria: “În cazul carierei 
noastre, practicând ştiinţa sub forme variate, am constatat (...) că 
activitatea ştiinţifică e inseparabilă de filosofie. Orice om face filo- 
sofie, unul de mai bună - altul de mai proastă calitate” (ibidem). Şi 
iată ce scria, în 1964, unul dintre cei mai importanţi filosofi ai ştiin- 
tei, C. Fr. Von Weisăcker: “De filosofie nu ne putem însă lipsi atunci 
când noi, care suntem specialişti într-un domeniu oarecare, vrem 
să ne clarificăm asupra propriilor noastre prejudecăți. (...) Propriile 
prejudecăţi nu le recunoaştem, iar prejudecățile adversarilor noştri 
le calificăm de cele mai multe ori nu ca rezultate ale altor opţiuni 
filosofice, ci drept greşeli” (ibidem). Cu alte cuvinte, dogmatismul 
şi infatuarea scientistă nu ni se trag de la faptul că avem o filosofie, 
ci de la faptul că nu conştientizăm acest lucru! 

În lucrările sale mai recente, Karl Popper, unul dintre cei mai 
importanţi filosofi ai secolului XX (după unii - cel mai important), 
vorbeşte despre programe metafizice de cercetare, care influențează 
constituirea idealului explicativ, formularea problemelor științifice 
şi direcția în care este căutată soluția: “Numesc aceste programe 

de cercetare ‘metafizice fiindcă ele decurg din puncte de vedere 
generale asupra structurii lumii şi, în același timp, din puncte de 
vedere asupra situației problematice în cosmologia fizică” (Quan- 
tum Tehory and the Schism of Physics. Postscriptum to the Logic 
of Scientific Discovery - 1982, apud 19, p. 58). 


Demolarea ideologiei pozitiviste a dus la o redistribuire a im- 
portanţei diferitelor tipuri şi forme de cunoaștere, la reevaluarea 
rolului lor în viața oamenilor; tipuri şi forme de cunoaştere mar- 
ginalizate de pozitivism (cunoaşterea comună, cunoaşterea artis- 
tică, cea religioasă sau cea mistică) sunt reconsiderate în planul 
reflecţiei asupra condiției umane. Unul dintre efectele cele mai 
importante ale acestei evoluţii a fost de-legitimarea eurocentris- 
mului - mai corect, a occidentalocentrismului -, în sensul că a 
devenit caducă şi contraproductivă credinţa în superioritatea de 
plano a culturii și civilizaţiei europene - respectiv, a culturii oc- 
cidentale. Nici un om cât de cât instruit nu mai evaluează astăzi 
culturile non-europene prin prisma apropierii /depărtării lor de 
cultura europeană (în speță, occidentală). După cum se ştie, eu- 
rocentrismul a stat la baza politicilor de tip imperialist, iar în nu- 
mele lor au fost decimate populaţii întregi, au fost mutilate iden- 
tități culturale - atât înainte de Marile Descoperiri Geografice, cât 
şi după acestea (mai ales după). Toate aceste politici barbare erau 
prezentate drept “misiuni civilizatorii”, şi chiar aşa erau resimțţite 
de promotorii lor. 

Dar detronarea pozitivismului şi ascensiunea multiculturalis- 
mului (varianta “politic-corectă” a relativismului cultural) au adus 
după ele o nesiguranță vecină cu scepticismul, care însoţeşte ori- 
ce formă de relativism. Asumarea istoricităţii implică, în mod ne- 

cesar, abordarea frontală a pluralismului cultural și descoperirea 
unor obstacole ale comunicării care, după cum vom vedea în con- 
tinuare, nu mai pot fi puse pe seama incompetenţei lingvistice a 


interlocutorilor. 

NOTE 


Í; 


Chiar dacă nu au afirmat în mod explicit că reprezentarea ling- 
vistică a realității ar fi nelimitată şi infailibilă, reprezentanții 
abordărilor “riguroase” sugerează, indirect, că o astfel de repre- 
zentare este deja o performanță atinsă. Un A.-J. Greimas avea 
să scrie: “Izomorfismul formelor semiotice explică (...) feno- 
menul de interiorizare a lumii exterioare” (2, p. 62). Chiar şi 
Wittgenstein care apucase să scrie în Tractatus că “Lumea este 
totalitate a faptelor, nu a obiectelor” (3, # 1.1.), poate să mai 
cocheteze cu izomorfismul structural dintre Limbaj şi Reali- 
tate: “Propoziția este un tablou al realității, căci dacă înțeleg 
propoziția, atunci cunosc situația pe care o reprezintă” (idem, 
# 4.021). 

În viziunea noastră, această situaţie este doar una dintre va- 
riantele în care se manifestă prelucrarea ideologică a Diferen- 
tei (subiectul interpretează Diferenţa pro domo sua, ceea ce-i 
zădărniceşte cunoașterea obiectivă a Celulalt și, în general, îi 
interzice accesul la alteritate). 

Acest mecanism ideologic (prelucrarea egocentrică a Diferen- 
tei) a fost una dintre cauzele multor conflicte din istoria uni- 
versală, deoarece interzice accesul la comunicarea eficientă. De 
pildă, el stă la baza raporturilor ideologice şi doctrinare dintre 
Islam şi Occident. Pe de o parte, fundamentaliștii islamici echi- 
valează Occidentul cu “Satana”, a cărui expresie supremă sunt 
SUA; pe de altă parte, occidentalocentriștii văd în fundamen- 
talismul islamic “Răul Absolut”. Dincolo de aceste poziţii radi- 
cale și extremiste, simțul comun are, de regulă, o înțelegere mai 
nuanțată a Diferenţei dintre Islam şi Occident - lucru valabil 
de ambele părţi ale “baricadei”. Totuşi, etnocentrismul se ma- 
nifestă pe scară largă şi la acest nivel; nu putem trece cu vederea 
manifestările publice ale acestuia prilejuite de atacurile teroris- 
te asupra unor obiective simbolice din New York şi Washington 
(11 septembrie 2001). Rămân antologice imaginile transmise 
de CNN cu manifestările de bucurie ale palestinienilor din te- 

ritoriile controloate de Organizaţia pentru Eliberarea Palesti- 
nei, după cum semnificative sunt și agresiunile înregistrate pe 
teritoriul SUA, în zilele imediat următoare evenimentelor din 
11 septembrie, împotriva unor musulmani. Importanţi lideri 
de opinie din SUA şi Europa au vorbit în acele zile de “barba- 
rie”, echivalând “civilizaţia” cu civilizaţia occidentală (mai pre- 
cis, cu “valorile democraţiei”). Singura personalitate notabilă 
care a făcut notă discordantă în acest “cor al eurocentrismului” 
a fost, din nou, filosoful american Noam Chomsky (cel care 
îşi exprimase îndoiala și cu privire la legitimitatea intervenţiei 
NATO în Iugoslavia și a bombardării unor obiective civile din 
Belgrad, în vara anului 1999). 

3. Pentru aprofundarea acestui punct de vedere, se poate vedea 
volumul Semnificație şi necesitate (6), care conţine un com- 
pendiu al cercetărilor lui Carnap în domeniul semanticii lo- 
gice; acest membru marcant al Cercului Vienez (1926-1935), 
primul autor al unui tratat de semantică logică (Introduction 
to Semantics - 1942), definea astfel ştiinţa al cărui întemeietor 
este: “teoria logică a semnificației formelor lingvistice”. 

4. Deşi toţi adepţii abordărilor “riguroase” aderă - mai direct sau 

mai indirect — la norma “Fzică, ferește-te de metafizică!”, ei îm- 
părtăşesc presupoziţia filosofică a ordinii universale. De altfel, 
aceasta derivă, pe cale de consecinţă logică, din presupoziţia 
esenţialistă: dacă (1) fiecare lucru participă la o Idee şi (2) ori- 
ce existență se rânduiește sub o esență, atunci (3) asupra lumii 
“scoboară” ordinea. 
Dacă lumea are o structură “algoritmică” (aşa cum rezultă din 
Tractatus), harta ei este un desen geometric precis. Devine de 
la sine înțeles că limbajul este o reprezentare logică, bazată pe 
reguli standardizate. Ambiguitatea, imprecizia, nedeteminarea 
apar drept fenomene contingente, periferice şi, oricum, reme- 
diabile, căci ele nu țin de natura limbajului. 

5. Este uşor de observat că acest triplu neutralism al abordări- 
lor “riguroase, al întregii orientări pozitiviste (înțeleasă aici în 
sensul cel mai genral, ca paradigmă culturală) este solidar cu 

o viziune dualistă - atât în plan lingvistic, cât şi în plan gno- 
seologic şi, implicit, ontologic. Abordările “riguroase” întrețin 
şi chiar exacerbează opoziții de genul: intensiune-utilizare so- 
cială (a cuvintelor), intensiune-semn, intensiune-extensiune, 
sens-expresie, gândire-vorbire, spirit-materie. Din această ca- 
uză, abordările “riguroase” nu favorizează elaborarea unei epis- 
temologii a comunicăării interculturale; ele nu sunt prea utile 
nici pentru construirea unui dialog real între ideologii. De pil- 
dă, o filosofie a integrării europene, care trebuie să surmonteze 
divizarea culturii politice din Europa în diverse ideologii și care 
ar trebui să nu eludeze comandamentul unificării culturale a 
Europei, va trebui să-şi îndrepte atenţia spre abordările “neri- 
guroase”, care ne spun multe lucruri utile despre modul în care 
se poate naşte “cultura europeană” unitară și necontradictorie 
(neconflictuală în sine). 

Altfel spus, paradigma clasică blochează unificarea Europei, 
în timp ce paradigma postmodernă o favorizează. Însăși ide- 
ea unei Europe unite - democratică, pașnică şi prosperă —, aşa 
cum este formulată astăzi, este o idee postmodernă. Atâta timp 
cât a fost o idee “modernă”, ea a rămas o utopie. 

Printre primii gânditori europeni care au sesizat că limbile nu 
reflectă toate aceeași realitate a fost Humboldt (citat de Cassi- 
rer), care sesizează că substantivele “nu sunt menite să se refere 
la lucruri substanţiale, la entități independente care există prin 
ele însele. Mai curând ele sunt determinate de către interese şi 
scopuri umane” (apud 7, p. 188). Sesizând că termenul grecesc 
şi cel latinesc pentru “lună”, deşi se referă la același obiect, nu 
exprimă aceeași intenție sau acelaşi concept, Humboldt trage 
concluzia că “nu există sinonime exacte” între limbi diferite. De 
ce? Pentru că însuși actul denumirii depinde de un proces de 
clasificare: “A da un nume unui obiect sau unei acţiuni înseam- 
nă a le subsuma unui anumit concept-clasă. Dacă această sub- 
sumare ar fi prescrisă o dată pentru totdeauna de către natura 
lucrurilor, ea ar fi unică şi uniformă” (ibidem). Dar nu este, căci 
“Orice clasificare este călăuzită şi dictată de nevoi speciale și este 

clar că aceste nevoi variază conform cu condiţiile diferite ale 
vieţii sociale şi culturale a omului” (idem, p. 191). Aşa se explică 
faptul că în limba arabă, de pildă, există 5-6 mii de termeni folo- 
siți pentru descrierea unei cămile (cf. Hammer-Purgstall, Viena 
- apud 7, p. 190) sau faptul că un trib din centrul Braziliei are 
câte un nume pentru fiecare specie de papagali sau de palmieri 
dar nu are nici un substantiv care să exprime genul “papagal” 
sau “palmier” (cf. Karl von den Steinen, apud ibidem). 

În legătură cu universalitatea / neuniversalitatea regulilor limbi- 
lor naturale, a se vedea capitolele “Gramatica universală și actu- 
alitatea ei” (1812) a lui Ludwig Heinrich Jakob (10, pp. 81-97) şi 
“O concepţie structural-semiotică actuală a lingvisticii în unele 
gramatici generale din secolul al XIX-lea” (idem, pp. 99-109). 
Ioan Lobiuc constată eşecul istoric al gramaticii universale de 
tipul celei de la Port-Royal, continuatoare a gramaticilor specu- 
lative scolastice, din secolele XIII-XIV, ele însele așezate într-o 
bună tradiţie aristotelică: “Deşi continuate până în veacul nos- 
tru, din cauza apriorismului lor vădit, gramaticile universale nu 
au avut şansa de supraviețuire reală, efectivă” (idem, p. 69). 

De asemenea, poate fi consultat cu folos întregul capitol VIII 
din cartea lui Grigore Georgiu, intitulat “Disputa universalilor 
în antropologia culturală” (11, pp. 323-361). 

Wattanabe: “Toate activitțile intelectuale umane încep prin 
formularea mentală a claselor de obiecte”. Dar orice clasificare 
presupune asumarea unor preferințe axiologice; o serie întrea- 
gă de teoreme “de limitare” evidenţiază limitele de obiectivitate 
ale oricărei clasificări şi ierarhizări ( cf. 14). 

Programul hilbertian urmărea unificarea întregii matematici 
pe un fundament axiomatic unitar. Programul fizicalist (Cer- 
cul de la Viena şi tânărul Carnap) se hrănea din speranţa că 
întreaga cunoaştere va putea fi unificată într-o singură Teorie 
Adevărată. 

În “ştiinţa exactă”, acest criteriu înseamnă că o expresie nu are 
sens fizic dacă nu poate fi testată printr-un mijloc efectiv dispo- 
nibil. În filosofia limbajului, “înţelesul propozițional este meto- 


11. 


12. 


13. 


14. 

da de verificare a adevărului ei (“criteriul înțelesului empiric”). 
Dacă Hilbert credea că “nu există probleme insolubile”, 


Y 


Wittgenstein I era convins că “tot ceea ce poate fi spus, poate fi 


spus clar”. Așadar, teoriei axiomatizate din științele “exacte” îi 
corespunde limbajul ideal din filosofia “riguroasă” a limbajului. 
Adrian-Paul Iliescu vede în descrierea structurală din ştiinţa 
contemporană o variantă mai slabă a reconstrucției axiomati- 
ce. Așadar, scientismul moare dar nu se predă! 

Situaţiile gândite de “neriguroşi” nu sunt reale, dar sunt posi- 
bile (de pildă, situaţia “constructorilor” lui Wittgenstein, situa- 
ţia “translatorului din junglă” al lui Quine sau chiar a “pisicilor- 
roboţi” invocate de Kripke). De fapt, aceşti autori nu descriu, 
ci experimentează, numai că ei apelează și la experimentul 
mental - cu nimic inferior din punct de vedere epistemologic 
experimentului empiric. 

Pentru o analiză profundă și detaliată a scientismului, a se ve- 
dea paragrafele “O scolastică scientistă?” şi “Scientismul ca 
permanenţă filosofică” , în cartea deja citată a lui Adrian-Paul 
Iliescu (1, pp. 38-59). 

V. BARIERE ÎN COMUNICAREA INTERCULTURALĂ 


Determinarea concret-istorică a limbajului, evidenţiată de cer- 
cetările “neriguroase’, ridică problema condiţiilor de posibilitate ale 
comunicării. Formulată în termenii criticismului kantian, această 
problemă se poate pune ca întrebare: Putem crede cu îndreptăţire 
raţională în posibilitatea Comunicării (a comunicării autentice)? 
Întrebarea este legitimă, pentru că cei mai mulți oameni s-au obiş- 
nuit cu gândul că neînțelegerile dintre ei (așa-zisele “accidente de 
comunicare”) ţin de incompetenţa lingvistică a vorbitorilor - sau, 
într-un plan mai general, de incompetenţa lor comunicaţională 
(care poate fi determinată de ignoranță, de stări emoţionale, de 
conjuncturi sau de situaţii atipice - stări patologice, de pildă). Pe 
de altă parte, întrebarea vine de la sine când vedem cum unii teore- 
ticieni ai barierelor culturale ajung la un relativism atât de radical, 
încât singura concluzie logică a analizei raționale pare a fi imposi- 
bilitatea principială a comunicării autentice. Altfel spus, "barierele 
nu pot fi ridicate"! 

Legătura dintre comunicarea interculturală și cea interindivi- 
duală devine evidentă din momentul în care înțelegem cultura aşa 
cum o defineşte Chombart de Lauwe (a se vedea şi comentariul de 
la capitolul III, #1), ca “serie de modele, de imagini-ghid, de repre- 
zentări la care se raportează membrii unei societăți în comporta- 


mentele lor, în munca lor, în rolurile lor şi în relaţiile lor sociale” 

(Images de la culture). Din această perspectivă, orice individ apare 
ca purtător al unei culturi (subculturi, sub-subculturi ş.a.m.d.), iar 
comunicarea interindividuală - ca una interculturală. De aceea, 
evidenţierea barierelor în comunicarea interculturală a pus sub 
semnul întrebării posibilitatea comunicării în general, autenticita- 
tea oricărei comunicări. 

Căutările noastre în direcția surmontării acestor bariere vizea- 
ză, aşadar, nu numai comunicarea instituționalizată (între guverne 
sau “între state”, cum se spune cel mai adesea), nu numai comuni- 
carea între comunități culturale bine determinate, cu o identitate 


[273 


bine conturată (între comunităţile etnice sau “între popoare”); ele 
vizează orice act de comunicare, inclusiv cea profesională: atât co- 
municarea profesională internațională (unde pe primul plan apar 
diferenţele dintre culturile naţionale), cât şi comunicarea interpro- 
fesională - între arhitecți şi inginerii constructori, între manageri şi 
contabili sau între jurnalişti şi specialiștii în relaţii publice (cazuri în 
care în prim-plan apar diferenţele dintre subculturile profesionale). 

Dar să vedem, mai întâi, în ce constau barierele atât de frecvent 


invocate. 


1. TEHNICILE DE PROBLEMATIZARE ŞI PARADIGMELE CULTURALE 


În cartea sa Philosophy in a New Key (1942), Susane K. Lan- 
ger ajungea la concluzia că fiecare sistem simbolic este solidar cu 
o anumită organizare mentală prin intermediul căreia indivizii îşi 
înțeleg lumea (1). Dacă lucrurile ar sta așa, înseamnă că s-ar putea 
vorbi despre un fel de “paranoia” a comunităților umane, eternă şi 
inevitabilă. 

În concepția lui Langer, o anumită epocă (în limbajul nostru - 
un anumit “orizont de viață”) se caracterizează printr-un anumit 


Ye y» 


mod de a pune problemele - mai precis, printr-o anumită “tehnică 

a oamenilor de a formula întrebările cu privire la lumea în care tră- 
iesc. Iar “tehnica” de formulare a întrebărilor limitează şi hotărăşte 
căile prin care se oferă răspunsurile - cu alte cuvinte, predetermină 
modul de producţie a ideilor, a ideologiilor, a concepțiilor despre 
lume. Ideile sunt conștientizate întotdeauna, întrebările la care ele 
răspund - foarte rar, iar “tehnica” de formulare a problemelor - 
aproape niciodată (oricum, de către omul obişnuit - niciodată). 

Comunicarea verbală se realizează pe terenul ideilor, iar acci- 
dentele de comunicare se rezolvă sau se încearcă a fi rezolvate, de 
cele mai multe ori, la acest nivel (!). Interlocutorii obișnuiți ajung 
foarte rar să atace natura întrebărilor (aceasta se întâmplă doar în 
aşa-numitele “discuţii specializate” - dezbateri ştiinţifice, negocieri 
politice —, inaccesibile prin natura lor simțului comun). Tehnica de 
formulare a întrebărilor nu este analizată de nimeni (cu excepția 
specialiștilor). Să luăm un exemplu construit de Susane Langer (cf. 
1, p. 3-4). 

La întrebarea “Cine a făcut lumea?” se poate răspunde: “Întâm- 
plarea a făcut-o!” sau “Dragostea şi ura au făcut-o!” sau “Dumne- 
zeu a făcut-o!” Dar dacă cineva răspunde: “Nu a făcut-o nimeni!’ 
el oferă un răspuns aparent, care nu-l satisface pe cel care întrea- 
bă. În realitate, el a respins întrebarea. Organizarea minții lui nu îl 
conduce la întrebarea “Cine a făcut lumea?”; pentru el, întrebarea 
exprimă o falsă problemă. 

În jurul răspunsurilor la această întrebare se constituie concep- 
ţii despre lume care presupun unul sau mai mulți demiurgi (mito- 
logii, religii politeiste şi monoteiste). Toate sunt tributare unei ace- 
leiași “tehnici” de formulare a întrebărilor (a problemelor) și unei 
aceleiaşi organizări mentale. Desigur, ele vor diferi de la o epocă la 
alta şi de la o cultură la alta în funcţie de alte “tehnici” de problema- 
tizare a lumii şi de alte organizări mentale (intelectuale, imaginare, 
simbolice)!. 

Este de la sine înţeles că, dacă într-un anumit orizont de viață 
nu există “tehnica” de problematizare şi organizarea mentală care 
să conducă la întrebarea “Cine a făcut lumea?”, acestuia îi va cores- 
punde un orizont cultural dominat de ateism (vezi şi studiul nostru 
din 1980, unde am dezvoltat ideea raportului dintre orizontul de 
viaţă şi organizarea mentală - 3). 

Un alt exemplu, oferit tot de Susane Langer, ne va servi mai 
bine pentru a evidenția legătura dintre tehnica de problematizare şi 
orizontul de viață. “Cum a devenit lumea așa cum e astăzi?” este o 
întrebare căreia i se pot da mai multe răspunsuri (de unde şi nume- 
roasele viziuni asupra evoluţiei universului sau a societății umane, 
inclusiv teoria “progresului istoric”, iar de aici o altă multitudine de 
teorii cu privire la “forțele motrice” ale progresului, la “mecanisme- 
le” şi “direcţiile” acestuia etc.); aceste răspunsuri îl pot convinge sau 
nu pe cel care întreabă, îl pot satisface mai mult sau mai puţin. Dar 
dacă i se va răspunde “Lumea nu a devenit deloc”, el va fi deranjat şi 
va respinge răspunsul (de fapt, el nu-l va considera un “răspuns”, ci 
îl va percepe ca pe o respingere a întrebării). Acest răspuns respinge 
felul lui de a gândi, orientarea minţii sale, presupunerile pe care 
le-a susținut întotdeauna ca sens comun al noțiunilor şi lucrurilor 
în general (la fel ca în cazul unui personaj de-al lui Dostoievski, 
care se întreba intrigat: “Dacă Dumnezeu nu există, atunci la ce 
bun să mai fiu polhovnic?”). 

Care sunt presupunerile ce dau lumii un sens inteligibil pentru 
cel care crede că lumea devine? Iată câteva, avansate de Langer: 1. 
“tot ce există a devenit”; 2. “totul are o cauză”; 3. “fiecare schimbare 
trebuie să aibă o finalitate”; 4. “lumea este un lucru și trebuie să fi 
fost făcută de cineva dintr-un anumit material originar, pentru o 
anumită rațiune” (1, p. 4). 

Este evident că într-un orizont de viaţă în care evoluţia istorică 
are un ritm suficient de lent pentru a nu fi percepută, oamenii vor 


BAZELE EPISTEMICE ALE COMUNICĂRII | 217 


trăi într-o lume care “nu devine” (cazul satului “atemporal” descris 
de Blaga). După cum într-un orizont de viaţă în care aceeași evolu- 
ţie aduce mai mult rău decât bine sau care este asociat cu un orizont 
cultural ce conţine mitul Vârstei de Aur, repausul va fi considerat 
“starea naturală”, iar mişcarea - o simplă abatere, mai puţin legiti- 
mă, de la această stare “de drept, o degradare a stării ideale (cum 
apare în concepţia lui Aristotel despre mișcarea fizică). 

Important pentru tema noastră este să vedem în ce măsură este 
posibilă comunicarea ca transfer de idei conştientizat?. Este evident 
că între interlocutori ce nu împărtăşesc aceeaşi organizare mentală, 
o astfel de comunicare nu este posibilă, deoarece: 

a. orice răspuns formulat de unul dintre interlocutori va în- 

semna, pentru celălalt, respingerea întrebărilor sale; 

b. în ciuda existenţei unui vocabular comun, nu există un lim- 

baj comun. 

Concluzia ce pare să se impună este imposibilitatea de princi- 
piu a comunicării, în sensul de modificare a modului de gândire al 
interlocutorului - modificare conștientizată şi asumată de acesta. 
Or, acest sens este singurul care ne interesează din perspectiva co- 
municării între culturi şi/sau ideologii. Altfel, comunicarea poate 
fi gândită doar ca un “proces” unidirecţional, ca manipulare sau ca 
dresaj, ca sursă de alienare, şi poate fi practicată în scopuri antide- 
mocratice şi antiumaniste, adică aşa cum a fost practicată adesea în 
epoca modernă 

Îndoiala cu privire la posibilitatea de principiu a unei autentice 
comunicări interculturale s-a născut în urma evidenţierii unor li- 
mite obiective ale capacităţii limbajului de a funcţiona ca monedă 
universală (în accepțiunea “şcolii proces”), care fac din comunicare 
fie un act imposibil, fie un act incomplet. Faptul este dezolant în 
măsura în care aceste limite nu aparțin interlocutorilor, ci însuși 
limbajului, ele derivând din natura cunoaşterii. Chiar şi pentru 

cineva care crede cu tărie în “perfectibilitatea nelimitată a ființei 
umane’, á la Rousseau, această stare de lucruri nu poate decât să 
inspire un adânc “scepticism comunicațional”. 

În ce constau aceste limite, cum acţionează ele şi în ce condiţii 
pot fi depășite? Iată întrebări la care va trebui să răspundem dacă 
vrem să găsim un răspuns rațional la întrebarea fundamentală: Este 
posibilă comunicarea? 


O bună călăuză pentru a intra în studierea acestor mecanisme 
va fi conceptul de “paradigmă culturală”, folosit tot mai mult în ul- 
timele patru decenii, atât în filosofia socială, cât şi în antropolo- 
gie, psihologie şi sociologie“. El a intrat în aceste domenii pe calea 
“translaţiei de concepte”, fiind împrumutat din filosofia ştiinţei, 
unde a fost impus de filosoful american Thomas S. Kuhn!. EI a se- 
sizat că teoriile despre natura ştiinţei şi scopul cercetării în ştiinţele 
naturii nu sunt concordante cu practica ştiinţifică, aşa cum rezultă 
ea din istoria ştiinţei. În practică, spune el, comportarea oameni- 
lor de ştiinţă se abate de la canoanele care definesc ştiinţificitatea 
şi chiar raționalitatea (canoane pe care le întâlnim atât în filoso- 
fia ştiinţei, cât şi în mentalitatea curentă). Pozitiviștii, şi chiar K. 
Popper (adversar al emipirismului logic), considerau că ştiinţa se 
deosebeşte de speculație prin testare -— fie ca o confirmare a teoriei 
(Carnap), fie ca o infirmare (“falsifiere”) a acesteia (Popper). Pentru 
ei, în caracterizarea naturii şi dinamicii ştiinţei conceptul central 


! Profesor de istoria si filosofia stiintei la Princeton University, Tho- 


mas S. Kuhn si-a dobândit notorietatea mondiala în urma publicarii cartii 
The Structure of Scientific Revolutions (1962), careia i s-a dedicat Colocviul 
international de filosofie a stiintei din 1965 (Londra). Dupa aparitia lucrarii, 
filosofii stiintei s-au împartit în doua tabere: “kuhnieni” si “antikuhnieni” 
(popperieni). 

Prima versiune în limba româna a acestei carti celebre a aparut în 1976, cu 
un consistent studiu introductiv scris de filosoful român Mircea Flonta (16). 
Trimiterile din curs se vor face la editia din 1976. 

este cel de “teorie ştiinţifică, iar criteriul de departajare ştiință/non- 
ştiinţă este testabilitatea. Pentru Kuhn, conceptul central este cel de 
paradigmă, iar criteriul este rezolvarea de probleme. 

Paradigmele sunt modele de practică ştiinţifică ce pot fi întâl- 
nite în lucrările ştiinţifice clasice şi, mai ales, în manuale şi tratate; 
ele stau la baza instrucției unui grup disciplinar (fizicieni, chimiști 
etc.). Pe baza lor, cel care se instruiește învaţă să formuleze și să 
rezolve noi probleme. Paradigmele sunt, deci, “realizări ştiinţifice 
exemplare care, pentru o perioadă, oferă probleme şi soluții model 
unei comunități de practicieni” (16, p. 14). 

Spre deosebire de cunoaşterea cuprinsă în enunțurile abstracte 
ale teoriei și în regulile metodologice generale, cunoaşterea cuprin- 
să în paradigme este o cunoaştere tacită. Paradigmele ghidează pe 
membrii grupului ştiinţific în rezolvarea unor probleme noi, fără 
ca ei să conştientizeze paradigma pas cu pas. Ei o aplică - uneori, 
chiar creator —, dar fără a putea vorbi despre ea prin formulări ge- 
nerale. 

Din caracterul quasi-conştientizat al paradigmelor rezultă ca- 
racterul colectiv al acestora. Deşi constituirea unei paradigme este 
legată de obicei de numele unui mare gânditor (Ptolomeu, Newton, 
Franklin sau Einstein), ea nu este niciodată opera unui singur om. 

Faptul că membrii grupului disciplinar au în comun o paradig- 
mă explică faptul că ei comunică aproape deplin și fără dificultăți 
majore; de asemenea, el explică unanimitatea judecăților profesio- 
nale. Acest lucru nu se întâmplă, însă, cu cercetătorii care împărtă- 
şesc paradigme diferite, fiindcă paradigmele sunt incomensurabile 
(nu pot fi comparate, deoarece nu există o “unitate de măsură” co- 
mună). 

Incomensurabilitatea paradigmelor provine din următoarele: 

1. ele implică presupoziţii incompatibile cu privire la entităţile 

de bază ale domeniului studiat și la comportarea acestora; 

2. ele presupun criterii diferite de delimitare a problemelor 
“reale” şi a soluţiilor “legitime”; 

3. observaţiile pe care cercetătorii le efectuează asupra acele- 

iaşi realități sunt şi ele incomensurabile. 

Cum se explică incomensurabilitatea observaţiilor? Deşi pri- 
vesc “în aceeași direcție şi din același punct” (Kuhn), deşi constitu- 
ţia aparatului senzorial este aceeaşi, cercetătorii vor percepe lucruri 
diferite. Aceasta se întâmplă datorită cunoaşterii tacite cuprinse în 
paradigme; ea se interpune pe circuitul stimul-percepţie€. 

Apare, astfel, o “ruptură de comunicaţie” (Kuhn); adepţii unei 
paradigme nu-i pot convinge pe adepţii paradigmei concurente de 
superioritatea punctului lor de vedere, și nici nu vor putea înţelege 
şi accepta punctul de vedere al celorlalți. Argumentele celor două 
părţi vor fi circulare (ele pot fi înțelese şi acceptate doar de cercetă- 
torii care deja lucrează în aceeaşi paradigmă). 

Compararea şi evaluarea a două paradigme rivale pe baza 
unor criterii logice sau a unui stoc de date observaţionale inva- 
riante nu este posibilă. Kuhn respinge presupunerea că ar exista 
criterii de apreciere a paradigmelor independente de adoptarea 
unei paradigme (presupunere specifică pozitivismului, dar şi al- 
tor variante de filosofie a ştiinţei). Astfel de criterii, spune Kuhn, 
sunt “invenții ale filosofilor”, care se raportează la o istorie ideală 
a ştiinţei, adică la o istorie re-construită. Confuzia dintre istoria 
reală şi istoria ideală este întreținută de manuale, care tratează 
istoria științei din perspectiva ultimei paradigme: toate celelal- 
te paradigme nu au avut alt rol decât de a pregăti, “treaptă cu 
treaptă”, apariţia paradigmei actuale, care le este superioară din 
moment ce le înțelege limitele şi le poate explica. Propagată în 
şcoli, această confuzie întreține iluzia că ar exista un punct de ve- 
dere privilegiat, din care pot fi comparate, evaluate şi ierarhizate 
paradigmele. 

Dacă oamenii care “locuiesc” (sau sunt “locuiți” de) paradigme 
diferite vorbesc “limbi” diferite, iar un limbaj neutru nu există, se 
pune întrebarea: Cum se poate “migra” dintr-o paradigmă în alta? 
În nici un caz prin demonstraţie logică - spune Kuhn - şi nici prin 
recurs la “experienţă”. “Tocmai pentru că este o tranziţie între in- 
comensurabile, trecerea de la o paradigmă la alta rivală nu poate fi 
făcută pas cu pas, constrânsă de logică sau de o experienţă neutră” 
(16, p. 195). Dar, atunci, cum? Prin convertire! Termenul, folosit de 
obicei pentru a desemna mutații bruște în credinţele religioase, este 
folosit de Kuhn pentru a sugera caracterul non-rațional al adoptării 
unei paradigme. Teoria lui Kuhn îngroapă definitiv idealul hilberti- 
an al reconstrucției raționale a ştiinţei, al comunicării depline prin 
intermediul unui limbaj universal, precum şi ideea progresului în 
obiectivitate ca apropiere de un Adevăr pre-existent, prin interme- 
diul unul Limbaj Ideal. Această teorie pune în evidenţă relativitatea 
oricărei comunicări, care provine nu din “incompetența comuni- 
caţională” a interlocutorilor, ci din însăşi natura limbajului şi a cu- 
noaşterii. 

Am prezentat-o cât mai succint posibil şi în varianta ei cea mai 
tare, pe care o găsim în Structura revoluțiilor (1962), fără să intro- 
ducem amendamentele pe care însuşi Kuhn le aduce în “Postscrip- 
tum” din 1968, cuprins de ediția românească (vezi 16), precum şi 
în Tensiunea esenţială (20, pp. 334-359). După 1965 (când i s-a de- 
dicat Colocviul internaţional de filosofie a ştiinţei de la Londra), 
teoria lui Kuhm a devenit atât de cunoscută, încât prezentarea ei, 
chiar şi succintă, pare superfluă. Am făcut-o, însă, pentru a se ve- 
dea cât de legitim din punct de vedere metodologic este transferul 
conceptului de paradigmă disciplinară în analiza comunicării in- 
terculturale?. 

Este suficient să înlocuim conceptul lui Kuhn cu cel de “para- 

digmă culturală” pentru a ne da seama că limitele comunicării între 

oamenii de ştiinţă sunt valabile pentru comunicarea dintre orice 
grupuri umane - din moment ce orice grup poate fi considerat o 
comunitate culturală sau sub-culturală (comunităţi etnice, clase 
sociale, bresle perofesionale, partide politice etc.). Este suficient să 
existe două paradigme rivale (altfel spus, concurente pentru acelaşi 
domeniu al realului), pentru ca în comunicare să apară obstacole. 


Vom defini paradigma culturală ca o constelație de valori, credințe şi metode 
(inclusiv “tehnici” de problematizare) împărtăşite la un moment dat de 
membrii unei comunități. 


În momentul imediat următor, vom constata că rămân valabile 
toate observaţiile lui Kuhn cu referire la “grupurile disciplinare”: 
|. partizanii unor paradigme rivale vorbesc despre lucruri diferi- 


CA 


te, chiar când privesc “din acelaşi punct” şi “în aceeași direcţie”; 

2. competiţia dintre paradigmele rivale nu se rezolvă prin ar- 
gumente sau prin apelul la “fapte”; 

3. adepții paradigmelor rivale sunt în dezacord cu privire la 
“problemele cu adevărat importante”; 

4. comunicarea dintre ei este întotdeauna parţială; 
adepții paradigmelor rivale se află în lumi diferite8 (ei văd 
lucruri diferite, aflate în corelaţii diferite); 

6. comunicarea deplină e posibilă doar în cadrul aceleiaşi pa- 
radigme; 

7. trecerea de la o paradigmă la alta poate avea loc din diverse 
motive, care nu au legătură cu demonstraţia logică sau cu 


« . » . e 
dovezile” empirice. 


Acest nivel ridicat al “scepticismului comunicaţional, asupra 
căruia, totuși, Kuhn va reveni ulterior (20), poate fi depăşit cu aju- 
torul conceptului de “referenţial”, elaborat de filosoful elveţian Fer- 

dinand Gonseth (tratat în capitolul VI). In capitolul VII vom vedea 
că acest concept conţine indicii preţioase despre direcţiile în care 
ar putea fi surmontate obstacolele în comunicarea interculturală şi, 
mai ales, interideologică. Tot în capitolul VII va fi tratată teoria lui 
Fred Casmir despre “a treia cultură”, pe care o considerăm o cale 
suficient de realistă pentru a fi luată în discuţie. 

Dar să vedem, deocamdată, care ar fi şansele de schimbare a pa- 
radigmelor culturale în istoria unei comunități. În viziunea noastră 
(vezi 21), fără o înţelegere corectă a acestor şanse nu se poate vorbi 
consistent despre modernizarea societăţii româneşti - principala 
temă a discursului public din ultimii ani (în ciuda faptului că sin- 
tagma “modernizare” este substituită cu cea de “integrare europea- 
nă’, această temă își subordonează toate celelalte teme semnifica- 
tive). Să vedem, aşadar, ce presupune o “revoluţie paradigmatică” 
şi ce rol ar putea reveni într-o astfel de “revoluţie” specialiștilor în 


comunicare socială. 


2. IMUNITATEA PARADIGMELOR ŞI REVOLUȚIILE PARADIGMATICE 


Ideea de “paradigmă” a fost dezvoltată, în studiul culturii şi civi- 
lizaţiei, în consonanţă cu marile tendinţe ale științei și filosofiei, de 
gânditorul francez Edgard Morin, în Paradigma pierdută: natura 
umană (22) precum și de M. Maruyana, în “Paradigmologia și apli- 
caţiile sale în comunicarea inter-disciplinară, inter-profesională şi 
inter-culturală” (23). 

Maruyana defineşte patru tipuri epistemologice, care cores- 
pund unor moduri diferite de percepţie, de cauzalitate şi de logică: 

a. tipul omogenizant/clasificator/ierarhic; 

b. tipul atomist; 

c. tipul homeostatic; 

d. tipul morfogenetic. 

Fiecare dintre tipurile de mai sus dă naștere unui “peisaj men- 
tal” (mindscape), care colorează orice creaţie din sfera cunoaşterii, 


a esteticii, a eticii şi a religiei. 


Prin radicalitatea şi universalitatea ei, concepţia lui Maruyana 
se aseamănă cu aceea a lui Michel Foucault, care vorbeşte de episte- 
me ca despre condiţiile de posibilitate ale câmpului cognitiv accesi- 
bil unei culturi: “ansamblul de relații care unesc, la un moment dat, 
acele practici discursive ce dau naştere figurilor epistemologice, şti- 
inţelor şi sistemelor virtual formulate [ale cunoașterii]” (24, p. 250). 
Foucault postulează unicitatea epistemei în cadrul unei culturi. În 
cazul paradigmei, unicitatea acesteia nu poate fi concepută decât în 
societăţile pe care Karl Popper le numeşte “societăţi închise”. 

O interesantă analiză a “paradigmelor unificatoare” o face 
George Soros în legătură cu societăţile organice, pe care le numeş- 
te, pe urmele profesorului său Karl Popper, “societăţi închise” (25). 
EI pleacă de la ideea că acestor societăţi le este specific “modul de 
gândire tradițional” (25, pp. 47-52), opus “modului de gândire cri- 
tic” (idem, pp. 56-66). Din moment ce în “modul de gândire tradiți- 
onal” relația dintre gânduri şi realitate nu apare ca o problemă (“nu 
este stabilită distincţia dintre gânduri şi realitate” - idem, p. 48), 
atunci paradigma dominantă este şi unica paradigmă: “concepțiile 
tradiționale trebuie acceptate în mod automat, deoarece nu există 
nici un criteriu conform căruia să fie respinse (...). Existenţa unei 
întrebări lipsite de răspuns ar distruge unitatea dintre procesul de 
gândire şi realitate...” (idem, p. 49). În viziunea lui Soros, o socie- 
tate organică este “închisă” tocmai pentru a salva unicitatea para- 
digmei culturale: “Un sistem rival de gândire poate distruge poziția 
monopolistă a credințelor existente şi le supune obligatoriu unei 
examinări critice. Asta ar însemna sfârşitul modului tradițional de 
gândire şi începutul celui critic” (idem, p. 51). De ce putem numim 

acest gen de paradigmă (dominantă şi, totodată, unică într-o soci- 
etate) “paradigmă unificatoare”? Pentru că ea are darul de a asimila 
orice “element recalcitrant”, care ar putea periclita poziția de mono- 
pol a paradigmei (similar cu procesul de “raționalizare” descris de 
Marcuse, cu referire la “Sistemul” american). Soros observă că “nu 
este nevoie ca modul de gândire tradițional să se prăbușească de 
câte ori apare o modificare în cadrul relaţiilor de existență. Tradiţia 
este extrem de flexibilă, atâta vreme cât nu este amenințată de alter- 
native (...). Imediat ce apare ca dominantă o altă explicaţie, ea intră 
automat în categoria celor tradiționale (...). În acest fel, chiar şi o 
lume în schimbare poate apărea imuabilă în cadrul acestor limite” 
(idem, pp. 51-52). 

Cum se apără societatea închisă de indivizi care atacă paradig- 
ma-monopol? Experienţa tentativelor de re-instaurare a unor soci- 
etăţi organice în plină modernitate (nazismul, stalinismul sau, mai 
de curând, fundamentalismul islamic în Iran şi Afganistan) ne arată 
că de la folosirea marginalizării sociale până la internarea în ospicii 
şi exterminarea fizică, orice mijloc poate fi folosit. Dar nu toate sunt 
la fel de eficiente: “Felul în care societatea tratează cu asemenea in- 
divizi constituie testul suprem al adaptabilităţii ei. Represiunea nu 
poate fi decât contraproductivă, deoarece ea poate provoca conflicte 
şi, prin asta, poate încuraja evoluţia unui mod alternativ de gân- 
dire. Toleranța amestecată cu neîncrederea este, probabil, cel mai 
eficient răspuns. Nebunia și isteria, în toate variantele lor, pot fi, în 
mod diferit, folositoare când se tratează cu cei care gândesc altfel...” 
(idem, pp. 55-56). Din această perspectivă, Socrate, Copernic şi Ga- 
lilei, Karl Marx şi Salman Rushdie, Soljeniţin şi Zaharov, Michnik şi 
Havel sunt, cu toţii, personaje din aceeaşi poveste... 

Dar în “societăţile deschise”, o cultură se prezintă ca un “joc al 
paradigmelor”, ca o rețea de paradigme, sub-paradigme şi meta- 
paradigme. Nu se poate vorbi de o “paradigmă unificatoare, dar 

se poate constata existența unor paradigme dominante şi a unora 
dominate?. 

La Edgar Morin, o “mare paradigmă” controlează atât teoriile 
şi raționamentele, cât şi câmpul cognitiv (intelectual și cultural) în 
care se formează teoriile şi raționamentele. Ea controlează însăşi 
epistemologia care controlează teoria, chiar şi practica la care tri- 
mite teoria. Indivizii unei comunități cunosc, gândesc şi acționează 
potrivit paradigmei pe care cultura lor a înscris-o în ei. Dacă la Mo- 
rin întâlnim acelaşi radicalism ca la Foucault, în schimb acesta nu 
va postula unicitatea unei anumite paradigme într-o cultură (într-o 
epocă sau într-o comunitate). Morin vorbeşte de paradigme “mari” 
şi “mici”, de paradigme “adverse”, “intolerante” etc. 

Dar ce înțelege Edgar Morin prin “paradigmă”? În volumul 4 al 
monumentalei sale lucrări, La Methode (Les Idees. Leur habitat, leur 
vie, leur moeurs, leur organization, Editions du Seuil, 1991), Morin 
atribuie paradigmei următoarele 10 trăsături (apud 9, pp. 34-36): 

1. este nefalsificabilă din punct de vedere empiric; 

2. funcţionează după principiul autorităţii axiomatice (se legi- 
timează retroactiv prin axioma pe care a generat-o), precum 
şi după principiul de excluziune (exclude datele, enunţurile 
şi ideile din alte paradigme, precum şi problemele pe care 
nu le recunoaște); 

3. este invizibilă (fiind întotdeauna virtuală, ea există doar prin 
manifestările sale); 

4. deşi se autoocultează, produce evidență (generează mani- 

festări observabile); 
este co-generatoare a sentimentului de realitate; 
este invulnerabilă (pe termen scurt şi mediu); 


este intraductibilă şi incomunicabilă pentru alte paradigme; 

este recursivă (este legată recursiv de discursurile şi sisteme- 
le pe care le generează); 

9. este globală (generează o viziune asupra lumii, iar schim- 
barea ei antrenează o schimbare de univers, trecerea într-o 
altă “lume”); 

10. este inatacabilă direct (fiind invizibilă şi invulnerabilă, nu 
poate fi atacată decât indirect: pot fi atacate doar concepțiile 
şi teoriile pe care le subîntinde și care, fiind verbalizate, pot 
deveni “obiect al atacului”). 


Deşi sunt “globale”, paradigmele nu sunt şi universale. În con- 
cepţia lui Edgar Morin, paradigmele diferă ca extensiune şi com- 
prehensiune, deci după criteriile nivelului de generalitate şi, re- 
spectiv, de profunzime. În sânul unei culturi pot exista mai multe 
paradigme, între care se pot stabili mai multe genuri de relaţii: 
ignorare mutuală, indiferență mutuală, juxtapunere, implicaţie co- 
operantă, complementaritate, concurenţă, antagonism, intoleranță. 

Noutatea cu adevărat importantă pe care Morin o aduce prin 
modul în care construieşte conceptul de paradigmă este depășirea 
opoziţiei “materialism-idealism”. Paradigma nu e nici rezultatul - 
în plan simbolic şi ideal - al realităților sociale (materiale), nici o 
“idee dominantă” care ar comanda, ea singură, întreaga organizare 
socială. 

După Morin, “Instanţa paradigmatică leagă într-un nod gordi- 
an organizarea primordială a cognitivului şi organizarea primor- 
dială a socialului. Ea organizează organizarea computaţiilor care 
organizează diferitele sfere (psihosferă, sociosferă, nooosferă). Ea 
stabileşte şi menţine interacțiile tari ce dau unitate nucleului care 
controlează dimensiunile diverse ale organizării sociale, ale cultu- 
rii, ale ideilor” (Les idees..., ed. cit., p. 230 - apud 9). 

Explicitând pasajul de mai sus, Vasile Tonoiu leagă ideile din 
volumul 4 al Metodei de unele definiții pe care Morin le propusese 
în volumul 2 (La Vie de la Vie, Ed. du Seuil, 1980, pp. 155-166) şi 

în volumul 3 (La Connaissance de la Connaissance, Ed. du Seuil, 
1986, pp. 36-47): “Dacă gândim paradigma prin conceptul-metafo- 
ră de nucleu organizațional, trebuie să ţinem seama că în volumele 
al doilea şi al treilea din Metodă (...) Morin consideră că nucle- 
ul materialităţii oricărei organizări vii, individuale, sociale este de 
natură computaţională, deci imaterială, dar că operatorii tuturor 
computațiilor vii, individuale, sociale, ca şi operatorii tuturor gân- 
durilor, ideologiilor, mitologiilor sunt întotdeauna fizici, biologici, 
cerebrali, adică materiali” (9, p. 40). 

Într-o astfel de viziune, paradigma nu este fetişizată; dimpotri- 
vă, existenţa, natura şi funcționarea sa sunt percepute în contextul 
mai larg al viului: dependenţa oricărui principiu generativ de rea- 
litatea fenomenală pe care o generează şi de care are nevoie pen- 
tru propria lui regenerare (cazul relației fenotip-genotip)10. Edgar 
Morin: “Orice generativitate are nevoie să fie regenerată de ceea 
ce generează, astfel încât generatul devine co-generator. Procesul 
fenomenal este indispensdabil procesului generator, face parte din 
el în acest sens, după cum, în același sens, procesul generator face 
parte din procesul fenomenal. Cu alte cuvinte, nu trebuie să sub- 
stanțializăm, esenţializăm, reificăm paradigma” (Les Idees..., p. 231 
- apud 9). 

Viziunea şi conceptul lui Morin au nu numai meritul de a ne 
plasa, cu conceptul de paradigmă, în cea mai “reavănă” zonă a gân- 
dirii contemporane, ci şi pe acela de a ne indica, în termeni prac- 
tici, procesele care concură la schimbarea unei paradigme (cauze, 
mecanisme, implicații), adică la ceea ce el numeşte “revoluție pa- 
radigmatică”. 

O astfel de revoluție modifică nucleele organizatoare ale societă- 
ţii, civilizației, culturii, noosferei. Ea transformă modul de gândire, 
lumea gândirii şi lumea gândită. Deschide o nouă problematizare, 
inaccesibilă vechii paradigme, care se propagă în cele mai diverse 

câmpuri ale cunoașterii, acțiunii şi existenței umane. “O revoluţie 
paradigmatică - scrie Vasile Tonoiu - minează însăși structura sis- 
temului de gândire, formele, configuraţiile şi ierarhiile conceptuale 
recunoscute, evidenţele empirice şi logice, regulile și normele fun- 
damentale până atunci necontestate” (idem, p. 41). 

Vorbind despre revoluţia copernicană, Morin scrie: “este atât 
de profund înrădăcinată în realitatea socială-culturală-noologică- 
psihică, încât condiţiile distrugerii şi înlocuirii sale necesită mari 
transformări sociale, culturale, care ele însele nu se pot înfăptui de- 
cât cu concursul unei transformări paradigmatice” (Les Idees..., ed. 
cit., p. 234 - apud 9). 

Transformarea unei paradigme nu poate fi, aşadar, doar obiec- 
tivul “luptei de idei”, al activității demonstrative sau pedagogice, 
căci acest proces este atât de complex încât nu poate fi gândit în 
termenii unei paradigme deja existente. El presupune transforma- 
rea regulilor de transformare, adică tocmai a regulilor generate de 
“nucleul” unei paradigme. Morin vede revoluţia paradigmatică si- 
milară cu cladogeneza (reorganizarea generală a structurilor orga- 
nizatorice ale fiinţei vii, din care se naşte o nouă ramură filetică). 
Prin această analogie, el ne atrage atenţia că procesul de înlocuire 
a unei paradigme de către alta nu poate fi un proces conştient, şi 
nici măcar un proces “logic”, căci orice logică este pre-definită în 
cadrul unei paradigme: “Fiecare adevărată revoluţie paradigmatică 
se efectuează în condiţii logice imposibile. Dar așa s-a născut viața, 
aşa s-a născut lumea: în condiţii logice imposibile...” (Les Idées, ed. 
cit. p. 236 - apud 9). 

Citatul de mai sus ne dovedeşte că analogiile biologiste folosi- 
te de Morin nu înseamnă biologism (explicarea socialului și no- 
ologicului prin biologic)". Dimpotrivă, el integrează cunoaşterea 
umană în fenomenul mai larg al Vieţii, înțelegând-o ca parte a unui 


CA 


întreg autentic”. Dar o astfel de înţelegere, precum şi înțelegerea 

acestei înțelegeri presupun plasarea într-o nouă paradigmă, pe care 
Morin chiar o propune în Metoda sa: paradigma complexităţii. 

Pentru el, orice cunoaştere se înscrie într-o constelație de fac- 
tori biocerebrali, socioculturali și istorici. Ideea cea mai simplă an- 
gajează, conjunct, cele două hipercomplexităţi: bioantropologică şi 
socioculturală. Complexitatea cunoașterii umane poate fi descrisă 
prin “relaţia simultan-complementară, concurentă, antagonistă, 
recursivă şi holografică între aceste instanţe cogeneratoare ale cu- 
noașterii” (Les Idées, ed. cit., p. 20 - apud 9). 

Impunerea în lumea de azi a noii paradigme (“a complexităţii”) 
presupune asimilarea ei în ansamblul vieţii individuale şi sociale, în 
întreaga cultură şi civilizație. În opinia lui Vasile Tonoiu, “e vorba 
de sporirea competenţei umane, de comunicare şi dialog, de înțe- 
legerea reciprocă între indivizi, grupuri umane, societăți şi culturi, 
fără a suprima diferenţa şi alteritatea prin asimilare reductivă, adi- 
că simplificatoare” (9, p. 47). 

În opinia noastră, civilizaţia europeană (inclusiv cele de sor- 
ginte europeană) traversează, în prezent, o astfel de revoluţie pa- 
radigmatică. Ea este solidară cu procese de o noutate mai mică sau 
mai mare, cum este, de pildă, unificarea europeană. Pe de o parte, 
acestea o fac posibilă; pe de altă parte, ele sunt posibile datorită 
revoluţiei paradigmatice. Numai în acest context de “transformare 
a regulilor de transformare” ne putem simţi îndreptățiți să gândim 
posibilitatea unei culturi europene unificate. Posibilitatea apare, 
însă, la nivel global (planetar), căci astăzi nu ne mai putem imagina 
o revoluţie paradigmatică “locală” sau “secvențial”. Dar de această 
dată, “progresul” nu se va mai realiza de la sine, în mod “fatal”, iar 
“forțele progresiste” nu vor mai fi cele care “înțeleg sensul progre- 
sului şi se pun în slujba acestuia”. Dimpotrivă, “forțele progresiste” 
post-istorice (dacă vor exista şi care vor fi ele!) vor fi cele care vor 


inventa şi vor crea noile direcții ale evoluţiei istorice. Dacă vor exis- 

ta astfel de “forţe progresiste, ele vor acţiona în cadrele noii para- 
digme “complementar-holiste”; conceptele lor organizatoare vor fi 
cele de cunoaștere-comunicare şi de relaţie, iar etica lor va fi una a 
empatiei și a cooperării: o “etică a grijii” (ethic of care)”. 

La începutul veacului al XXI-lea constatăm că paradigma noas- 
tră culturală (iudeo-creştină) şi-a atins „graniţele naturale”, dinco- 
lo de care se întind alte „continente” culturale, guvernate de alte 
semiotici. Avem datoria să le cunoaștem și să le înțelegem, dar 
nu pentru a le coloniza și a le schimba după chipul şi asemănarea 
noastră, ci pentru a construi „poduri”. Ceea ce presupune un nou 
tip de responsabilitate şi un nou tip de competenţă, pe care istoria 
de până acum nu le-a cunoscut: responsabilitatea comuznicațională 
şi, respectiv, competența transculturală (a se vedea 30, 31). 

NOTE 


1. Într-un mod similar, adică “tehnic”, gândeşte culturile şi Geert 

Hofstede, în cartea sa Cultures and Organizations. Software of 
the mind, apărută la Londra în 1991 şi tradusă în româneşte 
cinci ani mai târziu (2). Autorul olandez, cercetător la Institute 
for Research on Intercultural Cooperation (IRIC), localizează 
“infrastructura” unei culturi în aşa-numitele programe menta- 
le, prin care înțelege “moduri de gândire, simţire sau acţiune” 
care au fost “întipărite în mintea unei persoane” (2, p. 20). Deşi 
funcţionează ca un “subsol tehnic” al culturilor, programele 
mentale nu au nimic misterios, cum avea intelectului transcen- 
dental al lui Kant: “Sursele unor programe mentale individuale 
provin din mediile sociale în care cineva a crescut şi a câștigat 
experiență de viaţă. (...) Progamele mentale variază tot atât de 
mult ca şi mediile sociale în care ele sunt dobândite” (ibidem). 
Când gândeşte cultura ca “software mental”, Hofstede o numeşș- 
te “cultură secundară ” şi o defineşte ca “programare colectivă 
a gândirii care distinge membrii unui grup (sau categorie de 
oameni) de un altul” (idem, p.21). 
Pentru cei interesaţi de studierea barierelor din comunicarea 
interculturală în vederea ameliorării culturii organizaționale 
este de un real folos consultarea capitolului “Interpretarea pro- 
gramelor mentale” (idem, pp. 279-292). 

2. Iată cum surprinde Karl Popper concepţia lui Platon despre 
mişcare: “Formele sau Ideile perfecte şi bune sunt anterioare 
c(piilor, lucrurilor sensibile, fiind oarecum primogenitorii sau 
punctele de plecare ale tuturor schimbărilor din lumea supusă 
schimbării. Această concepție este folosită în evaluarea tendin- 
tei generale şi a direcţiei principale a tuturor schimbărilor din 
lumea lucrurilor sensibile. Căci dacă punctul de plecare al ori- 
cărei schimbări este perfect şi bun, atunci schimbarea nu poate 
fi decât o mișcare de îndepărtare de la ceea ce este perfect și 
bun; ea este orientată negreşit spre ceea ce e imperfect şi rău, 
spre corupţie” (4, p. 51). 

3. Suntem constrânși să considerăm comunicarea reală ca trans- 
fer conştientizat, căci conştientizarea transferului este o condi- 
ţie sine qua non pentru biunivocitatea acestuia. 

Desigur, există şi comunicare univocă, slab conştientizată de 
receptor (propaganda politică, publicitatea comercială sau co- 
municarea educațională din primii ani ai instrucției şcolare). 
Dar când vorbim de comunicare interculturală sau de comu- 
nicare interideologică, suntem constrânși să acceptăm exigența 
biunivocităţii, deci suntem obligaţi să le gândim ca forme de 
transfer conștientizat. 

Nu credem că imitarea unor modele culturale provenite din 
altă cultură, cum se întâmplă adesea în ţările lumii a teia, unde 
sunt importate, prin intermediul modei, idei şi conduite oc- 
cidentale (atunci când nu sunt importate ideologii şi institu- 
ţii) reprezintă o ilustrare a comunicării interculturale reale 
(ca transfer bidirecțional de idei, de valori şi atitudini şi chiar 
de comportamente). Mai devreme sau mai târziu, ineficiența 
socială a acestui gen de preluare neconştientizată (necritică) 
iese la iveală și nu vor întârzia nici reacţiile împotriva acestei 
ineficienţe, reacţii care îmbracă aproape peste tot forma unor 
atitudini anti-occidentale. 

În accepțiunea pe care o dăm noi comunicării reale, nici “ex- 
portul”, nici “importul” de cultură, nici “agresiunea” culturală 
şi nici reacţiile violente împotriva “agresorilor” nu reprezintă 
forme de comunicare interculturală eficientă. O astfel de co- 
municare nu numai că nu-şi atinge scopurile (nu este eficace), 
dar creează probleme mai multe și mai grave decât problemele 
pe care ar fi trebuit să le rezolve. Atacul terorist din 11 septem- 
brie 2001 nu este decât o expresie a eșecului în comunicarea 
interculturală (este adevărat, o expresie de maxim dramatism 
şi de maximă vizibilitate mediatică). El a fost “pregătit” cu mult 
timp înainte, prin exercițiul unei comunicări interculturale 
univoce. Dacă s-ar putea calcula “randamentul” unei astfel de 
comunicări, de cele mai multe ori acesta ar avea o valoare ne- 
gativă (subunitară)! 

4. În literatura filosofică din țara noastră, conceptul de paradigmă 
culturală are o carieră destul de lungă, el intrând în limbajul 
ştiinţelor sociale şi al filosofiei româneşti aproape concomitent 
cu impunerea lui pe plan internaţional. Astfel, o nouă abordare 
a comunicării interculturale şi interideologice a fost inițiată la 
noi de Vasile 'Tonoiu, în 1978, cu volumul Dialectică și relati- 
vism (5), şi continuată de acelaşi autor cu importante apariţii în 
1989, 1995 şi de două ori în 1997 (6,7,8,9). 

Venind dinspre epistemologie şi filosofia ştiinţei, Angela Botez 
tematizează în literatura noastră ideea de paradigmă discipli- 
nară, dar o deschide, aproape din primele lucrări pe această 
temă, spre ideea de paradigmă culturală: Dialectica creşterii 
ştiinţei. O abordare epistemologică (1980), Revoluţie şi crea- 
ţie (1983), Lucian Blaga. Cunoaștere şi creaţie - coord. (1987), 
Metamorfoze actuale în filosofia ştiinţei - coord. (1988). Lu- 
crările de după 1990, majoritatea apărute în publicaţii periodi- 
ce, sunt dominate de câteva “concepte integrative’, printre care 
şi cel de paradigmă - atât în sensul practicii ştiinţifice, cât şi în 
sens cultural - uneori, şi ideologic, în sens larg (vezi, mai ales, 
10 şi 11). În cartea sa cea mai recentă, Concepte integrative, 
publicată în 1998 (12), Angela Botez realizează un excurs în 
istoria gândirii europene, prin prisma limbajului conceptual al 
fiecărei epoci (antichitate, modernitate şi contemporaneitate 
- pe care o împarte în “secolul XX” şi “postmodernism”). În 
viziunea autoarei, pentru secolul ce s-a încheiat putem vorbi de 
o “paradigmă de tranziţie” (12, pp. 52-88). 

O utilizare prolifică a cunoscut acest concept în teoria socială, 
la autori din generaţia de mijloc, cum ar fi Ilie Bădescu şi Ion 
Ungureanu. În cartea sa din 1984, Sincronism european și cul- 
tură critică românească (13), Bădescu face o conexiune cauzală 
între paradigma disciplinară (în sensul de la Kuhn) și paradig- 
ma culturală, conexiune care îi legitimează folosirea concep- 
tului în analiza istorică a culturii române. În capitolul intitulat 
“Teorie şi paradigmă. Sincronism şi protocronism” (13, pp. 
25-37), autorul consideră că aşa cum “orice ciclu al cunoaște- 

rii ştiinţifice porneşte cu elaborarea unor probleme ştiinţifice”, 
este normal ca “orice nouă serie istorică să implice totodată o 
relansare a “ciclului cunoaşterii ştiinţifice, în așa fel încât apari- 
ţia “noilor probleme (...) să reclame totodată inventarea unei 
noi paradigme culturale care va dirija conduitele sociale și pro- 
cesele creatoare ale noilor agenți istorici” (idem, pp. 30-31). În 
concluzie, “Noile concepţii ale cunoaşterii reprezintă așadar 
elementul central al unei paradigme culturale” (idem, p. 31). 

Fără să abuzeze de termenul “paradigmă” (preferând să-l fo- 
losească pe cel de “serie constitutivă”), Ion Ungureanu face, 
totuşi, o analiză de tip “paradigmatic” în cartea sa din 1988, 
Idealuri sociale și realități naţionale (14). Regretatul sociolog 
(teoretician şi istoric al sociologiei cu un larg orizont filosofic 
şi cu un excepțional antrenament epistemologic) avansa o teză 
revoluţionară în climatul intelectual românesc de la sfârșitul 
anilor ‘80: “Punctul nostru de vedere este că ideologiile nu pot 
fi şi nu sunt nici astăzi separate de concepțiile despre societate, 
de teoriile sociologice şi de ştiinţa sociologică” (14, p. 17). Oda- 
tă stabilit raportul dintre ideologie şi ştiinţa sociologică, Ungu- 
reanu trecea la re-definirea criteriilor de ştiinţificitate pentru 
perimetrul cunoașterii sociale: “sociologia, ca disciplină apar- 
ţinând ştiinţelor sociale sau ale culturii, nu este şi nu poate fi, 
aşa cum s-a observat de mult și cum au reafirmat Th. Kuhn, 
G. Ritzer şi alţii, o ştiinţă monoparadigmatică, ci, dimpotrivă, 
multiparadigmatică. (...) Sociologia şi cele mai multe științe 
sociale sunt științe contextuale, enunţurile lor sunt valide în 
sau pentru contexte istorice determinate” (idem, pp. 18-19). 

Această abordare - evident antipozitivistă — i-a permis să sesi- 
zeze că scopurile constitutive ale sociologiei româneşti au fost 
legate de “tensiunea dintre idealurile sociale (...) şi realitățile 
istorice naţionale” (idem, p. 26), ceea ce explică faptul că so- 
ciologia românească s-a născut nu ca o sociologie “rațional- 
explicativă” (ca în Occident), ci ca una “comprehensivă” (idem, 
p. 27), ca “o sinteză cu totul originală, aceea dintre pozitivism 
şi mesianismul național” (idem, p. 30). Împotriva celor care 

încercau să “citească” istoria sociologiei româneşti cu ochelari 
occidentali, Ion Ungureanu afirma că “sociologia s-a născut în 
România relativ independent de geneza sociologiei occidenta- 
le, ca o ştiinţă a naţiunii în constituire şi în “tensiune cu forma 
generală a societăţii capitaliste moderne occidentale” (idem, p. 
31). 

La interferența dintre teoria socială, filosofia culturii și filosofia 
ştiinţei, Grigore Georgiu abordează problema identităţii naţio- 
nale într-un volum apărut în 1997: Națiune. Cultură. Identitate 
(15). Datorită domeniului abordat (cultura) şi a strategiilor de 
abordare (specifice epistemologiei post-pozitiviste), lucrarea 
lui Grigore Georgiu se apropie mult de tema noastră. Unul din- 
tre numeroasele puncte comune este faptul că autorul se rapor- 
tează la paradigmele culturale atât în calitatea lor de obiect de 
studiu, cât şi în aceea de instrument euristic. 

Astfel, în capitolul VI, intitulat “Culturi şi paradigme” (idem, 
pp. 238-278), paradigmele sunt definite drept “cod logic al cul- 
turilor” şi li se analizează “fundaţia existenţială”, “nucleul dur” 
sau “periferiile insuregnte”. Pe de altă parte, în capitolele VII şi 
IX, intitulate semnificativ “Paradigma clasică a raportului uni- 
tate-diversitate”, respectiv “Sfârşitul universalităţii şi afirmarea 
noii paradigme”, autorul întreprinde un examen critic al episte- 
mologiei secolului XX, pentru a semnala trecerea de la raționa- 

litatea liniară (“paradigma clasică”) la raționalitatea non-liniară 
(“noua paradigmă”). Bineînţeles, Grigore Georgiu va beneficia 
de noua paradigmă pentru a denunța obstacolele epistemologi- 
ce care au grevat teoriile specificului naţional - în primul rând, 
conceperea raportului universal-specific ca opoziţie exterioa- 
ră şi dihotomică, raport pe care îl va re-elabora epistemolo- 
gic într-o viziune holistică şi holografică, pe baza principiului 
complementarităţii și al nonseparabilității (pentru înțelegerea 
acestor viziuni şi principii, vezi captolul I, paragraful 2). 

5. Cu privire la acest aspect al teoriei lui Kuhn, vezi Mircea Flon- 
ta, “Natura şi dinamica ştiinţei în concepţia lui Th. S. Kuhn”, 
studiu introductiv la prima ediție românească a Structurii... 

(16, pp. 5-35, în special p. 30-31). Se poate vedea o analiză mai 
recentă, care aparţine lui Valentin Mureşan şi care poate fi găsi- 
tă în Evoluție şi progres în ştiinţă, paragraful 2.7., intitulat “Este 
incomensurabilitatea o iluzie?” (17, pp. 70-74). 

În concepţia lui Ferdinand de Saussure (18), “semnul lingvistic 
nu uneşte un lucru cu un nume, ci un concept cu o imagine 

acustică” [subl. ns., D.B.]. Semnificatul nu mai este obiectul, ci 
conceptul, despre care ştim că este un construct cultural, nu 
un dat observaţional (empiric). În modelul triadic al lui Ch. S. 
Peirce (19), între “reprezentant” şi “obiect” intervine “interpre- 
tantul”, care se află, după cum am văzut, sub presiunea contex- 
tului social, materializat în norme şi convenţii ce diferă de la o 
cultură la alta. 

Din punct de vedere metodologic, translaţia conceptuală ar fi 


fost ilegitimă în următoarele două situaţii ipotetice: 

- dacă Thomas Kuhn (sau un alt autor) ar fi depistat nu 
“paradigmele disciplinare” din “Cetatea Ştiinţei”, ci pa- 
radigmele culturale care funcţionează “jos, în vale”, unde 
exigenţele raționalităţii, ale gândirii critice şi asigurărilor 
metodologice sunt slabe sau lipsesc cu desăvârşire; 

- dacă Thomas Kuhn ar fi vorbit nu despre comportamentul 
irațional (în sensul limbajului filosofic american = non- 
conştient) al cercetătorilor din ştiinţele naturii, ci dim- 
potrivă, despre comportamentul rațional al acestora. 

În astfel de situaţii, extrapolarea iraționalului de la simțul co- 

mun la spiritul ştiinţific sau extrapolarea raționalului de la 

spiritul ştiinţific la simţul comun ar fi fost ilegitime. Dar cum 
teoria lui Kuhn nu se încadrează în nici una din cele două situ- 
aţii ipotetice, construirea conceptului de paradigmă culturală 
ni se pare legitimă din punct de vedere epistemologic. De al- 
tfel, chiar la Kuhn, în Postscriptumu-ul redactat la 7 ani după 
apariţia primei ediţii (16, pp. 219-255), găsim un sens mai larg 
al conceptului, pe care el însuși îl numeşte “sens sociologic”, 
caz în care paradigma desemnează “o întreagă constelație de 

convingeri, valori, metode etc., împărtășite de membrii unei 
comunităţi date” (idem, p. 220). Deci şi pentru Kuhn, o para- 
digmă este împărtăşită nu numai de membrii unor comunități 
ştiinţifice, ci de membrii oricărei comunităţi umane.] 

8. Aici, cuvântul lume este folosit fără ghilimele, căci din perspec- 
tiva ontologiei regionale a umanului, expresia “lumi diferite” 
poate fi mai mult decât o metaforă. De altfel, credem că re- 
ferenţialul, în sensul definit şi utilizat de Gonseth, deschide o 
perspectivă aparte pentru elaborarea unei ontologii a umanu- 
lui. Din acest punct de vedere ne apar deosebit de utile dez- 
voltările filosofice ale ideii de referenţial pe care le face Vasile 
Tonoiu (6, 7, 8), al căror potenţial constructiv credem că a fost 
valorificat prea puţin în literatura noastră filosofică. O literatu- 
ră care îi conţine pe Mireca Eliade, Lucian Blaga, Constantin 
Noica şi Mircea Vulcănescu ar putea marca dezvoltări tematice 
consistente în această direcție, mai ales că are avantajul - foarte 
important — de a nu suferi de un congenital eurocentrism [a se 
citi “occidentalocentrism”]. 

9. O seducătoare analiză a raportului de dominare/aservire între 
paradigme, de-a lungul istoriei universale, o face Virgil Ne- 
moianu într-o lucrare publicată în 1989, intitulată O teorie a 
secundarului (26). 

În viziunea lui Nemoianu, dacă paradigmele dominante (pe care 
el le codifică sub consemnul generic “Principalul”) ar domni 
nederanjate, istoria ar evolua spre entropie, orice “progres” s-ar 
degrada şi s-ar bloca. “De cele mai multe ori, spune el, progre- 
sismul radical se transformă în teroare revoluţionară şi oroare 
totalitară” (26, p. 23). Din fericire, însă, “În momentul în care 
o soluţie nu mai este acceptată în cadrul realităţii sociale, opera 
literară activează o serie de răsturnări intelectuale” (idem, p. 25), 
ceea ce îl conduce pe Virgil Nemoianu la constatarea: “Literatura 
ar trebui considerată una dintre forțele care acţionează în istorie 
contracarând tendinţa entropică înspre declin” (idem, p. 31). 

După cum am spus, cartea autorului român (profesor de literatu- 
ră comparată la Universitatea Catolică din Washington) propune 

o re-citire a istoriei din perspectiva tensiunii dintre Principal şi 
Secundar - în termenii analizei noastre, dintre paradigmele do- 
minante (la un moment dat) şi paradigmele dominate (la același 
moment). Una dintre concluziile acestei lecturi novatoare este: 
“Tensiunile şi fricţiunile dintre epistemologia publică şi aranja- 
mentele particulare, dezorganizate ale secundarului constituie 
principala istorie ascunsă a culturii umane” (idem, p. 201). 
Pentru cunoaşterea celor mai importante contribuţii din se- 
colul XX cu privire la raportul genotip-fenotip, cu implicaţii 
directe asupra raporturilor filogeneză-cunoaştere şi cunoaş- 
tere-semioză, este obligatorie studierea volumului Teorii ale 
limbajului - teorii ale învățării (27). El cuprinde celebra dez- 
batere dintre psihologul elveţian Jean Piaget şi lingvistul ame- 
rican Noam Chomsky (de fapt, ambii fiind doi dintre cei mai 
importanţi filosofi ai cunoașterii din secolul recent încheiat). 
Dezbaterea, organizată de Centrul Royaumont pentru o ştiinţă 
a omului, s-a dus în jurul problemei cunoașterii; ea s-a întins 
pe o perioadă de patru ani (1975-1979). 

S-au confruntat atunci două paradigme disciplinare concuren- 
te, obiectivate în două teorii la fel de prestigioase: teoria învăță- 
rii (Piaget) şi teoria limbajului (Chomsky), teorii care au rămas 
în istoria ştiinţei ca două abordări alternative - psihologia ge- 
netică şi, respectiv, gramatica generativă. De aceea, dezbaterea 
a fost comparată cu o confruntare dintre Descartes şi Locke, 
desfășurată într-o şedinţă comună a Academiei Franceze şi So- 
cietății Regale din Londra. Cert este că disputta Piaget-Choms- 
ky este una dintre cele mai importante dispute filosofice din 
secolul XX, fiind egalată ca importanță doar de disputa Pop- 
per-Kuhn (1964-1965), pe tema creşterii cunoașterii ştiinţifice. 
La fel cum, de pildă, demersul lui Jean Piaget din Biologie şi 
cunoaştere (28) nu înseamnă biologism, ci dimpotrivă: el sub- 
minează reducționismul - în special acea formă de reducţio- 
nism rezultată din antropomorfizarea procesului de cunoaştere 
(Piaget i-ar spune “antropo-centrism” sau chiar “narcisism” in- 
telectual și/sau teoretic). 

12. “Etica grijii” a fost întemeiată de Carol Gilligan, în lucrarea In 
a Different Voice. Psychological Theory and Women’s Deve- 
lopment (apud 29, p. 98). După ce face o incursiune în istoria 
eticilor din antichitatea greacă până în zilele noastre, pe care 
le consideră “etici ginocentrice” (vezi cap. “Elitism, sexism şi 
speciism în morală”, 28, pp. 51-75), Mihaela Miroiu tratează 
problema “eticilor feministe” (cap. 3, idem, pp. 76-35). În acest 
context abordează și “etica grijii”, ca model ce se opune “eticii 
drepturilor”, specific masculină. Tensiunea dintre drepturi şi 
grijă este resimţită de femei, iar în culturile în care drepturile 
prevalează în fața grijii, femeile devin victime. 

Reluând o tipologie elaborată de Joan Tronto, într-un studiu 

publicat în 1987 (“Beyond Gender Difference to a Theory of 

Care”), Mihaela Miroiu diferenţiează cele două etici astfel: 

- etica drepturilor este centrată pe capacități morale (învăța- 
rea principiilor morale), gândire morală (rezolvarea proble- 
melor prin căutarea unor principii cu aplicabilitate univer- 
sală), concepte morale (asumarea dreptăţii și corectitudinii); 

- etica grijii este centrată pe dezvoltarea dispoziţiilor morale 
spre grijă, căutarea unor răspunsuri potrivite pentru cazuri 
particulare, asumarea responsabilităților şi relaţiilor (29, p. 
106). 

Numai că Tronto nu consideră “etica grijii” specific feminină. 

În Moral Boundaries (1993), ea scrie: “asocierea grijii cu fe- 

meile este incorectă empiric şi istoric şi, totodată, este şi ne- 

înțeleaptă din perspectivă politică”. Grija este paradigmatică 
pentru toate grupurile defavorizate și “tocmai de aceea socie- 
tatea o degradează ca importanţă, ca să mențină puterea celor 
privilegiați” (idem, p. 109). Tronto distinge între două tipuri 
mari de teorii morale: abstracte, care constau într-un set de 
principii universalizabile şi imparțiale (de pildă, kantianismul 
şi utilitarismul); contextuale, care sunt subordonate nevoii de 

a descrie moralitatea, sensul vieții umane, educaţia spre virtute 

etc. Al doilea tip pare mai potrivit pentru așa-numita “etică a 

grijii”, căci “moralitatea este întotdeauna contextuală și istorică, 

inclusiv atunci când pretinde că este universală” (ibidem). 
Pentru cei interesaţi de această orientare teoretică este foarte 

utilă consultarea articolelor “epistemologie feministă” (Lorrai- 
ne Code) și “epistemologie morală” (Jonathan Dancy) din ex- 
celentul instrument de lucru care este Dicționarul de filosofia 
cunoaşterii (30, vol. I, pp. 314-320 şi, respectiv, 320-327). 

Cititorul va sesiza uşor similitudinea dintre această abordare a 
moralității şi “abordările neriguroase” ale limbajului (vezi capi- 
tolul IV, paragraful 1). În viziunea noastră, noua filosofie a ști- 
ințelor, noua epistemologie, noua abordare a limbajului şi noua 
abordare a moralității comunică între ele, fiind solidare cu rați- 
onalitatea neliniară din noua dialectică a naturii. Împreună, ele 
formează o nouă paradigmă spirituală: cea a post-modernității. 

VI. CLIVAJE ÎN COMUNICAREA INTERIDEOLOGICĂ 


După cumam văzut, pentru a avea loc o comunicare neproble- 
matică (fără obstacole), este nevoie, în primul rând, de un limbaj 
comun. Dar “limbaj” nu înseamnă doar “vocabular”; el mai presu- 
pune un anumit sens atribuit cuvintelor, precum şi norme specifice 
de organizare a discursului. 

Există situaţii în care limbajul este comun și vocabularele sunt 
diferite (de pildă, limbajul matematic exprimat în două limbi natu- 
rale), după cum există şi situaţii diametral opuse: vocabular comun 
şi limbaje diferite2. În situaţiile din prima categorie, problemele 
comunicării se rezolvă relativ simplu, prin apelul la dicționar. Dacă 
doi matematicieni (să spunem, unul român și altul englez) nu sunt 
vorbitorii aceleiaşi limbi naturale (nu utilizează acelaşi vocabular), 
problemele ce pot să apară sunt relativ uşor de rezolvat: se apelează 
la un translator şi, eventual, la dicționar. 

Situaţiile din cea de a doua categorie sunt cele mai nefericite, căci 
ele presupun două inconveniente majore ce se alimentează reciproc: 

a. datorită limbajelor diferite, comunicarea (reală) este impo- 

sibilă; 

b. datorită vocabularului comun, poate fi întreţinută - uneori, 

pentru mult timp - iluzia comunicării (reale). 

În situaţiile din a doua categorie, sensul atribuit cuvintelor 


aceluiași vocabular diferă de la un interlocutor la altul (de la o 

cultură la alta). Când limbajele diferă, sunt posibile următoarele 
efecte: 

1. în plan semantic avem un “dialog al surzilor” (ceea ce în- 
seamnă că fiecare locutor decodifică mesajul celuilalt prin 
intermediul propriului limbaj, adică nu “aude” decât ceea 
ce gândește el însuşi, nu ceea ce gândeşte partenerul său de 
dialog); 

2. în plan psihologic avem o sursă de disconfort psihic, de le- 
hamite şi, uneori, de exasperare (de unde şi tendința de evi- 
tare a contactelor cu Celălalt); 

3. în plan pragmatic avem o cooperare dissensuală şi, aproape 
întotdeauna, un prilej de conflict. 

După cum se poate vedea, absenţa limbajului comun generează 
efecte inverse comunicării, toleranței şi cooperării. De altfel, istoria 
secolului XX ne învaţă un lucru simplu dar fundamental pentru 
condiția umană: “Câtă lipsă de comunicare, atâta violență!”. Cât de 
dificilă este surmontarea acestui obstacol - absenţa limbajului co- 
mun - ne putem da seama dacă ne amintim că dezbaterile dedicate 
unei definiții general-acceptabile a termenului “agresiune” folosit în 
documentele oficiale ale ONU au durat 30 de ani (1945-1975). Deși 
se găsea în vocabularul tuturor interlocutorilor (statele membre ale 
ONU), timp de trei decenii termenul nu şi-a putut găsi un sens gena- 
ral-acceptat (adică o definiţie univocă - absolut necesară pentru de- 
finirea, în continuare, a termenilor de “agresor” și “parte agresată”). 

Pe bună dreptate, ni se poate spune că, în cazul evocat mai sus, 
sensul cuvintelor nu era determinat doar de paradigmele culturale, 
ci şi de interesele economice, politice, geostrategice și militare ale 
interlocutorilor. Chiar dacă lucrurile stau așa - şi în primul rând 
aşa stau —, nu putem exclude ipoteza că decuparea sensului de către 
fiecare locutor era guvernată, adesea, de experienţe istorice diferite 
(de pildă, experienţa istorică a fostelor colonii versus experiența 

istorică a fostelor metropole). Studii de lingvistică şi antropologie 
comparată ar pune în evidență, foarte probabil, şi acest determi- 
nism. Neavând acces la un astfel de program de cercetare, ne-am 
rezumat la o sumară analiză de caz pe terenul comunicării politice 
dintre români şi maghiarii din România (prezentată în Anexa 4). 
Terenul este propice, deoarece şi aici întâlnim adeseori presupoziţii 
“extracomunicaționale” care pun în umbră sau elimină din discu- 
ție ideea bariereleor în comunicare, însuşi actul comunicării. Din 
partea românilor - presupoziţia că problemele de comunicare sunt 
un simplu paravan, în spatele căruia se ascund interese economice, 
politice şi geostrategice ale Ungariei sau ale altor forţe ostile Româ- 
niei, iar din partea maghiarilor - presupoziţia lipsei de bună-cre- 
dință şi de seriozitate din partea românilor, a lipsei unei deschideri 
“de tip modern” din partea acestora. De ambele părţi este presupu- 
să, însă, incompetenţa comunicațională a interlocutorului (atunci 
când nu se fac referiri exprese la o incompetenţă mai generală). 
Astfel de situaţii devin inteligibile cu ajutorul conceptelor lui 
Jürgen Habermas “formă de viaţă” şi “interese de cunoaştere”. 


1. FORMELE DE VIAȚĂ ŞI INTERESELE DE CUNOAŞTERE 


Concluziile cercetărilor “neriguroase” din perimetrul filosofiei 
limbajului se regăsesc şi în alte tematizări ale filosofiei din a doua 
jumătate a secolului nostru, care pornesc din direcţii diferite dar 
ajung la aceleași concluzii despre cunoaștere, limbaj şi comunicare. 

Unul dintre cei mai importanţi gânditori contemporani care 
au demonstrat existența unei condiționări lingvistice a cunoaş- 


terii — inclusiv a cunoașterii ştiinţifice! — este Jürgen Habermas!. 


1 Jürgen Habermas (n. 1929) aparţine generaţiei de teoreticieni afirmaţi 


în anii '60 ai secolului trecut. A studiat filosofia, dreptul, literatura universală 
şi psihologia la Bonn și Zürich; şi-a dat doctoratul în 1954, cu o teza despre 
Shelling. A fost profesor la Heidelberg, director al Institutului de cercetări so- 

Problema centrală a studiului său “Cunoaştere și interes” (1968) 
este sensul conceptualizărilor din ştiinţe; dezlegarea ei a evidenţi- 
at, totodată, existenţa unor “interese conducătoare de cunoaştere”, 
adică a unor “orientări fundamentale” ce rezultă din “imperativele 
formei de viaţă socio-culturală legate de muncă și limbă”; în inte- 
riorul “formei de viaţă” se stabilesc condiţiile de obiectivitate ale 
experienţei (3). 

Habermas consideră că însăşi escamotarea intereslor de cu- 
noaştere sub masca unei "cunoașteri pur obiective" reprezintă un 
interes de cunoaştere. În viziunea lui, povestea începe în Grecia 
antică, atunci când oamenii au resimţit ideea de "contemplare dez- 
interesată" ca pe o şansă de emancipare“: emanciparea de puterile 
supraumane, cărora filosofia le uzurpase statutul ontologic de "for- 
te obiective”, coborându-le "la nivel de forțe sufleteşti” şi transfor- 
mându-le în "demoni interiorizaţi” (3, p.127). În acest moment, 
catharsis-ul nu mai era atins prin intermediul misterelor, ci prin 
intermediul "teoriei pure", care permitea subiectului să se identifi- 
ce cu legile abstracte ale ordinii cosmice. Iată, așadar, cum "teoria 
pură”, care propune un "tablou obiectiv" al ordinii universale, con- 
tribuie la constituirea subiectului, adică la formarea identității într- 
o anumită epocă ("formă de viață"): "Dacă identitatea fiinţei pure ar 
fi fost demascată ca iluzie obiectivistă, identitatea eului n-ar fi putut 
să se formeze sprijinindu-se pe ea. Faptul că interesul este refulat 
face încă parte din însuşi acest interes" (idem, p. 128). 

Am zăbovit asupra acestui segment al analizei habermasiene 
pentru că el relevă mecanismul intim al disimulării intereselor de 
cunoaştere în orice viziune care proclamă posibilitatea unei cu- 
ciale de la Frankfurt (după moartea lui Adorno), titular al catedrei de filosofie 
şi sociologie la Universitatea din Frankfurt; din 1971 este directorul Institutu- 
lui Max Plank din Stranberg. Este considerat unul dintre cei mai importanți 


filosofi în viaţă şi unul dintre cei mai prolifici autori contemporani (în 1976, un 
biograf olandez înregistra 170 de lucrări publicate). 

noaşteri "pur obiective”, epurate de valori, afecte şi interese. Același 
mecanism stă la baza viziunii moderne despre natura cunoaşterii 
ştiinţifice şi despre rolul ştiinţei în viaţa oamenilor ("Ştiinţa e pute- 
re!", decreta Francis Bacon în Novum Organon, la 1620). Identita- 
tea noului subiect istoric - omul modern - nu s-ar fi putut construi 
fără emanciparea lui de prescripțiile teologiei medievale şi de pulsi- 
unile unui simţ comun misticoid, animat de numeroase superstiții 
populare de sorginte pre-creştină“. 


Avantajul pe care se pare că îl aduc "ştiinţele exacte", pe care 
Habermas le numeşte "ştiinţe empirico-analitice", constă în faptul 
că ele oferă o cunoaștere predictivă, precum şi posibilitatea de a se 
măsura succesul operaţiilor de care depinde observaţia controlată 
(experimentală). Tocmai la nivelul observaţiei directe îşi ancorează 
empirismul iluzia obiectivistă: în această observaţie este dat ceva 
nemijlocit, deci fără adaos subiectiv. Dar în realitate, aşa-numitele 
enunțuri de bază nu reflctă fapte în sine, ci dimpotrivă: ele exprimă 
succesele sau insuccesele operaţiilor pe care le-am întreprins. În 
fond, "faptele" semnificative pentru ştiinţele empirice se constituie 
printr-o organizare prealabilă a experienței. 

Habermas conchide: "ceea ce împinge teoriile experimentale în 
sensul unei descoperiri a realităţii este un interes vizând extinde- 
rea şi asigurarea pe plan informativ a acțiunii noastre controlate 
de succes" (idem, p.130). Aşadar, întreaga viziune modernă (în va- 
riantă vest-europeană) cu privire la "obiectivitate" exprimă un in- 
teres de cunoaştere: posibilitatea de a dispune tehnic de procesele 
obiectivate. Dar acest interes nu este universal; el poate lipsi din 
unele culturi - altele decât cea vest-europeană. De pildă, în cultura 
indiană sau central-africană nu se manifestă interes pentru "acți- 
unea controlată de succes”, deci nici pentru asigurarea în plan in- 


formativ a acesteia, și nici pentru extinderea ei continuă; în aceste 

culturi, ideea de obiectivitate va fi definită în cu totul alți termeni 
decât în cultura vest-europeană. Altfel spus, nu “experienţa obiec- 
tivă” — definibilă în termenii pozitivismului — determină succesele 
în muncă şi comunicare, ci invers: “forma de viaţă” determină ceea 
ce se consideră, la un moment dat, obiectivitate. 

Prin această răsturnare copernicană, Habermas deschide ca- 
lea unei critici nimicitoare a teoriei neopozitiviste a ştiinţei. Con- 
cepţia pozitivistă considera drept model universal de obiectivitate 
cunoaşterea din ştiinţele naturii, adică tocmai cunoașterea care 
ignoră determinarea ei de către interese, afecte şi valori. În conclu- 
zie, ceea ce înaintașii noştri considerau că reprezintă “cunoaşterea 
pură” nu este decât o cunoaștere cu o falsă conştiinţă de sine, o 
cunoaştere alienată. Habermas demonstrează că există o strânsă 
legătură între sensul enunţurilor şi interesele de cunoaştere — le- 
gătură ce se constituie în “condiţiile reproducerii socio-umane a 
vieții” (3, pp. 121-141). Dacă afirmaţiile lui Habermas sunt valabile 
pentru cunoaşterea ştiinţifică, ele vor fi cu atât mai valabile pentru 
cunoașterea comună şi pentru limbajele naturale. Din moment ce 
succesele noastre în muncă şi în comunicare nu sunt determinate 
de accesul la o pretinsă “experienţă obiectivă, care ar fi comună tu- 
turor culturilor şi tuturor oamenilor, dacă - aşa cum afirmă Haber- 
mas - obiectivitatea însăşi este definită în interiorul unor “forme de 
viaţă” diferite, înseamnă că nu există un limbaj neutru - “observa- 
tional’, cum ar spune pozitiviştii - care să mijlocească traducerea 
unor limbaje în altele. 

Prin această mișcare conceptuală, Habermas de-legitimea- 
ză orice formă de etnocentrism, inclusiv eurocentrismul. Încă 
din epoca Marilor Descoperiri Geografice, eurocentrismul a fost 
resimţit ca superioritate a civilizaţiei europene față de civilizații- 
le recent descoperite, bazată pe superioritatea culturii europene 
(occidentale). Argumentele pentru superioritate erau, în princi- 

pal, două: unul de ordin religios, care funcționează în interiorul 
tuturor religiilor ("Dumnezeul meu este singurul adevărat”) şi altul 
de ordin epistemologic-praxiologic: dacă tehnologia noastră este 
mai eficace în transformarea naturii, înseamnă că şi cunoștințele 
noastre despre realitate sunt mai obiective ("sunt singurele cunoş- 
tinţe adevărate”). Ori, prin teoria formelor de viaţă Habermas ne 
spune că ideea de obiectivitate este produsul fiecărei forme de viaţă 
(în cazul nostru, al celei europene), deci nu poate funcționa drept 
criteriu de ierarhizare a formelor de viață: "succesele în muncă și 
comunicare" nu reprezintă un indicator transcultural după care ar 
putea fi ierarhizate culturile. Aceste succese sunt indicatori de di- 
ferenţiere, dar nu de ierarhizare; ca indicatori de ierarhizare, suc- 
cesele în cunoaștere, comunicare şi muncă funcţionează doar în 
interiorul aceleiaşi forme de viață, unde există aceleaşi interese de 
cunoaştere (de pildă, hindușilor nici nu le trece prin cap să trans- 
forme natura, ceea ce face inaplicabil criteriul eficienței tehnologice 


la civilizaţia hindusă). 


Problema dependenței ideii de adevăr față de atitudinea față de 
lume, de celelalte valori ale unei culturi, a fost dezvoltată de filoso- 
ful german Ernst Cassirer. El analizează această dependenţă în ca- 
zul culturii elenistice (4). Vorbind despre “tăietura epistemologică” 
realizată de Socrate (cel al lui Platon!) prin maieutică, Cassirer spu- 
ne că acesta “pune o problemă cu totul nouă care nu poate fi rezol- 
vată cu ajutorul modalităţilor noastre obişnuite de investigaţie” (4, 
p. 16). Trăsătura distinctivă a filosofiei lui Socrate nu este un nou 
conţinut obiectiv, ci o nouă activitate şi funcție a gândirii: “Filoso- 
fia, care fusese concepută până atunci ca un monolog intelectual, 
este transformată într-un dialog. (...) Mai înainte, adevărul putea 
fi conceput ca un lucru gata făcut care putea fi înțeles printr-un 
efort al gânditorului individual şi (...) comunicat cu promptitudi- 

ne celorlalți. Dar Socrate nu a mai putut subscrie la acest punct de 
vedere (...). Adevărul este prin natura lui rezultatul gândirii dialec- 
tice. El nu poate fi gândit (...) decât printr-o constantă cooperare a 
subiecţilor în cadrul întrebărilor şi răspunsurilor adresate mutual. 
El nu este, prin urmare, asemenea unui obiect empiric; el trebuie 
înţeles ca produsul unui act social [subl. ns., D.B.]” (idem, p. 17). 

Această idee, pe care Cassirer i-o atribuie lui Socrate, va fi dez- 
voltată mai aproape de noi de Michel Foucault, în studiul din 1980 
“Adevăr şi putere” (5), unde susține teza că adevărul este un produs 
al societăţilor, al raporturilor de putere - inclusiv al “bio-puterii”, 
care controlează corpurile umane (idee dezvoltată în Istoria sexua- 
lităţii). Căci puterea, spune Foucault, nu este doar constrângătoare, 
ci şi productivă: “ea produce plăcere, cunoaştere şi discurs” (6). 

Existenţa unor concepţii diferite despre adevăr şi despre crite- 
riile adevărului determină și idealuri de ştiinţificitate diferite. Iată 
cum interpretează Cassirer “revoluţia copernicană” realizată de So- 
crate prin formularea principiului gnoseologic (dar şi ontologic) 
“Cunoaşte-te pe tine însuţi!”: “De acum înainte, autocunoașterea 
nu este privită ca un simplu interes teoretic; (...) ea este conside- 
rată obligaţia fundamentală a omului. Marii gânditori religioși au 
fost primii care au inculcat această cerință morală. În toate formele 
superioare ale vieții religioase, maxima “Cunoaşte-te pe tine însuți” 
este privită ca un imperativ categoric, ca o lege morală şi religioasă 
fundamentală” (4, p. 14). 

Prin acest ideal de cunoaştere, care este totodată şi un ideal mo- 
ral, Socrate apropia filosofia europeană de filosofia Orientului. Dacă 
pentru el “viața lipsită de această cercetare nu e trai de om” (Apolo- 
gia), pentru gândirea orientală - spune Mircea Eliade - adevărații 
savanți sunt cei “care dovedesc în același timp şi o serioasă viață 
socială ascetică şi morală, fundamentul sine qua non al adevăratei 
cunoașteri” (7, p. 15). Idealul de savant sau de “spirit ştiinţific”, unde 

Adevărul şi Binele se condiționează reciproc, este solidar cu alte de- 
finiţii ale “ştiinţificității”, deci ale obiectivităţii: “Pentru că în cultu- 
rile extra-europene pot fi descifrate destule ştiinţe ale naturi? care, 
deşi fundamental deosebite de concepţiile noastre moderne, au to- 
tuşi, legile lor de creştere, criteriile lor de validitate, etc.” (ibidem). 

În Cosmologie şi alchimie babiloniană (7), Mircea Eliade ple- 
dează nu numai împotriva eurocentrismului manifestat adesea de 
istoricii ştiinţei, ci şi împotriva pozitivismului, a epistemologiei sale 
care subîntinde ştiinţa modernă europeană: “Dar această înţelegere 
a ştiinţei naturii” este o cucerire recentă a spiritului omenesc. Ea nu 
este nici absolută, nici universală [subl. ns., D.B.]. Voim să spunem 
că au existat şi altfel de “ştiinţe ale naturi? care nu s-au întemeiat pe 
criteriul cantităţii şi al măsurătorii. În cadrul multor culturi istorice 
s-a elaborat o ştiinţă a naturii” care nu are decât incidentale întâl- 
niri cu conceptele ştiinţei europene. 

Dacă pornim de la premisa că întregul corp de valori acordate 
naturii de către culturile extra-europene sunt superstiții, şi ne inte- 
resăm cu precădere de acele fragmente care coincid întâmplător cu 
seria adevărurilor noastre ştiinţifice (adică justificate experimen- 
tal) — facem o gravă greșeală de optică istorică” (idem, p. 12). 

Pe aceeași linie au fost formulate poziţii şi mai radicale. Astfel, 
Leopold Sedar Senghor (8), după ce vorbeşte de “elemente de ști- 
ințificitate” prezente în culturile africane tradiționale, ştiințificitate 
bazată pe “participarea subiectului la obiect” (8, p. 173), contestă 
valoarea de ţel suprem al cunoașterii atribuită de europeni cunoaș- 
terii obiective: “avem mult respect pentru această concepție ultra- 
raționalistă a activităţii generice şi a ultimului ţel al omului, chiar 
dacă această concepţie ar fi atee. Totuşi, nu o împărtăşim” (idem, p. 
286). Valorizând mai mult o “cooperare care îmbogățește reciproc”, 
Senghor vede modelul pentru “activtatea generică a omului” în cre- 
ația artistică (în sens larg). 

După cum am văzut deja, adepţii abordărilor “riguroase” din fi- 
losofia limbajului rămân prizonierii unei viziuni asupra “ştiinţei” şi 
a “ştiințificității” care-i determină să anatemizeze multe forme de 
cunoaștere, excomunicându-le din Cetatea Cunoașterii Obiective. 
De pildă, cunoaşterea mistică nu poate intra în “forma canonică de 
cunoaștere”, deşi în toate religiile mari ale lumii (iudaism, budism, 
confucianism şi creştinism), care propun ca ideal cunoaşterea-de-si- 
ne, aceasta are un rol fundamental, substituind așa zisa cunoaştere 
“obiectivă” definită în termenii culturii (vest)europene. Celebra “Ru- 
găciune a inimii” (sau Rugăciunea lui Isus) reprezintă, în creştinismul 
ortodox, o astfel de experiență de autocunoaștere; fiind o “cale” strict 
individuală, ea este nu doar neglijată complet de teoria “ştiinţifică” a 


cunoașterii, dar şi respinsă de ierarhii bisericilor ortodoxe (vezi 9). 


2. REFERENȚIALELE CULTURALE ŞI IDEOLOGICE 


Într-un număr dublu din 1971 al lui “Revue universitaire de 


Science Morale”, Ferdinand Gonseth? invocă un episod euristic 


> Ferdinand Gonseth (1890-1975) este cunoscut ca iniţiator al ido- 


neismului (orientare metodologică în care este susținută “deschiderea la 
experiență” a reflecției filosofice). A urmat cursurile Şcolii politehnice federale 
din Zürich, secția de Matematică (1909-1914), iar în 1916 şi-a luat doctoratul 
cu o teză dedicată apolarităţii în matematică. A fost profesor la universitățile 
din Zürich şi Berna, precum şi la Şcoala politehnică federală din Zürich (1930- 
1960), unde a predat cursuri de matematică şi de filosofia ştiinţei; în 1960 s-a 
retras din activitatea didactică. 

Principalele sale lucrări filosofice sunt Filosofia matematicii (1950), 
Filosofia neoscolastică şi filosofia deschisă (1954), Metafizica şi deschide- 
rea la experiență (1960), Problema timpului (1964), culegerea de articole 
Referenţialul, un univers datorat medierii (1975), precum şi antologia postu- 
mă de studii Ştiinţă, morală şi credință (1986). În România, promotorul operei 
lui Gonseth este filosoful Vasile Tonoiu, ale cărui însemnări stau la baza acestei 
prezentări (vezi “Opţiunea unei vieți şi viața unei opţiuni - Deschiderea la 
experiență”, consistentul studiu introductiv la Ferdinand Gonseth, Filosofia 
deschisă, Editura Ştiinţifică, Bucureşti, 1995, vol. I, pp. 9-132). 

trăit personal, care a intrat în dezbaterile dedicate problemei sub 
numele de “parabola brazilor înclinați” (vezi 10, pp. 33-34). 


Călătorind odată cu trenul, acesta s-a oprit înainte de Zürich, 
iar vagonul în care se afla Gonseth a rămas în dreptul unui grup 
de brazi. Aruncându-şi ochii pe geam, Gonseth vede stupefiat cum 
brazii, cu trunchiurile lor paralele, “păreau a bara oblic întreaga 
întindere a geamului”. Apropiindu-se de fereastră, vraja s-a risipit: 
brazii erau verticali! Revine pe banchetă: brazii devin din nou obli- 
ci! Iluzia avea o explicaţie foarte simplă, dar lui Gonzeth i-au trebu- 
it câteva deplasări între banchetă și fereastră pentru a şi-o explica: 
terenul nu era orizontal; vagonul se oprise pe o porțiune de drum 
în pantă. Ceea ce în interiorul vagonului trecea drept verticală, era 
de fapt oblică. Compartimentul trenului funcționa, aşadar, ca refe- 
renţial pentru interpretarea impresiilor venite din exterior. 

Ceea ce l-a frapat în mod deosebit pe filosoful elveţian a fost 
modul brusc în care referenţialul iluzoriu a făcut loc unui refe- 
renţial mai conform cu realitatea. Vasile 'Tonoiu, care comentează 
episodul relatat de Gonseth (conf. 11), apropie această experiență 
de altele analoage, la fel de spontane, sau de altele, cum ar fi cea a 
ochelarilor cu vedere răsturnată. Se pot stabili comparații şi analo- 
gii cu un mare număr de fenomene psihice, inclusiv cu fenomene 
de psihologie socială, precum şi cu numeroase fenomene de ordin 
cultural şi ideologic. Ni se întâmplă, de exemplu, ca aproape de la 
o zi la alta să putem judeca întrutotul altfel un ansamblu de pro- 
bleme, o conduită sau un întreg set de valori, de idei etc. “În toate 
aceste experienţe pare a exista ceva care sugerează o schimbare de 
referenţial” (10, pp. 33-34). Pentru o înţelegere mai exactă a valorii 
epistemologice pe care o acordăm “parabolei brazilor înclinați” este 
utilă o precizare: trenul în care se afla Gonseth oprise în acel loc 
(unde nu se afla nici gară, nici haltă) pentru prima dată; era o pre- 

mieră în experiența de navetist a filosofului elveţian, care timp de 
mai mulți ani făcuse drumul dintre casă şi Şcoala Politehnică Fede- 
rală din Zürich. Acest “fapt de viaţă” ilustrează un “fapt epistemic”: 
existența unui a priori în experienţa descrisă: convingerea că trenul 
se află pe o porţiune de drum orizontală (de unde şi raportarea la 
verticala compartimentului ca la o verticală absolută). 


Prelucrând această experienţă tulburătoare, Gonseth defineşte 
referenţialul astfel: “figuraţie pe care şi-o face un subiect despre 
mediul său înconjurător. În raport cu această figurație, el va inter- 
preta percepțiile sale, care au, astfel, valoare de figuraţie referită la 
un cadru - el însuşi figuraţie a situaţiei. În general, acest cadru nu 
este resimţit ca figuraţie. Dimpotrivă, el ni se impune ca realitate” 
(idem, p. 32). 

Conceptul lui Gonseth vizează un referenţial perceptiv, iar nu 
ideologic; individual, iar nu colectiv. Importanţa lui stă în capaci- 
tatea de a explica modul în care observaţiile sunt pre-determinatef, 
contribuind astfel la demolarea mitului pozitivist al unei “observa- 
ţii pur obiective”, În continuare vom folosi noţiunea de referențial 


într-o accepţiune ideologică şi colectivă. 


Aşadar, prin referenţial cultural şi/sau ideologic înțelegem 
un sistem de reprezentări şi atitudini fundamentale de a căror 
asumare nu suntem conștienți. Omul obişnuit nu le mărturiseş- 
te, ci doar le urmează. Aceste reprezentări și atitudini guvernea- 


CA 


ză “în tăcere” orice cultură şi, implicit, orice ideologie. 


Termenul de ideologie a cunoscut atâtea definiţii şi utilizări, 
încât este necesară de fiecare dată precizarea sensului în care este 
folosit. La sfârşitul secolului XVII, Destutt de Tracy, Cabanis, Da- 
unou se ocupau de studiul ideilor şi al originii lor. Pentru inven- 

tatorul termenului, ideologia era ştiinţa formării ideilor (Destutt 
de Tracy, Elements didologie, 1801). În ceea ce priveşte cariera 
accepţiunii negative, tonul a fost dat de Napoleon, care îi numea 
pe gânditorii speculativi şi neproductivi cu un termen generic şi, 
totodată, peiorativ: ideologi. 

La Marx (Ideologia germană, 1845), ideologia este definită 
ca falsă conştiinţă, în sensul că “în întreaga ideologie oamenii și 
relaţiile dintre ei apar cu capul în jos, ca într-o camera obscura”; 
el explică procesul prin condiţiile de viață concret-istorice: “acest 
fenomen decurge în aceeaşi măsură din procesul istoric al vieţii 
lor, ca şi răsturnarea obiectelor pe retină din procesul nemijlocit al 
vieţii lor” (20, p. 22). 

Viziunea lui Marx este preluată de Louis Althusser (“Marxism 
şi umanism”, 1963), pentru care “Ideologia este (...) expresia rapor- 
tului oamenilor faţă de “lumea lor, adică unitatea (...) raportului lor 
real şi a raportului lor imaginar faţă de condiţiile reale de existență. 
În ideologie raportul real este inclus în mod inevitabil în rapor- 
tul imaginar: raport care exprimă mai curând o voinţă (...), chiar 
o speranţă sau o nostalgie, decât descrie o realitate” (21, pp. 59- 
60). Aşadar, în ideologie oamenii nu ar exprima raporturile reale 
cu condiţiile lor de existență, ci modul în care trăiesc aceste ra- 
porturi; spre deosebire de ştiinţă, care descrie şi explică raporturi 
reale, ideologia exprimă raporturi trăite (aici trebuie precizat că 
Althusser operează cu antinomia cunoașştere-trăire: fiind rațională, 
cunoașterea poate fi obiectivă, în timp ce trăirea este întotdeauna 
subiectivă). Același aspect, irațional şi fără funcţie cognitivă, este 
considerat esenţial şi de sociologi eminenţi care s-au ocupat de fe- 
nomen (Talcot Parsons, Raymond Aron, Edward Shils). Ei văd în 
ideologie o formă de “religie seculară”: un amestec de fapte şi ob- 
servaţii selecționate în numele unei “cauze” şi de judecăţi pasionale 
cu manifestări de fanatism, aflate la antipodul lucidităţii şi cunoaş- 

terii obiective. Tot în direcția explicării prin irațional se plasează şi 
modelul semiotic al mecanismelor de formare a ideologiilor pro- 
pus de Umberto Eco (22, pp. 366-378). 

În prezentul capitol, termenul de ideologie este folosit în sesn- 
sul său cel mai larg, de “ansamblu de idei şi credinţe, valori şi sim- 
boluri, concepte şi coduri, stiluri mentale şi cognitive, reprezen- 
tări şi ritualuri prin intermediul căruia membrii unei comunități 
percep lumea şi prelucrează informaţia, se recunosc între ei și se 
mobilizează în vederea acțiunii”. Este sensul pe care îl dă şi Gram- 
sci atunci când propune pentru acest termen “o semnificație mai 
înaltă, de concepţie despre lume ce se manifestă implicit în artă, în 
drept, în activitatea economică, în toate manifestările vieţii indivi- 
duale şi colective” (23, p.26). 

Totodată, împărtăşim distincţia lui Karl Manheim între “ideo- 
logiile particulare” (specifice anumitor grupuri şi referitoare la un 
anumit domeniu al realităţii) şi “ideologiile totale” (specifice unei 


culturi şi referitoare la lumea în ansamblu - Weltanschauungen). 


Aşadar, ideologia poate fi caracterizată ca un ansamblu de idei 
şi reprezentări care acționează funcţional asupra oamenilor prin- 
tr-un proces care, de obicei, le scapă. Fiecare colectivitate umană 
(orice grup mai mult sau mai puţin restrâns) moşteneşte, printre 
condiţiile care îi fac posibilă propria formare şi afirmare, şi anumite 
ideologii. Din perspectiva lucrării de față, ideologia constituie un 
referenţial colectiv; se prezintă ca un sistem integrat de referințe 
având puterea de a orienta ansamblul judecăților, deciziilor şi de- 
ciziilor subiectului căruia i s-a impus: „În nici o situaţie un om nu 
are capacitatea să poarte judecăţi absolute. Nici o informaţie, nici 
o apreciere, nici o decizie nu-şi ia forma sa în el şi pentru el decât 
printr-o referire la o anumită ideologie” (10, p.67). Din acest punct 
de vedere, ideologia ne apare „în profunzimea valorii ei existenţiale 

inalienabile, ca loc de emergenţă a umanului” (idem, p.122). Când 
un subiect răspunde la o situaţie, observă Gonseth, răspunsul său 
este totodată informat de situaţie şi preformat de constelația sa ide- 
ologică. Aşadar, de regulă, fiecare dintre noi se comportă ca şi cum 
ar fi pre-informat şi ghidat de o ideologie care i-ar fi proprie. 

După ce reguli, prin ce mecanism, constelația ideologică a su- 
biectului îşi dobândeşte forma sub care i se va impune? La această 
întrebare nu se poate răspunde într-o manieră generală, și nici ex- 
haustiv. În situaţia practică obișnuită, care este a „subiectului oa- 
recare”, nu suntem decât parțial conștienți de astfel de mecanisme. 
Limitarea ideologiei la faptele de conștiință este destul de drastică 
şi artificială. 


Dacă cercetările actuale de sociologie a cunoașterii sau de an- 
tropologie culturală ar merge şi în alte direcții decât cele strict lu- 
crative, din care investitorii speră să-şi recupereze cheltuielile cât 
mai curând, poate că am descoperi un izomorfism structural între 
schemele obiective ale orizontului de viață (ale “situației”, cum ar 
spune Gonseth) şi schemele ideologice ale subiecţilor colectivi - 
un izomorfism similar cu cel descoperit de Piaget între “structurile 
obiectului” şi “schemele de asimilare ale subiectului”. Poate că am 
afla mai multe despre mecanismele de identificare, prin care este 
foarte probabil că se construiesc nu numai identitățile, ci şi legi- 
timitățile (presupunerea noastră este că procesul de construire a 
identităților este strâns legat de “lupta pentru recunoaştere” despre 
care a vorbit Hegel în Fenomenologia spiritului şi pe care au tema- 
tizat-o Alexandre Kojev şi Francis Fukuyama. Poate că am afla cu 
surprindere că există o legătură directă între “tabloul lumii” exis- 
tent într-o cultură şi identitatea subiectului colectiv. Deocamdată, 
nu ne putem pune speranţe decât în așa-numitele “ştiinţe cogniti- 
ve, dar stadiul lor de evoluţie este mult prea departe de abordarea 

subiecţilor colectivi şi a refernţialelor ideologice; principalul lor 
obiectiv de etapă este descifrarea mecanismelor intime ale creieru- 
lui uman şi relaţiile acestuia cu lumea. Va trebui să ne înreptăm în 
continuare atenţia către sociologii cu anvergură filosofică, precum 
şi asupra unor epistemologi care au tentația filosofiei, de genulul lui 
Ferdinand Gonseth. 


Preocupat să găsească în cazul ideologiei, înfăţişate ca referen- 
tial, punctele caracteristice, Gonseth făcea următoarele observaţii: 
- o ideologie care s-a impus nu este un dat, ea nu este în mod 
necesar stabilită o dată pentru totdeauna; de regulă, atunci 
când nu suportă impactul unei informaţii noi, şocul unui 
sentiment violent, sau presiunea unei meditații prelungite, 
ea face loc nu vidului, ci unei alte ideologii, pe care subiectul 
nu este întotdeauna în măsură s-o aleagă cu deplină lucidi- 

tate; 

- dacă un subiect ar ajunge să participe la o anumită ideologie 
ca la propriul său referenţial, i-ar realiza în mod profund şi 
intim relativitatea; 

- opțiunea pentru o justeţe de fapt, chiar exigenţa unui adevăr 
de respectat, nu sunt cu adevărat absente din nici o ideolo- 
gie. De pildă, exigenţa adevărului: „Subiectul proiectează şi 
actualizează în ideologia sa inalienabila valoare-adevăr, în 
lipsa căreia întreg sistemul său de judecare s-ar prezenta ca 
dezaxat” (ibidem). Dar valoarea “adevăr” nu trebuie legată 
unilateral de subiect; ea are o dublă apartenență, datorită 
participării sale la cele două aspecte complementare ale re- 
ferenţialului: subiectiv şi obiectiv; 

- pentru ca o ideologie să fie investită cu putere de sugestie 
şi antrenare, trebuie să fie „în situaţie, adică trebuie să fie 


pentru subiect expresia constrângătoare a situaţiei, ceea ce 

nu este posibil decât dacă valoarea “adevăr” participă activ 
la acestă punere în raport reciproc. 


O ideologie, spune Vasile 'Tonoiu, se poate deschide fie experi- 
enţei proprii, fie experienţei altora, evoluând în sensul unei integrări 
mai eficace a subiectului şi a situaţiei. O astfel de ideologie, capabilă 
să se amendeze pe sine, zdruncinând autosuficiența referențialului, 
este o ideologie deschisă. Ideologia, ca formă însăși a unui anumit 
referenţial, de care nici o persoană şi nici un grup de persoane acţi- 
onând în comun nu se pot dispensa, nu este şi nu se menţine în mod 
automat deschisă, independent de natura conţinutului său informa- 
tional, a strategiilor sale operatorii sau schematizate de situaţia de- 
terminată a subiectului sau a grupurilor sociale respective. 

Nu există formaţiune politică mare, curente sociale mari fără o 
ideologie comună, ceea ce nu înseamnă că ideologia va fi aceeaşi 
pentru toți indivizii în acelaşi timp. Este de presupus că legături- 
le membrilor unei comunităţi, fie ele materiale, morale, afective, 
intelectuale, se stabilesc simultan cu formarea, în fiecare dintre 
personalităţile implicate, a unui anumit referenţial la care se rapor- 
tează mai mult sau mai puţin integral ansamblul activităților sale. 
În orice caz, o ființare în comun nu se poate realiza prin formarea 
şi existența separată a unor referenţiale particulare. „Ideea de re- 
ferenţial colectiv nu este nici o simplă însumare a referenţialurilor 
individuale şi nici un model bine trasat pe care acestea din urmă 
ar fi calchiate în mod fidel. Poate că ar fi mai potrivit să ni-l repre- 
zentăm ca pe un model universal a cărui corespondenţă cu aceste 
actualizări individuale n-ar fi decât parţială şi analogică. Fiecare re- 
ferenţial particular este «partie prenante» în raport cu referenţialul 
colectiv” (idem, p.125). 

Vasile Tonoiu ne avertizează că ar fi simplist să ne imaginăm 
că referenţialele ideologice ar dezvolta, fiecare în felul său, un fond 

uman comun şi prealalabil de pattern-uri subiective, sau că ele ar 
avansa de-a lungul unor „vicisitudini şi contingenţe istorice” după 
un scop comun. Oamenii sunt producătorii reprezentărilor, idei- 
lor lor, sunt oamenii reali, activi aşa cum sunt determinaţi de o 
anumită dezvoltate a societăţii. „Chiar şi plăsmuirile nebuloase ale 
creierului oamenilor sunt sublimări necesare ale procesului lor de 
viață material” (idem, p.136). Morala, religia, metafizica şi toate ce- 
lelalte ideologii, precum şi formele de conştiinţă corespunzătoare 
lor, pierd aparenţa de independenţă: oamenii transformă o dată cu 
realitatea şi gândirea, şi produsele gândirii lor. 

Cu toate acestea, în absenţa ideii de refernţial ideologic ar fi im- 
posibil să gândim non-ideologic constituirea identităţii individuale 
şi colective, conștiinței sociale, adică a conștiinței de membru al 
societății umane: „Referenţialele ideologice, socioculturale ale in- 
divizilor, grupurilor permit purtătorilor lor un grad mai mare sau 
mai mic de conştientizare adecvată a locului lor în societate, situa- 
rea reacţiilor lor în raport cu ale altora..., reprezentarea sui-generis 
a unei conjuncturi şi a unei evoluţii, legarea biografiilor de istorie” 
(idem, p. 137). 

Cum este posibilă comunicarea între ideologii? Întrebarea este 
mai gravă decât pare, căci explicaţiile convenţionale ale “luptei ide- 
ologice”, ele însele tributare unor referenţiale ideologice, au produs 
răspunsuri prea “tari” la această întrebare. Ele se înscriu între o li- 
mită “de sus” (de pildă, “confruntarea între idealuri de viață”) şi o 
limită “de jos” (la Lenin vom găsi afirmaţia că “în ultimă instanță, 
lupta dintre materialism şi idealism este o luptă între partide”; tot 
el a lansat, cu mult succes, formula “lachei ai imperialismului”, ca 
indicativ pentru “ideologii burghezi”). 

Pentru a ne da seama de adevărata gravitate a întrebării de mai 
sus trebuie să ținem cont de faptul că diferența dintre două refe- 
renţiale ideologice nu se reduce la re-interpretarea acelorași fapte. 

Cercetările de psihologie şi sociologie cognitivă, de lingvistică, de 
antropologie sau de semiotică au pus sub semnul întrebării existen- 
ţa unor “date stabile şi independente” în raport cu interpretarea (a 
se vedea, de pildă, 17, 18, 19). 

Prin trecerea de la un referenţial la altul (atunci când aceas- 
ta are loc) se ajunge la observarea unor fapte noi; se deschide un 
nou “orizont de realitate” (Gonseth). Lucrurile se petrec ca și cum 
s-ar trece dintr-o lume în alta. Conceptul de referenţial ideologic 
ne ajută să descoperim şi noi un “fapt nou”, care din interiorul al- 
tor paradigme teoretice nu se vede: deşi oamenii trăiesc în acelaşi 
univers fizic, ei trăiesc, totodată, în lumi diferite. Este vorba de un 
“diferenţial ontologic” specific lumii omului, poate adevărata notă 
specifică a acestei lumi în comparaţie cu lumea naturii non-umane. 
Nu este vorba de o idee cu totul nouă, ci de o consecinţă (poate ul- 
tima consecinţă logică) a unei aserțiuni vechi de când lumea: omul 
se defineşte prin gândire şi limbaj. Am văzut că producerea ideilor 
este pre-determinată de “tehnici” de problematizare ce diferă de la 
un orizont de viață la altul, iar limbajul este producător, păstrător şi 
transmiţător de experienţe contextuale. 


Plurimondismul “congenital” lumii omului, definitoriu pentru 
ordinea umanului, nu se confundă nici cu monadologia lui Leib- 
niz, care se vroia un principiu de ontologie generală, dar nici cu 
relativismul radical - şi, am spune noi, nedialectic, rezultat din 
contextualizarea și istoricizarea neînfrânată a omenescului. Pentru 
a înțelege cum este posibilă comunicarea între subiecţi (persoane 
sau grupuri) care îşi asumă referenţiale diferite, trebuie să luăm în 
considerare următoarele: 

1. adoptarea unui referenţial ideologic este spontană; 

2. ea nu depinde de opţiunea subiectului, fiind determinată de 

poziţia subiectului în orizontul său de viaţă şi de raportul 

subiectului cu situația de ansamblu (cu poziţia orizontului 
său de viață atât față de alte orizonturi de viaţă, cât şi în ca- 
drul mai general al universului uman); 

3. schimbarea referenţialului ideologic este posibilă, dar nu- 
mai cu condiţia schimbării acestei poziţii şi a acestui raport; 

4. în trecerea de la un referențial ideologic la altul se conservă 
anumite exigenţe inalienabile, necesare oricărei ideologii”; 

5. înlocuirea succesivă a referenţialelor poate echivala cu un 
progres în obiectivitate al cunoştiinţelor şi al evaluărilor sau 
cu un progres în adecvarea conduitelor (deşi acest progres 
nu este nici liniar, nici fatal). 


În concluzie, impunerea unei idei se face întotdeauna împotriva 
altei (altor) idei, căci nu există subiect fără un referenţial ideologic 
deja constituit. De aceea, transferul unor idei dintr-o ideologie în 
alta presupune schimbarea referenţialului ideologic. Vom vedea, în 
continuare, că schimbarea nu înseamnă neapărat înlocuire; aceas- 
ta ar echivala cu impunerea unui referenţial în detrimentul altuia 
(ceea ce putem numi “imperialism ideologic”). 

Schimbarea referenţialului ideologic este posibilă numai dacă 
se operează (se petrece) o schimbare în raportul subiectului cu si- 
tuaţia de ansamblu. La rândul ei, schimbarea acestui raport se poa- 
te realiza numai prin schimbarea poziţiei subiectului în structura 
grupală a societăţii: poziţia în cadrul grupului - pentru subiectul 
individual şi poziţia în structura socială - pentru subiectul colectiv. 
În continuare vom concretiza noţiunile de “poziţie” şi de “raport al 
subiectului cu situaţia de ansamblu”, 

Pentru individul concret, unic şi irepetabil, baza reală a ideo- 
logiei sale nu o reprezintă praxisul în totalitatea sa, într-un anumit 
moment istoric, ci o anumită formă a praxisului - concret-istoric 
determinată (concret-istoric delimitată). Baza reală a ideologiei 

sale va fi, de fapt, praxisul grupului de apartenenţă, tocmai acesta 
fiind motivul pentru care ideologia individului este supradeter- 
minată de ideologia grupului său. Apartenența la un anumit grup 
social îi conferă individului un anumit loc în ansamblul relațiilor 
sociale, ceea ce îl va obliga să decupeze din acest ansamblu un anu- 
mit set de relaţii. Acest set de relaţii vor face conținutul orizontului 
său de viaţă, adică vor determina ansamblul experienţei sale de via- 
tă, circumscrisă sistemului de trebuinţe şi mijloacelor accesibile de 
satisfacere a acestora. Fiind legat de anumite nevoi şi interese, de 
anumite activități, având o anumită poziție în asamblul vieții soci- 
ale, grupul îşi va asuma un anumit referențial ideologic. Individul 
împărtăşeşte atât orizontul de viaţă cât şi referenţialul cu ceilalți 
membri ai grupului din care face parte. Variaţiile individuale de- 
pind de poziţia în interiorul grupului. 

Revenind la căile de schimbare a referenţialului, vom arăta că 
prin “poziţia” unui subiect colectiv înţelegem orizont de viaţă, iar 
prin “raportul subiectului cu situaţia de ansamblu, înțelegem lo- 
cul lui în ansamblul relaţiilor sociale. Referenţialul acestuia poate fi 
schimbat, în primul rând, pe baza mutaţiilor reale pe care evoluţia 
istorică le poate introduce în orizontul de viață, deci asupra locului 
şi rolului unui grup în ansamblul relaţiilor sociale. 

Analizând funcționalitatea diferitelor grupuri sociale în an- 
samblul determinismului social global, dar şi în producerea esenței 
umane, Marx ajungea la concluzia că prin natura lor, clasele soci- 
ale sunt grupurile hotărâtoare şi într-un caz şi în celălalt - lucru 
istoriceşte confirmat, cel puţin pentru istoria modernă a Europei 
Occidentale9. De aceea, în concepţia lui, ideologia indivizilor este 
determinată, în primul rând, de ideologia clasei din care fac parte: 
“Această subordonare a indivizilor față de clasă se dezvoltă totodată 
într-o subordonare față de tot felul de idei etc? (25, p. 155). Dar 
clasa nu este singurul factor care determină orizontul de viață, cum 

credea Marx. Acesta este conturat de intersecţia unor factori ex- 
trem de numeroși, dintre care unii sunt de mult depistaţi şi folosiţi 
în cercetarea sociologică (epocă istorică, formaţiune socială, clasă, 
popor, naţiune, naţionalitate, colectiv de muncă, profesie, tip de ac- 
tivitate, mediu de rezidenţă, sex, vârstă etc.), iar alții sunt atât de 
discreţi, de infinitezimali, încât nu sunt încă detectaţi (şi probabil 
că nu vor fi niciodată); este vorba de elemente ale istoriei subiec- 
tului care rămân de cele mai multe ori niște “necunoscute” chiar şi 
pentru acesta, dar care contribuie la “biografia” lui şi, prin aceasta, 
la constituirea unui anumit referențial. 

Pentru a face mai accesibilă înţelegerii relaţia dintre orizontul 
vieţii şi referenţialul ideologic, vom evoca un exemplu oferit de 
Alexandru Valentin într-un studiu refereitor la propaganda ateis- 
tă (26, p. 6). Într-o discuţie pe tema religiei între un țăran și fiul 
său, proaspăt absolvent al unui institut de învățământ superior, cel 
dintâi a ripostat împotriva argumentelor ştiinţifice astfel: “Da' ce, 
crezi că lumea asta este o ogradă fără stăpân?”. Din acest exemplu 
se vede limpede că referenţialul constituit pe baza relaţiilor practice 
cu lumea înconjurătoare avea pentru țăran o putere mai mare decât 
principiile abstracte ale ştiinţei. De ce erau acestea abstracte? (Căci 
abstracte erau pentru el, nu pentru cel care le folosea ca argumente; 
pentru acesta din urmă ele erau concrete, îi spuneau foarte mult, 
dădeau sens şi coerenţă tuturor credințelor sale). Desigur, țăranul 
nu era familiarizat cu activitatea de tip ştiinţific, principiile acesteia 
fiindu-i străine şi apărându-i fără sens. Tatăl şi fiul se aflau în două 
referenţiale diferite, sau, spus cu puţin curaj, în două lumi diferite. 

După cum se vede, cu acest exemplu ne-am întors la un aspect 
esenţial al problemei discutate, aspect care ni se pare crucial pentru 
o teorie unitară a comunicării eficiente: plurimondismul ascuns al 
existenței umane. Deşi aparent trăim în aceeași lume, unică şi uni- 
tară (şi din punctul de vedere al ontologiilor generale, chiar trăim 

într-o singură lume), practic trăim în lumi diferite, care coexistă şi 
care comunică între anumite limite. De existenţa acestor limite 
ale comunicării dintre lumi va trebui să țină cont orice strategie 
eficientă de comunicare interculturală şi interideologică. Pentru 
înţelegerea intuitivă a modelului teoretic în care se întemeiază afir- 
maţiile noastre, am construit modelul grafic pe care l-am denumit 
“Piramida pluralităţii” (vezi Anexa 5). 

Ce trebuie să înțelegem prin plurimondism în contextul mo- 
nismului nostru filosofic, şi ce implicaţii poate avea această idee 
filosofică la nivelul unei teorii a comunicării interideologice? 

În primul rând, să precizăm că noţiunea de “plurimondism” pe 
care o propunem nu are nici o semnificaţie în cadrul ontologiilor 
generale. Totodată, ea poate fi o idee foarte fructuoasă într-o onto- 
logie regională a umanului. Ea ar putea deschide încă o perspecti- 
vă românească spre întemeierea unei astfel de ontologii regiona- 
le, complementară cu perspectiva axiocentrică (propusă la noi de 
Ludwig Griinberg - vezi 27). 

În al doilea rând, să încercăm să ilustrăm cât mai pe scurt aceas- 
tă idee. Un anumit orizont de viață se caracterizează prin anumite 
strategii de raportare practică la lume, care sunt solidare cu anumi- 
te strategii mentale şi lingvistice, inalienabile raportării practice. 
(Să ne amintim că în practica lor materială oamenii produc nu nu- 
mai bunuri şi relaţii, ci şi cunoştinţe despre acestea, id est structuri 
mentale și lingvistice). Tehnica de apropriere practică a realității 
inconjurătoare se va reflecta întotdeauna într-o anumită tehnică 
de problematizare a acesteia. Tehnica de problematizare pre-de- 
termină implacabil sistemul problemelor, deci şi sistemul soluții- 
lor la aceste probleme. Sistemul soluţiilor reprezintă fie conţinutul 
unei practici materiale (întotdeauna determinată concret-istoric), 
fie conţinutul unei ideologii corespunzătoare acestei practici (idei, 


sentimente şi valori, convingeri etc.). 

Aceste constante ale gândirii, în jurul cărora se constituie or- 
ganizarea mentală, formează un referenţial; ele joacă rolul verti- 
calei din parabola “brazilor înclinați”. Dar referențialul, tocmai 
prin natura sa, nu este perceput ca refernţial: el constituie lumea 
subiectului, pentru a cărei “naturalitate” acesta este în stare să-şi 
bage mâna în foc (unii s-au lăsat arşi pe de-antregul, pe rugurile 
Inchiziției sau pe mii de alte “ruguri” ce luminează istoria univer- 
sală şi care au sancţionat nebunia de “a trăi pe altă lume” sau în- 
drăzneala necugetată de a pretinde că lumea lor este cea “reală” 
Dacă nu dăm termenului de “lume” o semnificaţie metafizică (lu- 
crul în sine, bază fixă şi neutră, principial anterioară și exterioară 
intervențiilor, construcţiilor şi interpretărilor noastre) şi vorbim 
despre “orizonturi de realitate” (Gonseth), aşa cum se constituie 
ele ca teatru al acțiunii, al percepţiei, al expeimentării şi enunțării, 
putem înţelege mai bine de ce un referenţial înseamnă o lume, de 
ce schimbarea referențialului înseamnă schimbarea lumii. Schim- 
barea referenţialului îi obligă pe oameni să vadă realitatea cu un alt 
ochi, orientat într-o direcţie nouă. Prin analogie, se întâmplă aşa 
cum i se întâmplă studentului care, în urma unei ucenicii care îl 
profesionalizează, devine cartograf sau fizician. Privind conturul 
unei hărți sau o fotografie luată în camera Wilson, el nu mai vede 
nişte simple linii pe hârtie, ci imginea unui teren - respectiv, în- 
registrarea unor evenimente subnucleare familiare. Așa cum arată 
Francois Jacob referindu-se la istoria biologiei, când un grup de 
cercetători adoptă un nou referențial, aceasta conduce la “reorgani- 
zarea sferei posibilului, la modificarea manierei de a privi lucrurile, 
la apariţia unei relaţii sau obiecte noi, adică la schimbarea ordinii 
în vigoare” (29, p. 34). Această idee poate fi ilustrată convingător 
cu ajutorul jocului “Unirea punctelor” (vezi Anexa 6), care ne arată 
cum schimbarea referenţialului transformă imposibilul în posibil, 
şi invers (fenomen valabil şi în cazul schimbării de paradigmă). 

În măsura în care oamenii nu au acces la realitate decât prin 
intermediul referenţialului lor, se poate spune că după schimbarea 
referenţialului ei reacționează la o lume diferită. Constituirea lu- 
mii (“a orizontului de realitate” ataşat orizontului de viață) are loc 
concomitent cu articularea unui orizont cultural, populat de pa- 
radigme, sub-paradigme şi meta-paradigme culturale, solidare, la 
răndul lor, cu limbaje specifice. Din acest tablou este imposibil de 
scos ideologia, principalul produs al paradigmelor culturale (într- 
un sens analog cu felul în care teoriile ştiinţifice sunt produsul pa- 
radigmelor disciplinare). 

Trebuie subliniat faptul că nu se poate susține „ideea unei opo- 
ziţii radicale a subiectivului şi obiectivului sau aceea a unei separaţii 
nete, pentru fiecare subiect, a universului său propriu şi a univer- 
sului în care, împreună cu ceilalţi, își înscrie experienţa sa şi acti- 
vitățile sale” (idem, p.42). Ideea este foarte importantă dacă vrem 
să înțelegem în ce direcţie se poate merge pentru elaborarea unei 
ontologii regionale a umanului care să nu mai fie tributară opoziţiei 
subiectiv-obiectiv sau “conștiință-materie” (care să nu mai fie nici 
“idealism”, nici “materialism”). Conceptul de referenţial ni se pare, 
şi din acest punct de vedere, crucial. 

Analizând reflecţiile prilejuite de relevarea acestui mod de cu- 
noaştere a lumii, Vasile Tonoiu observa că se poate pune în evidență 
dubla înrădăcinare a referenţialului. Ca individ, pentru a lua cunoş- 
tință „în mod obiectiv” de o situaţie, trebuie să te poți situa în ea, să 
te poți figura pe tine însuţi în ea. Dar individul nu se poate insera 
în acea situație „ca o ființă fără nici o structură prealabilă, a cărei 
substanță prealabilă n-ar purta decât reflexul unui mediu ambiant”. 

Fiecare ființă este structurată până în ceea ce numim „subiec- 
tivitatea sa”. Pentru a se putea reprezenta în mediu, individul tre- 
buie să se poată reprezenta în el, trebuie, cu alte cuvinte, să existe 
capacitatea de a se proiecta în el, adică de a actualiza anumite exi- 

genţe care ţin de propriul fel de a fi. În cazul referenţialului definit 
de Gonseth, subiectivul și obiectivul rămân în simbioză. Depinde 
de „obsevator”, de felul în care el se angajează sau se observă, ca 
referenţialul să-i ofere mai degrabă fața sa obiectivă decât cea su- 
biectivă. În viziunea filosofului elveţian, „Mediator existenţial, re- 
ferenţialul realizează un echilibru uneori constrângător, dar cel mai 
adesea labil şi chiar perfectibil” (apud 10, p.42). În orice moment, 
raportul nostru cu situaţia şi, în special, cu situaţia de cunoașere 
este mediat de un anumit referenţial, în care se reflectă propria 
noastră punere în situație. 

Obligativitatea referențialului nu este de ordin pur teoretic, ci 
ţine de condiţia umană. În momentul în care își îndeplineşte func- 
ţia sa, adică atunci când se oferă ca un cadru de referință, referenți- 
alul nu se prezintă ca o realitate separată. El este o formă nu numai 
a raportului nostru cu situația, aşa cum se constituie ea pentru noi, 
dar şi a apartenenţei noastre la situație. Aceasta se poate schimba 
în mii şi mii de feluri; în consecință, referenţialul se poate schimba 
fără să se poată şti dinainte cum se vor echilibra schimbarea subiec- 
tului şi cea a situaţiei. 

Dar oricare ar fi situaţia și modul de a participa la ea, nimic nu 
ne poate elibera dintr-o dată de dependenţa față de toți „prealabilii”. 
Pretutindeni, omul își apare structurat de apartenenţa sa la lume și 
condiţionat de participarea sa personală la situaţie: „Schimbarea 
referențialului stabilește sau restabilește o anumită stare de interde- 
pendenţă funcțională în care subiectul caută să-şi apere integrita- 
tea. Se întâmplă uneori ca acest lucru să nu reușească fără eforturi 
speciale de redresare, sau chiar să eşueze într-o anumită măsură, 
ducând la o dezorganizare mai mult sau mai puţin profundă a per- 
soanei şi a lumii pe care şi-o apropriază, în care se proiectează şi se 
înscrie, adică a celor două universuri de subiectivitate şi obiectivi- 
tate pe care, în mod normal, referenţialul le întâlneşte, le mediază, 


BAZELE EPISTEMICE ALE COMUNICĂRII | 271 


Y» 


le armonizează” (10, p.42). Astfel, referențialul poate fi comparat cu 
un instrument pus în serviciul subiectului, purtând toate atributele 
proprii formelor purtătoare de informație: incompletitudine, sche- 
matism, risc de degradare, dar şi capacitate de revizuire. 

Există o multitudine de surse, nu de aceeaşi natură şi importan- 
tă, care contribuie la formarea, menţinerea, fiabilitatea sau schim- 
barea referenţialului. Unele aduc informaţii privind lumea exte- 
rioară (de exemplu, impresiile vizuale care induc în noi figurația 
unui peisaj pot să ne servească de referenţial instantaneu). Aportul 
informaţional al altor surse este relativ la „lumea interioară”; se 
poate spune chiar de ordin intim (spre exemplu, informaţiile de or- 
din genetic a căror absenţă ar face imposibilă structurarea câmpu- 
rilor de figuraţie atașate organelor de simţ). Așa cum ne sugerează 
Vasile Tonoiu, între toate aceste surse nu trebuie trasată o linie de 
demarcaţie artificială: „Pentru subiectul în situaţie, referenţialul are 
forță de sistem de referință pentru toate orizonturile de realitate şi 
formele de activitate pe care le comportă situaţia. Acest sistem nu 
poate fi niciodată decât în stare de nedesăvârşire sau de incomple- 
titudine” (ibidem). 


Diferenţele dintre două referențiale ideologice nu sunt radicale. 
Ele au multe lucruri în comun. De pildă, o mare parte a vocabula- 
rului este comună; ceea ce va diferi însă este sensul care se atribuie 
termenelor acestui vocabular. Conform celebrei analize din Mani- 
festul Partidului Comunist (30, pp. 50-55), în referenţialul ideolo- 
gic al burgheziei şi în cel al proletariatului, termeni ca “proprietate”, 

“libertate”, “patrie”, “familie, “educaţie” (precum și alţii, invocaţi de 


) 


Marx în alte locuri, cum ar fi “dreptate, “logic”, “drepturile omului”, 
“valoare, “bogăţie” etc.), au sensuri diferite. Aceasta se datorează 
faptului că adepții celor două ideologii își desfăşoară activitatea în 


lumi diferite, populate de entități și raporturi diferite. 

Analiza din Manifest merge în direcția explicării sensului atribuit 
cuvintelor prin referenţialul ideologic asumat; la rândul lui, acesta 
este explicat prin orizontul de viață. Marx și Engels polemizează cu 
ideologii anticomuniști din perspectiva unui referenţial pe care ei îl 
conșştientizează, îl declară şi şi-l asumă, iar nu de pe o presupusă po- 
ziţie “obiectivă”, care s-ar dori “universal valabilă”: “Dar nu polemi- 
zaţi cu noi apreciind desființarea proprietăţii burgheze prin prisma 
concepțiilor voastre burgheze despre libertate, cultură, drept etc. În- 
seşi ideile voastre sunt produse ale relaţiilor burgheze de producție şi 
de proprietate, după cum şi dreptul vostru nu este decât voinţa clasei 
voastre ridicată la rangul de lege, o voinţă al cărei conţinut este deter- 
minat de condiţiile materiale de viaţă ale clasei voastre” (30, p. 5 4). 

Pentru cine ştie că la Marx “material” are sensul de obiectiv (“in- 
dependent de conştiinţa şi voința oamenilor”), iar nu de “economic” 
sau “financiar”, este evident că autorii Manifestului au în vedere un 
anumit orizont de viaţă atunci când spun “condiţiile materiale de 
viață”. Atunci când vor să aducă în discuţie referenţialul ideologic, 
ei vor folosi expresia “concepție interesată”, anticipând parcă teoria 
habermasiană a “intereselor conducătoare de cunoaştere”. Iată cum 
descriu ei un referenţial ideologic şi rolul acestuia de a bloca accesul 
la o cunoaștere dezideologizată (dezalienată): “Concepţia interesată 
care vă face să transformați relaţiile voastre de producţie şi de pro- 
prietate — din relaţii istorice, trecătoare (...), în legi eterne ale naturii 
şi rațiunii e comună tuturor claselor dominante dispărute. Ceea ce 
pricepeţi când e vorba de proprietatea feudală, nu mai îndrăzniţi să 
pricepeţi când e vorba de proprietatea burgheză” (ibidem). În cuvin- 
tele lui Engels dintr-o lucrare ulterioară, morala ar fi următoarea: 


oamenii văd în realitate numai ceea ce vor şi ceea ce pot să vadă”. 


De aici decurge o concluzie de mare importanţă: ca şi în cazul 
trecerii de la o paradigmă la alta, trecerea de la un referenţial ide- 

ologic la altul nu se poate face după metoda “pașilor mărunți”, sub 
presiunea unor demonstraţii logice sau sub aceea a unui discurs în 
limbaj neutru (un astfel de limbaj nu există). 

O altă concluzie este aceea că utilizarea vocabularului noii ide- 
ologii nu este cu necesitate un indicator pentru asimilarea ideolo- 
giei respective. Un pas necesar mai este și acela al traducerii noului 
limbaj, al folosirii lui ca “limbă maternă” Individul convertit ajunge 
să gândească şi să acţioneze în limba - până mai ieri - “străină”. 
Bertrand Russel folosea o comparaţie similară: când am înţeles lo- 
gica unei noi teorii, “este nevoie adesea de o muncă îndelungată şi 
serioasă pentru a-i avea asentimentul. Trebuie să ţi-o asumi, să dez- 
rădăcinezi din spirit, una câte una, sugestiile eronate ale teoriilor 
false dar familiare, să cucereşti această intimitate care ne permite, 
ca în cazul în care o limbă străină ne-a devenit foarte familiară, să 
gândim şi să visăm în această limbă, iar nu să construim fraze în 
mod stângaci recurgând tot timpul la dicţionar şi gramatică” (31, 
p. 142). 

Această concluzie merită cu prisosinţă a fi reținută, căci prea 
des utilizarea vocabularului şi a ideilor “primite de-a gata” este lu- 
ată ca indicator al eficienței comunicării interideologice. Acest fals 
indicator este contrazis în numeroase cazuri de atitudinile şi com- 
portamentul practic al indivizilor respectivi (a se vedea, de pildă, 
comportamentul politic al “noilor democrați” din România anilor 
"90 şi în continuare). 

Se poate întâmpla să-ţi dai seama că eşti câştigat prin persuasi- 
une de partea noii ideologii, fără ca totuşi să o poţi interioriza şi să 
te simți chiar în largul tău în lumea proprie pe care o “decupează, 
o “stilizează” şi căreia îi dă coerență. În acest caz, alegerea pe plan 
intelectual a fost făcută, dar adevărata convertire nu s-a realizat. 
Poţi chiar utiliza noua ideologie, dar o vei face ca un străin într-un 
cadru insuficient “naturalizat”. 


274 | DUMITRU BORŢUN 


Pentru a da din nou un exemplu din istoria ştiinţei, aşa s-a în- 
tâmplat cu mulți dintre savanții care au întâlnit pentru prima dată 
teoria relativităţii pe la mijlocul vieţii lor. Le lipsea ansamblul de- 
prinderilor de gândire şi expresie pe care viitorii membrii ai grupu- 
lui ştiinţific îl vor dobândi prin însăşi formaţia lor. “Multe din ideile 
noi pot fi exprimate într-un limbaj nematematic - scria B. Russel -, 
dar ele nu sunt prin aceasta mai uşor de înțeles. Ceea ce se cere este 
schimbarea imaginii noastre asupra lumii. O schimbare asemănă- 
toare cu aceea impusă de Copernic când a proclamat că Pământul 
nu este imobil... Pentru noi, astăzi, această ideee nu reprezintă di- 
ficultăţi, deoarece noi am asimilat-o înainte ca deprinderile noastre 
mentale să fi fost fixate. La fel, ideile lui Einstein vor apărea mai 
uşor de înțeles generaţiilor care vor fi crescut în mijlocul lor, în 
timp ce pentru noi un anumit efort de reconstruire imaginativă 
este inevitabil” (ABC of Realativity, 1925 - apud 29, p. 79). Această 
mărturisire a lui Russel trebuie reținută măcar ca analogie, deoa- 
rece conţine formularea alternativei la “metoda paşilor mărunți”: 
schimbarea imaginii asupra lumii. Ea va figura printre concluziile 
acestui capitol: nu se poate vorbi de comunicare eficientă între ide- 
ologii în absenţa efortului de a reconstrui imaginea despre lume a 
celor cu care comunicăm şi, în aceeaşi măsură, de a ne chestiona cu 
responsabilitate propria noastră imagine despre lume. 

De altfel, toate marile ideologii care au traversat istoria Europei 
(creştinismul, renascentismul, iluminismul, liberalismul, fascismul 
sau comunismul) sunt solidare cu un anumit Weltanschauung. 
Grupurile care au trecut de la o ideologie la alta au suferit o mo- 
dificare de Weltanschauung, datorită unui nou referenţial, datorat 
unui nou orizont de viață, datorat, la rândul lui, unui nou loc în 


societate şi unor noi raporturi cu lumea omului în totalitatea ei. 

NOTE 


1. Normele specifice de organizare a discursului sunt nu numai 
de ordin retoric, cum s-ar putea crede, ci şi de ordin sociologic. 
În “Prelegerea inaugurală rostită la Collge de France pe data 
de 2 decembrie 1970”, publicată în română sub titlul Ordinea 
discursului (1), Michel Foucault inventariază procedurile prin 
care, într-o societate dată, este controlată, selecționată, organi- 
zată şi redistribuită producerea discursului (1, pp. 15-23), dar 
şi aşa-numitele “proceduri interne”, prin care un discurs reali- 
zează autocontrolul (idem, pp. 23-38). 

2. Un caz limită al acestei situaţii îl reprezintă “limba de lemn”, 
deoarece fenomenul se petrece în interiorul aceleiaşi culturi. 
Termenii folosiți de “limba de lemn” sunt aceiași cu ai limbaju- 
lui comun, dar sunt re-definiţi în cadrul refernţialului ideolo- 
gic dominant (2, p. 19). 

3. Apelul subiectului istoriceşte determinat la "cunoașterea pur 
obiectivă” a exprimat adesea un interes de emancipare. Astfel, 
în România deceniului 1966-1975, orientarea pozitivistă ce do- 
mina mediul academic a fost mai mult decât o modă importată 
din Occident; ea exprima nevoia imperioasă a cercetătorilor, 
cadrelor didactice şi studenţilor de a se emancipa de subiecti- 
vismul arbritar şi voluntarismul ideologiei oficiale, promovate 
de aparatul de propagandă al regimului comunist (este vorba 
despre o perioadă de gherilă culturală mai amplă, în care s-a 
afirmat, de pildă, generaţia de poeţi a lui Nichita Stănescu, Ma- 
rin Sorescu, A. E. Baconsky ș.a., cunoscută ca "generația şai- 
zecistă”). 

Neopozitivismul (empirismul logic), filosofia analitică şi struc- 
turalismul țineau capul de afiș în Facultatea de Filosofie a 
Universităţii Bucureşti (mult mai predispusă la aceste curente 
decât suratele ei de la Cluj-Napoca și laşi). Promoţiile care au 
absolvit aici în perioada 1970-1975 au fost marcate profund de 
paradigma pozitivistă, adevărata "programă ascunsă” a acestei 
facultăţi. Convertirea ulterioară la "post-pozitivism" a fost o 

problemă de destin individual şi poate fi urmărită în evoluţia 
filosofilor care se află astăzi în jurul vârstei de 50 de ani. 

4. În studiul său din acelaşi an (1968) intitulat “Tehnica şi ştiinţa 
ca ideologie” (3, pp. 142-189), Habermas leagă transformarea 
ştiinţei în scientism (în “ideologie”) de mecanismele “domina- 
tiei politice tăinuite, impuse în numele raționalizării”; aşadar, 
interesul de cunoaştere ascuns de ideologia pozitivistă este le- 
gitimarea dominaţiei. 

5. Din acest punct de vedere, experienţa trăită de Gonseth seamă- 
nă cu experimentul ipotetic construit, în scopuri didactice, de 
primul sociolog american al cunoașterii, Gerard de Gre (vezi 
12). El îşi imaginează că patru persoane stau în jurul unei pi- 
ramide ale cărei feţe au culori diferite şi că fiecare vede doar 
latura aflată în fața sa. Dacă subiecţilor li se cere să spună ce 
culoare are piramida, ei au tendința să indice culoarea aflată în 
faţa ochilor lor (idem, pp. 633-677). Subiecţii pleacă de la pre- 
supoziţia că experimentatorul nu le-ar pune o întrebare pentru 
care ei nu au mijloace să răspundă; a priori-ul poate fi formulat 
în următorul enunţ: “experimentatorul nu ar fi loial dacă mi-ar 
pune o întrebare la care nu am mijloace de a răspunde”. Este 
sigur că la o repetare a experienţei, subiecţii ar răspunde: “nu 
pot să ştiu până nu văd toate fețele piramidei”, după cum nici 
Gonzeth, într-o a doua experiență similară cu prima, nu ar mai 
percepe brazii oblici. 

Raymond Boudon (13) ar încadra ambele experienţe în cate- 
goria “efectului de poziţie, pentru care oferă mai multe exem- 
ple. Redăm unul dintre ele pentru a ilustra cum un referenţial, 
solidar cu o poziţie privilegiată a subiectului, poate funcționa 
nu numai perceptiv, ci şi ideologic. Multe persoane sunt con- 
vinse că maşinismul generează şomaj. Într-adevăr, la nivelul 
întreprinderii, înlocuirea muncii umane cu producția meca- 
nizată sau automatizată poate elimina locuri de muncă. Dar 
acest efect “local” nu este în mod necesar incompatibil cu un 
eventual efect “global” de sens opus: cum noile maşini trebuie 
să fie concepute, proiectate, fabricate, utilizate, întreţinute, per- 

fecționate şi înlocuite, şi cum ele duc la nevoia de alte mașini, 
complementare, introducerea lor poate să ducă, în plan global, 
la noi locuri de muncă, mai numeroase decât cele vechi, care 
au fost desființate. Dar efectul pozitiv (atunci când există) nu 
este vizibil decât la un nivel global și abstract, cel al sistemului 
economic, în timp ce efectul negativ poate fi perceput la nivel 
local; el este ușor de observat printr-o experiență mentală sim- 
plă, cu condiţia ca subiectul să fie ghidat de principiul “pentru 
a determina dacă “x este cauza lui y’ să se observe dacă x este 
cauza lui y” (principiu empirist a cărui formulare este atribuită, 
conform legendei, Sfântului Toma). 

Credem că merită precizat: în “parabola brazilor înclinați” 
funcţioneză acelaşi principiu, dar formulabil într-o sintagmă 
puţin diferită: “pentru a determina dacă “x este y, să se obser- 
ve că x este y”. Este suficient să înlocuim “planul local” de la 
Boudon cu compartimentul de tren al lui Gonzeth, iar “planul 
global” (sistemul economic) cu poziţia de ansamblu a trenului 
(sistemul terestru), pentru a înţelege că cei doi autori vorbesc 
despre același lucru: pre-determinarea percepţiilor (în primul 
caz) şi a ideilor (în cel de-al doilea caz) de poziţia pe care su- 
biectul cunoscător o are în raport cu “situația de ansamblu”. 
După cum vom vedea imediat, această poziţie nu este imuabilă. 
Subiectul din “parabola brazilor înclinați” a avut posibilitatea 
de a părăsi bancheta compartimentului şi de a se apropia de 
fereastră, lăsând “în spate” referenţialul local şi intrând într-un 
nou referenţial: unul mai general, în care brazii erau verticali. 
De asemenea, poziţia subiectului în “situaţia de ansamblu” nu 
se confundă cu un anumit statut social, deși adeseori grupul 
de apartenenţă joacă rolul compartimentului de tren. Astfel, 
în exemplul lui Boudon, iluzia “localistă” este împărtășită de 
mai multe grupuri socio-profesionale (altfel spus, brazii se pot 
vedea oblici din mai multe compartimente). Iluzia determinată 
de “efectul de poziţie” nu aparţine doar muncitorilor concedi- 
ați sau doar angajaţilor întreprinderii afectate. După cum ob- 
servă Boudon, ea este împărtășită şi de analiști, și de oamenii 

politici: “mulți analiști consideră şomajul ca un rău necesar, 
ce rezultă mecanic din “progresul tehnic. Acest argument este 
frecvent dezvoltat de conservatorii de dreapta şi de stânga. El 
este eficient, deoarece corespunde unei credințe “naturale. Este, 
fără îndoială, suficient să evocăm cazul Japoniei sau al Elveţi- 
ei pentru a observa că o bună politică economică şi o politică 
de educaţie avizată pot duce la rate de şomaj extrem de scăzu- 
te, chiar într-o lume cu automatizare în plină dezvoltare. Dar 
evidenţa conform căreia automatizarea “desființează locul de 
muncă este prea puternică pentru a fi eliminată cu ușurință de 
aceste observații” (14, p. 586). 

6. Critica tezei empiriste a posibilității unei experienţe "pur 
obiective” a debutat în zorii modernităţii - în raționalismul 
clasic - şi a culminat în criticismul kantian. Filosofia modernă 
a propus două căi pentru depăşirea iluziei empiriste ("faptele 
nu ne înșeală, ele sunt cel mai sigur criteriu pentru valabilitatea 
cunoştinţelor noastre”). Este vorba de metoda transcendenta- 
lă (Immanuel Kant) şi de metoda fenomenologică (Edmund 
Husserl). Dar ambele metode rămân tributare raționalităţii cla- 
sice: prima presupune existența unui subiect unic şi omogen, 
transistoric şi universal ("intelectul transcendental"), iar a doua 
este fidelă esenţialismului (prin reducţia eidetică, subiectul are 
acces nemijlocit la esențe). În ciuda unui apriorism "tare", cri- 
ticismul kantian ajunge la un scepticism epistemologic "slab". 
În schimb, epistemologia contemporană propune un apriorism 
"slab" (definit nu în raport cu orice experienţă, ci în raport cu 
o anumită experienţă), dar conduce la un scepticism epistemo- 
logic mult mai "tare", din moment ce subiectul nu rămâne nici 
el unitar și universal. 

Ideea dependenţei percepţiei de probleme, teorii, educaţie, cu- 
noştinţe anterioare etc. a fost elaborată pentru prima dată de N. 
R. Hanson (Patterns of Discovery - 1958) şi dezvoltată de Th. 
S. Kuhn şi P. K. Feyerabend. Pentru critica poziţiilor lui Kuhn 
şi Feyerabend faţă de procesul cunoașterii, vezi Raymond Bo- 
udon (14, pp. 590-594). Pentru Boudon, teoriile celor doi ilus- 

trează “un caz tipic bine cunoscut, desemnat în mod obișnuit 
prin expresia paradoxul de compoziţie” (idem, p. 593). Asupra 
“paradoxului de compoziţie” ne vom opri în paragraful VII.1., 
dedicat relativismului epistemologic și cultural. Pentru o criti- 
că a “parcelizării ştiinţei” la Kuhn şi Feyerabend de pe poziţia 
unui “universalism “blând, non-dogmatic, dar insinuant’, vezi 
Andrei Cornea - 15, pp. 161-167. De asemenea, la Valentin 
Mureşan (16, pp. 70-74) se găseşte o anailză a ideii de “inco- 
mensurabilitate” la Kuhn și Feyerabend, tratată în contextul 
concepţiilor cu privire la evoluţia științei. 

Se conservă, de exemplu, idealurile de “dreptate”, “libertate”, 
“egalitate, care trec, de-a lungul istoriei, dintr-o ideologie în alta 
sau pe care le găsim, la un anumit moment, în mai multe ideolo- 
gii (inclusiv în ideologii concurente). Bineînţeles, aceste idealuri 
primesc “definiţii teoretice” diferite de la o ideologie la alta; dar 
în calitatea lor de aspirații, de atitudini fundamentale, funcţio- 
nează ca invarianți în raport cu sistemul de transformări. 
Faptul că înlocuirea unui referenţial ideologic cu altul nu re- 
prezintă întotdeauna un progres în obiectivitate sau în adec- 
varea conduitelor este ilustrat de marea transformare care are 
loc, în zilele noastre, în fostele ţări comuniste; mai evident ca 
oriunde, acest lucru se manifestă în spaţiul ex-sovietic. În toate 
aceste țări a avut loc schimbarea poziţiei unor subiecţi colectivi 
(grupuri) în situația de ansamblu, precum şi transformarea ra- 
portului lor cu această situație. Au apărut noi referenţiale ideo- 
logice, dar ele nu duc la progres în obiectivitatea cunoșştiințelor 
şi evaluărilor, nici la o adecvare mai înaltă a conduitelor sociale 
ale subiecților. Cazul României este elocvent din acest punct 
de vedere. 

Singurul amendament care se poate aduce observaţiei de mai 
sus este că societatea românească se află într-o stare de inter- 
regn: s-au schimbat poziţiile şi raporturile unor grupuri cu 
situaţia de ansamblu, dar încă nu s-au născut noi referenţiale 
ideologice. Confirmarea acestei ipoteze ar explica actualul re- 
gres în obiectivitate şi adecvare, incoerenţa conduitelor subiec- 

10. 


ţilor unii față de alţii, precum şi a conduitelor fiecărui subiect. 
Dar ipoteza nu poate fi testată decât prin cercetări sociologice 
de mare amploare, pe care nu ştim cine ar fi interesat și capabil 
să le finanţeze. Poate fi văzut, însă, volumul România - starea 
de fapt (24), unde se poate găsi una dintre puţinele analize one- 
ste ale societăţii româneşti de după 1989. Autorii folosesc con- 
ceptul de “societate de supravieţuire” prin intermediul căruia 
reușesc să evite alunecarea în mitologia social-politică proprie 
perioadei de tranziţie. Concluzia: actuala “clasă politică” nu 
are un referențial ideologic adecvat acestei perioade, de unde 
şi absenţa unei imagini a viitorului şi, implicit, a unui proiect. 
Efectul în planul realității: “achiziţia de subdezvoltare” şi “con- 
sumarea viitorului” 

Dar importanța acordată de Karl Marx claselor sociale nu se 
justifică pentru zone mari ale civilizaţiei umane (de pildă, Ori- 
entul antic sau majoritatea societăţilor africane din cele mai 
vechi timpuri până astăzi); ipoteza lui Marx devine tot mai 
îndoielnică în condiţiile societăţilor postindustriale - inclusiv 
societăţile din Europa Occidentală, unde era valabilă la mijlo- 
cul secolului XIX). 

Aici, cuvântul “practic” nu este o figură retorică. Când comu- 
nică, oamenii o fac tot aşa cum cheltuiesc banii; ei se angajea- 
ză în schimburi de sensuri între culturi la fel cum schimbă lei 
contra dolari. Din punct de vedere practic, marea majoritate a 
oamenilor sunt interesaţi de cursul leu/dolar, iar nu de teoria 
monedei (deși, dacă n-ar exista o teorie a monedei nu ar exista 
nici cursurile valutare). 

Din perspectivă filosofică, problema crucială este aceasta: Care 
ontologii sunt fundamentale și care sunt de primă aproxima- 
ţie, ontologiile generale sau cele regionale? Tradusă în termenii 
lucrării noastre, problema se formulează astfel: Unitatea lumii 
este realitatea fundamentală iar plurimondismul este de primă 
aproximaţie, sau invers - plurimondismul este fundamental iar 
unitatea este doar o primă aproximaţie în procesul de cunoaş- 
tere a lumii? 

În capitolul I am văzut că noile aliniamente ale ştiinţelor fizico- 
chimice tind să confirme ideea de unitate a lumii, din moment 
ce tratează nonseparabilitatea ca realitate fundamentală. Deo- 
camdată nu vom dezvolta această temă, dar ne facem datoria 
să semnalăm lucrarea unuia dintre cei mai importanţi filosofi 
ai fizicii cuantice, David Bohm (1917-1992), intitulată Pleni- 
tudinea lumii şi ordinea ei (28); în ediția românească, ea este 
precedată de un excelent “Cuvânt înainte” semnat de H.-R. Pa- 
tapievici. În concepția lui Bohm, orice teorie fizică trebuie să 
plece de la un concept primar de realitate fizică pe care el îl 
defineşte ca “plenitudine nefărâmițată” (unbroken wholeness). 
În fond, filosoful americano-britanic propune o soluţie de na- 
tură ontologică pe care noi o considerăm “ultimul cuvânt” în 
materie de ontologie generală. După cum arată H.-R. Patapie- 
vici, “el încearcă să imagineze ontologia acelei lumi fizice care 
ar fi compatibilă cu exactitatea mecanicii cuantice, (â) non-se- 
parabilitatea, dar şi cu (ă) cerința ca omul să-şi poată face o 
imagine plastic-intuitivă asupra obiectului pe care îl cunoaşte” 
(28, p.17). 

De ce spunem că ideea lui Bohm cum că “elementul prim, fun- 
damental al lumii trebuie să fie însuși întregul” ne apare ca fi- 
ind “ultimul cuvânt” în materie de ontologie generală? Pentru 
că Bohm este singurul gânditor care a reușit să meargă până la 
ultimele consecinţe ale științei contemporane, adică ale acelei 
ştiinţe dezvrăjite, dezideologizate, emancipate de miturile, ti- 
curile şi tabieturile mentale pozitiviste: “el este singurul care 
a înţeles să valorifice împrejurarea că teoria cuantică nu este 
neutră din punct de vedere filosofic” (ibidem). 

VII. CONDIȚII DE REALIZARE 
A COMUNICĂRII INTERCULTURALE ŞI INTERIDEOLOGICE 


1. CRITICA RELATIVISMULUI 


Abordarea “postmodernistă” a cunoaşterii şi limbajului a avut 
darul de a induce în lumea specialiștilor un defetism fără ieşire cu 
privire la comunicarea interculturală şi un scepticism argumentat 
cu privire la posibilitatea comunicării, în generall. 

Dacă gândirea umană nu este universală în formele ei de mani- 
festare, aşa cum credea Descartes şi cum postulează toți reprezen- 
tanţii raționalimului clasic, cum pot găsi un limbaj comun poseso- 
rii diferitelor organizări mentale, purtătorii diferitelor paradigme 
culturale şi locuitorii diferitelor referențiale? 

Dacă un limbaj neutru nu există, aşa cum credeau membrii 
Cercului de la Viena și cum au susținut toţi pozitiviştii, cum pot fi 
traduse limbajele diferitelor paradigme? 

Aceste întrebări sunt legitime, atâta vreme cât reacția la des- 
coperirea diferenţelor istorice şi culturale este ea însăși o reacţie 
fatalistă. Dacă în faţa ideii de paradigmă culturală ne mulțumim cu 
constatarea existenţei incomensurabilităţii, intraductibilităţii şi, în 
final, a incomunicabilităţii, fără a căuta o soluţie constructivă, vom 
cădea pradă fenomenului de modă intelectuală atât de bine descris 


CCA 


de Raymond Boudon cu referire la reducţia lingvistică: “în Parisul 

anilor şaptezeci erai considerat profund dacă declarai doct că soci- 
etatea este un limbaj” (3, p. 17). 

Tot el ne atrage atenţia asupra relativismului care a cuprins 
ştiinţele sociale în ultimile trei decenii şi asupra consecințelor te- 
oretice ale acestuia: “Fără îndoială, ştiinţele sociale au fost afec- 
tate mai mult decât altele de ‘relativismu? ce se instalează tot mai 
ferm începând cu anii şaizeci: acesta transformă într-o quasicer- 
titudine ideea că obiectivitatea este o iluzie şi că nu există, mai 
ales când e vorba despre fenomene umane, decât “interpretări. 
Acesta este probabil motivul pentru care (...) în sociologia con- 
temporană nu găseşti cu uşurinţă teorii care să dea impresia că 
explică în mod convingător fenomene enigmatice” (“Introduce- 
re, op. cit., p. 20). 

Altfel spus, pericolul care ne pândeşte nu constă doar în degra- 
darea gândirii noastre, în trivializarea demersului şi în abdicarea 
de la condiţia de analiști lucizi - adică doar în împărtăşirea unei 
mode intelectuale. Pericolul mai constă și în sterilitatea demersului 
teoretic, care ajunge să “ne confirme ceea ce credem sau ştim din 
totdeauna” (ibidem). 

Referindu-se la principiul pluralismului paradigmatic, Boudon 
avertizează asupra fundăturii teoretice în care ne conduce acesta, 
precum şi la implicaţiile sale filosofice: “Sloganul pluralismului cu 
orice preț este pe cât de facil și superficial, pe atât de steril. El te 
duce foarte repede la acel “totul e bur adică, la urma urmelor, la 
scepticism” (3, p. 17). 

Într-adevăr, unul dintre cele mai mari pericole care pândesc 
cultura europeană este scepticismul. Din păcate, critica pe care 
Boudon o face pluralismului cultural şi relativismului rezultat din 
aceasta nu e suficient de convingătoare. Argumentul cel mai tare 
împotriva “relativismului lui Kuhn şi Feyerabend” este așa-numitul 
“paradox de compoziţie”. În ce constă el? 

Fiind convins că atât Kuhn cât şi Feyerabend2 sunt prizonierii 
unei “iluzii metodologice”, Boudon consideră că “ei reifică momen- 
tanul în dauna procesului şi iau proprietăţile instantaneului drept 
proprietăţi ale procesului” (8, p. 593). În viziunea sociologului 
francez, “Faptul că nu există adevăr atâta timp cât durează polemi- 
ca nu implică inexistenţa lui totală” (ibidem), iar această ipoteză (pe 
care noi o considerăm neconfirmată) îl face să considere “iluzia” 
kuhniană drept ilustrare a paradoxului de compoziţie. Termenul 
desemnează “acele situaţii în care un enunţ adecvat local este fals 
global sau reciproc (cf. exemplul mecanizării, care local desființea- 
ză locurile de muncă, iar global produce locuri de muncă). Lucră- 
rile lui Kuhn şi Feyerabend oferă astfel un exemplu remarcabil de 
paradox de compoziţie de tip diacronic (ceea ce este adevărat acum 
poate fi fals în timp şi invers)” (ibidem). 

În aceeaşi manieră critică Boudon şi poziţia “antropologilor ști- 
inţei”, care ajung la concluzia că “noţiunea conform căreia ar exis- 
ta o realitate out there (în afară) este o simplă iluzie: “faptele sunt 
ceea ce savanții consideră drept fapte” (ibidem). În final, Boudon îi 
vede pe Kuhn şi Feyerabend, precum şi pe “antropologii ştiinţei” 
în aceeaşi găleată, adică prizonierii aceleiaşi “iluzii metodologice”: 
“prezenţa unui a priori deopotrivă implicit, putând fi considerat de 
la sine înţeles, şi totuși încărcat de sens: singura realitate este aceea 
a momomentului” (ibidem). Raymond Boudon încadrează această 
iluzie în eroarea epistemologică pe care o numeşte misplaced con- 
creteness (concreteţe inoportună) şi care ar consta în faptul că “o 
certitudine hiperempiristă față de real produce o viziune deforma- 
tă a realului” (ibidem). Faptul că astfel de erori epistemologice se 
produc adesea este indiscutabil. Dar este discutabilă încadrarea lui 
Kuhn, Feyerabend şi a “discipolilor lor” la capitolul “concreteţe in- 
oportună”. Această încadrare contrazice flagrant constructivismul 
din opera celor doi autori. 

Pe de altă parte, Boudon nu aduce nici un argument consistent 
în favoarea tezei sale conform căreia, f la long (de-a lungul istoriei 
ştiinţei sau în procesul istoric al cunoaşterii), s-ar impune existența 
adevărului sau a unei realități out there, că s-ar manifesta convin- 
gător un progres în obiectivitate. Cu formulări de genul: “Pare sigur 
că asemenea cazuri pot avea loc. Dar este absurd să pretindem că 
ele reprezintă regula” (ibidem), Boudon nu ne poate asigura împo- 
triva relativismului şi scepticismului. Îl putem bănui şi noi, la fel de 
îndreptăţit, pe Boudon că introduce pe ușa din spate “un a priori 
deopotrivă implicit şi inocent”. Din punct de vedere psihologic, ar 
fi mai confortabil să credem că incomensurabilitatea, intraducti- 
bilitatea şi incomunicabilitatea dintre paradigme “nu reprezintă 
regulă”. Dar atunci când renunțăm la confortul psihic şi vrem să 
cunoaştem, avem pretenţia să înțelegem de ce: de ce “este absurd să 
pretindem că ele reprezintă regula”? 

Episodul Boudon este instructiv din punct de vedere epistemo- 
logic. El ne dovedeşte că respingerea critică a relativismului “noii 
epistemologii” (post-structuraliste şi, mai de plano, post-poziti- 
viste) nu se poate realiza la nivelul sociologiei cunoașterii3. Kuhn 
ne-a atras atenţia că o paradigmă este irefutabilă la nivelul cunoaş- 
terii ştiinţifice; Boudon ne dovedeşte că pluralismul paradigmatic 
nu poate fi întors în direcția “unităţii” nici măcar din perspectiva 
sociologiei cunoaşterii. Până la urmă, trebuie să constatăm că ne 
aflăm nu în fața unei probleme “teoretice”, ci a uneia “practice”. Ca 


problemă practică o tratează şi Fred Casmir!. 


! Fred L. Casmir este profesor în cadrul Departamentului de Comuni- 


care de la Pepperdine University din Malibu - California, iar colaboratoarea 
lui, Nobleza C. Asuncion-Lande predă Comunicare interculturală la Univer- 
sity of Kansas. Din rațiuni care țin de “economia discursului”, în continuare 
îl vom invoca doar pe Casmir, căruia îi atribuim paternitatea conceptului a 
treia cultură. În mediile academice din SUA, el este considerat un “guru” al 
comunicării interculturale. 

2. A TREIA CULTURĂ ŞI SCHIMBAREA REFERENȚIALELOR 


Problema depăşirii barierelor de comunicare, inerente pluralis- 
mului cultural, în direcţia unei comunicări autentice este aborda- 
tă ca problemă practică (deşi soluționată cu mijloace teoretice) de 
Fred L. Casmir şi Nobleza C. Asuncion-Lande. Venind dintr-un 
orizont de viață sui generis, cu un bagaj de experiență (inter)cul- 
turală pe care numai Statele Unite ale Americii îl pot oferi, cei doi 
autori publică, în 1990, studiul “Comunicarea interculturală revi- 
zuită: conceptualizarea, construirea paradigmei şi abordările meto- 
dologice” (10, pp. 278-309). 

După ce face o recenzie a antecedentelor în teoretizarea comu- 
nicării interculturale, Casmir constată că trebuie să reţină cu titlu 
de inventar nu atât succesele teoretizării, cât eșecurile şi incertitu- 
dinile pe care aceasta le-a lăsat în urmă. Unghiul din care Casmir 
atacă problema este cel al respingerii dominaţiei /aservirii culturale; 
el încearcă să găsească oportunităţile pentru dezvoltarea mutuală 
a unor culturi aflate în interacțiune proximală, cum sunt cele ce 
convieţuiesc în societatea americană“. 

Noutatea pe care o aduce Casmir stă în faptul că modelul său 
analitic este formulat în termenii paradigmei “şi-şi”; prin aceasta, 
el depăşeşte limitele tot mai evidente ale multiculturalismului şi in- 
terculturalismului, curente de gândire pe care mulți autori le con- 
sideră “ultimul cuvânt” al abordărilor postmoderne, democratice 
şi decentrate (eliberate din capcana etnocentrismului — respectiv, a 
eurocentrismului). În viziunea noastră, multiculturalismul şi inter- 

Pe lângă studiul care l-a facut celebru (şi care va fi citat în continua- 
re), Casmir este editorul unui volum colectiv studiat asiduu în universităţile 
nord-americane şi citat frecvent în literatura de specialitate: Building Commu- 
nication Theories: A Socio-Cultural Approach, Lawrence Erlbaum Associates, 
Publishers, Hillsdale, New Jersey, 1994. Lui Fred L. Casmir îi aparțin “Prefaţa” 


şi “Concluziile” volumului, precum și studiul “The Role of Theory and Theory 
Building” (pp.7-41). 

culturalismul (în care vedem “cântecul de lebădă” al multicultura- 
lismului) rămân prizonierii paradigmei lui “sau-sau', pe care o con- 
siderăm a fi co-generatoare a conflictelor identitare ce au traversat 
istoria de până acum (inclusiv istoria Europei). 


La Casmir găsim un alt unghi de abordare a comunicării in- 
terculturale: este vorba despre o abordare “în spațiu”, iar nu “în 
plan”, cum s-ar exprima un arhitect. Abordarea “în plan” este pro- 
prie multiculturalismului, care doar constată existența mai multor 
culturi şi recunoaşte legitimitatea acestui pluralism. Un pas înainte 
l-a reprezentat interculturalismul, care adaugă imperativul inter- 
cunoaşterii şi al comunicării reale între culturi. În opinia noastră, 
acest imperativ rămâne un deziderat pios dar irealizabil în actualul 
stadiu de universalizare a istoriei; ne aflăm în plin idealism etic. 
Pentru a ne convinge de acest lucru este suficient să parcurgem 
volumul colectiv Quelle identité pour lEurope? (11), elaborat sub 
direcţia lui Riva Kastoryano, de la Fundaţia naţională de ştiinţe po- 
litice care ființează la Paris, pe lângă CNRS (Consiliul Naţional al 
Carcetării Ştiinţifice). Parcurgerea volumului este instructivă din 
mai multe rațiuni: e apărut relativ recent (1998); abordează multi- 
culturalismul din perspectiva unui scop practic (construirea unei 
identități europene, în acord cu cu proiectul politic al lărgirii UE 
şi unificării culturale a Europei); studiile aparțin unor cercetători 
recunoscuţi ai comunicării sociale şi unor specialişti avizaţi în pro- 
blematica multiculturalismului (Dominique Weolton, Jean-Marc 
Ferry, Emmanuel Decaux, Marc Abélčs etc.); în sfârșit, volumul 
reprezintă o mărturie convingătoare a eşecului multiculturalis- 
mului ca tip de abordare a comunicării interculturale: el nu oferă 
căi credibile pentru întemeierea unei politici de cooperare şi nici 
pentru construirea unei identități supranaţionale care să nu presu- 
pună sacrificarea identităţilor naţionale. De aceea, unghiul de atac 

pe care îl găsim la Casmir ni se pare a fi crucial pentru abordarea 
întregii problematici a unificării culturale la nivel european. Pro- 
blematica este atât de complicată, încât suntem tentaţi ca în acest 
caz să asimilăm abordarea cu o “cale de acces” (cum spun arhitecții 
şi constructorii), sau cu o “cale de atac” (cum spun juriştii). Vrem 
să spunem că dacă abordarea unificării culturale nu va fi cea care 
trebuie, căile de acces la obiectiv nu vor exista, iar proiectul eu- 
rocraţilor nu va putea fi codificat în termeni de politici concrete, 
pentru a fi adus în faţa viitorilor cetățeni ai Europei unite şi pentru 
a-i implica, în egală măsură, ca actori şi beneficiari. Când spunem 
“calea care trebuie” nu ne situăm pe poziţia celui care este convins 
că deţine cheia; dimpotrivă, singura cheie pe care credem că o de- 
ţinem este conştientizarea importanţei decisive a abordării. Care 
trebuie să fie ea — ştim mai puţin; ştim mai mult ce fel de abordare 
nu trebuie să fie. 

Am văzut, de-a lungul cărţii, că o serie de abordări de până 
acum nu au oferit soluţii practice pentru depăşirea barierelor în 
comunicare şi a surogatelor de comunicare interculturală (de pildă, 
“dialogul surzilor”). Dacă aceste abordări nu vor fi ele însele depă- 
şite, multe obiective politice dezirabile vor rămâne simple aspira- 
ţii; de pildă, unificarea culturală a Europei în termeni democratici, 
adică în afara paradigmei “dominaţie-aservire”, apare ca o enormi- 
tate. Când spunem că acest obiectiv este o “enormitate” vrem să 
spunem nu că ar fi o imposibilitate, ci că se află la graniţa dintre 
posibil şi imposibil. Dar, aşa cum iarăşi am văzut, schimbarea para- 
digmei poate preschimba posibilul în imposibil, dar și invers: poate 
transforma imposibilul în posibil. O astfel de paradigmă credem 
că putem “citi” în teoria lui Casmir. Principala concluzie a anali- 
zei sale este că, datorită capacităţii de a sintetiza, capacitate specific 
umană, este posibilă construirea unor situații concret-istorice în 
care comunicarea interculturală să devină autentică, să nu se redu- 


292 | DUMITRU BORŢUN 


că la un simplu import/export de tehnologie. Astfel de situaţii sunt 
descrise cu ajutorul conceptului de “a treia cultură”5 . 


2.1. Conceptul de “a treia cultură” 


Deşi pornesc de la percepții şi comportamente diferite, uneori 
chiar opuse, indivizii ce aparţin la două culturi își creează, prin in- 
teracţiunea lor, un cadru unic pentru această interacțiune. În urma 
co-joncţiunii celor două culturi se naşte o a treia cultură, mai cu- 
prinzătoare decât cele originare, care va fi împărtăşită de ambele 
părţi (de indivizii proveniţi din cele două culturi). 

În cadrul celei de-a treia culturi, cele originare pot comunica 
între ele mai eficient decât atunci când lipseşte o a treia cultură. 
Astfel, cea de a treia cultură nu este un simplu rezultat al fuziunii 
dintre două sau mai multe entităţi, ci produsul “armonizării” reci- 
proce a acestora, care devin componentele unui întreg coerent. De 
aceea, studiul separat al culturilor originare nu ne va releva regulile 
de bază ale comunicării din cadrul celei de-a treia culturi. 

Casmir caracterizează cea de a treia cultură ca pe o “subcultură 
de situaţie”, în cadrul căreia persoanele aflate în interacţiune îşi pot 
ajusta comportamentul temporar atâta timp cât încearcă să atingă 
scopuri comune. În cadrul eforturilor comune, de adecvare reci- 
procă, indivizii acumulează o experienţă a aspectelor comune, care 
ulterior le poate servi ca punct de pornire pentru noi interacțiuni. 

După Casmir, la a treia cultură nu se ajunge nici prin perfecţi- 
onare spirituală, nici doar pe calea educaţiei (deşi educaţia poate 
sprijini acest proces, iar rezultatul lui poate fi văzut ca o perfecţi- 
onare spirituală). La a treia cultură se ajunge în mod necesar sub 
presiunea unei situaţii obiective şi constrângătoare: situaţia în care 
persoane nesimilare din punct de vedere cultural sunt constrânse 
să contribuie la îndeplinirea unor sarcini asupra cărora au căzut de 
acord că trebuie îndeplinite. 

Casmir avansează, cu titlu de presupuneri, câteva trăsături ca- 


racteristice ale celei de-a treia culturi: 


1. 


Este deschisă. Ea este capabilă să absoarbă noi elemente şi, 
concomitent, să se dezvolte. 

Este expansivă. Îşi poate lărgi graniţele contextuale, fiind în 
stare să includă noi situaţii de comunicare (individuale, or- 
ganizaționale, instituţionale sau mediatice). 

Este sensibilă la provocări. Răspunde la noi solicitări prove- 
nite din ajustările şi reajustările continue, necesare pentru 
alinierea percepţiilor şi aşteptărilor participanţilor (atât ale 
unora cu privire la alţii, cât şi ale ambilor referitoare la situa- 
ţia care îi obligă la colaborare şi comunicare interculturală). 
Este orientată spre viitor. A treia cultură marchează mai de- 
grabă începutul decât sfârşitul unei întreprinderi comune. 
Orientarea spre viitor determină atitudini anticipative (ra- 
portate la eventualitatea unei situaţii şi a unei comunicări 
sporite). 


Y» 


O conceptualizare a ideii de “a treia cultură” ar trebui să includă 


trei niveluri de analiză: 


i) comunicarea individuală, 
ii) comunicarea organizațională, 
iii) comunicarea mediatică. 


i) Perspectiva filosofică şi psihologică pe care individului 
şi-o formează în a treia cultură depăşeşte limitele culturii 
sale de provenienţă. Acest individ, produs al “sinergiei cul- 
turale”, a fost surprins de mai multe conceptualizări6. Ele se 
referă la o persoană a cărei identitate este fondată pe diver- 
sitatea şi universalitatea formelor culturale şi a condiţiilor 
de viață umană. Ea este devotată prezervării diferenţelor 
fundamentale, dar se dedică şi descoperirii de similarătăți 

esenţiale, care îi îmbogăţesc relaţiile interpersonale. O astfel 
de persoană, spune Casmir, “are abilitatea de a-şi suspenda 
identitatea culturală, astfel încât să creeze noi forme de re- 
alitate, bazate pe diversitatea umană şi pe imprevizibilitatea 
evoluţiei umane” (10, p. 295). 

Un astfel de individ va servi drept legătură, facilizator și cata- 
lizator pentru schimburile dintre culturi. El devine un gardian al 
fluxului de comunicare interculturală, un translator al mesajelor 
expediate şi un interpret al celor primite. Mentalul său se carac- 
terizează prin flexibilitate cognitivă, sensibilitate culturală, realism 
față de valorile şi atitudinile culturale, înţelegere empatică și spirit 
inovator. 

Astfel de atribute individuale sunt, totodată, premise ale comu- 
nicării interculturale efective, precum şi factori stimulatori pentru 
contactele şi schimburile transculturale. 


- ii) La nivelul comunicării organizaționale, exemplul cel mai 
bun este familia americană, care îl pregăteşte pe copil pentru 
viitoarele interacțiunii transculturale (de pildă, pentru căsă- 
toria cu un partener care are un alt bagaj cultural). Familii- 
le multiculturale conduc adesea la construirea unei “a treia 
culturi familiale”. Dacă cei doi soţi au fost pregătiți pentru 
o relaţie interculturală, ei sunt tentaţi să-și creeze propriile 
tradiţii, sisteme de valori, moduri de operare şi structuri de 
interese — toate, bazate pe unele componente similare, dar şi 
pe foarte multe componente diferite. Acest mod de dezvol- 
tare culturală se transmite, de regulă, copiilor?. 

Dar familia nu este singurul exemplu semnificativ: în ultimele 
două decenii, o serie de autori au relevat în studiile lor faptul că 
organizaţiile se angajează în activități şi îşi organizează comporta- 
mentul într-un mod foarte apropiat de cel al culturilor “naturale”. 

Deşi aceşti autori tratează organizaţiile ca pe niște culturis, ei 
nu oferă soluţii convingătoare la problemele ce apar atunci când 
mai multe organizaţii sunt obligate să interacționeze în acelaşi spa- 
tiu, aflându-se în competiţie pentru aceleaşi resurse limitate. 


- iii) Înțelegerea comunicării interculturale presupune abor- 
darea unor fenomene cum sunt comunicarea, puterea, for- 
marea statului, dar şi înțelegerea modului în care aceste fe- 
nomene se interrelaționează. 

Innis (12) a încercat să clarifice rolul comunicării și al mode- 
lelor economice în dezvoltarea diferitelor imperii, bazându-se pe 
analiza modului de folosire a limbajului şi a mass media într-o 
cultură. McLuhan (13, 14) a preluat aceste subiecte de la mentorul 
său, dar s-a lăsat fascinat de abordarea tehnologică a comunicării 
interculturale. 

Conceptul de “sat universal” ocoleşte problematica celei de a 
treia culturi (posibilitatea, necesitatea şi modalitatea de realizare a 
acesteia). Opera lui McLuhan sugerează că inovațiile tehnologice 
vor rezolva toate dificultăţile comunicării interculturale (și inter- 
naţionale). Această idee a fost atacată de autori care criticau de- 
terminismul tehnologic10 (Benson - 15, Clegg şi Dunkerby - 16, 
Giddens - 17 şi Hawes, 18). 

Singurul care a abordat, în anii ‘60 şi '70, problema intercultu- 
ralității din altă perspectivă a fost Ong (19, 20), care a explorat mai 
îndeaproape relaţiile dintre limbaj, specificul oralităţii, alfabetizare 
şi “cea de-a doua realitate” (sintagmă care se referă la mass media 
electronice) — pe de o parte - şi schimbările culturale sau schimba- 
rea societăţii — pe de altă parte. 

Analize mai recente ajung la concluzia că schimbările tehno- 
logice contemporane, cu impact asupra mass media duc spre o 

culturale majore. În cartea sa din 1985, No Sense of Place / Fără 
simțul locului (21), Meyrowitz insista, cu referire la SUA, asupra 
unor mari schimbări culturale datorate mass media: ele au sfâşiat 
cortina dintre scenă şi culise (în sensul lui Goffman, 22, 23). Mey- 
rowitz arată că nu mai avem o înţelegere a locului nostru specific în 
timp şi spaţiu - implicit, nu mai există o “cunoaştere privilegiată”. 
Indiferent de vârstă, sex, educaţie, oricine poate şti aceleași lucruri 
în acelaşi timp, doar stând în faţa televizorului. 

Mass media creează iluzia de interacțiune, când, de fapt, publi- 
cul nu are decât o alternativă: să accepte sau să refuze. Ori de câte 
ori sunt utilizate mass media, şansa dezvoltării unei a treia culturi 
este mai scăzută în raport cu şansele care există în familii sau cul- 
turi tradiționale. Acest fenomen se manifestă şi în România (vezi 
24, 25). Mass media înlocuiesc vechile autorităţi cu altele noi, fără 
ca acceptarea acestora să fie argumentată. Instituţiile mass media le 
dau girul de autoritate unor persoane în funcţie de poziţia acestora 
în cadrul acestor instituţii, exact cum procedau fostele case regale 
(Jamnson, 1985). Noii “mari preoţi” ameninţă cu “distrugerea noii 
lor culturi” dacă nu vor fi protejaţi în faţa “duşmanilor neprincipali”. 

Modelul folosit de mass media în ceea ce priveşte organizați- 
ile industriale este unul de confruntare şi înlocuire, de distrugere 
a vechii culturi în numele unui “mai bine” care este definit întot- 
deauna de către cei puternici. Astfel de strategii sunt interpretate 
deseori ca “acte imperialiste”, “construire de imperii” etc. Strategiile 
de înlocuire sunt foarte asemănătoare cu cele de cucerire, utilizate 
în trecut, chiar dacă par mai subtile. De altfel, ele nici nu pot trece 
neobservate, din moment ce apar tot mai mulți agenţi de control ai 
schimbării culturale. 

Aceste strategii ocolesc calea mai dificilă: cea a construirii celei 
de-a treia culturi. De pildă, în India, birocraţia este, pur şi simplu, 
birocraţia britanică (colonială), fiindcă modalitatea britanică de 


BAZELE EPISTEMICE ALE COMUNICĂRII | 297 


funcționare culturală este singara care poate înmănunchia multitu- 
dinea de culturi din statul modern Indian. Hulita “moştenire colo- 
nială” substituie cea de a treia cultură, care încă nu a fost construită. 

Situaţia e similară cu cea din SUA, unde se încearcă redefinirea 
rolurilor culturale ale bărbaţilor şi femeilor. Scopul multora din- 
tre cei preocupaţi de această problemă este “egalitatea cu bărbaţii” 
- egalitate bazată pe un sistem de valori elaborat de bărbaţi. Nici 
o mișcare de manifestare a femeilor nu şi-a propus, până acum, 
construirea unei a treia culturi, ca punct de pornire în lupta pen- 
tru emancipare. În opinia noastră, un astfel de țel ar fi mult mai 
neliniștitor pentru bărbaţii “sexsiști” şi, în general, pentru toţi 
“conservatorii”, căci el ar presupune o redefinire culturală a întregii 
societăţi, ceea ce ar echivala cu schimbarea ordinii în vigoare, cu o 
revoluţie socială. 

Scopul celei de a treia culturi nu este, însă, de a modifica rapor- 
turile de dominare şi control în favoarea celor dominați, ci un scop 
mutual benefic — sporirea controlului asupra mediului şi a încre- 
derii reciproce. A treia cultură favorizează o continuă creştere, cu 
minimum de efort şi de confruntare, căci până acum, efortul depus 
în confruntarea cu ceilalți a fost mult mai mare decât efortul depus 
în confruntarea cu problemele (materiale, intelectuale şi spiritua- 
le). De aceea, problemele continuă să existe - atât în noi şi între noi, 
cât şi în jurul nostru. 

Considerăm că analiza atentă a celei de-a treia culturi, a raţi- 
unii-de-a-fi a acesteia, este foarte importantă pentru dezvoltarea 
umanităţii. Ea devine o problemă presantă tocmai datorită faptului 
că a început să fie conștientizată importanța majoră a importului/ 
exportului cultural. Pe de o altă parte, acest proces este perceput ca 
“viol cultural” (vezi filmele companiei Walt Disney), pe de altă par- 
te, reacția indusă de această percepţie poate să ducă fie la conflicte 
majore (vezi Războiul Golfului sau intervenția NATO în Iugosla- 

via), fie la strategii nebuneşti, inspirate de teama în fața “imperia- 
lismului cultural” (vezi “revoluţia culturală” a lui Mao, naţionalis- 
mul antioccidentalist al lui Ceauşescu sau terorismul de inspiraţie 
islamică, îndreptat împotriva aceluiași “Occident expansionist”). 
În viziunea noastră, aceste efecte sunt produsul întâlnirii dintre o 
prezenţă şi o absenţă: prezenţa ideii de “determinism cultural” şi 
absenţa ideii de “a treia cultură” - implicit, a efortului constructiv 
pe care această idee îl induce şi îl presupune. 

O altă rațiune-de-a-fi a celei de-a treia culturi vine din mare- 
le său potenţial de dezvoltare. Lipsa unui efort constructiv în sco- 
pul unei comunicări autentice între culturi este una dintre sursele 
subdezvoltării. După cum arată Brishin (1981), organizaţiile care 
cheltuie milioane de dolari pentru a trimite oameni la specializa- 
re în străinătate nu şi-au dezvoltat strategiile şi mijloacele pentru 
valorificarea experienței celor întorși acasă. În lipsa strategiilor de 
reintegrare (care ar presupune re-organizări instituționale), cei în- 
torşi nu-şi pot valorifica noua cunoaştere şi nu-şi pot impune noile 
valori profesionale. Este una dintre cauzele “exodului de creiere” 
din lumea a treia: cei întorși acasă se reîntorc în Occident, ceea ce 
păgubeşte încă o dată ţările în curs de dezvoltare (Glaser, 26). O 
respingere similară resimt şi americanii de culoare care încearcă să 
se “repatrieze” (Gudykunst şi Kim, 27). 

Se poate afirma, totuși, că evoluţiile economice şi politice ale 
lumii de azi merg în direcția impunerii strategiilor pentru a treia 
cultură. Semne există, spre deosebire de primii misionari creştini, 
misionarii de astăzi ai Occidentului nu mai sunt vârful de lance 
al unei comunicări univoce, ci al eforturilor de dezvoltare şi im- 
plementare a unor modele interacționale, bazate pe respectul față 
de tradiţiile culturale locale, deşi sunt dornici să implementeze 
anumite schimbări (Richardson, 28). Americanii folosesc, pentru 


medierea negocierilor cu concernele japoneze, cetățeni americani 


BAZELE EPISTEMICE ALE COMUNICĂRII | 299 


de origine japoneză, la a doua sau la a treia generaţie. Ei sunt con- 
sideraţi “intermediari naturali”, iar noi îi putem privi ca pe nişte 
exponenți ai celei de a treia culturi. Purtători ai unei a treia culturi 
sunt şi antropologii şi etnografii, care în lipsa acesteia nu ar putea 
cerceta o cultură diferită. Dar ei au probleme de comunicare cu acei 
colegi ai lor care nu au o experienţă interculturală (vezi Cliftord şi 
Marcus, 29). 

Toate aceste experienţe conduc la concluzia că strategiile de în- 
locuire nu sunt productive, că ele duc la eşecuri în comunicarea 
culturală, la efectul de respingere şi chiar la conflicte. Experiența 
Bisericii Catolice sau cea a Organizaţiei Naţiunilor Unite (vezi Ma- 
gee, 30) este utilă în studierea obstacolelor de comunicare şi poate 
fi o bună bază pentru teoria celei de-a treia culturi. 

Din dezvoltările lui Casmir şi din analizele prilejuite de ele se 
desprind nu numai concluzii, ci şi întrebări: 

1. Este posibil şi necesar să se elaboreze un cod etic al comuni- 

cării interculturale? 

2. Care ar trebui să fie scopurile cercetării comunicării inter- 
culturale? 

3. Cum trebuie să abordăm în mod practic comunicarea inter- 
culturală, având în vedere că o comunicare etică şi eficientă 
depinde de toţi participanţii la o cultură (nu doar de repre- 
zentanţii ei)? 

4. Are cineva dreptul de a-și impune propriile standarde de 
comportament comunicaţional, dacă ținem cont de faptul 
că schimbarea comportamentului comunicațional înseam- 
nă schimbare culturală (şi echivalează cu un “viol cultural”)? 

Întrebările de mai sus sunt vitale pentru o posibilă teorie a co- 
municării interculturale sau, altfel spus, pentru o eventuală teorie 
unificată a comunicării, care să pună în evidență condiţiile de po- 
sibilitate ale unei comunicări în acelaşi timp eficiente şi etice. Ele 

nu sunt inocente din punct de vedere epistemologic, căci se ridică 
în interiorul unei paradigme teoretice în care presupoziţiile “abor- 
dărilor riguroase” sunt părăsite. În interiorul idealului hilbertian 
de inteligibilitate, în paradigma pozitivistă, posibilitatea unei teorii 
generale a comunicării părea indiscutabilă. Articularea ei era con- 
siderată o chestiune de timp. 

În contextul epistemologiei post-pozitiviste, al pluralismului 
cultural şi al relativismului ce rezultă din teza incomensurabilității 
paradigmelor culturale, răspunsul la întrebările de mai sus depind 
de soluţia la dilema fundamentală: este posibilă construirea unor 
standarde comunicaţionale transculturale, a unui cod transcultural 
al comportamentului comunicaţional? 

Dilema comunicării interculturale este pendent-ul dilemei fun- 
damentale a pluralismului paradigmatic: este posibilă o “paradig- 
mă transparadigmatică”? Dilema epistemologică evocă paradoxul 
lui Cantor: “o paradigmă a tuturor paradigmelor” echivalează, cel 
puţin analogic, cu “mulțimea tuturor mulțimilor”. Altfel spus, este 
greu de conceput un cod al comportamentului comunicaţional 
care să nu fie tributar unei anumite culturi. Implicit, impunerea 
unui astfel de cod tuturor culturilor - plecând de la ipoteza că ar 
fi posibilă o astfel de impunere (cel puţin unor reprezentanți ai ce- 
lorlalte culturi) — ar echivala cu un act de “imperialism cultural”. 

Această percepţie este însoţită de sentimentul evidenţei doar în 
paradigma clasică, unde culturile sunt considerate în obiectivitatea 
lor, ca exterioare, imuabile şi scoase din contextul comunicaţional. 
Ideea celei de a treia culturi are meritul de a anunţa o nouă paradig- 
mă, în care participanţii la comunicare sunt constrânși să se angaje- 
ze la îndeplinirea unor sarcini comune, fiind obligați să-şi adapteze 
referenţialele mutual și “din mers”, în chiar procesul comunicării. 
Descriptivismul plat, constatativ şi contemplativ al “multicultura- 


lismului”, precum şi activismul idealist şi utopic al “intercultura- 

lismului” sunt depășite concomitent prin elaborarea unei viziuni 
în care subiectul uman (individual sau colectiv) poate construi un 
edificiu transcultural, o “casă comună” în care comunicarea să poa- 
tă fi eficace şi eficientă. Într-o astfel de paradigmă, nu se mai pune 
problema ca unul dintre subiecți să elaboreze un cod comunicațio- 
nal, ca o cultură sau alta să-şi impună propriile standarde comuni- 
caționale. Aceasta de vine o falsă problemă! 

În situaţia constrângătoare a “sarcinii comune, codul şi standar- 
dele se nasc de la sine, în însuşi procesul comunicării. Rolul speci- 
aliştilor în comunicare (academicieni, cercetători sau lucrători din 
câmpul comunicării sociale) este de a facilita ajustările reciproce ale 
culturilor aflate în situația “sarcinii comune” (Casmir), de a înregis- 
tra progresele obţinute şi de a-i ajuta pe participanţi să le conștien- 
tizeze. Asumarea conştientă a noilor standarde reprezintă o bază de 
plecare pentru noi ajustări reciproce - şi aşa mai departe, într-un 
proces în care comunicarea a fost deblocată. Nu trăim, oare, o epocă 
în care tot mai multe culturi sunt aduse în situația “sarcinii comu- 
ne”? Ce va reprezenta, de pildă, cultura Uniunii Europene dacă nu o 
sinteză a celor „n” culturi care pe care le conţine? (vezi 31). 

Din momentul în care ne plasăm în noua paradigmă, întrebă- 
rile sunt altele - mai puţin încărcate teoretic şi cu răspunsuri mai 
uşor de găsit: 

1. Cum definim competenţa în comunicarea intercultural, 

într-o lume tot mai interdependentă? 

2. Ce metode de instruire ar trebui dezvoltate pentru a forma 
această competenţă? 

3. Cum pot fi facilitate colaborarea şi comunicarea între cer- 
cetători, practicieni şi subiecți angrenați în comunicarea 
interculturală? 

4. Cum poate fi extinsă colaborarea pentru ca ea să incorpore- 
ze şi alte culturi? 


302 | DUMITRU BORŢUN 


5. Cetipuri de cercetare ar trebui susținute în virtutea utilității 
lor pentru alte culturi? 

6. Ce instituţii ar trebui să inventăm pentru a fi dispuse şi, tot- 
odată, capabile să utilizeze produsele cercetării — instituţii 
care să fie nu numai comunicaţionale, ci şi comunicative? 

Aceste întrebări nu sunt “teoretice”, ci practic-nemijlocite. Ele 

se adresează cercetătorilor, experților şi consilierilor, demnitarilor 
şi politicienilor, se adresează nouă, tuturor celor care participăm, 
mai mult sau mai puţin profesional, la comunicarea socială în ge- 
neral, la cea interculturală şi interideologică în special. 


2.2. Schimbarea referenţialelor 


În ceea ce priveşte comunicarea interideologică, conceptul de 
“referenţial” ne permite desprinderea unor reguli de bază care să 
asigure eficacitatea acesteia; ele ar putea sta la baza unei “fişe teh- 
nice” a comunicării interideologice. După cum cititorul își va fi dat 
seama, nici un autor din domeniu nu enumeră comunicarea inte- 
rideologică printre formele comunicării sociale. Aceasta, şi pentru 
că mulţi autori o consideră o specie a comunicării interculturale. 

În contextul societăților contemporane, secularizate şi “dezvră- 
jite, legitimarea “de sus în jos” (Habermas), sau prin intermediul 
unor valori de finalitate (Piaget) care vin din “cerul tradiției”, este 
înlocuită cu legitimarea “de jos în sus”, prin valori de randament 
care sunt prezentate şi receptate ca valori de finalitate. Persoane, 
organizaţii şi state se legitimează astăzi prin intermediul gestionă- 
rii propriei imagini (expresie eufemistică, prin care se escamotează 
adevăratul conținut al acestei activităţi: gestionarea reprezentărilor 
sociale). 

Acest sistem de inginerie socială, care funcționează de peste o 
sută de ani în Statele Unite ale Americii şi de peste cincizeci de ani 
în Europa Occidentală, se numeşte Public Relations (Relaţii Publi- 

ce). O vastă literatură, dar care nu acoperă nici pe departe practica 
din acest domeniu, stă mărturie cu privire la progresele spectacu- 
loase înregistrate în tehnicile comunicării sociale, ale negocierii, 
ale gestionării crizelor sau ale medierii conflictelor (vezi 32, 33). 
Multe dintre aceste tehnici ar putea fi preluate cu folos în strategia 
de ameliorare a comunicării interideologice. 

Deocamdată, ne rezumăm la prezentarea câtorva reguli de 
bază, generate de operaţionalizarea conceptului de “referenţial” în 


contextul comunicării interideologice. 


1. Pentru a nu deveni o “comunicare” iluzorie, comunicarea 
interideologică trebuie să ajungă la punerea în discuţie a 
referenţialelor. În caz contrar, dacă se va rezuma la transmi- 
terea unor cunoştiinţe, teze şi teorii, sau chiar a unor valori 
şi standarde comportamentale, lăsând neatins referenţialul, 
comunicarea va rămâne fără rezultat (sau va avea rezultate 
neaşteptate). Vorbind metaforic, în termenii parabolei gon- 
sethiene a brazilor înclinați, dacă vom continua să repetăm 
zilnic că “brazii sunt drepți” iar cei cărora ne adresăm îi vor 
vedea oblici, nu vom obţine decât următoarele eventuale 
efecte psihologice: 

- oamenii se vor enerva sau vor sfârşi prin a nu ne mai 
percepe apelul; 

- oamenii se vor întreba în sinea lor: “Ce interese or avea 
să ne mintă că brazii sunt drepţi?” sau, în cel mai bun 
caz: “Ce naivi sunt, cum pot să creadă că brazii sunt 
drepți?” 

Rezultatele unei astfel de “comunicări” pot fi: a) un dialog al 
surzilor; b) o discreditare reciprocă a ideologiilor concurente (asi- 
milate de cei din tabăra concurentă unei utopii fanatice sau unui 
mijloc de manipulare); c) neîncrederea în cei care se pun în slujba 

uneia dintre ideologii, prelungită într-o neîncredere în instituţii, în 
mijloacele de informare, în orice manifestare ideologică sau acţiu- 
ne educativă. Aceasta este soarta pe care o întrevedem ideologiei 
unificării europene în aproape toate țările care încă nu sunt me- 
mebre ale Uniunii Europene și chiar în unele dintre țările membre 
- desigur, dacă actuala strategie va rămâne neschimbată. 

2. Mesajul ideologic trebuie diferențiat în funcție de grupul 
social căruia se adresează, conform principiului plurimon- 
dismului. Aceasta ar presupune: 

- cunoaşterea pozitivă, concretă, a orizontului de viață 
specific fiecărui grup (inclusiv fiecărui popor, în calitate 
de “grup mare”); 

- stabilirea referenţialului ideologic generat de fiecare ori- 
zont de viaţă - respectiv, de fiecare orizont cultural. 

3. Comunicarea interideologică trebuie să urmărească tradu- 
cerea reciprocă a limbajelor proprii ideologiilor implicate în 
“limba maternă” a fiecărui grup adresant. 

- Pentru grupurile vizate (deci care posedă o altă ideolo- 
gie), limbajul acestei ideologii este de neînțeles sau, în cel 
mai bun caz, este asimilat unui referenţial străin, fiind 
greşit înţeles. 

- Un limbaj neutru nu există. 

4. În cercetările care urmăresc cunoaşterea gradului de efici- 
ență a comunicării interideologice trebuie să se depăşească 
iluzia că asimilarea vocabularului unei ideologii reprezintă 
un indicator pentru asimilarea ideologiei respective (a se 
vedea 34). Același lucru trebuie făcut și în legătură cu asimi- 
larea tezelor şi teoriilor. Pentru aceasta este necesară intro- 
ducerea testelor de limbaj, a testelor proiective ş.a. 

5. Comunicarea interideologică înseamnă comunicare filo- 
sofică, singura care face posibilă intercunoaşterea şi care 

constituie o provocare pentru autocunoaştere, care aduce 
în discuţie orizonturile de viaţă şi orizonturile culturale ale 
interlocutorilor, paradigmele lor culturale și refernţialele lor 
ideologice, precum și limbajele aferente acestora. 

În aceste condiții, comunicarea interideologică poate deveni 
metacomunicare, adică un proces de cunoaștere-comunicare la 
nivelul căruia se produce un discurs metacomunicațional, care cu- 
prinde enunţuri normative ce pot contribui la reglarea conştientă a 
comportamentului comunicaţional, oferind interlocutorilor stan- 


darde comunicaţionale comune. 

NOTE 


1. În ultimii ani asistăm la ascuţirea polemicii dintre cercetătorii 
care şi-au asumat relativismul cultural până la nivelul episte- 
mologic al concepţiei lor despre lume şi cei care încearcă să 
salveze ideea de “realitate obiectivă” — implicit, pe cea de “cu- 
noaştere obiectivă”. În legătură cu cea de-a doua atitudine, este 
utilă consultarea lucrării lui Thomas Naegel, Ultimul cuvânt 
(1), care credem că merită toată atenţia atât din partea “rea- 
liştilor”, cât şi din partea “relativiștilor”. Pe alocuri, polemica a 
căpătat accente anecdotice, uneori de-a dreptul hilare. În acest 
sens este interesant studiul lui Mircea Flonta, “Afacerea Sokal 
şi critica relativismului epistemologic contemporan”, publicat 
ca studiu introductiv la una dintre puţinele lucrări apărute 
la noi în care se încearcă inferarea unor concluzii ontologice 
din polemica la care ne referim (2). Din “afacerea Sokal” se 
poate scoate un câştig nu numai didactic (un reușit seminar 
universitar), ci şi unul mai larg, de ordin formativ: se poate 
instrumenta un proces în care “boxa acuzaților” să fie ocu- 
pată de relativismul epistemologic. Studenţii s-ar putea erija 
în “avocaţi ai acuzării” şi, repspectiv, în “avocaţi ai apărării”. 
Membrii “juriului” (în variantă nord-americană) sau “judecă- 
torii” (în variantă europeană) pot fi tot studenți (eventual, din 
ani de studiu care nu au urmat un curs de specialitate sau de 
la alte facultăţi). 

2. Concepţia despre cunoașterea științifică a lui Paul K. Feyera- 
bend nu este tratată în această lucrare. Pentru cei interesaţi se 
recomandă studiul acestuia, “Valabilitatea limitată a regulilor 
metodologice”, în volumul Istoria ştiinţei şi reconstrucţia ei 
conceptuală (4, pp. 305-3279), studiul lui Mircea Flonta “Des- 
pre comparabilitatea şi incomensurabilitatea teoriilor ştiințifi- 
ce” (5, pp. 212-257), capitolul V din cartea lui Ilie Pârvu, Teoria 
ştiinţifică (6, pp. 99-116), precum şi paragraful “Parcelizarea 
ştiinţei: Kuhn și Feyerabend” în cartea lui Andrei Cornea, Tur- 
nirul Khazar (7, pp. 161-167). 

3. O critică din altă perspectivă, care ni se pare mai convingătoa- 
re, o face Andrei Marga în Filosofia integrării Europene (9, pp. 
91-125). 

4. Pentru a putea deduce corect consecinţele teoriei lui Casmir 
este foarte important să înțelegem că cea de-a treia cultură 
nu înlocuieşte culturile originare, ci dimpotrivă, contribuie 
la conservarea acestora (dar într-un context nou). În esenţă, 
lucrurile stau astfel: nașterea spontană a celei de-a treia culturi 
face posibilă îndeplinirea simultană a două condiții ale comu- 
nicării interculturale eficiente care, în absenţa ei, nu pot fi în- 
deplinite decât alternativ: a) prezervarea culturilor originare şi 
b) existenţa unui limbaj comun. Atunci când nu există o a treia 
cultură, cele două condiţii nu pot fi satisfăcute simultan: ori se 
păstrează culturile originare dar lipseşte limbajul comun, ori 
există un limbaj comun dar cu prețul sacrificării culturilor ori- 
ginare, id est cu prețul omogenizării şi uniformizării culturale 
(prin impunerea unei supra-culturi dominante și a supra-lim- 
bajului aferent acesteia). 

5. Noţiunea de “a treia cultură”, așa cum a fost ea lansată de J. 
Useem şi R. Useem (35) şi preluată de Casmir în 1978 nu se 
confundă cu noțiunea folosită de Lepenies, care defineşte soci- 
ologia ca o “a treia cultură”, între literatură şi ştiinţă (36). 

6. “Comunicatorul universal” (Gardner, 37), “omul universal” 
(Walsh, 38), “omul multicultural” (Adler, 39). 

7. A se vedea, în acest sens, și interesantele volume de studii psi- 
hosociologice coordonate de Ana Tucicov-Bogdan, Vocaţia fa- 
miliei în dezvoltarea comunicării interetnice în România (40) 
şi Familia interetnică în societatea civilă din România (41). 

8. A se vedea, de pildă, Putnam şi Pakanovsky (42), sau Forst, 
Moore, Craig, Lundberg,. Martin (43) - apud 8. 

9. În opinia noastră, rămâne, încă, de stabilit dacă teoria lui 
McLuhan poate fi încadrată fără mustrări de conștiință la ru- 
brica “determinism tehnologic”. Un recurs convingător care 
atacă această încadrare este ultimul volum semnat de McLu- 
han dar publicat postmortem, din inițiativa unor colaboratori 

şi, mai ales, a fiului său. Este vorba, desigur, de Mass-media sau 
mediul invizibil (44), care ne arată “fața nevăzută” (până acum) 
a gândirii lui McLuhan, cuprinzând interviuri, studii de mai 
mică întindere şi chiar note răzlețe, unde găsim un alt autor 
decât cel al Galaxiei Guttenberg. Pentru o re-evaluare de plano 
a operei lui McLuhan în literatura de specialitate existentă în 
limba română, trebuie văzut studiul dedicat acestuia de Paul 


Dobrescu (45). 

ANEXE 


Anexa 1 

Diagrama unei bifurcaţii asimetrice, cu cele două orizonturi ale 
dezvoltării: unul liniar (AP) şi altul neliniar (PDF sau PE), unde P 
= pragul Prigogine 


N F 


E E 


În punctul de bifurcaţie P, traiectoria liniară AP se ramifică (de- 


Lă 


venind de fapt “traiectorie fuzzy”); legea negării negaţiei nu poate 
prezice decât, cel mult, propagarea liniară a dezvoltării pe direcția 
(instabilă) PB. 


336 | DUMITRU BORŢUN 


Anexa 2 


Monopost Ferrari în Muzeul de Artă Modernă din New York 
(fotografie realizată de autorul cărţii în 1998). 


F 


Claes Oldenburg, Uriaşii pantaloni albaştri — 1962 
apud Dan Grigorescu, Pop Art, Editura Meridiane, București, 1975 

Reproducere din lon Frunzetti, Velasquez, Editions Meridiane, Bucarest, 1984 

Anexa 4 


OBSTACOLE ÎN COMUNICAREA INTERCULTURALĂ. 

STUDIU DE CAZ PE COMUNICAREA ROMÂNO-MAGHIARĂ 

În timpul regimului comunist, cei mai mulți intelectuali din 
România îşi imaginau că lipsa unei comunicări politice reale se ex- 
plică doar prin cauze politice. Ca în orice sistem totalitar, clasa po- 
litică nu era interesată de comunicarea cu societatea civilă, pe care 
încerca, de fapt, să şi-o subordoneze prin mijloace violente şi, dacă 
s-ar fi putut, s-o anihileze. Comunicarea bidirecţională, firească în 
orice democraţie, fusese înlocuită cu comunicarea “de sus în jos” 
(de la guvernanţi către guvernaţi), adică cu propaganda politică. 
Cu timpul, discrepanţa dintre temele acesteia şi realitățile sociale 
a devenit atât de evidentă, încăt nici propaganda nu a mai servit 
drept substitut al unei comunicări reale. În România, pe parcur- 
sul întregului deceniu 9, clasa politică a avut un comportament de 
“surdo-mut” în relaţiile ei cu societatra civilă. Toate aceste lucruri 
au fost reale, dar ele nu erau singurele cauze ale impasului comu- 
nicaţional, cum credeau majoritatea intelectualilor. Să numim 
această iluzie politizarea barierelor comunicaţionale. Ea a fost îm- 
părtăşită nu numai de intelectualii din România, ci de majoritatea 
intelectualilor din țările est-europene. Dar nu de către toți! 

Alţii, mai subtili, au pus impasul comunicaţional pe seama 
“limbii de lemn”, strâns legată de violența simbolică şi de celelalte 
mecanisme de “legitimare” ale regimurilor totalitare (cum foarte 
convingător ne-a arătat Orwell). Propunem să numim această ilu- 


Y» 


zie chiar așa: iluzia orwelliană. Înlocuind explicația “politologică 
prin una “lingvistică”, ea reprezintă un pas înainte, dar încă nu 
ajunge la “încărcătura culturală’, adică la nivelul cel mai adănc al 
J 


explicației pe care ni-l putem imagina în prezent.. 

După căderea comunismului, cele două iluzii s-au spulberat 
peste noapte. Deşi se eliberase de teroarea politică şi de “limba de 
lemn’, societatea românească nu reușea să găsească o comunicare 
politică autentică. În primii doi ani (1990-1992), climatul politic şi 
comunicaţional din România se putea caracteriza prin următoarele 
cuvinte: “vorbesc toți şi nu ascultă nimeni”. Avem aici una dintre 
principalele cauze ale întârzierii cu care au demarat reformele în 
această țară - întârzieri ce se resimt şi astăzi. Să numim această ca- 
uză criza comunicațională a societăţii romăneşti. Cum se explică, la 
rândul ei, această criză? Să fie vorba de o cauză politică? Exclus! O 
analiză sumară ne-ar arăta că, dimpotrivă, întregul sistem politic ce 
s-a născut după 1989 este grevat de acest “păcat originar”: absenţa 
unei comunicări politice eficiente. 

Să fie o cauză de ordin ideologic-doctrinar? Negativ! Socializa- 
rea politică impusă prin toate mijloacele de regimul comunist, mai 
ales în ultimii 15 ani ai lui Ceaușescu, a făcut imposibilă formarea 
unor paradigme politico-ideologice care să explice, prin diferențele 
dintre ele, impasul comunicaţional de după căderea regimului. Sub 
aparenţa însuşirii ideologiei comuniste, disimulată decenii la rând, 
românii nu şi-au însușit, de fapt, nici o ideologie politică dintre cele 
dezvoltate în lume după al doilea război mondial. Singura atitudine 
politică, în afara celei de acomodare pasivă şi indiferentă, a fost 
atitudinea anticeauşistă (pe care unii analiști de astăzi o “citesc”, în 
urma unei hermeneutici complicate, ca “atitudine anticomunistă”). 
Dar atitudinea de delimitare şi chiar de respingere radicală a regi- 
mului ceaușist se manifesta la nivelul psihologiei sociale, nu la un 
nivel doctrinar cât de cât elaborat. Din această cauză nu s-au putut 
elabora proiecte de reformă socială înainte de căderea regimului 
(ca în Cehoslovacia, Polonia sau Ungaria); nu s-a format nici mă- 
car un limbaj politic comun, care să fie utilizat de marea masă a 
opozanților sau măcar de unele grupuri ale acestora. După 1989, 

aproape fiecare persoană care a intrat în sfera publică a venit cu 
propriul său limbaj politic - ceea ce a dus la apariția unei butade 
cu mare succes de public: “În România există 23 de milioane de 
partide!” 

Adevărata cauză a ineficienței comunicării politice din Ro- 
mânia post-comunistă se află la un nivel mult mai adânc. Atât de 
adânc, încât românilor nici nu le trece prin cap să o caute acolo. 
Popor “istoric” (în sensul dat de Kapuscinski), cu o puternică con- 
ştiinţă a unității etnice, culturale și lingvistice, întărită de o istorie 
“eroică” predată timp de 80 de ani în şcolile românești şi exaltată de 
naționalismul ceauşist, majoritatea zdrobitoare a românilor nici nu 
pot concepe că în comunicarea dintre ei ar putea exista bariere cul- 
turale. Ar fi şi greu să-i convingi, atâta timp cât studiile comparati- 
ve pe cultura diferitelor provincii istorice sau zone etno-folclorice 
sunt puţine, datează de dinainte de al doilea război mondial şi sunt 
prea puţin cunoscute. 

Această “situaţie de cunoaştere” ne-a determinat să începem 
tratarea barierelor culturale în comunicarea politică cu un studiu 
de caz pe comunicarea dintre romăni şi maghiari. Diferenţele et- 
nice, culturale, lingvistice şi religioase dintre cele două comunităţi 
sunt atât de bine percepute de societatea românească, încât acest 
caz are avantajul că poate părea mai credibil şi este mai puţin sen- 
sibil decăt altelel. 

Prin analiza pe care o propunem încercăm să demonstrăm că 
o mare parte a neînțelegerilor dintre oamenii politici români şi re- 
prezentanţii UDMR se originează în clivajele culturale, în diferen- 
tele de limbaj şi, uneori, chiar în diferenţele de vocabular (deşi nu 
acestea sunt esenţiale). 

Între cele două limbi naturale (româna şi maghiara) există di- 
ferenţe semnificative de vocabular, uneia lipsindu-i cu desăvârşire 
reguli gramaticale şi cuvinte ce există în cealaltă - ceea ce echivalea- 

ză cu absenţa unor structuri şi categorii mentale2. După cum vom 
vedea în continuare, diferențele de vocabular nu sunt, totuşi, esen- 
tiale. Mai grave sunt diferențele de limbaj, care provin din tradiții 
culturale diferite3. Ele sunt grave în măsura în care nu sunt uşor de 
depăşit în viitorul previzibil. 

Din păcate, oamenii politici români sesizează doar diferența 
dintre vocabulare, nu şi pe aceea dintre limbaje. În 1995, sesizând 
diferența de vocabulare drept principala problemă a comunicării 
româno-maghiare, dl. Adrian Năstase, preşedintele de atunci al 
Camerei Deputaţilor, afirma: "Eu am propus de mai mult timp să 
facem un dicționar de formule comune cu UDMR sau, eventual, să 
purtăm discuţiile într-o limbă străină, engleză sau franceză, pentru 
că în româneşte nu ne înțelegem! Dânşii nu sunt mulțumiți cu ter- 
menii folosiţi în mod obişnuit, aducând concepte şi formulări noi. 
Ei spun autonomie personală la ceea ce noi numim libertate. Să fie 
oare nevoie de o nouă variantă la acest cuvânt vechi şi, aş spune, 
universal? În concluzie, sunt convins că, dacă vom fi mai riguroși, 
vom reuși să-i dovedim pe cei care au gânduri ascunse" (1, p.5). 

Din textul reprodus mai sus nu reiese foarte clar dacă dl. Năs- 
tase reduce limbajul la vocabular sau nu. Iniţial, dânsul face apel la 
o "a treia limbă" sau la un "dicţionar de formule comune", ceea ce 
ne indică faptul că îşi doreşte un vocabular, nu un limbaj comun. 
Ulterior, când se referă la folosirea de către maghiari a noţiunii de 
"autonomie personală" în locul celei de "libertate", dl. Năstase lasă 
impresia că a sesizat diferenţa între limbaje (fiind vorba de două 
noţiuni distincte, iar nu de cuvinte diferite). Pentru ca, în final, să 
revină la problema “cuvintelor” şi să se întrebe: "Să fie oare nevoie 
de o nouă variantă la acest cuvânt vechi şi, aş spune, universal?"; 
prin această întrebare, autorul ei își developează apartenenţa la o 
anumită paradigmă (concepţia "limbajului-oglindă” sau a "comu- 


nicării-proces"). 

Da, spunem noi, cuvântul "libertate" este universal, dar sensul 
lui nu este universal. Cuvântul este vechi, dar tocmai de aceea are 
sensuri şi semnificaţii puternic ancorate în culturi diferite, în "for- 
me de viață" distincte4. 

De "o nouă variantă la acest cuvânt" nu știm dacă este nevoie, 
dar ştim că este nevoie de operaţionalizarea lui în cele două contex- 
te culturale (român şi maghiar) pentru a lua cunoştinţă de adevăra- 
tele obstacole în calea comunicării. 

Dacă nu vom face efortul să conștientizăm aceste obstacole, vom 
continua să ne hrănim cu iluzia comunicării neproblematice, iar 
problemele apărute le vom pune, ca de obicei în astfel de cazuri, pe 
seama interlocutorilor (bănuiţi fie de incompetenţă lingvistică sau, 
mai general, comunicațională, fie de rea-intenţie şi gânduri ascunse). 

De altfel, o serie de poziţii exprimate în ultimul timp în legătură 
cu teza maghiară a autonomiei merg în direcția evidenţierii proble- 
melor de traducere din maghiară în Română; se pune mare preț pe 
traducerea exactă a documentelor oficiale ale UDMR. Vom încerca 
să dovedim că aceasta este o problemă subsidiară şi că rezolvarea ei 
nu ne va ajuta să avansăm prea mult. Dacă românii şi maghiarii vor 
rămâne prizonierii propriului limbaj, vor rămâne tributari - şi unii şi 
alții - opacităţii, intoleranţei şi tensiunilor generatoare de conflicte. 

Aşadar, în care dintre situaţiile descrise mai sus ne aflăm atunci 
când vorbim de comunicarea româno-maghiară? Desigur, nici în 
prima nici în a doua, ci în ambele situaţii deodată! Ne găsim atât în 
faţa a două vocabulare diferite, cât şi în fața unor limbaje diferite. 
Ceea ce ne interesează din perspectiva temei anunțate este, însă, 
diferenţa dintre limbaje, în special dintre sensurile atribuite unor 
termeni. 

Cele mai interesante diferenţe între utilizarea unor termeni de 
către români și utilizarea acelorași termeni de către maghiari apar 


mm "n 


în cazul cuvintelor "stat", "națiune", "stat național" şi "naționalitate". 

Pentru discuţia noastră, aceaste diferențe prezintă maxim interes, 
deoarece poate fi explicată uşor prin diferenţa între modalitățile 
în care s-au format cele două naţiuni şi cele două state - român și 
ungar, deci prin “încărcătura culturală” a limbajului politic. 

În limba maghiară, din cuvântul nemzet („naţiune”) sunt de- 
rivate atât sensul noţiunii „naționalitate? cât şi cel al noţiunii „et- 
nie’, ambele noțiuni fiind exprimate de același cuvânt: nemzetiseg. 
Faptul că „naţionalitate” derivă din „naţiune” nu ar trebui să mire 
(aceeași situaţie o întâlnim și în limba română). Dar faptul că în 
limba maghiară pentru „etnie” nu există un cuvânt aparte, trebuie 
să ne pună pe gânduri. 

De altfel, atunci când se exprimă în limba română, maghiarii 
folosesc deseori termenul de „naţiune” în locul celui de „naţiona- 
litate”. De pildă, domnul Borbely Imre, deputat al UDMR, declara 
recent, într-un amplu interviu, că „scopul final al politicii maghiare 
în România” este dobândirea de către maghiarime a „statutului de 
naţiune-partener”, considerând, printre altele, că „starea firească ar 
fi coexistenţa a două națiuni în aceeași țară” (2, p.3 - subl.ns.). 

Are loc aproape o suprapunere semnatică între etnie”, „naţi- 
onalitate” şi „naţiune”; astfel, expresia românească „stat naţional 
unitar” se traduce în ungureşte prin „stat unitar ( = omogen) din 
punct de vedere etnic”. Dintr-o asemenea perspectivă, putem în- 
țelege mai bine idiosincrazia unor maghiari față de sintagma ro- 
mânească prezentă şi în Articolul 1 (paragraful 1) al Constituţiei 
României!, pe care ei o percep ca expresie concentrată a unui pro- 
gram de deznaționalizare (iar dacă nu o percep cu toţii aşa, sunt 
îndemnați s-o facă, tocmai în virtutea ambiguităţii semantice pe 


care o discutăm). 


1 “România este stat național, suveran și independent, unitar şi indivi- 


zibil” (Articolul 1, paragraful 1 din Constituţia României, adoptată în ședința 
Adunării Constituante din 21 noiembrie 1991. 

Este evident că pentru vorbitorul de limbă maghiară nu există 
o distincţie relevantă între sintagmele "stat multinațional" şi "stat 
cu minorități naționale" sau "stat cu naționalități". Pentru el, un 
stat care are naționalități are mai multe "națiuni", altfel spus, este 
un stat... "multinațional". Din această perspectivă, România nu se 
poate defini ca stat (uni)naţional, deoarece are mai multe "națiuni" 
(sau naționalități). 

Astfel, într-un recent interviu acordat postului de radio "Kos- 
suth" (Ungaria), dl. Ferenz Glatz, directorul Institutului European 
din Budapesta, afirma că, în urma Tratatului de la Trianon, în locul 
imperiilor habsburgic şi otoman s-au format "state multinaționale 
(sunbl.ns.) în care minoritățile au fost aservite majorității” (3, p.5). 
Este evidentă identitatea semantică dintre "națiune" şi "naționali- 
tate”, din moment ce avem în faţa ochilor o inferență logică de la 
"minorităţi" la "stat multinațional”. 

Dar aceasta se explică prin determinarea culturală (socio-isto- 
rică) a sensului acestor termeni, iar nu prin lipsă de logică şi nici 
prin necunoaşterea istoriei, aşa cum crede dl. Radu Vasile, care 
comentează afirmaţia specialistului ungur: "Desigur că avem de-a 
face cu o logică şi o cunoaștere a realităţii istorice ce poate fi, în 
acest caz, doar a unui elev de clasa a IV-a" (idem). 

Din perspectiva identităţii semantice dintre "naţiune" şi "naţio- 
nalitate", în mintea d-lui Glatz nu poate să apară nici o contradicție 
logică între noţiunea de stat-naţiune şi aceea de stat multinațional. 
Dacă pe teritoriul unui stat există mai multe naţionalităţi, acesta 
este un stat... "multinațional" (în limba maghiară). Unde este con- 
tradicția?5 

Rezistenţa psihică a maghiarilor în fața ideii de "stat naţional 
unitar” este amplificată şi de faptul că în româneşte atributul "na- 
tional" poate fi interpretat şi ca adjectiv (ca în cazul trecerii de la 
“statul român" la "statul românesc"). Spre deosebire de alte limbi 

moderne, în care noțiunea se exprimă prin sintagma stat-naţiune 
(state nation, etat nation), în românește s-a impus această formulă 
ambiguă, care poate însemna atât stat al unei naţiuni cât şi stat al 
unei naționalități (“naţional" derivându-se la fel de legitim din am- 
bii termeni). Ambivalența semantică din româneşte devine, prin 
traducere în maghiară, univocitate semnatică (sensul de "naţiona- 
litate" fiind preferat): statul unei naționalități (în ungureşte, al unei 
etnii); în noul context semantic, atributul "unitar" se traduce prin 
"omogen", pierzându-și sensul originar din limba română, unde re- 
prezenta antonimul la "federal". 

Celui care vorbeşte maghiara ca limbă maternă nu-i va trece 
niciodată prin minte să spună "naţionalizarea mijloacelor de pro- 
ducție", căci asta ar însemna însuşirea acestora de către o naţiona- 
litate sau, forțând puţin, "etnicizarea mijloacelor de producţie”. El 
va folosi în sintagma de mai sus cuvântul allamositas ("etatizare"). 

Tot aşa, ungurul nu poate formula sintagme care în românește 
sună foarte firesc, cum ar fi: "campionat naţional", "stadion naţio- 

nal" sau "televiziune națională"; acestea ar suna cel puțin bizar, dacă 
nu absurd: "campionat etnic", "stadion etnic" sau "televiziune etni- 
că". Vorbitorii nativi ai limbii maghiare spun: orszagos bajnosag 
("campionat la nivel de țară"), nepstadion ("stadion al poporului"), 
orszagos televizio ("televiziunea țării") sau allami televizio ("televi- 
ziune de stat"). 

De unde vine această diferență? De ce spun ungurii "la nivel de 
ţară” (orszagos), acolo unde Românii spun "național"? 

Să ne amintim că, timp de 1000 de ani, statul ungar a fost un 
stat eterogen din punct de vedere etnic (în ungureşte: "eterogen 
din punct de vedere național"). Pentru unguri, termenul "național" 
reprezenta un nivel inferior, particularist, în raport cu nivelul "sta- 
tal", "al țării”. Problemele şi aspectele "naționale" erau ale români- 
lor, germanilor, slovacilor sau sârbilor, iar nu "ale țării”. Până astăzi, 

la 75 de ani de când Ungaria a devenit un "stat național unitar” (în 
sensul de "omogen din punct de vedere etnic"), vorbitorii de ma- 
ghiară folosesc expresia nemzeti allamok ("state naţionale") despre 
alte state, altele decât Ungaria! 

Aceşti termeni ai limbajului conţinut de cultura politică ma- 
ghiară decupează o realitate istorică net diferită de realitatea re- 
flectată de limbajul propriu culturii politice românești. Dacă statul 
ungar s-a constituit mai întâi ca stat supranaţional, devenind abia 
după primul război mondial un stat-națiune în sensul modern al 
acestei idei, statul român unitar s-a desăvârşit ca stat-naţiune prin 
unirea vechilor state feudale (pre-moderne). La români, constitu- 
irea şi desăvârşirea statului-naţiune au fost rezultatele unui proces 
ascendent, de la particular la general; pentru unguri, statul-naţi- 
une este rezultatul unui proces de descompunere, care a mers de 
la general la particular şi care a fost şi încă este perceput de mulți 
maghiari ca un proces de degradare, de "cădere". 

În contextul istoric care explică percepţia românească asupra 
statului-naţiune, înțelegem mai bine de ce ideea "statului național" 
este una dintre cele mai scumpe idei al spiritualităţii românești. 
Sintagma de "stat naţional" exprimă, în plan lingvistic, unul dintre 
cele mai mari succese ale românilor - dacă nu cumva chiar cea mai 
prețioasă cucerire istorică a lor de până acum6. Iată ce nu înțeleg 


cei care atacă primul paragraf din Constituţia României! 


Explicaţia istorică pe care am propus-o mai sus poate fi testată 
şi pe alte cazuri, similare - de pildă, limbajul folosit în fostele repu- 
blici sovietice şi cel folosit în actualele republici ex-sovietice. 

Pentru limbajul oficial al regimului de la Moscova, folosirea 
termenilor "naţiune", "național", "la nivel naţional” etc. era atât de 
periculoasă, încât a fost înlocuită - sistematic, timp de şapte de- 

cenii - cu termenii "republică", "republican", "la nivel republican". 

Conceptul de "naţiune" a fost păstrat mult timp în rezervă pentru 
a fi avansat, odată cu Constituţia lui Brejnev, în formula ideologică 
de... "naţiune sovietică” (!). 

Procesul de eliberare naţională declanșat la începutul deceniu- 
lui 10, soldat până acum cu destrămarea fostei Uniuni Sovietice, 
pune elitele conducătoare din noile state în fața unor probleme de 
terminologie. După ce, decenii la rând, termenul de "națiune" şi 
"național" au avut o conotaţie peiorativă (fiind asimilat cu "naţio- 


now mm 


, "spirit îngust, localist", "particularism 

nalism înapoiere istorică 
şi chiar “atitudine reacționară”), el trebuie folosit în noul context 
într-un sens contrar. Prin trecerea din paradigma imperială în cea 
a statului-națiune, sensul cuvintelor se schimbă; se naşte un nou 
limbaj, construit din elementele aceluiași vocabular. 

Iată ce spunea în aprilie 1995 Leonid Kucima, preşedintele 
Ucrainei, vorbind în fața parlamentului: "Pentru prima dată în ul- 
tima perioadă au crescut tirajele publicațiilor, atât ale celor gene- 
ral-naționale (subl.ns.- D.B.), cât şi cele ale celor regionale" (4). Tot 
în faţa Radei Supreme, preşedintele ucrainian avertiza: "Nu ne vom 
ridica nicicând la nivelul țărilor-lider dacă recunoaşterea economi- 
că a Ucrainei nu va deveni o idee unificatoare general-națională" 
(idem). Şi aşa mai departe... De câte ori vrea să semnaleze existența 
unor interese naționale sau necesitatea realizării unității naționale, 
Kucima simte nevoia să adauge, înaintea lui "național", atributul "ge- 
neral". El vorbeşte despre necesitatea... “unirii general-naţionale'. 

Nimic nu poate fi mai elocvent pentru schimbarea de paradig- 
mă şi, implicit, a limbajului aferent. Dacă în epoca sovietică "na- 
tional" echivala cu "particular", ca şi în epoca Imperiului Austro- 
Ungar, în epoca statului-naţiune ucrainienii trebuie să învețe să 
perceapă "naționalul" ca pe ceva "general", care transgresează in- 
teresele localiste, regionale sau de grup, iar preşedintele lor trebuie 
să-i ajute să înveţe noul limbaj. 

Ne vom opri aici cu analiza clivajelor culturale, a diferenţelor 
de limbaj care se datorează unor "forme de viață” diferite, unor 
experienţe istorice diferite. Analiza de caz pe comunicarea româ- 
no-maghiară ar putea continua, aplicându-se pe termeni cum ar fi 
"autonomie", "drepturi colective" etc. Ea ar evidenția existența unor 
tradiţii culturale şi intelectuale foarte diferite - deşi, în egală măsu- 
ră, europene?7. 

Ceea ce este mai important este de a evalua șansele pe care le 
avem de a depăși aceste obstacole ale comunicării. Altfel spus, ce 
posibilităţi există să ne înţelegem unii pe alții și să nu continuăm 
acest "dialog al surzilor” atunci când atacăm probleme esenţiale 
ale existenţei noastre? 

Specialiştii în teoria comunicării sociale propun câteva măsuri 
terapeutice împotriva acestei maladii a comunicării, devenită evi- 
dentă abia în epoca noastră, a "satului mondial”. Conştientizarea 
clivajelor culturale şi a diferențelor de limbaj trebuie însoţită de fo- 
losirea unui discurs meta-comunicaţional (ceea ce am încercat şi 
noi, în această lucrare). Traducerea limbajelor trebuie să fie însoţită 
de măsuri de protecţie împotriva confuziilor şi suprapunerilor de 
sensuri. Un bun exemplu sunt considerate a fi culturile americană 
şi franceză, unde se practică o inventariere periodică a terminolo- 
giei şi o standardizare a acesteia; ele sunt urmate de vaste progra- 
me educaţionale în domeniul comunicării. Dar aceste lucruri fac 
obiectul unei alte discuţii. 

NOTE 


1. De exemplu, comunicarea dintre reprezentanţii culturii rurale 
(tradiționale) şi reprezentații culturii urbane (moderne). În 
România de azi, 45,7% din locuitorii domiciliază la ţară, iar 
54,3% - în mediul urban, adică 12,58 milioane. Dintre aceştia, 
cca 8 milioane (adică 3/4) sunt proveniţi din mediul rural în 
ultimele cinci decenii, fiind “orăşeni” la prima sau la a doua 
generaţie. Ei păstrează şi practică o serie de modele culturale 
specifice culturii pre-moderne, ceea ce se manifestă în com- 
portamentul empiric observabil, dar şi în comportamentul 
comunicațional, tributar în mare parte modelelor culturale de 
tip țărănesc, specifice “societăţilor închise”. Cercetarea bariere- 
lor culturale în comunicarea dintre români și români ar trece 


>» 


în ochii opiniei publice drept o temă “nepotrivită”, dacă avem 
în vedere că mulți “formatori de opinie” împărtășesc ei înșiși 
modele culturale arhaice, chiar dacă se consideră “occidentali” 
sau “europeni”. Ar fi ca şi când am vorbi de funie în casa spân- 
zuratului! 
Din cele spuse mai sus nu trebuie trasă concluzia că barierele 
comunicaţionale, cel puţin cele din viaţa politică, nu sunt con- 
ştientizate. Dar ele nu sunt explicate prin intermediul “bagaju- 
lui cultural”; de regulă sunt puse fie pe seama relei credinţe a 
partenerului, fie pe seama incompetenţei acestuia. După cum 
vom vedea în continuare, la fel sunt explicate şi barierele din 
comunicarea politică între români şi maghiari, deşi în acest caz 
diferenţele culturale sunt mult mai evidente și au un grad foar- 
te înalt de acceptanţă socială. Se pare că ne aflăm în fața unei 
concepţii despre natura limbajului şi a comunicării specifice 
culturilor pre-moderne, caracterizate printr-o slabă conştiin- 
tă a multiculturalităţii şi prin convingerea că limbajul propriu 
este o “oglindă” a realităţii “obiective”, dată înainte şi indepen- 
dent de reflectarea ei în limbaj. O astfel de concepție face parte 
din simţul comun în România de azi. 

2. De exemplu, în limba maghiară nu există diferența de gen a 
substantivelor şi pronumelor. 

3. După cum se știe, prima condiţie a unei comunicări reale (nu 
iluzorii) este existența unui limbaj comun, înpărtășit de toți 
participanţii la actul comunicării. Dar “limbaj” nu înseamnă 
doar “vocabular”; el presupune şi anumite norme de organizare 
a discursului, precum şi un anumit sens acordat cuvintelor. În 
studiul nostru va fi abordată cu prioritate această exigenţă: toți 
participanţii la comunicare să acorde acelaşi sens cuvintelor 
utilizate. 

4. Cu cât un cuvânt este mai vechi, cu atât mai puţin este suscep- 
tibil de universalitate semantică. Pentru a da un alt exemplu de 
"cuvânt vechi", una era "iubirea" în Vede-le indiene, alta era la 
Platon, alta este iubirea creștină şi alta este iubirea tematizată 
de Şcoala de la Frankfurt. 

5. Contradictia apare în contextul semantic al limbii române, 
unde "stat-natiune" devine stat national (cu posibile sensuri 
multiple). În acest context nu se poate gândi despre un stat ca 
este în acelasi timp national si multinational (s-ar încalca prin- 
cipiul logic al non-contradictiei). Ceea ce "în ungureste" este 

logic necontradictoriu, "în româneste" devine contradictoriu. 
Dar si invers! De pilda, "în româneste” nimic nu suna mai fi- 
resc (mai “logic”) ca expresia Muzeul Militar National, ceea ce 
"în ungureste” este o contradictio in adjecto: un muzeu ori este 
"militar" ori este "national" (adica "etnic"), asa cum este Muzeul 
Taranului Român. 

6. Spre deosebire de popoarele din Europa de Vest, unde state- 
le-naţiune au fost opera politică a unei burghezii puternice în 
plan economic, românii şi-au făurit un stat modern nu pentru 
a rezolva problemele guvernării, ale repartizării justiției sau ale 
ordinii sociale, nici pentru a tranga problema legitimităţii unei 
clase dominante. Plasaţi “prost” din punct de vedere geopolitic, 
în zona de întâlnire a trei mari imperii (Otoman, Rus și Has- 
burgic), românii şi-au făurit statul naţional unitar pentru a-şi 
salva ființa naţională, pentru a-și putea manifesta identitatea. 
În epoca modernă, formele anterioare de exprimare a identi- 
tăţii (etnicitatea sau religia, de pildă) nu mai erau funcţionale; 

singura formă care la asigura românilor supraviețuirea ca po- 
por devenise, în zorii modernităţii, statul- naţiune. 

De pildă, percepţia drepturilor omului ca drepturi colective sau 
individuale este determinat de două tradiţii intelectuale la fel 
de prezente în mentalul european, care s-au ciocnit pentru pri- 
ma dată în mod explicit în celebra "ceartă a universaliilor": re- 
alismul şi, respectiv, nominalismul. Originate în spiritualitatea 
Greciei antice, aceste două tradiţii au străbătut cultura euro- 
peană timp de două milenii, confruntându-se astăzi în planul 
artei şi al filosofiei, al cunoaşterii ştiinifice şi al epistemologiei, 
dar și al gândirii politice. 

Unele categorii mentale, cum ar fi noţiunea de "drepturi co- 
lective" cu care se operează în cultura politică a maghiarilor, 
sunt tributare paradigmei platoniciene sau "realiste"; în cealal- 
tă paradigmă (să-i spunem "nominalistă”), aceste categorii nu 
pot fi gândite, iar noţiunile ce le corespund nu au sens. Când 
la masa tratativelor se întâlnesc cele două paradigme culturale 
(în sensul de cultură politică), dialogul degenerează inevitabil 
într-un "dialog al surzilor”. 

Pentru mulți cititori, adepți ai concepţiei "limbajului-oglindă ", 
va fi şocantă afirmaţia următoare, dar credem ca dificultăţile 
din negocierile pentru Tratatul de bază româno-ungar vin şi 
din diferenţele dintre două limbaje: unul solidar cu o paradig- 
mă culturală de sorginte aristotelică, altul - solidar cu "realis- 
mul” de sorginte platoniciană, filtrat pe filieră catolică, respec- 
tiv protestantă. Sesizând problema doar pe jumătate, ministrul 
de externe al Ungariei, dl. Laszlo Kovacs, afirma într-o declara- 
ţie de presă ("Nepszava”, 12 iulie 1995) că Tratatul de bază cu 
România stagnează datorită unor "probleme de interpretare”. 
Spunem “doar pe jumătate” fiindcă avem mari rezerve faţă de o 
explicaţie care invocă interpretarea. Când reprezentantul altei 
culturi se raportează altfel decât noi la un obiect, un proces 
sau un eveniment, aceasta nu înseamnă întotdeauna că îl in- 
terpretează altfel (etnocentriştii ar spune că îl interpretează 
eronat). Uneori, el se raportează altfel pentru că se raportează 

la altceva. În relaţiile cu alte grupuri culturale pe care le consi- 
derăm ab initio inferioare (de pildă, în raporturile cu rromii), 
suntem tentaţi să punem comportamentul "deviant" pe seama 
unei interpretări defectuoase a realității. A avea altă cultură 
devine, astfel, a avea o cultură inferioară sau a nu avea cultură 
(a nu avea cultură suficientă pentru o interpretare "corectă " 
a realității, pe care să se întemeieze un comportament "adec- 


vat"). 

NOTĂ — iulie 2001 

Acest studiu de caz a fost valorificat publicistic în mai multe eta- 
pe. O primă formă (asemănătoare celei prezentate aici) a fost publi- 
cată de revista “Egyutt” - “Împreună” (nr.8/1995), editată de fundaţia 
culturală omonimă, care are ca scop “promovarea prieteniei româno- 
maghiare”, În anul următor, un studiu mai amplu, cu o consistentă 
introducere “teoretică”, a fost publicat în volumul Vocaţia familiei în 
dezvoltarea comunicării interetnice în România. Studii şi cercetări 
(coord. Ana Tucicov-Bogdan), editat de Fundaţia “Armonia” pentru 
familiile etnic-mixte din România. După încă un an, o variantă pre- 
scurtată a analizei de caz a fost preluată de revista budapestană “P R 
Herald” (nr. 4/1997), editată de Asociaţia Maghiară de Relaţii Publice. 
Pentru autorul studiului, publicarea acestuia în revista comuniatorilor 
din Ungaria a însemnat mai mult decât acceptarea ideilor și ipotezelor 
avansate; ea a însemnat acceptarea analizei sale lingvistice de către unii 
dintre cei mai competenţi vorbitori ai limbii maghiare (limbă pe care 
autorul nu o vorbește). 

NOTĂ — octombrie 2009 


În cei 14 ani care s-au scurs de la publicarea acestui studiu, prea 
multe lucruri nu s-au întâmplat în ceea ce priveşte conştientizarea cli- 
vajelor culturale şi a diferențelor de limbaj dintre români și unguri. 
La începutul acestui an, raportul Comisiei Prezidenţiale de Analiză a 
regimului Constituţional (ianuarie 2009) a relansat dezbaterea publică 
referitoare la revizuirea Constituţiei României. În acest context, pri- 
marul Municipiului Sfântu Gheorghe, Antal Arpad, a afirmat că sin- 
tagma de „stat naţional unitar” ar trebui eliminată şi înlocuită cu cea 
de „stat multinațional”: „Dacă dorim să modificăm Constituţia, s-o 
aducem mai aproape de realitate. Ar trebui scoasă sintagma de «stat 
naţional unitar»” (Adevarul, 16 ianuarie 2009, p. 11). 

În ziua de 2 februarie 2009, preşedintele României, Traian Băsescu, 
s-a aflat la Budapesta, într-o vizită de stat. La conferința de presă care a 
urmat convorbirilor cu Solyom Laszlo, președintele Ungariei, Băsescu 
a fost întrebat de o jurnalistă ce părere are despre autonomia teritori- 
ală a secuilor din România, în ce condiţii va putea fi realizată aceasta 
şi când crede că se va realiza. Preşedintele României a răspuns astfel: 
„Referitor la termen, vi-l pot da, este «niciodată», pentru că România 
este definită ca stat național unitar şi suveran” (Adevarul, 3 februa- 
rie 2009, p. 9). Preşedintele Solyom, aflat de față, a declarat: „Ungaria 
consideră posibilă o asemenea autonomie teritorială şi va continua să 
susțină această aspirație a minorităţii maghiare din România, bine- 
înţeles în limitele clare ale Constituţiei române” (idem). El a precizat 
că statul ungar, conform Constituţiei, nu este stat naţional unitar, ci 
format din mai multe minorități cu drept de reprezentare la toate nive- 
lurile (idem). Sublinierea ne aparţine. Am vrut să scoatem în evidență 
faptul că preşedintele ungur foloseşte termenul „naționa!” în sensul de 
etnic”; pentru el, un stat format din minorităţi etnice este... „multina- 
tional”. Prin formularea explicită „statul ungar (...) nu este stat național 
unitar, ci format din mai multe minorităţi”, Solyom Laszlo a încercat 
să-i atragă atenţia preşedintelui român tocmai asupra diferenţei dintre 
accepțiunile pe care cei doi şefi de stat le dau termenului „naţional. 

Probabil că soluţia cea mai rațională, care ar duce la depășirea aces- 
tui „dialog al surzilor”, este modificarea Articolului 1 din Constituţie 

astfel: înlocuirea sintagmei „stat naţional” cu sintagma „stat-naţiune” 
(dealtfel, o expresie folosită în mai multe limbi moderne: etat nation în 
franceză, nation state în engleză etc.). Ar fi şi un pas înainte în moder- 
nizarea identității noastre naţionale, care s-ar re-defini în concordanță 
cu sensul modern al conceptului de națiune, înţeleasă ca o comunitate 
politică a tuturor cetăţenilor unui stat. 

Anexa 5 


“PIRAMIDA PLURALITĂȚII” 

În actualul stadiu de universalizare a istoriei, multiplele dife- 
renţe dintre participanţii la comunicarea interideologică sunt con- 
ştientizate în măsuri diferite, iar comportamentul comunicațional 
este reglementat sau nu în funcție de gradul de conştientizare a di- 
ferenţelor. În consecinţă, comunicarea interideologică se defăşoară 


pe niveluri şi în modalităţi diferite: 


ÎNTOTDEAUNA, dar prin intermediul 
limbajelor diferite 
(= "dialogul surzilor”); 


RAR, datorită dificultății de a sesiza 
existența sau posibilitatea existenței al- 
tui referențial (diferit de cel împărtășit 
de fiecare locutor); 


REFERENȚIALE 
IDEOLOGICE 


FOARTE RAR, datorită faptului că 


CONCEPTII celelalte concepții filosofice apar ca 
DESPRE LUME nelegitime (= dogmatism, sectarism); 
APROAPE NICIODATĂ, datorită 
ORIZONTURI convingerii că alte orizonturi culturale 
CULTURALE sunt nesemnificative (= etnocentrism: 
“eurocentrism', “panamericanism” etc.); 
NICIODATĂ, datorită convingerii că s-ar 
ORIZONTURI DE VIAȚĂ (DIVERSITATEA complica problema inutil, deoarece 
ECONOMICĂ, SOCIAL-POLITICĂ ȘI actuala diversitate a lumii fie că este 
CULTURALĂ A LUMII DE AZI) i o stare “eternă”, fie că este depășibilă 


doar prin strategii neocolonialiste. 

Anexa 6 


JOCUL "UNIREA PUNCTEOR" 
(apud, Ioniță Olteanu, Speranţa în om, 
Editura Politică, Bucureşti, 1987, p. 259) 


Ni se dă o grupare de nouă puncte dispuse sub formă de pătrat 
în trei şiruri de câtre trei. Ni se cere să le unim pe toate prin linii 
drepte trasate în așa fel încât punctele să formeze un "şirag”, iar 
creionul să nu se ridice de pe hârtie, fiecare punct fiind atins numai 


o dată (fig. 1). 


Figura 1: e e e 
e e e 
e e e 


În mod normal, presupunem fără temei că vârful creionului 
trebuie să rămână în cadrul pătratului, caz în care nu există soluţii. 
Dar schimbând percepția asupra a ceea ce este posibil şi lăsând liniile 
să depășească limitele pătratului, gândind out of the box, soluţia 
apare cu ușurință (vezi fig. 2 ). 


Figura 2: 

Interpretare: la fel se întâmplă şi cu "barierele" în comunicarea 
interculturală şi interideologică: atâta timp cât persistă unele idei 
preconcepute, nu există speranță pentru o soluție (de exemplu, o 
soluţie pentru unificarea culturală a Europei). Schimbarea percep- 
tiei (de pildă, trecerea de la paradigma lui “ori-ori” la cea a lui “şi- 
şi” sau de la “multiculturalism” la “cultura n+1”) ar aduce cu sine 
un nou câmp al posibilului. 

În exemplul de mai sus, ceea ce este imposibil într-un referenţial 
perceptiv devine posibil în alt referenţial; la fel se întâmplă şi în ca- 
zul paradigmelor culturale sau al referenţialelor ideologice. 


